(návrh)

ZÁKON

z ......................2015

o územnom plánovaní a výstavbe a o zmene a doplnení niektorých zákonov (stavebný zákon)

Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

§ 1
Predmet úpravy

Tento zákon upravuje
a)	územné plánovanie,
b)	rozhodovanie o území,
c)	požiadavky na výstavbu,
d)	verejnú správu.

§ 2
Všeobecné povinnosti

(1)	Orgány verejnej moci pri plnení svojich zákonných úloh rešpektujú priestorové usporiadanie a funkčné využívanie územia podľa územnoplánovacej dokumentácie, dbajú o vyvážený udržateľný územný rozvoj v záujme územnej súdržnosti, sociálnej súdržnosti a nediskriminácie,  ekologickej stability, šetrného využívania prírodných zdrojov a iných daností územia a o ochranu prírody, životného prostredia a kultúrneho dedičstva. Odvetvové koncepcie ústredných orgánov štátnej správy, programy hospodárskeho rozvoja a sociálneho rozvoja a koncepcie rozvoja územnej samosprávy musia byť v súlade s územnoplánovacou dokumentáciou.
(2)	Orgány verejnej správy sú povinné určovať využitie územia, umiestňovať výstavbu a povoľovať činnosti, ktoré majú vplyv na územie, len v súlade s územnoplánovacou dokumentáciou a zastavovacími podmienkami pri rešpektovaní zásad a regulatívov priestorového usporiadania a funkčného využívania územia, koordinovať územné prejavy odvetvových a prierezových zámerov a ochranu prírodných hodnôt a kultúrnych  hodnôt územia.
(3)	Obce sledujú stavebnú činnosť v obci, dozerajú na stavebnotechnický stav stavieb v obci a kontrolujú, či sa stavby a ich zmeny, stavebné práce a terénne úpravy v obci uskutočňujú na základe povolení, súhlasov, nariadení alebo iných rozhodnutí podľa tohto zákona. Zistené nedostatky prerokujú so stavebníkmi a požadujú ich odstránenie. Nedostatky, ktoré sa nepodarilo odstrániť prerokovaním so stavebníkom, bezodkladne oznamujú stavebnému úradu na uskutočnenie štátneho stavebného dohľadu.
  
(4)	Ak ide o novostavbu alebo o obnovu existujúcej stavby,  ktoré sú určené, aby ich užívala verejnosť, stavebník je povinný časť investičných prostriedkov z verejného rozpočtu vyčleniť a použiť na obstaranie a umiestnenie umeleckého diela v takejto stavbe; to neplatí, ak ide o líniovú stavbu. 
(5)	Vlastníci stavieb dopravnej infraštruktúry sú povinní viesť v aktuálnom stave dokumentáciu o umiestnení, technických parametroch a kapacitách využiteľnosti stavieb dopravnej infraštruktúry a o ich súčastiach a o ochranných pásmach a uchovávať dokumentáciu skutočného zhotovenia stavby. 
(6)	Ak osobitný predpis neustanovuje inak, vlastníci stavieb technickej infraštruktúry sú povinní viesť v aktuálnom stave dokumentáciu, ktorá obsahuje presnú priestorovú polohu umiestnenia technickej infraštruktúry a vymedzenia ich ochranných pásiem a bezpečnostných pasiem. 
(7)	Na žiadosť orgánov verejnej správy, ktoré plnia úlohy v územnom plánovaní podľa tohto zákona (ďalej len „orgán územného plánovania“), a projektantov stavieb, ich zmien a zmien vo využívaní pozemkov (ďalej len „projektant“) na účely spracovania projektovej dokumentácie sú vlastníci stavieb dopravnej infraštruktúry a vlastníci stavieb technickej infraštruktúry, ak osobitný predpis neustanovuje inak, povinní poskytnúť v primeranom rozsahu podľa obsahu územnoplánovacej dokumentácie alebo územnotechnických podkladov, pre ktoré sa informácie požadujú, potrebné údaje z dokumentácie podľa odsekov 5 a 6 a spolupracovať pri navrhovaní možných miest pripojenia, navrhovať technické podmienky pripojenia a ochrany vedení, konštrukcií a vytyčovacích bodov. 
§ 3
Udržateľný územný rozvoj

(1)	Územným rozvojom sa rozumie komplexný rozvoj územia, ktorý zahŕňa rozvoj všetkých hmotných zložiek, činností a procesov vzťahujúcich sa na územie a ich vzájomné vzťahy. Ide o trvalý proces vývoja a zmien využívania plôch, pozemkov, zástavby a krajiny, ktorého cieľom je udržateľný rozvoj územia.

(2)	Udržateľným územným rozvojom sa utvárajú podmienky na vyvážený vzťah kvalitného životného prostredia a územných podmienok, ktoré uspokojujú potreby súčasnej generácie bez toho, aby ohrozovali podmienky života budúcej generácie predovšetkým v sídelnom prostredí. 

(3)	Sídelným prostredím sa rozumie súhrn urbanistických, sociálnych, ekonomických, prírodných a kultúrno-historických podmienok na zabezpečenie kvalitného života obyvateľov sídiel. 
§ 4
Priestorové usporiadanie a funkčné využívanie územia

(1)	Priestorovým usporiadaním územia sa rozumie účelná koordinácia jednotlivých funkčných zložiek v území a v čase, ktorá zodpovedá verejnému záujmu a umožňuje bezkolíznu organizáciu územia a jeho rozvoj.

(2)	Funkčným využívaním územia sa rozumie spôsob využívania jednotlivých častí územia na plnenie určitej funkcie, napríklad, na bývanie, na dopravu, na výrobu, na rekreáciu.

(3)	Zásadou priestorového usporiadania a funkčného využívania územia sa rozumie textovo a graficky vyjadrené usmernenie umiestňovania výstavby a uskutočňovania inej činnosti v území.

(4)	Regulatívom priestorového usporiadania a funkčného využívania územia sa rozumie textovo, číselne alebo graficky vyjadrený parameter alebo limit, ktorým sa určuje umiestňovanie výstavby, najmä prevládajúca funkcia v území a aj obmedzená alebo zakázaná funkcia v území, koordinácia funkcií v území a organizácia územia.

§ 5
Územnoplánovacia dokumentácia

(1)	V územnoplánovacej dokumentácii sa komplexne rieši urbanistická koncepcia rozvoja  územia, zosúlaďujú sa záujmy a činnosti ovplyvňujúce územný rozvoj, územnú súdržnosť, životné prostredie a ekologickú stabilitu a určujú sa zásady a regulatívy priestorového usporiadania a funkčného využívania územia; obsahuje najmä riešenie bývania, dopravnej infraštruktúry, technickej infraštruktúry, zelene, územné predpoklady pre hospodársky a sociálny rozvoj, ochranu kultúrneho dedičstva, tvorbu a ochranu krajiny. 

(2)	Územnoplánovacia dokumentácia má záväznú časť a dôvodovú správu, ktoré sú spracované v textovej a grafickej forme. Územnoplánovacia dokumentácia je záväzným podkladom pre územné rozhodnutie a pre projektovú činnosť.

(3)	Grafická časť územnoplánovacej dokumentácie predstavuje vektorové súbory priestorových údajov) lokalizované v geodetických referenčných systémoch zobrazených podľa obsahu územnoplánovacej dokumentácie, identickú digitálnu reprezentáciu týchto súborov v geodetických referenčných systémoch a tlačenú reprezentáciu týchto súborov. Textová časť predstavuje zdrojové textové súbory. 

(4) Územnoplánovacou dokumentáciou sú 
a)	Koncepcia územného rozvoja Slovenska, 
b)	územný plán regiónu, 
c)	územný plán obce, 
d)	územný plán zóny a 
e)	zastavovací plán.

(5)	Dopravná infraštruktúra je dopravné vybavenie územia, ktorým sú cestná infraštruktúra, železničná infraštruktúra, mestské dráhy, špeciálne dráhy, lanové dráhy, letecká infraštruktúra, prístavy a vodné cesty a prepojovacie body medzi sieťami rôznych druhov dopravy.

(6)	Technická infraštruktúra je technické vybavenie územia, ktorým sú najmä rozvodné siete elektrickej energie, plynu a tepla, verejné vodovody, vodárenské objekty, sieť verejnej kanalizácie a čistiarne odpadových vôd, elektronické komunikačné siete, produktovody, skládky odpadu a zariadenia na nakladanie s odpadmi, ochranné hrádze protipovodňovej ochrany, závlahové a odvodňovacie zariadenia.

(7)	Verejným priestorom sa rozumie vonkajšie verejne prístupné nezastavané priestranstvo slúžiace všeobecnému využívaniu a prístupné každému, najmä námestia, ulice, nábrežia, verejné parky, verejné cintoríny, trhoviská, detské ihriská a voľné priestranstvá vytvorené rozvoľnenou zástavbou. 

(8)	V územnoplánovacej dokumentácii podľa odseku 4 písm. b) až e) sa uvádza zoznam stavieb, ktorými sa plnenia základné úlohy orgánov územného plánovania vo verejnom záujme (§ 21) a pre ktoré sa vymedzujú plochy. V zozname sa neuvádzajú stavby, ktorých verejný záujem vyplýva z iných predpisov.

§ 6
Územnoplánovacie podklady

(1)	Územnoplánovacími podkladmi sú územnoplánovacia štúdia a územnotechnické podklady.

(2)	Územnoplánovacie podklady obsahujú textovú časť a grafickú časť a majú smerný charakter. 

§ 7
Stavebný pozemok

(1)	Stavebným pozemkom je pozemok, ktorý je zastavaný stavbou, ktorá  je povolenou stavbou podľa tohto zákona, a pozemok určený v území určenom územnoplánovacou dokumentáciou na zastavanie a územným rozhodnutím.  

(2)	Nezastavaný pozemok možno určiť za stavebný pozemok, ak to nie je  vylúčené podľa osobitného predpisu a ak svojou polohou v obci, tvarom, veľkosťou, druhom a základovými pomermi umožňuje uskutočnenie stavby, ktorá je spôsobilá byť v súlade so základnými požiadavkami na stavby), so všeobecnými technickými požiadavkami na výstavbu a so zastavovacími podmienkami.

(3)	Nezastavaný pozemok, ktorý je súčasťou poľnohospodárskej pôdy alebo lesných pozemkov, možno určiť ako stavebný pozemok, ak sú splnené zákonné podmienky na jeho vyňatie z takéhoto využívania.

(4)	Stavby v zastavanom území treba prednostne umiestňovať na nezastavaných stavebných pozemkoch alebo neefektívne využívaných; to neplatí, ak ide o stavby dopravnej infraštruktúry a stavby technickej infraštruktúry, pri ktorých to neumožňujú technické požiadavky na ich umiestnenie a prevádzku. 

§ 8
Zastavovacie podmienky

(1)	Zastavovacími podmienkami je súbor záväzných regulatívov vyjadrených slovne, číselne a graficky, ktoré vyjadrujú prípustné podmienky a obmedzujúce podmienky zastavania pozemku, a konkrétne architektonické a urbanistické požiadavky na zastavanie stavebného pozemku a na umiestňovanú stavbu.

(2)	Zastavovacími podmienkami sú 
a)	vyznačenie uličnej čiary, 
b)	vyznačenie stavebnej čiary, ktorá určuje polohu ortogonálneho priemetu obrysu všetkých podlaží stavby vo vzťahu k uličnej čiare; osobitne možno určiť stavebnú čiaru pre nadzemné časti budovy a osobitne pre podzemné časti stavby,
c)	vymedzenie možnej zastavanej plochy na pozemku ohraničujúcej plochu, v ktorej možno umiestniť stavbu, s uvedením odstupových vzdialeností od susedných pozemkov a od existujúcich stavieb, zastavanú plochu možno určiť osobitne pre nadzemné časti stavby a osobitne pre podzemné časti stavby,
d)	vyznačenie plochy umiestnenia stavby pozemnej komunikácie a koridoru inej líniovej stavby,
e)	určenie indexu zastavanej plochy pozemku nadzemných častí stavieb ako pomeru pôdorysného priemetu plochy vonkajšieho obvodu nadzemných stien všetkých podlaží budovy na terén k celkovej ploche pozemku,
f)	určenie podielu zelene na nezastavaných plochách pozemku a podielu spevnených plôch,
g)	index absorpcie zrážok na pozemku a požiadavky na zadržiavanie vody na pozemku,
h)	určenie najvyššej prípustnej výšky stavby,
i)	určenie základných princípov a charakteristík architektonických prvkov, najmä tvaru strechy stavby vzhľadom na okolie,
j)	určenie prípustného a neprípustného funkčného užívania stavby,
k)	 riešenie statickej dopravy vo vzťahu k spôsobu užívania stavby,
l)	 vyznačenie prípustného pripojenia stavby na dopravnú infraštruktúru a na inžinierske siete s uvedením bilančných požiadaviek na kapacity,
m)	určenie podmienok minimalizácie negatívnych vplyvov stavieb a využívania územia na zdravie ľudí, na bezpečnosť v prípade požiaru, na civilnú ochranu obyvateľstva a na miestne klimatické podmienky. 

(3)	Zastavovacie podmienky sa vždy určujú zastavovacím plánom, inak územným rozhodnutím; sú záväzným podkladom na projektovú činnosť, na umiestňovanie stavieb a na povoľovanie stavieb.

§ 9
Stavba

(1)	Stavba je stavebná konštrukcia bez ohľadu na stavebnotechnické vyhotovenie, použité stavebné výrobky, účel využitia a trvanie, ktorá je pevne spojená so zemou. Za stavbu sa považuje aj časť stavby, ak je samostatne predmetom umiestňovania, povoľovania alebo kolaudácie. 

(2) Pevným spojením so zemou sa rozumie
 a)	spojenie pevným základom v zemi,
b)	upevnenie strojnými súčiastkami alebo zvarom o pevný základ v zemi alebo o inú stavbu,
 c)	ukotvenie pilótami alebo lanami s kotvou v zemi alebo na inej stavbe,
 d)	pripojenie na inžinierske siete alebo
 e)	umiestnenie pod zemou. 

(3) Stavby sú trvalé a dočasné. Dočasnou stavbou je stavba, ktorej čas trvania je obmedzený rozhodnutím stavebného úradu, účelom využitia alebo  spôsobom užívania. 

(4) Novostavbou je stavba, ktorá je novo zhotovená vo všetkých častiach vrátane základu.

(5) Podzemnou stavbou je stavba, ktorá je celým svojím objemom umiestnená pod úrovňou upraveného terénu; jej súčasťou sú vchody, vjazdy, vetracie otvory a iné nadzemné súčasti umožňujúce jej prevádzku.

(6) Stavby sa rozumejú vrátane súčastí, ktoré k nim technicky, technologicky alebo prevádzkovo patria a nemôžu byť oddelené bez jej znehodnotenia alebo znefunkčnenia.

§ 10
Členenie stavieb

(1)	Stavby sa podľa stavebnotechnického vyhotovenia členia na budovy a na inžinierske stavby.

(2)	Budova je priestorovo sústredená trojrozmerná zastrešená stavebná konštrukcia, ktorá je stavebnotechnicky vhodná a určená na ochranu ľudí, zvierat a vecí. Na účely tohto zákona sa za budovu považuje aj zastrešená trojrozmerná konštrukcia, ktorá nemá všetky steny alebo je bez stien, alebo je umiestnená pod zemou.  

(3)	Budovy sa podľa účelu a spôsobu užívania členia na bytové budovy a nebytové budovy.

(4)	Bytovou budovou je budova, v ktorej je viac ako polovica podlahovej plochy všetkých podlaží určená na bývanie; ostatné budovy sú nebytovými budovami.

(5)	Podlažím sa rozumie horizontálna časť budovy vymedzená podlahovou konštrukciou, stropnou konštrukciou a obvodovými konštrukciami. Do podlažia sa nezahŕňajú konštrukcie, ktoré sú mimo obvodového plášťa budovy a mimo zastrešenia strešným plášťom a patria k exteriérovej časti budovy.

(6)	Stavba, ktorá nie je budovou, je inžinierskou stavbou). Inžinierskymi stavbami sú 
a)	stavby dopravnej infraštruktúry, 
b)	potrubné rozvody, elektronické komunikačné siete a elektrické rozvody a vedenia, 
c)	komplexné priemyselné stavby a 
d)	ostatné inžinierske stavby.

(7) Líniovou stavbou je inžinierska stavba, ktorá tvorí súvislú horizontálnu stavebnotechnicky a prevádzkovo neprerušovanú líniu; prípojky stavieb a pozemkov na inžinierske siete nie sú líniovými stavbami.

(8) Inžinierskou stavbou podľa odseku 6 písm. d) je aj stavebná konštrukcia bez ohľadu na stavebnotechnické vyhotovenie, ak je pevne spojená so zemou, osadená alebo položená na upravený podklad, ktorej základnou funkciou je šírenie reklamy alebo propagačných, navigačných alebo iných informácií viditeľných z verejného priestoru (ďalej len „konštrukcia na informácie“). 

(9) Tento zákon sa vzťahuje na inžinierske stavby, ak osobitné predpisy neustanovujú inak.

§ 11
Kategorizácia stavieb

(1)	Stavby sa na účely projektovania, umiestňovania, povoľovania a kolaudácie členia na drobné stavby, jednoduché stavby, vyhradené stavby a ostatné stavby.

(2)	Drobnou stavbou je stavba, ktorá nie je určená na bývanie a nemá podstatný vplyv na okolie; spravidla má doplnkovú funkciu k hlavnej stavbe.

(3)	Jednoduchá stavba je stavba, ktorá nemá výrazný vplyv na okolie, plní funkciu hlavnej stavby a je pripojená na elektrický rozvod a spravidla aj na iné inžinierske siete technickej infraštruktúry.

(4)	Vyhradenou stavbou je stavba, ktorá z hľadiska základných požiadaviek na stavby predstavuje zvýšené riziko.

(5)	Konštrukcie na informácie sa na účely podľa odseku 1 členia podľa najväčšej informačnej plochy. Najväčšou informačnou plochou sa rozumie kolmý priemet jednej najväčšej informačnej plochy umiestnenej na zvislú rovinu. 

§ 12
Nepovolená stavba

(1) Nepovolenou stavbou je stavba uskutočňovaná bez územného rozhodnutia alebo bez stavebného povolenia, ak sa vyžadujú podľa tohto zákona, a stavba uskutočňovaná v podstatnom rozpore s nimi. Podstatným rozporom sa rozumie taký rozpor uskutočňovanej stavby so zastavovacími podmienkami, ktorý vyžaduje nové stavebné povolenie.

(2)	Stavba sa nepovažuje za nepovolenú, ak počas jej uskutočňovania alebo kolaudácie bolo územné rozhodnutie alebo stavebné povolenie zrušené správnym orgánom v rámci prieskumu právoplatného rozhodnutia alebo súdom v správnom súdnictve z dôvodu, ktorý stavebník nezavinil. O takejto stavbe sa rozhodne v novom konaní.

§ 13
Neohlásená stavba

(1)	Neohlásenou stavbou je stavba uskutočňovaná bez územného súhlasu alebo bez stavebného súhlasu alebo v podstatnom rozpore s nimi. Podstatným rozporom sa rozumie taký nesúlad uskutočňovanej stavby so zastavovacími podmienkami, ktorý vyžaduje nové ohlásenie alebo vyžaduje územné rozhodnutie alebo stavebné  povolenie. 

(2)	Územným súhlasom sa rozumie písomné oznámenie obce, že súhlasí so zmenou využívania pozemkov podľa ohlásenia.

(3)	Stavebným súhlasom sa rozumie písomné oznámenie stavebného úradu, že súhlasí so stavbou, zmenou stavby alebo stavebnou úpravou podľa ohlásenia.

§ 14
  Zmena stavby 

(1)	Zmenou stavby sa rozumie prístavba alebo nadstavba existujúcej stavby, zmena nosnej stavebnej konštrukcie a zmena účelu stavby. 

(2)	Prístavbou sa rozumie pôdorysné rozšírenie stavby pri zachovaní konštrukčnej a prevádzkovej jednoty stavby.

(3)	Nadstavbou sa rozumie zvýšenie stavby o najmenej jedno podlažie alebo o podkrovie pri zachovaní konštrukčnej a prevádzkovej jednoty stavby.

§ 15
Stavebné úpravy

(1)	Stavebnou úpravou sa rozumejú úpravy stavby bez zmeny nosnej stavebnej konštrukcie, bez zmeny spôsobu užívania a bez zmeny hlavných tvaroslovných architektonických prvkov obalovej konštrukcie, najmä adaptácia, obnova a rekonštrukcia stavby.

(2)	Adaptáciou sa priestorové usporiadanie stavebných konštrukcií prispôsobuje novým prevádzkovým požiadavkám z pôvodného na nové využitie, vrátane vstavby, ktorou sa do stavby umiestňuje iná stavba so samostatným účelovým určením alebo spôsobom užívania.

(3)	Obnovou sa obnovujú alebo zlepšujú technické alebo úžitkové parametre stavby zásahom do jej stavebnej konštrukcie alebo do jej technického vybavenia, najmä zateplenie obvodového a strešného plášťa a výmena technických systémov vykurovania a prípravy teplej vody, klimatizácie a osvetlenia (ďalej len „technický systém budovy“).

(4)	Rekonštrukciou sa hmotná podoba stavebnej konštrukcie alebo architektonický vzhľad stavby prispôsobuje pôvodnému stavu a účelu stavby najmä odstránením následkov opotrebenia, vonkajšieho poškodenia a starších nevhodných stavebných úprav. 

§ 16
Udržiavacie práce

Udržiavacie práce sú činnosti, ktorými sa konštrukčná a prevádzková funkčnosť stavby a jej technického vybavenia udržiava v dobrom stavebnotechnickom stave počas jej životnosti bez zásahu do nosnej stavebnej konštrukcie a bez zmeny spôsobu užívania, najmä bežná údržba, úpravy, opravy a výmena vnútorných zariadení.

§ 17
Stavenisko

(1)	Stavenisko je priestor, ktorý je na čas uskutočňovania stavby určený na stavebné práce, na uskladnenie stavebných výrobkov a stavebných mechanizmov a na umiestnenie zariadenia staveniska. Zariadením staveniska sú dočasné stavby určené na prevádzku staveniska, skladovanie stavebných výrobkov a ubytovanie pracovníkov, ako aj dielne a sociálne zariadenia.

(2)	Ak na zriadenie staveniska nepostačuje stavebný pozemok, môže byť ako stavenisko dočasne určený aj iný pozemok.

(3)	Stavenisko musí
a)	byť zabezpečené pred vstupom  cudzích osôb najmä ohradením alebo oplotením; to neplatí, ak ide o líniovú stavbu,
b)	byť označené ako stavenisko s uvedením základných údajov o stavbe,
c)	spĺňať minimálne bezpečnostné a zdravotné požiadavky na stavenisko podľa plánu bezpečnosti a ochrany zdravia pri práci,
d)	mať zriadený uzamykateľný vstup pre osoby a vjazd z verejnej komunikácie alebo z účelovej komunikácie na prísun stavebných výrobkov a stavebných mechanizmov, na odvoz zeminy a stavebného odpadu a na príjazd hasičských vozidiel a vozidiel záchrannej zdravotníckej služby až k uskutočňovanej stavbe, ktorý musí byť trvalo bezbariérový; to neplatí, ak ide o líniovú stavbu,
e)	umožňovať bezpečné a racionálne uloženie stavebných výrobkov a stavebných mechanizmov bez obmedzenia prevádzky zariadení staveniska,
f)	mať zabezpečený prívod vody a pripojenie na elektrický rozvod; to neplatí, ak ide o líniovú stavbu, 
g)	mať zabezpečené zneškodňovanie alebo odvoz odpadu zo staveniska a zo stavby,
h)	mať vybavenie potrebné na uskutočňovanie stavebných prác, na používanie stavebných mechanizmov a na pobyt osôb uskutočňujúcich stavebné práce,
i)	byť prevádzkované tak, aby neohrozovalo bezpečnosť ľudí a zvierat v okolí staveniska a aby nezaťažovalo okolie nadmerným hlukom, vibráciami, prachom a pachom.

(4)	Na stavenisko je oprávnený vstupovať s bezodkladným upovedomením stavbyvedúceho
a)	stavebník a vlastník stavby, ak nie je stavebníkom,
b)	generálny projektant a projektanti čiastkových projektov,
c)	 stavebný dozorca, 
d)	 osoba oprávnená na výkon štátneho stavebného dohľadu, 
e)	 osoba oprávnená na výkon štátneho dozoru,
f)	 osoba oprávnená na výkon štátneho pamiatkového dohľadu, ak ide o stavbu patriacu do pamiatkového fondu alebo o stavbu v pamiatkovej zóne,
g)	 geodet,
h)	 zamestnanci zhotoviteľa stavby a jeho zmluvných dodávateľov stavebných prác, stavebných výrobkov a stavebných mechanizmov (ďalej len „zmluvný dodávateľ“),
i)	kontrolný statik, 
j)	koordinátor bezpečnosti na stavenisku a koordinátor dokumentácie,
k)	osoba zabezpečujúca odvoz alebo likvidáciu odpadu.

(5)	Iné osoby než uvedené v odseku 4 môžu vstúpiť na stavenisko a na stavbu len so súhlasom stavbyvedúceho a môžu sa pohybovať po stavenisku a po stavbe len v sprievode stavbyvedúceho alebo ním určenej osoby.

§ 18
Stavebný denník

(1)	Stavebný denník je dokumentačným záznamom priebehu uskutočňovania stavby od prevzatia staveniska do úplného dokončenia, odovzdania a prevzatia stavby. Ak ide o súbor stavieb, stavebný denník sa môže viesť samostatne pre každú stavbu.

(2)	Do stavebného denníka sa zaznamenávajú v časovom slede podstatné skutočnosti a udalosti na stavenisku a na stavbe, ktoré dokumentujú čas a priebeh stavebných prác, dodávky stavebných výrobkov, odvoz alebo likvidácia odpadu, kontrolné prehliadky, výkon štátneho stavebného dohľadu a štátneho dozoru, zistené skutočnosti a uskutočnené opatrenia a iné okolnosti, ktoré majú význam na posúdenie právnej zodpovednosti za bezpečnosť a ochranu zdravia pri práci, za ochranu pred požiarmi, za dodržanie podmienok stavebného povolenia a iných rozhodnutí a za súlad s overeným projektom stavby alebo s vykonávacím projektom.

(3)	Stavebný denník vedie stavbyvedúci. Do stavebného denníka sú oprávnené robiť zápisy tieto osoby:
a)	stavbyvedúci,
b)	generálny projektant a projektanti čiastkových projektov,
c)	stavebník  a vlastník stavby, ak nie je stavebníkom, 
d)	geodet,
e)	stavebný dozorca, 
f)	osoba oprávnená na výkon štátneho stavebného dohľadu,
g)	osoba oprávnená na výkon štátneho dozoru,
h)	kontrolný statik,
i)	koordinátor bezpečnosti na stavenisku a koordinátor projektovej dokumentácie,
j)	geológ a 
k)	geotechnik. 

(4)	Ak ide o stavbu uskutočňovanú svojpomocou, stavebný denník sa vedie od zriadenia staveniska do úplného dokončenia stavby. Namiesto stavebného denníka môže stavebník alebo stavebný dozorca viesť jednoduchý záznam o stavbe, v ktorom eviduje jednotlivé fázy a podstatné okolnosti uskutočňovania stavby. 

§ 19
Projektová dokumentácia

(1)	Projektovou dokumentáciou je ucelený súbor dokumentov, ktoré textovo opisujú a graficky znázorňujú stavbu alebo zmenu využívania pozemkov. Projektová dokumentácia je potrebná ako podklad na umiestňovanie, povoľovanie, uskutočňovanie, kolaudovanie a odstraňovanie stavieb a na povoľovanie využívania pozemkov v konaniach podľa tohto zákona.

(2)	 Projektovú dokumentáciu tvorí projekt a dokladová časť. Projekt obsahuje textovú časť a grafickú časť. Dokladová časť obsahuje súvisiace záväzné stanoviská a vyjadrenia dotknutých orgánov a ďalšie dokumenty potrebné v príprave projektu alebo v súvislosti s ním. 

§ 20
Stavebná dokumentácia

(1)	Stavebnou dokumentáciou sa rozumie súbor dokumentov o stavbe, ktoré musia byť počas uskutočňovania stavby na stavenisku u stavbyvedúceho; pri stavbe svojpomocou u stavebníka. 

(2)	Stavebná dokumentácia je súčasťou podkladov na kolaudáciu stavby.

(3)	Stavebná dokumentácia sa po právoplatnosti kolaudačného rozhodnutia vydá vlastníkovi stavby na trvalú úschovu. Stavebný úrad uchováva vo svojej registratúre kópiu stavebnej dokumentácie. 

DRUHÁ ČASŤ
ÚZEMNÉ PLÁNOVANIE

Prvá hlava
Úlohy orgánov územného plánovania

§ 21
Základné ustanovenia

(1)	Základnou úlohou orgánov územného plánovania je vo verejnom záujme usmerňovať územný rozvoj určovaním koncepcie rozvoja územia a organizácie územia a sústavne a komplexne riešiť priestorové usporiadanie a funkčné využívanie územia tak, aby vytváralo podmienky pre udržateľný územný rozvoj, kvalitné sídelné prostredie, výstavbu, územnú súdržnosť, sociálnu súdržnosť, zachovanie a zlepšenie životného prostredia, ochranu a tvorbu krajiny a súlad všetkých činností v území. Orgány územného plánovania vytvárajú podmienky na rozvoj územia a na zachovanie urbanistických, architektonických, prírodných a pamiatkových hodnôt územia s cieľom dosiahnuť všeobecne prospešný súlad verejných záujmov a súkromných záujmov v rozvoji územia.

(2)	Úlohami orgánov územného plánovania sú najmä
a)	určovanie koncepcie rozvoja územia štátu a regiónov a urbanistických koncepcií rozvoja obcí a ich častí,
b)	 sledovanie a posudzovanie stavu územia, jeho pamiatkových, prírodných a civilizačných hodnôt a možností jeho využívania,
c)	určovanie podmienok rozvoja osídlenia a obnovy sídiel,
d)	koordinovanie zámerov v území a určovanie postupnosti uskutočňovania zmien v území,
e)	určovanie urbanistických a architektonických požiadaviek a podmienok umiestňovania stavieb pri zohľadňovaní súčasného charakteru a hodnôt územia a krajiny,
f)	určovanie podmienok na uskutočňovanie zmien vo využívaní územia, vrátane využívania prírodných zdrojov,
g)	určovanie nevyhnutných opatrení na obnovu sídiel a rozvoj územia a na tvorbu kvalitného sídelného prostredia,
h)	vytváranie územných podmienok na odstraňovanie negatívnych následkov hospodárskych zmien,
i)	vytváranie územných podmienok na uskutočnenie opatrení na ochranu pred povodňami a na zadržanie vody v urbanizovanom území a v krajine a na ochranu pred geodynamickými procesmi,
j)	podpora rôznorodosti charakteru sídelného prostredia a nezastavaného územia a osobitostí identity sídiel,
k)	vytváranie podmienok na ochranu pamiatkového fondu a kultúrnej rozmanitosti v sídlach, 
l)	určovanie verejného záujmu v území.

(3)	Orgány územného plánovania  plnia úlohy podľa odsekov 1 a 2 
a)	sledovaním, vyhodnocovaním a evidenciou údajov a informácií o území,
b)	obstarávaním územnoplánovacích podkladov, 
c)	obstarávaním územnoplánovacej dokumentácie vrátane jej zmien a doplnkov,
d)	schvaľovaním územného plánu regiónu, územného plánu obce, územného plánu zóny a zastavovacieho plánu.

(4)	Orgány územného plánovania sú povinné
a)	obstarávať územnotechnické podklady, sledovať, evidovať a  vyhodnocovať údaje o území a vkladať ich do územnotechnických podkladov pri ich aktualizácii, 
b)	obstarávať územnoplánovaciu dokumentáciu, sledovať jej aktuálny stav a obstarávať jej zmeny a doplnky postupom podľa tohto zákona, 
c)	vypracovať každé štyri roky správu o stave územnoplánovacej dokumentácie,
d)	využívať existujúce dokumenty orgánov verejnej správy a súbory a služby priestorových informácií vrátane ich metaúdajov, týkajúce sa údajov o území, na obstarávanie územnoplánovacej dokumentácie a jej zmien a doplnkov,
e)	používať mapové podklady základného štátneho mapového diela a tematického štátneho mapového diela a podľa potreby aj vlastné účelovo vytvorené mapové podklady a využívať údaje a služby informačného systému geodézie, kartografie a katastra,
f)	sledovať a pravidelne vyhodnocovať priestorové usporiadanie a funkčné využívanie územia a pravidelne vyhodnocovať účinnosť a aktuálnosť regulatívov a zastavovacích podmienok,
g)	vytvárať podmienky na kvalitné urbanizované prostredie a podmienky na územnú súdržnosť, 
h)	zabezpečiť predpoklady pre udržateľné využívanie prírodných zdrojov a zachovanie prírodných daností územia,
i)	môžu požadovať čiastočnú alebo úplnú úhradu nákladov na obstaranie územnoplánovacej štúdie od právnickej osoby alebo fyzickej osoby, ak sa obstarala z ich podnetu, 
j)	uhrádzať náklady na obstaranie územnoplánovacej dokumentácie a jej zmien a doplnkov z vlastného rozpočtu a z dotácií; môžu požadovať čiastočnú alebo úplnú úhradu nákladov na obstaranie územnoplánovacej dokumentácie alebo jej zmien a doplnkov od iných právnických osôb alebo fyzických osôb, ak územnoplánovacia dokumentácia alebo jej zmeny a doplnky boli obstarané na základe podnetu týchto osôb,
k)	vypracovávať  stanoviská v prerokovaní územnoplánovacej dokumentácie, pokiaľ nie sú jej obstarávateľom,
l)	vypracovávať záväzné stanoviská pre územné rozhodovanie,
m)	dbať pri plnení úloh územného plánovania na záujmy obrany štátu.

(5) Orgán územného plánovania v záväznom stanovisku podľa odseku 4 písm. l) posúdi návrh na územné konanie z hľadiska súladu s územným plánom obce, územným plánom zóny alebo so zastavovacími podmienkami. Ak obec nemá územný plán obce, orgán územného plánovania posúdi návrh z hľadiska územnotechnických podmienok.

§ 22
Vyhradené činnosti v územnom plánovaní

(1)	Vyhradenými činnosťami v územnom plánovaní sú
a)	zabezpečovanie obstarávania územnoplánovacích podkladov a územnoplánovacej dokumentácie a
b)	spracúvanie územnoplánovacích podkladov a územnoplánovacej dokumentácie.

(2)	 Vyhradené činnosti v územnom plánovaní môžu vykonávať len fyzické osoby, ktoré majú zákonom požadovanú profesijnú kvalifikáciu podľa tohto zákona alebo  autorizáciu podľa predpisov o regulovaných povolaniach a regulovaných činnostiach).

(3)	Spracovaním územnoplánovacích podkladov a územnoplánovacej dokumentácie sa rozumie ucelený koordinovaný súbor odborných činností spracovateľa územnoplánovacích podkladov a územnoplánovacej dokumentácie (ďalej len „spracovateľ“), ktoré sú potrebné na spracovanie územnoplánovacej štúdie, územnotechnických podkladov, analýzy a syntézy údajov, problémového výkresu a na spracovanie konceptu územnoplánovacej dokumentácie (ďalej len „koncept“) a návrhu územnoplánovacej dokumentácie vrátane jej zmien a doplnkov.

§ 23
Odborne spôsobilá osoba na obstarávanie územnoplánovacích podkladov a územnoplánovacej dokumentácie

(1)	Orgány územného plánovania zabezpečujú obstarávanie  územnoplánovacích podkladov a územnoplánovacej dokumentácie prostredníctvom odborne spôsobilej osoby, na obstarávanie územnoplánovacích podkladov a územnoplánovacej dokumentácie (ďalej len “odborne spôsobilá osoba“), ktorá nie je spracovateľom ňou obstarávaných územnoplánovacích podkladov a územnoplánovacej dokumentácie. 

(2)	Odborne spôsobilou osobou je fyzická osoba zapísaná v registri odborne spôsobilých osôb podľa § 91 (ďalej len „register odborne spôsobilých osôb“), ktorá je zamestnancom orgánu územného plánovania alebo osobou v inom právnom vzťahu k orgánu územného plánovania.

(3)	Odborne spôsobilá osoba je oprávnená
a) obstarávať územnoplánovacie podklady a územnoplánovaciu dokumentáciu,
b) dohliadať na spracúvanie územnoplánovacích podkladov a územnoplánovacej dokumentácie.

(4)	Odborne spôsobilá osoba je povinná
a)	postupovať pri obstarávaní územnoplánovacích podkladov a územnoplánovacej dokumentácii s odbornou starostlivosťou a chrániť oprávnené záujmy orgánu územného plánovania, ktorý je obstarávateľom územnoplánovacích podkladov a územnoplánovacej dokumentácie,
b)	postupovať v súlade s týmto zákonom a ostatnými právnymi predpismi, s určenou metodikou obstarávania územnoplánovacích podkladov a územnoplánovacej dokumentácie,
c)	využívať najnovšie poznatky spoločenských, prírodných a technických vied  a aktuálne poznatky o stave územia,  životného prostredia vrátane prírodných zdrojov,
d)	spolupracovať so spracovateľom, 
e)	viesť dokumentáciu o uskutočnených úkonoch, o verejnom prerokúvaní a o stanoviskách dotknutých orgánov.

§ 24
Spracovateľ 

(1)	Spracovateľ je povinný
a)	 spracúvať územnoplánovacie podklady a územnoplánovaciu dokumentáciu podľa tohto zákona a súvisiacich predpisov a podľa určenej metodiky,
b)	 využívať aktuálne poznatky spoločenských, prírodných a technických vied, aktuálne poznatky o stave územia a životného prostredia a súbory a služby priestorových informácií vrátane ich metaúdajov, ktoré obsahujú informácie o území,
c)	 prizvať na spracovanie špecifických častí územnoplánovacej dokumentácie a územnoplánovacích podkladov, najmä na demografickú prognózu, na dopravnú infraštruktúru, na technickú infraštruktúru a na ďalšie čiastkové odborné činnosti iných odborníkov, ktorí majú oprávnenie na spracovanie príslušnej časti územnoplánovacej dokumentácie a územnoplánovacích podkladov,
d)	 využívať územnoplánovacie podklady a iné dostupné schválené dokumenty, 
e)	zúčastniť sa na požiadanie orgánu územného plánovania na verejnom prerokovaní konceptu a návrhu územnoplánovacej dokumentácie, aby  predniesol  všeobecne zrozumiteľný výklad riešenia konceptu a návrhu územnoplánovacej dokumentácie,
f)	 spolupracovať s orgánom územného plánovania pri vyhodnocovaní stanovísk a pripomienok z prerokovania územnoplánovacej dokumentácie.

(2)	Spracovateľ zodpovedá orgánu územného plánovania za úplnosť, vecnú správnosť a pravdivosť územnoplánovacích podkladov a územnoplánovacej dokumentácie a  za súlad konceptu so zadaním územnoplánovacej dokumentácie (ďalej len „zadanie“) a návrhu územnoplánovacej dokumentácie so zadaním alebo súborným stanoviskom orgánu územného plánovania. Spolupracujúce osoby zodpovedajú za výsledky svojej činnosti spracovateľovi; tým nie je dotknutá zodpovednosť podľa osobitných predpisov.

§ 25
Dotknuté orgány štátnej správy pri prerokovávaní územnoplánovacej dokumentácie 

Dotknutými orgánmi štátnej správy pri prerokovaní územnoplánovacej dokumentácie  sú orgány štátnej správy, ktoré chránia záujmy podľa právnych predpisov najmä vo veciach ochrany zdravia, ochrany vôd, ochrany prírody a krajiny,  ochrany prírodných liečivých zdrojov, ochrany poľnohospodárskej pôdy, ochrany lesných pozemkov, ochrany ovzdušia, ochrany a využívania nerastného bohatstva a iných prírodných zdrojov, ochrany pamiatkového fondu, archeologických nálezov, archeologických nálezísk, požiarnej ochrany, odpadov, environmentálnych záťaží, veterinárnej starostlivosti, vplyvov na životné prostredie, jadrovej bezpečnosti jadrových zariadení, prevencie závažných priemyselných havárií, obrany štátu, správy štátnych hraníc, pozemných komunikácií a cestnej dopravy, dráh a dopravy na dráhach, civilného letectva, vnútrozemskej plavby, energetiky a tepelnej energetiky, verejných vodovodov a verejných kanalizácií, verejných služieb a siete elektronických komunikácií, ochrany pred povodňami, ochrany pred svahovými deformáciami a civilnej ochrany (ďalej len „orgány štátnej správy“).

Ú z e m n o p l á n o v a c i e   p o d k l a d y

§ 26
Územnoplánovacia štúdia

(1)	Účelom územnoplánovacej štúdie je posúdiť možnosti územného rozvoja, overiť podmienky zmien v území a navrhnúť možné riešenia  vybraných problémov v území, ktoré môžu podstatne ovplyvniť alebo podmieniť priestorové usporiadanie a funkčné využívanie územia, územný rozvoj jednotlivých funkčných zložiek územia alebo osobitné podmienky ochrany a využívania krajiny. Podrobný obsah, zameranie a rozsah riešeného územia určí orgán územného plánovania v zadaní pre spracovanie územnoplánovacej štúdie podľa účelu, na ktorý ju obstaráva. 

(2)	Územnoplánovacia štúdia zameraná na jednotlivú funkčnú zložku územia, najmä na dopravnú infraštruktúru, bývanie, verejnú zeleň, sa obstaráva ako riešenie vybranej zložky územia navrhnutej v územnoplánovacej dokumentácii počas jej prípravy alebo po jej schválení.

(3)	Územnoplánovacia štúdia so zameraním na tvorbu a ochranu krajiny sa spracúva ako krajinná štúdia. Krajinnou štúdiou sa navrhuje a overuje optimálne priestorové usporiadanie a funkčné využitie územia z hľadiska podmienok ochrany a využitia krajiny a prírodných zdrojov.

(4)	Územnoplánovaciu štúdiu obstaráva orgán územného plánovania z vlastného podnetu, alebo ju môže obstarať z podnetu inej osoby. 

(5)	Orgán územného plánovania, ktorý obstaral územnoplánovaciu štúdiu, ju zverejní na svojom webovom sídle do 30 dní odo dňa ukončenia obstarávania.
§ 27
Územnotechnické podklady

(1) Územnotechnické podklady charakterizujú a popisujú stav v území; obsahujú súbor údajov o aktuálnom stave využívania územia, o jeho urbanistických hodnotách, o obmedzeniach využívania územia z dôvodu vlastností a daností územia a o zámeroch na uskutočnenie zmien v území. Orgán územného plánovania využíva existujúce dokumenty a súbory informácií), ktoré obsahujú údaje o území.

(2) Orgán územného plánovania obstaráva územnotechnické podklady v rozsahu potrebnom 
a)	na obstaranie územnoplánovacej dokumentácie, okrem Koncepcie územného rozvoja Slovenska, 
b)	na zistenie potreby zmien a doplnkov územnoplánovacej dokumentácie, okrem Koncepcie územného rozvoja Slovenska a zastavovacieho plánu,
c)	ako podklad pre správu o stave územnoplánovacej dokumentácie, okrem zastavovacieho plánu, 
d)	ako podklad na vypracovanie územnoplánovacej štúdie. 

(3)	Orgán územného plánovania obstaráva územnotechnické podklady na základe prieskumu územia vlastným zisťovaním a na základe údajov o území. Údajmi o území sú údaje o stave územia, o právach, povinnostiach a obmedzeniach vyplývajúcich z právnych predpisov a údaje o zámeroch na uskutočnenie zmien v území. Údaje o území sa viažu k určitej časti územia,  najmä k pozemku, k stavbe alebo k prírodnému útvaru. Povinne sa využíva základná báza údajov pre geografický informačný systém, existujúce dokumenty a súbory informácií, ktoré obsahujú údaje o území.

(4)	Údaje o území sú povinní poskytovať do územnotechnických podkladov bezodkladne po ich vypracovaní alebo získaní
a)	orgány štátnej správy, ktoré podľa osobitných predpisov plnia úlohy na ochranu verejných záujmov v území, 
b)	stavebné úrady,
c)	osoby podľa § 2 ods.7,
d)	iné osoby, ak im taká povinnosť vyplýva zo zákona alebo zo zmluvy s obstarávateľom. 

(5)  Osoby uvedené v odseku 4 sú povinné poskytnúť orgánu územného plánovania údaje o území bezodkladne po ich získaní za úhradu nevyhnutných nákladov na ich rozmnoženie a doručenie. 

(6) Orgány štátnej správy a nimi zriadené organizácie, vlastníci stavieb dopravnej infraštruktúry a vlastníci stavieb technickej infraštruktúry a iné osoby, ktoré poskytli  údaje o území, sú zodpovedné za aktuálnosť, správnosť a úplnosť poskytnutých údajov.  

(7) Orgán územného plánovania použije údaje o území výlučne na spracovanie územnotechnických podkladov a ich aktualizácie a neposkytne ich tretím osobám. Územnotechnické podklady slúžia na spracovanie územnoplánovacej dokumentácie, jej zmien a doplnkov, na spracovanie správy o stave územnoplánovacej dokumentácie a na spracovanie územnoplánovacej štúdie. 

(8) Orgán územného plánovania udržiava obstarané územnotechnické podklady  v aktuálnom  stave dopĺňaním o nové údaje o území a najmenej raz za štyri roky preskúmava aktuálny stav územnotechnických podkladov. 

Ú z e m n o p l á n o v a c i a     d o k u m e n t á c i a

§ 28
Koncepcia územného rozvoja Slovenska

(1)	Koncepcia územného rozvoja Slovenska je územnoplánovacia dokumentácia, ktorá rieši celé územie Slovenska; určuje úlohy a ciele komplexného územného rozvoja Slovenska a utvára predpoklady pre udržateľný územný rozvoj. 

(2)	Koncepcia územného rozvoja Slovenska obsahuje najmä
a)	hlavné urbanizačné osi, usporiadanie sídelnej štruktúry v medzinárodných súvislostiach a hierarchizáciu ťažísk osídlenia a sídelných aglomerácií v celoštátnych súvislostiach,
b)	zásady usmerňovania územného rozvoja s cieľom vytvárať rovnocenné životné podmienky na celom území Slovenska, vytvárať územné predpoklady pre územnú súdržnosť, zlepšenie životného prostredia, ochranu a tvorbu krajiny, ochranu prírody a prírodných zdrojov a ochranu pamiatkového fondu celoštátneho významu,
c)	vymedzenie koridorov stavieb dopravnej infraštruktúry a technickej infraštruktúry medzinárodného, celoštátneho  alebo nadregionálneho významu,
d)	vymedzenie území so špecifickými hodnotami vyplývajúcimi z medzinárodných záväzkov a z nadregionálnych vzťahov. 

(3)	Koncepciu územného rozvoja Slovenska, jej zadanie a jej zmeny a doplnky schvaľuje Vláda Slovenskej republiky (ďalej len „vláda“).

(4)	Koncepcia územného rozvoja Slovenska je záväzná pre územný plán regiónu.
§ 29
Územný plán regiónu

(1)	Územný plán regiónu je územnoplánovacia dokumentácia, ktorá rieši územie vyššieho územného celku. Vyšší územný celok obstaráva územný plán regiónu z vlastného rozhodnutia alebo ak je územný plán regiónu potrebné dať do súladu s Koncepciou územného rozvoja Slovenska.

(2)	Územný plán regiónu vychádza z cieľov územnoplánovacej dokumentácie,  úloh orgánov územného plánovania, z potrieb územného rozvoja vyššieho územného celku a premieta Koncepciu územného rozvoja Slovenska do územného rozvoja vyššieho územného celku.

(3)	Územný plán regiónu obsahuje koncepciu územného rozvoja a zásady a regulatívy priestorového usporiadania a funkčného využívania územia najmä z hľadiska
a)	udržateľného územného rozvoja a územnej súdržnosti,
b)	štruktúry osídlenia,
c)	vymedzenia plôch a koridorov dopravnej infraštruktúry a koridorov technickej infraštruktúry regionálneho významu, ich ochranných a bezpečnostných pásiem a území, 
d)	vymedzenia územných podmienok účelnej a hospodárnej organizácie územia regiónu a vymedzenie územia na umiestnenie nových investícií a rozvojových plôch celoštátneho a regionálneho významu,
e)	ochrany prírody, ochrany a tvorby krajiny, podmienok pre kvalitné životné prostredie, ochrany poľnohospodárskej pôdy a lesných pozemkov,  ochrany prírodných zdrojov a racionálneho využitia nerastného bohatstva,
f)	ochrany pamiatkového fondu, archeologických nálezov, archeologických nálezísk a ďalších významných kultúrnohistorických hodnôt sídiel a krajiny,
g)	limitov využitia územia najmä z hľadiska nežiaducich geodynamických procesov a ochrany pred povodňami,
h)	určenie stavieb vo verejnom záujme regionálneho významu.

(4)	Územný plán regiónu zabezpečuje vzájomnú previazanosť územného rozvoja regiónu a  obcí v regióne a vzájomnú nadväznosť na susediace regióny. 

(5)	Územný plán regiónu je záväzný pre  územné plány obcí v regióne.   

§ 30
Územný plán obce

(1)	Územný plán obce je územnoplánovacia dokumentácia, ktorá rieši celé územie obce. Obec je povinná mať územný plán obce.

(2)	Územný plán obce vychádza z cieľov územnoplánovacej dokumentácie, úloh orgánov  územného plánovania a premieta ich v podrobnosti zodpovedajúcej riešeniu územia obce, z územnotechnických požiadaviek na využívanie územia a z potrieb územného rozvoja obce. 
 
(3)	Územný plán obce určuje urbanistickú koncepciu rozvoja územia obce, regulatívy a zásady funkčného využitia a priestorového usporiadania územia obce najmä z hľadiska
a)	prípustného, obmedzeného a neprípustného využitia územia vo vzťahu k hlavnému funkčnému využitiu, 
b)	nadväznosti na susediace obce,
c)	umiestnenia  dopravnej infraštruktúry vrátane jej ochranných pásiem a území a umiestnenia technickej infraštruktúry, pokiaľ osobitný predpis nestanoví inak, vrátane jej ochranných pásiem a území a bezpečnostných pásiem,
d)	umiestnenia  verejných priestorov,
e)	plôch a koridorov verejnej zelene,
f)	ochrany prírody, ochrany a tvorby krajiny, ochrany poľnohospodárskej pôdy a lesných pozemkov, ochrany a využitia prírodných zdrojov a nerastného bohatstva,
g)	ochrany národných kultúrnych pamiatok, archeologických nálezísk, pamiatkových území a  miestnych pamätihodností,
h)	vymedzenia územia obce určeného na zastavanie,
i)	ochrany územia obce pred povodňami a pred nežiaducimi geodynamickými procesmi, environmentálnymi záťažami, prevencie závažných priemyselných havárií a obmedzenie ich následkov na zdravie ľudí a životné prostredie, minimalizácie vplyvu miestnych zmien klímy na území obce,
j)	vymedzenie plôch pre stavby vo verejnom záujme.

(4)	Návrh funkčného využitia územia obce obsahuje územia s určením prevládajúceho funkčného využívania, najmä obytné územie, územie občianskeho vybavenia, zmiešané územie, výrobné územie a rekreačné územie. Ak ide o obec, na ktorej území sa nachádza urbanistická koncentrácia marginalizovaných skupín obyvateľov, vymedzí sa obytné územie pre tieto skupiny obyvateľov. 

(5)	Návrh priestorového usporiadania územia obce obsahuje základné požiadavky na priestorové usporiadanie, najmä výškové limity zástavby, umiestnenie architektonických dominánt a zabezpečenie priehľadov na ne z verejného priestoru. 

(6)	Základné princípy urbanistickej koncepcie rozvoja obce sa premietnu do územného plánu obce ako strategický regulatív priestorového usporiadania a funkčného využitia územia.

(7)	Územie určené na zastavanie je územie vymedzené hranicou zastavaného územia) a územím určeným územným plánom obce na zastavanie. 

(8)	Chránené územia, ochranné pásma a bezpečnostné pásma zriadené podľa osobitných predpisov a ochranné pásma navrhnuté v územnom pláne obce sa premietnu do riešenia priestorového usporiadania a funkčného využitia územia.

(9)	 Územný plán obce je záväzný pre obstaranie a schválenie územného plánu zóny a zastavovacieho plánu, pre rozhodovanie o území a je podmienkou na poskytnutie prostriedkov z verejného rozpočtu na investičné zámery na území obce. Ak je územný plán zóny alebo časť územného plánu zóny v rozpore s neskôr schváleným územným plánom obce, v územnom pláne obce sa určí, ktorá časť územného plánu zóny je neplatná alebo sa určí, že je neplatný celý územný plán zóny.

§ 31
Územný plán zóny

(1)	Územný plán zóny je územnoplánovacia dokumentácia, ktorá rieši ucelenú funkčnú a priestorovú časť územia obce, pamiatkovú rezerváciu a pamiatkovú zónu. 

(2)	Územný plán zóny vychádza z  cieľov územnoplánovacej dokumentácie a úloh verejnej správy v územnom plánovaní a premieta ich do podrobnosti zodpovedajúcej riešeniu územia zóny, z územnotechnických požiadaviek na využívanie územia; musí byť v súlade s územným plánom obce.

(3)	Územný plán zóny sa obstaráva ak sa ukáže potreba podrobne riešiť rozvojové zámery alebo činnosti, ktoré majú vplyv na priestorové usporiadanie a funkčné využívanie časti územia obce. 

(4)	Orgán územného plánovania môže územný plán zóny obstarávať aj na podnet inej osoby. Rozsah a spôsob spoluúčasti na úhrade nákladov na obstaranie a spracovanie územného plánu zóny je súčasťou zmluvy obce s osobou, na podnet ktorej bude územný plán zóny obstaraný.

(5)	Územný plán zóny obsahuje urbanistickú koncepciu rozvoja zóny, regulatívy podrobnejšieho funkčného využitia pozemkov a priestorového usporiadania jednotlivých častí územia zóny najmä z hľadiska
a)	prípustného a neprípustného funkčného využitia stavieb,
b)	podrobného začlenenia stavieb do okolitej zástavby a do krajiny, 
c)	umiestnenia  zástavby prostredníctvom uličnej čiary, stavebnej čiary a maximálnej výšky zástavby,
d)	umiestnenia koridoru pozemnej komunikácie a koridorov technickej infraštruktúry,
e)	pripojenia stavieb na dopravnú infraštruktúru a  na technickú infraštruktúru, ak osobitný predpis neustanovuje inak, vrátane ochranných pásiem a území,
f)	utvárania podmienok na bezbariérové využívanie verejného priestoru, 
g)	vytváranie optimálneho sídelného prostredia z hľadiska života ľudí,
h)	určenia plôch verejnej zelene a určenia podielu zelene na stavebných pozemkoch, vrátane podielu spevnených nepriepustných plôch na jednotlivých pozemkoch s cieľom zlepšiť klimatické podmienky,
i)	prevencie závažných priemyselných havárií a obmedzenia ich následkov na zdravie ľudí a životné prostredie,
j)	vymedzenia pozemkov pre umiestnenie stavieb vo verejnom záujme.

(6)	Územný plán zóny môže určiť aj ďalšie zastavovacie podmienky. 

(7)	Stavby a pozemky významné z hľadiska obrany štátu a bezpečnosti štátu sa v územnom pláne zóny vyznačia iba vtedy, ak sú zapísané v katastri nehnuteľností; inak len vtedy, ak s ich vyznačením súhlasil orgán oprávnený dať návrh na ich zápis do katastra nehnuteľností.

(8)	Územný plán zóny sa spracúva na podklade katastrálnej mapy. 

§ 32
Zastavovací plán

(1)	Zastavovací plán je územnoplánovacia dokumentácia, ktorá podrobne určuje zastavovacie podmienky na pozemkoch určených na zastavanie v súlade so schváleným územným plánom obce alebo územným plánom zóny a vychádza z územnotechnických požiadaviek na využitie územia. 

(2)	Zastavovací plán je záväzným podkladom pre povoľovanie stavieb.

(3)	Zastavovací plán obsahuje 
a)	podrobné zastavovacie podmienky pre využitie jednotlivých pozemkov a pre priestorové usporiadanie a umiestňovanie stavieb na jednotlivých pozemkoch,
b)	umiestnenie a návrh základných parametrov stavieb dopravnej infraštruktúry a stavieb technickej infraštruktúry, ak osobitný predpis neustanovuje inak, vrátane ich kapacitného posúdenia,
c)	vytvorenie systému bezbariérových trás a bezbariérového sprístupnenia a využívania verejných priestorov,
d)	regulatívy vymedzenia podielu zelene na jednotlivých stavebných pozemkoch, podielu spevnených nepriepustných plôch a úpravy nezastavaných plôch,
e)	vymedzenie pozemkov určených na stavby vo verejnom záujme. 

(4)	Zastavovací plán sa obstaráva vždy, ak ide o zámer rozsiahlej novej výstavby v obytnom území a v zmiešanom území v obci, ktoré je väčšie ako 3 ha. Ak ide o  územie, na ktorom sa umiestňujú vyhradené stavby (§ 11 ods. 4) a umiestňujú sa na ploche väčšej ako 3 ha, zastavovací plán sa neobstaráva.

(5)	Zastavovací plán možno obstarávať aj súbežne s obstarávaním územného plánu obce. Zastavovací plán možno schváliť až po schválení územného plánu obce.

(6)	 Zastavovací plán sa vypracúva na podklade katastrálnej mapy. 

(7)	Zastavovací plán je platný štyri roky odo dňa jeho účinnosti. Obec počas platnosti zastavovacieho plánu môže predĺžiť jeho platnosť najviac o dva roky. 

Druhá hlava
Obstarávanie územnoplánovacej dokumentácie

§ 33
Základné ustanovenia

(1)	Orgán územného plánovania  je povinný obstarať územnoplánovaciu dokumentáciu, sledovať jej aktuálnosť, obstarať jej zmeny a doplnky a raz za štyri roky aj správu o stave územnoplánovacej dokumentácie.

(2)	Obstarávanie územnoplánovacej dokumentácie, ktorou je Koncepcia územného rozvoja Slovenska, územný plán regiónu, územný plán obce a územný plán zóny, zahŕňa tieto etapy:
a)	prípravné práce, 
b)	zabezpečenie vypracovania návrhu zadania, jeho prerokovanie a schválenie,
c)	zabezpečenie vypracovania konceptu, dohľad nad jeho spracovaním a jeho prerokovanie,
d)	vypracovanie súborného stanoviska,
e)	zabezpečenie spracovania návrhu územnoplánovacej dokumentácie, dohľad nad jeho spracovaním a jeho prerokovanie,
f)	prípravu podkladov a predloženie na schválenie návrhu územnoplánovacej dokumentácie,
g)	uloženie schválenej územnoplánovacej dokumentácie,
h)	zabezpečenie vloženia schválenej územnoplánovacej dokumentácie do registrov územného plánovania.

(3)	Obstarávanie zastavovacieho plánu zahŕňa tieto etapy:
a)	zabezpečenie spracovania návrhu zadania pre spracovanie zastavovacieho plánu alebo rozhodnutie o podnete na obstaranie zastavovacieho plánu,
b)	oznámenie o začatí obstarávania zastavovacieho plánu,
c)	schválenie návrhu zadania pre spracovanie zastavovacieho plánu,
d)	zabezpečenie spracovania návrhu zastavovacieho plánu, dohľad nad jeho spracovaním a jeho prerokovanie,
e)	prípravu podkladov a predloženie na schválenie návrhu zastavovacieho plánu,
f)	uloženie schváleného zastavovacieho plánu,
g)	zabezpečenie vloženia schváleného zastavovacieho plánu do registrov územného plánovania.

(4) Podkladom pre obstaranie územnoplánovacej dokumentácie sú územnotechnické podklady. Ako ďalšie podklady sa využívajú územnoplánovacia štúdia a priestorové informácie, schválené odvetvové stratégie, projekty, programy a iné koncepčné dokumenty. 

(5) Orgán územného plánovania na základe vlastného podnetu môže na zabezpečenie budúceho využitia územia podľa obstarávaného územného plánu obce a územného plánu zóny najskôr po schválení zadania a najneskôr pred začatím prerokovania návrhu územnoplánovacej dokumentácie rozhodnúť o stavebnej uzávere na časť riešeného územia. 

§ 34
Prerokovanie s  orgánmi štátnej správy

(1)	Orgány štátnej správy v rozsahu svojich zákonných úloh po upovedomení o začatí prerokovania zadania, konceptu a návrhu územnoplánovacej dokumentácie a jej zmien a doplnkov majú povinnosť podať stanovisko v lehote do 30 dní od upovedomenia o začatí prerokovania územnoplánovacej dokumentácie; stanovisko nie je rozhodnutím v správnom konaní. Ak je na to vážny dôvod, orgán územného plánovania môže lehotu na podanie stanoviska na žiadosť dotknutého orgánu štátnej správy primerane predĺžiť alebo odpustiť zmeškanie lehoty. Ak v prerokovaní územnoplánovacej dokumentácie orgány štátnej správy nepodajú stanovisko v určenej lehote, má sa za to, že nemajú pripomienky.

(2)	Orgán štátnej správy v stanovisku podľa odseku 1 je oprávnený uplatňovať požiadavky len v rozsahu svojich právomocí a len na ochranu verejných záujmov vyplývajúcich z plnenia týchto úloh. V stanovisku je povinný uviesť ustanovenia právneho predpisu, na ktorého základe uplatňuje svoje požiadavky a svoje požiadavky dostatočne odôvodniť. 

(3)	Orgán územného plánovania dohodne v prerokúvaní návrh zadania územnoplánovacej dokumentácie a návrh územnoplánovacej dokumentácie s dotknutými orgánmi štátnej správy.

(4)	Ak v prerokúvaní návrhu zadania a návrhu územnoplánovacej dokumentácie sú stanoviská orgánov štátnej správy vzájomne rozporné alebo je rozpor medzi stanoviskom orgánu územného plánovania a stanoviskom orgánu štátnej správy, ktorý nedokážu odstrániť dohodou, orgán územného plánovania požiada o stanovisko ich nadriadený orgán, ktorý je príslušný rozhodnúť o zmene pôvodného stanoviska. 

(5)	Ak ani postup podľa odseku 4 neviedol k odstráneniu rozporu, orgán územného plánovania požiada o jeho vyriešenie orgán územného plánovania podľa § 84.

§ 35
Prípravné práce

(1)	Prípravné práce zabezpečuje orgán územného plánovania v spolupráci s  orgánmi štátnej správy, dotknutými vyššími územnými celkami a dotknutými obcami, s vlastníkmi stavieb dopravnej infraštruktúry a vlastníkmi stavieb technickej infraštruktúry.

(2)	Obsahom prípravných prác je 
a)	 zverejnenie oznámenia o začatí obstarávania územnoplánovacej dokumentácie,
b)	 sústredenie územnoplánovacích podkladov a iných relevantných existujúcich podkladov, ktoré možno použiť na prípravu územnoplánovacej dokumentácie, 
c)	 vyhodnotenie podkladov podľa písmena b) z hľadiska možnosti ich použitia a určenie ich záväznosti pre spracovanie územnoplánovacej dokumentácie,
d)	 výber spracovateľa,
e)	 analýza a syntéza údajov o území a vypracovanie problémového výkresu. 

(3)	Oznámenie o začatí obstarávania územnoplánovacej dokumentácie obsahuje 
a)	základné ciele obstarania územnoplánovacej dokumentácie,
b)	navrhované vymedzenie riešeného územia,
c)	výzvu na podanie písomných podnetov a návrhov, 
d)	identifikáciu kontaktnej osoby, ktorou je odborne spôsobilá osoba.

(4)	Orgán územného plánovania je povinný najmenej na 30 dní  zverejniť oznámenie o začatí obstarávania územnoplánovacej dokumentácie spolu s výzvou na podávanie podnetov a návrhov na webovom sídle, na úradnej tabuli a iným v mieste obvyklým spôsobom. 

(5)	Orgán územného plánovania doručí oznámenie o  začatí obstarávania územnoplánovacej dokumentácie orgánom štátnej správy, dotknutým orgánom územnej samosprávy, vlastníkom stavieb dopravnej infraštruktúry a vlastníkom stavieb technickej infraštruktúry jednotlivo. 

(6)	Orgán územného plánovania na základe územnotechnických podkladov a výsledku prípravných prác zabezpečí spracovanie analýzy a syntézy zistených údajov o území a poznatkov o možnostiach rozvoja a vypracovanie problémového výkresu, ktorý identifikuje strety záujmov v riešenom území; na ktorých základe vypracuje oznámenie o strategickom dokumente). 

§ 36
Zadanie

(1)	Orgán územného plánovania zabezpečí spracovanie zadania na základe podkladov podľa     § 35 ods. 6 a určeného rozsahu hodnotenia strategického dokumentu podľa osobitného predpisu).

(2)	Zadanie obsahuje vymedzenie riešeného územia, strategické zámery rozvoja riešeného územia, hlavné ciele a požiadavky na riešenie územnoplánovacej dokumentácie, vrátane územných vplyvov programu hospodárskeho rozvoja a sociálneho rozvoja, vymedzenie hlavných problémov, ktoré má územnoplánovacia dokumentácia riešiť, podrobné požiadavky na formu, rozsah a obsah spracovania územnoplánovacej dokumentácie. 

(3)	Orgán územného plánovania prerokuje návrh zadania s  orgánmi štátnej správy, s vyššími územnými celkami, s dotknutými obcami, s vlastníkmi stavieb dopravnej infraštruktúry a s vlastníkmi stavieb technickej infraštruktúry, ktorým oznámi prerokovanie zadania písomne. Na podávanie stanovísk a pripomienok orgán územného plánovania určí v oznámení o prerokovaní lehotu, ktorá nesmie byť kratšia ako 30 dní; ak sa v tejto lehote nevyjadria, predpokladá sa, že k zadaniu nemajú pripomienky. 

(4)	Orgán územného plánovania oznámi verejnosti prerokovanie návrhu zadania zverejnením oznámenia na svojom webovom sídle, na úradnej tabuli a iným v mieste obvyklým spôsobom najmenej na 30 dní a určí lehotu na vyjadrenie sa k návrhu v lehote najmenej 30 dní odo dňa oznámenia; ak sa v určenej lehote verejnosť nevyjadrí, predpokladá sa, že k zadaniu nemá pripomienky.

(5)	Pri prerokovaní zadania pre Koncepciu územného rozvoja Slovenska sa postupuje podľa odseku 3 a 4 primerane.

(6)	Orgán územného plánovania dohodne návrh zadania pre územný plán obce aj s vyšším územným celkom z hľadiska súladu s územným plánom regiónu.

(7)	Orgán územného plánovania po skončení prerokovania návrhu zadania vyhodnotí pripomienky a stanoviská z prerokovania a upraví zadanie podľa výsledku prerokovania.

(8)	Upravený návrh zadania s vyhodnotením pripomienok a stanovísk a s problémovým výkresom doručí orgán územného plánovania so žiadosťou o posúdenie orgánu územného plánovania podľa § 84, ak ide o zadanie územného plánu regiónu, alebo orgánu územného plánovania podľa § 86, ak ide o zadanie územného plánu obce alebo zadanie územného plánu zóny.

(9)	Orgán územného plánovania uvedený v odseku 8 vo svojom stanovisku posúdi, či návrh zadania je v súlade s hierarchicky vyššou územnoplánovacou dokumentáciou a či obsah navrhovaného zadania a postup jeho obstarania je v súlade s právnymi predpismi; výsledok posúdenia oznámi orgánu územného plánovania do 30 dní odo dňa doručenia podkladov podľa odseku 8.

(10)	 Príslušný orgán schváli zadanie. Orgán územného plánovania schválené zadanie do 15 dní odo dňa schválenia zverejní na webovom sídle a  na 30 dní na úradnej tabuli. 

(11)	 Schválené zadanie je záväzným podkladom na vypracovanie konceptu alebo návrhu územnoplánovacej dokumentácie, ak sa koncept neobstaráva. 

§ 37
Koncept

(1)	Koncept je komplexný pracovný návrh koncepcie územného rozvoja alebo urbanistickej koncepcie riešenia územia. Koncept sa spracúva vo variantoch.

(2)	 Účelom prerokovania konceptu je overenie správnosti základnej koncepcie riešenia, komplexnosť navrhovaného riešenia, predovšetkým s ohľadom na danosti a limity územia, na navrhnuté systémy dopravnej infraštruktúry a technickej infraštruktúry, s cieľom výberu variantu. 

(3)	Orgán územného plánovania prerokuje koncept s  orgánmi štátnej správy, s dotknutými vyššími územnými celkami, s dotknutými obcami, s vlastníkmi stavieb dopravnej infraštruktúry a s vlastníkmi stavieb technickej infraštruktúry, ktorým oznámi prerokovanie konceptu písomne. Na podávanie stanovísk a pripomienok orgán územného plánovania určí v oznámení o prerokovaní lehotu, ktorá nesmie byť kratšia ako 30 dní; ak sa v tejto lehote nevyjadria, predpokladá sa, že ku konceptu  nemajú pripomienky. 

(4)	Orgán územného plánovania oznámi verejnosti prerokovanie konceptu zverejnením oznámenia na webovom sídle a na úradnej tabuli najmenej na 30 dní a iným v mieste obvyklým spôsobom. Ak ide o verejné prerokovanie územného plánu regiónu, orgán územného plánovania oznámi verejné prerokovanie zverejnením v regionálnej tlači a požiada dotknuté obce o zverejnenie oznámenia na ich webových sídlach a úradných tabuliach. Ak ide o verejné prerokovanie územného plánu obce, orgán územného plánovania môže zverejniť oznámenie aj v miestnej tlači.  

(5)	Na koncept Koncepcie územného rozvoja Slovenska sa odseky 3 a 4 vzťahujú primerane.

(6)	Orgán územného plánovania v oznámení podľa odseku 4 oznámi miesto a čas uskutočnenia verejného prerokovania konceptu najmenej 15 dní pred verejným prerokovaním konceptu a najmenej sedem dní pred uplynutím lehoty na vyjadrenie sa ku konceptu, na ktorom sa zúčastní odborne spôsobilá osoba a spracovateľ, ktorí zabezpečia všeobecne zrozumiteľný odborný výklad riešenia. Orgán územného plánovania zabezpečí, aby odo dňa oznámenia verejného prerokovania bol koncept vystavený na verejné nahliadnutie a aj na webovom sídle a určí lehotu najmenej 30 dní, v ktorej sa verejnosť môže ku konceptu vyjadriť; ak sa v určenej lehote verejnosť nevyjadrí, predpokladá sa, že nemá ku konceptu pripomienky.

(7)	Orgán územného plánovania, ktorého hranica územného obvodu susedí s iným štátom, oznámia prerokovanie konceptu územnoplánovacej dokumentácie príslušnému orgánu územného plánovania susediaceho štátu spolu s výzvou na uplatnenie pripomienok.

(8)	Pred spracovaním súborného stanoviska orgán územného plánovania prerokuje písomné pripomienky ku konceptu, ktoré nezohľadnil, s tými, ktorí ich uplatnili.

(9)	Orgán územného plánovania môže na základe výsledku prerokovania konceptu rozhodnúť o nevyhnutnosti podstatne zmeniť koncept; pri prerokovaní zmeneného konceptu orgán územného plánovania postupuje podľa odsekov 3 až 8.

(10)	Vypracovanie konceptu nie je potrebné, ak ide o územný plán obce s menej ako 2 000 obyvateľmi a o územný plán zóny.
§ 38
Súborné stanovisko

(1)	Na základe vyhodnotenia prerokovania konceptu orgán územného plánovania v spolupráci so spracovateľom územnoplánovacej dokumentácie vypracuje návrh súborného stanoviska ako podkladu na vypracovanie návrhu územnoplánovacej dokumentácie. 

(2)	Prílohou súborného stanoviska je odôvodnenie, ktoré obsahuje 
a)	vyhodnotenie stanovísk orgánov štátnej správy, dotknutých vyšších územných celkov a dotknutých obcí, vlastníkov stavieb dopravnej infraštruktúry a vlastníkov stavieb technickej infraštruktúry a pripomienok verejnosti,
b)	záverečné stanovisko z posúdenia strategického dokumentu podľa osobitného predpisu,
c)	odôvodnenie vybraného variantu.

(3)	Ak na základe výsledkov prerokovania konceptu dôjde k zmene zadania, musí sa súborné stanovisko vrátane zmeny zadania predložiť na schválenie orgánu, ktorý schválil pôvodné zadanie.

§ 39
Návrh územnoplánovacej dokumentácie

(1)	Návrh územnoplánovacej dokumentácie je návrhom priestorového usporiadania a funkčného využitia územia v súlade so zadaním a ak sa obstarával koncept aj v súlade so súborným stanoviskom.  Návrh územnoplánovacej dokumentácie neobsahuje variantné riešenia. 

(2)	Orgán územného plánovania prerokuje návrh územnoplánovacej dokumentácie s  orgánmi štátnej správy, s dotknutými vyššími územnými celkami, s dotknutými obcami, s vlastníkmi stavieb dopravnej infraštruktúry a s vlastníkmi stavieb technickej infraštruktúry, ktorým oznámi prerokovanie návrhu územnoplánovacej dokumentácie písomne. Na podávanie stanovísk a pripomienok orgán územného plánovania určí v oznámení o prerokovaní návrhu lehotu, ktorá nesmie byť kratšia ako 30 dní; ak sa v tejto lehote nevyjadria, predpokladá sa, že k návrhu územnoplánovacej dokumentácie nemajú pripomienky a návrhy. 

(3)	Orgán územného plánovania oznámi verejnosti prerokovanie návrhu územnoplánovacej dokumentácie zverejnením oznámenia na webovom sídle a na úradnej tabuli najmenej na 30 dní a iným v mieste obvyklým spôsobom, v ktorom oznámi lehotu na uplatnenie pripomienok najmenej 30 dní odo dňa jeho oznámenia, miesto a spôsob ich uplatnenia. Ak ide o verejné prerokovanie územného plánu regiónu, orgán územného plánovania oznámi verejné prerokovanie zverejnením v regionálnej tlači a požiada dotknuté obce o zverejnenie oznámenia na ich webových sídlach a úradných tabuliach. Ak ide o verejné prerokovanie územného plánu obce, a územného plánu zóny, orgán územného plánovania môže zverejniť oznámenie aj v miestnej tlači. 

(4)	Orgán územného plánovania na účel podrobnejšieho vysvetlenia cieľov a obsahu návrhu územného plánu obce a územného plánu zóny v oznámení podľa odseku 3 oznámi miesto a čas uskutočnenia verejného prerokovania návrhu územnoplánovacej dokumentácie najmenej 15 dní pred verejným prerokovaním návrhu územnoplánovacej dokumentácie a najmenej sedem dní pred uplynutím lehoty na vyjadrenie, na ktorom sa zúčastní odborne spôsobilá osoba a spracovateľ, ktorí zabezpečia všeobecne zrozumiteľný odborný výklad riešenia. Orgán územného plánovania zabezpečí, aby odo dňa oznámenia verejného prerokovania bol návrh územnoplánovacej dokumentácie vystavený na verejné nahliadnutie a aj na webovom sídle a určí lehotu najmenej 30 dní, v ktorej sa verejnosť môže k návrhu vyjadriť. Ak sa v určenej lehote verejnosť nevyjadrí, predpokladá sa, že nemá pripomienky.

(5)	Na prerokovanie návrhu Koncepcie územného rozvoja Slovenska sa odsek 2 až 4 vzťahuje primerane.

(6)	Orgán územného plánovania dohodne návrh územného plánu obce aj s vyšším územným celkom z hľadiska súladu s územným plánom regiónu.

(7)	Orgán územného plánovania, ktorého hranica územného obvodu susedí s iným štátom, oznámi prerokovanie návrhu územnoplánovacej dokumentácie príslušnému orgánu územného plánovania susediaceho štátu spolu s výzvou na uplatnenie pripomienok.

(8)	Orgán územného plánovania prerokuje písomné pripomienky k návrhu, ktoré nezohľadnil, s tými, ktorí ich uplatnili.

(9)	Orgán územného plánovania vyhodnotí stanoviská a pripomienky, upraví návrh územnoplánovacej dokumentácie podľa výsledku prerokovania a vypracuje správu o prerokovaní návrhu územnoplánovacej dokumentácie s návrhom na vyhodnotenie stanovísk a pripomienok, vrátane odôvodnenia neprijatých pripomienok, a zo záverečného stanoviska z posúdenia strategického dokumentu). Správa o prerokovaní obsahuje aj vyhodnotenie, či   
a)	návrh územnoplánovacej dokumentácie je v súlade s hierarchicky vyššou územnoplánovacou dokumentáciou,
b)	postup obstarania územnoplánovacej dokumentácie je v súlade s týmto zákonom a inými predpismi, ktoré majú vzťah k územiu, 
c)	 návrh územnoplánovacej dokumentácie je v súlade so zadaním.

(10)	 Orgán územného plánovania zverejní správu o prerokovaní návrhu územnoplánovacej dokumentácie po jej spracovaní na webovom sídle.

(11)	 Ak sa na základe výsledku prerokovania podstatne zmení návrh územnoplánovacej dokumentácie orgán územného plánovania upravený návrh územnoplánovacej dokumentácie opätovne prerokuje podľa odsekov 2 až 8; ak sú pochybnosti, či ide o podstatnú zmenu návrhu, orgán územného plánovania požiada o stanovisko orgán územného plánovania podľa § 84, ak ide o územný plán regiónu, alebo  orgán územného plánovania podľa § 86, ak ide o územný plán obce alebo územný plán zóny.
§ 40
Obstarávanie zastavovacieho plánu

(1)	Orgán územného plánovania môže obstarať zastavovací plán, ak obec má územný plán obce a v súlade s ním,  
a) z vlastného podnetu, 
b) z podnetu orgánu verejnej správy alebo  
 c) z podnetu osoby, ktorá má vlastnícke právo alebo iné právo k pozemkom alebo k stavbám na území navrhovanom na riešenie zastavovacím plánom, z ktorého vyplýva oprávnenie na uskutočnenie stavby alebo na opatrenie podľa zastavovacieho plánu po schválení, alebo poukázanie na právo vyplývajúce zo zákona. 

(2)	Ak orgán územného plánovania obstaráva zastavovací plán z vlastného podnetu, zabezpečí spracovanie návrhu zadania pre spracovanie návrhu zastavovacieho plánu. 

(3)	Podnet na obstaranie zastavovacieho plánu podľa odseku 1 písm. b) a c) obsahuje návrh zadania, vyhodnotenie súladu návrhu zadania s územným plánom obce alebo s územným plánom zóny, ak je pre územie riešené zastavovacím plánom schválený, a návrh zmluvy o obstaraní zastavovacieho plánu.

(4)	Orgán územného plánovania rozhodne o podnete orgánu verejnej správy alebo inej osoby na obstaranie zastavovacieho plánu, ktorý spĺňa náležitosti podľa odseku 3, a písomne to oznámi do 15 pracovných dní odo dňa doručenia podnetu tomu, kto podnet podal. Orgán územného plánovania obstará zastavovací plán vždy, ak ide o podnet na obstaranie zastavovacieho plánu podľa § 32 ods. 4.

(5)	Ak orgán územného plánovania súhlasí s obstaraním zastavovacieho plánu na podnet, uzavrie s tým, ktorého podnet odsúhlasila, zmluvu o obstaraní zastavovacieho plánu. Rozsah a spôsob spoluúčasti na obstarávaní a na úhrade nákladov na obstaranie zastavovacieho plánu sú súčasťou zmluvy.

(6)	Orgán územného plánovania zverejní oznámenie o začatí obstarávania zastavovacieho plánu, ktorého prílohou je  návrh zadania, na úradnej tabuli, na webovom sídle najmenej na 30 dní a spôsobom v mieste obvyklým; jednotlivo oznámi začatie obstarávania zastavovacieho plánu orgánom štátnej správy, vlastníkom stavieb dopravnej infraštruktúry a vlastníkom stavieb technickej infraštruktúry, vlastníkom pozemkov v riešenom území, ktorí majú byť zastavovacím plánom dotknutí. Oznámenie možno zverejniť aj v miestnej tlači. 

(7)	Na základe vyhodnotenia písomných pripomienok podľa odseku 6, orgán územného plánovania upraví zadanie pre spracovanie návrhu zastavovacieho plánu. 

(8)	Zadanie pre spracovanie návrhu zastavovacieho plánu schvaľuje obec.

(9)	 Na základe schváleného zadania pre spracovanie zastavovacieho plánu a v súlade s územným plánom obce, orgán územného plánovania zabezpečí spracovanie návrhu zastavovacieho plánu alebo, ak ide o obstaranie zastavovacieho plánu z podnetu, zabezpečí spracovanie zastavovacieho plánu osoba podľa odseku 1 písm. c).

(10)	Orgán územného plánovania prerokuje návrh zastavovacieho plánu s orgánmi štátnej správy, s dotknutým vyšším územným celkom, s dotknutými obcami, s vlastníkmi stavieb dopravnej infraštruktúry, s vlastníkmi stavieb technickej infraštruktúry, s vlastníkmi pozemkov, ktorí sú zastavovacím plánom dotknutí; ktorým oznámi prerokovanie návrhu územnoplánovacej dokumentácie písomne. Na podávanie stanovísk a pripomienok orgán územného plánovania určí v oznámení o prerokovaní návrhu lehotu, ktorá nesmie byť kratšia ako 30 dní odo dňa verejného prerokovania; ak sa v tejto lehote vyššie územné celky, dotknuté obce, vlastníci stavieb dopravnej infraštruktúry a vlastníci stavieb technickej infraštruktúry a vlastníci pozemkov, ktorí sú zastavovacím plánom dotknutí nevyjadria, predpokladá sa, že k návrhu územnoplánovacej dokumentácie nemajú pripomienky a návrhy. 

(11)	 Orgán  územného plánovania oznámi verejnosti prerokovanie návrhu zastavovacieho plánu zverejnením oznámenia na webovom sídle a na úradnej tabuli a spôsobom v mieste obvyklým na riešenom území zastavovacieho plánu s výzvou verejnosti na uplatnenie pripomienok s určením lehoty najmenej 30 dní odo dňa verejného prerokovávania podľa odseku 10  a spôsob uplatnenia pripomienok. Ak sa v určenej lehote verejnosť k návrhu zastavovacieho plánu nevyjadrí, predpokladá sa, že k návrhu nemá pripomienky.

(12)	 Orgán územného plánovania na účel podrobnejšieho vysvetlenia cieľov a obsahu návrhu zastavovacieho plánu v oznámení podľa odsekov 10 a 11 oznámi miesto a čas uskutočnenia verejného prerokovania návrhu zastavovacieho plánu najmenej 15 dní pred verejným prerokovaním návrhu, na ktorom sa zúčastní odborne spôsobilá osoba a spracovateľ, ktorí zabezpečia všeobecne zrozumiteľný odborný výklad riešenia. Orgán územného plánovania zabezpečí, aby odo dňa oznámenia verejného prerokovania bol návrh zastavovacieho plánu vystavený na verejné nahliadnutie a aj na webovom sídle. 

(13)	Ak ide o návrh zastavovacieho plánu obstarávaného z podnetu osoby, orgán územného plánovania vyhodnotí stanoviská a pripomienky z prerokovania návrhu zastavovacieho plánu a doručí ich osobe podľa odseku 1 písm. c), ktorá podľa vyhodnotenia stanovísk a pripomienok z prerokovania návrhu zastavovacieho plánu zabezpečí úpravu návrhu zastavovacieho plánu a predloží ho orgánu územného plánovania. 
(14)	Orgán územného plánovania po ukončení prerokovania návrhu zastavovacieho plánu postupuje primerane podľa § 39 ods.  8, 9 a 10.
§ 41
Schvaľovanie územnoplánovacej dokumentácie

(1)	Pred predložením návrhu územnoplánovacej dokumentácie na schválenie orgán územného plánovania požiada o posúdenie návrhu územnoplánovacej dokumentácie príslušný orgán územného plánovania, podľa § 84, ak ide o územný plán regiónu, alebo  podľa § 86, ak ide o územný plán obce, územný plán zóny a zastavovací plán. Podkladom pre posúdenie je návrh územnoplánovacej dokumentácie upravený podľa výsledku prerokovania a správa o prerokovaní návrhu územnoplánovacej dokumentácie. 

(2)	Príslušný orgán územného plánovania podľa odseku 1 posúdi, či návrh územnoplánovacej dokumentácie je v súlade z hľadiska obsahu a postupu jeho obstarania s právnymi predpismi, s medzinárodnými záväzkami, so zadaním a s hierarchicky vyššou územnoplánovacou dokumentáciou. Príslušný orgán územného plánovania oznámi výsledok posúdenia do 30 dní odo dňa doručenia podkladov podľa odseku 1; ak ide o zložité územie, môže príslušný orgán územného plánovania oznámiť výsledok posúdenia do 60 dní, čo musí oznámiť orgánu územného plánovania, po doručení žiadosti o posúdenie. Ak príslušný orgán územného plánovania v posúdení podľa odseku 1, upozorní orgán územného plánovania na nesúlad, návrh územnoplánovacej dokumentácie nemožno predložiť na schválenie.

(3)	Ak výsledok posúdenia podľa odseku 2 je kladný, orgán územného plánovania predloží návrh územnoplánovacej dokumentácie na schválenie. 

(4)	Podkladom pre schválenie územnoplánovacej dokumentácie je návrh územnoplánovacej dokumentácie, správa o prerokovaní územnoplánovacej dokumentácie, výsledok posúdenia podľa odseku 2 a návrh všeobecne záväzného právneho predpisu, ktorým sa vyhlasuje územnoplánovacia dokumentácia.

(5)	Schvaľujúci orgán návrh územnoplánovacej dokumentácie schváli; ak schvaľujúci orgán nesúhlasí s predloženým návrhom územnoplánovacej dokumentácie na schválenie podľa odseku 4, vráti návrh s pokynmi na jeho úpravu, dopracovanie a nové prerokovanie; nemôže ho zmeniť bez nového prerokovania; ak ide o schválenie zastavovacieho plánu, schvaľujúci orgán ho neschváli iba vtedy, ak je zastavovací plán v rozpore s právnymi predpismi. Schválená územnoplánovacia dokumentácia, ktorá nie je v súlade s týmto zákonom alebo s iným právnym predpisom a s hierarchicky vyššou územnoplánovacou dokumentáciou, je neplatná. 

(6)	Orgán územného plánovania schváli návrh územnoplánovacej dokumentácie najneskôr do troch rokov od skončenia prerokovania konceptu alebo od schválenia zadania, ak sa koncept neobstaráva. Vyšší územný celok a obec s počtom obyvateľov presahujúcim 200 000 schváli návrh územného plánu obce najneskôr do štyroch rokov od skončenia prerokovania konceptu.

(7)	Orgán územného plánovania označí textovú časť a grafickú časť schválenej územnoplánovacej dokumentácie a dôvodovú správu schvaľovacou doložkou, v ktorej uvedie názov schvaľovacieho orgánu, číslo uznesenia a dátum schválenia, odtlačok pečiatky, meno a priezvisko a funkciu oprávnenej osoby a jej podpis.

(8)	Orgán územného plánovania vyhotoví o  schválenej územnoplánovacej dokumentácii registračný list; kópiu registračného listu uloží ako súčasť územnoplánovacej dokumentácie. Registračný list spolu s prílohami podľa § 44 ods. 2 doručí ministerstvu na zverejnenie  v registroch územného plánovania. Registračný list územného plánu obce, územného plánu zóny a zastavovacieho plánu sa doručuje prostredníctvom orgánu štátnej správy podľa § 86.

(9)	 Orgán územného plánovania zverejní schválenú územnoplánovaciu dokumentáciu na webovom sídle a jej schválenie oznámi 
a)	orgánom štátnej správy a
b)	na úradnej tabuli s uvedením miesta a spôsobu, kde možno do nej nahliadnuť. 

(10)	Územnoplánovacia dokumentácia je uložená na
a)	orgáne územného plánovania, ktorý ju obstaral,
b)	orgáne územného plánovania podľa § 84, ak ide o územný plán regiónu, alebo na  orgáne územného plánovania podľa § 86, ak ide o územný plán obce, územný plán zóny a zastavovací plán,
c)	stavebnom úrade, ak ide o územný plán obce, územný plán zóny a zastavovací plán. 

§ 42
Aktualizácia územnoplánovacej dokumentácie

(1)	Orgán územného plánovania je povinný sústavne sledovať, či koncepcia územného rozvoja alebo urbanistická koncepcia v územnoplánovacej dokumentácii je v súlade s územnotechnickými, hospodárskymi, sociálnymi,  ekologickými podmienkami v území a podmienkami ochrany pamiatkového fondu a či nie je potrebné obstaranie zmien a doplnkov územnoplánovacej dokumentácie alebo obstaranie novej územnoplánovacej dokumentácie. 

(2)	Orgán územného plánovania obstará novú územnoplánovaciu dokumentáciu, ak požadované zmeny v území sú v rozpore so zadaním, na základe ktorého bola územnoplánovacia dokumentácia obstaraná, alebo ak je potrebné zmeniť strategický regulatív alebo zosúladiť územnoplánovaciu dokumentáciu so záverečným stanoviskom orgánu posudzovania vplyvov k výberu variantu umiestnenia stavby diaľnice alebo rýchlostnej cesty, ak požadovaný variant je v rozpore so zadaním.

(3)	Orgán územného plánovania podľa § 5 ods. 4 písm. a) až d) pravidelne, najmenej raz za štyri roky, vypracuje správu o stave územnoplánovacej dokumentácie, ktorej súčasťou je aj preskúmanie schválenej územnoplánovacej dokumentácie z hľadiska  potreby obstarať jej zmeny a doplnky alebo novú územnoplánovaciu dokumentáciu. 

(4)	Orgán územného plánovania požiada dotknuté vyššie územné celky, dotknuté obce, orgány štátnej správy,  dotknutých vlastníkov dopravnej infraštruktúry a inžinierskych sietí o vyjadrenie k správe o stave územnoplánovacej dokumentácie  v lehote najmenej 30 dní. Orgán územného plánovania zverejní správu o stave územnoplánovacej dokumentácie na webovom sídle.

(5)	Ak sa dotknuté vyššie územné celky, dotknuté obce,  orgány štátnej správy, dotknutí vlastníci stavieb dopravnej infraštruktúry a vlastníci stavieb technickej infraštruktúry nevyjadria v určenej lehote, predpokladá sa, že so správou o stave územnoplánovacej dokumentácie súhlasia. 

(6)	Po prerokovaní správy o stave územnoplánovacej dokumentácie orgán územného plánovania vyhodnotí pripomienky a stanoviská, upraví ju a zabezpečí zverejnenie upravenej správy o stave územnoplánovacej dokumentácie na webovom sídle.

(7)	Upravená správa o stave územnoplánovacej dokumentácie je podkladom  pre rozhodnutie o zmenách a doplnkoch územnoplánovacej dokumentácie alebo o obstaraní novej územnoplánovacej dokumentácie.

(8)	Správu o stave Koncepcie územného rozvoja Slovenska prerokuje vláda. 

§ 43
Zmeny a doplnky územnoplánovacej dokumentácie

(1)	 O obstaraní zmien a doplnkov územnoplánovacej dokumentácie rozhodne
a)	podľa § 5 ods. 4 písm. a) vláda,
b)	podľa § 5 ods. 4 písm. b) až d) orgán územného plánovania. 

(2)	Orgán územného plánovania po rozhodnutí o obstaraní zmien a doplnkov územnoplánovacej dokumentácie § 5 ods. 4 písm. b) až d) zabezpečí spracovanie smernice pre zmeny a doplnky. Smernica na obstaranie zmien a doplnkov územnoplánovacej dokumentácie obsahuje vymedzenie požiadaviek, ktoré sa majú v zmenách a doplnkoch riešiť, a požiadavky na obsah, formu a rozsah navrhovaných zmien v schválenej územnoplánovacej dokumentácii. Smernica pre zmeny a doplnky územnoplánovacej dokumentácie je v súlade so zadaním schválenej územnoplánovacej dokumentácie.

(3) Orgán územného plánovania predloží smernicu na obstaranie zmien a doplnkov územnoplánovacej dokumentácie príslušným orgánom územného plánovania podľa § 84  alebo podľa  § 86 na posúdenie. Príslušný orgán územného plánovania posúdi, či návrh smernice pre zmeny a doplnky územnoplánovacej dokumentácie je v súlade s právnymi predpismi a s hierarchicky vyššou územnoplánovacou dokumentáciou.

(4)	Orgán územného plánovania po kladnom posúdení smernice pre zmeny a doplnky územnoplánovacej dokumentácie podľa odseku 3 smernicu na obstaranie zmien a doplnkov územnoplánovacej dokumentácie schváli a oznámi verejnosti obstaranie zmien a doplnkov na webovom sídle a na úradnej tabuli.

(5)	Pri obstarávaní zmien a doplnkov územnoplánovacej dokumentácie sa postupuje primerane podľa § 39 a 41. 

(6)	Zmeny a doplnky územnoplánovacej dokumentácie možno obstarať len raz ročne; to neplatí, ak ide o obstaranie zmien a doplnkov územného plánu obce na základe záverečného stanoviska orgánu posudzovania vplyvov k výberu variantu diaľnice a rýchlostnej cesty, ak osoba, ktorá vyvolala potrebu zmien a doplnkov uhradila náklady na ich obstaranie. Ak obec neobstará zmeny a doplnky územného plánu obce na zosúladenie územného plánu obce so záverečným stanoviskom orgánu posudzovania vplyvov k výberu variantu diaľnice a rýchlostnej cesty s úhradou nákladov na ich obstaranie, stavba dopravnej infraštruktúry sa umiestni v súlade so záverečným stanoviskom orgánu posudzovania vplyvov.

§ 44
Register územného plánovania

(1)	Register územného plánovania obsahuje územnoplánovaciu dokumentáciu. 

(2) Podkladom na vklad územnoplánovacej dokumentácie do registra územného plánovania je registračný list, kópia uznesenia o schválení územnoplánovacej dokumentácie, všeobecne záväzné nariadenie, ktorým sa vyhlásila územnoplánovacia dokumentácia a schválená územnoplánovacia dokumentácia vo forme identickej digitálnej reprezentácie súborov v geodetickom referenčnom systéme. Registračný list sa do registra územného plánovania vkladá bezodkladne.

§ 45
Územnoplánovacia informácia

(1) Územnoplánovacia informácia obsahuje výpis zo schválenej územnoplánovacej dokumentácie. Obsah, úplnosť a podrobnosť územnoplánovacej informácie zodpovedá obsahu územnoplánovacej dokumentácie. Na územnoplánovaciu informáciu sa nevzťahuje všeobecný predpis o slobodnom prístupe k informáciám). Územnoplánovacia informácia nenahrádza záväzné stanovisko.

(2) Žiadateľ o územnoplánovaciu informáciu v žiadosti uvedie základné údaje identifikujúce plochu alebo pozemok, pre ktoré vyžaduje územnoplánovaciu informáciu. 

(3) Orgán územného plánovania je povinný vydať územnoplánovaciu informáciu do 30 dní odo dňa doručenia žiadosti; ak ide o územnoplánovaciu informáciu väčšieho rozsahu môže orgán územného plánovania predĺžiť lehotu jej vydania na 60 dní. Ak bola žiadosť o územnoplánovaciu informáciu podaná elektronicky, aj územnoplánovacia informácia sa poskytne v elektronickej forme. 

(4) Územnoplánovacia informácia platí jeden rok odo dňa jej doručenia žiadateľovi. Ak počas jej platnosti boli schválené zmeny a doplnky alebo nová územnoplánovacia dokumentácia, ktorými sa menia údaje a informácie v územnoplánovacej informácii v rozsahu, ktorý ovplyvňuje účel, na ktorý bola vydaná, územnoplánovacia informácia stráca platnosť dňom schválenia zmien a doplnkov alebo novej územnoplánovacej dokumentácie.  

§ 46
Vyvlastňovacie dôvody

(1)	Vlastnícke právo k pozemku a vlastnícke právo k stavbe možno vo verejnom záujme podľa územnoplánovacej dokumentácie vyvlastniť z dôvodu umiestnenia a uskutočnenia stavby vo verejnom záujme podľa tohto zákona.

(2)	V obci, na ktorej území sa nachádza urbanistická koncentrácia marginalizovaných skupín obyvateľstva, je verejným záujmom aj umiestnenie a uskutočnenie obytnej budovy pre marginalizované skupiny obyvateľstva na obytných územiach podľa § 30 ods. 4.

(3)	Na vyvlastňovanie, náhradu za vyvlastnenie a vyvlastňovacie konanie sa vzťahuje všeobecný predpis o vyvlastňovaní).

TRETIA ČASŤ
ROZHODOVANIE O ÚZEMÍ

§ 47
Základné ustanovenia

(1)	Rozhodovaním o území je rozhodovanie o využívaní územia, o umiestňovaní stavieb a o stavebnej uzávere.

(2)	O spôsobe využívania pozemkov sa rozhoduje, ak spôsob využívania pozemkov nevyplýva z územného plánu obce, z územného plánu zóny alebo zo záverečného stanoviska posudzovania vplyvov na životné prostredie) (ďalej len „záverečné stanovisko“).

(3)	O umiestňovaní stavby sa rozhoduje, ak zastavovacie podmienky na umiestnenie stavby neurčuje zastavovací plán. 

(4)	O stavebnej uzávere sa rozhoduje, ak je potrebné vymedziť plochy, v ktorých by stavebná činnosť mohla sťažiť alebo znemožniť budúce využívanie územia alebo jeho organizáciu podľa požiadaviek vyplývajúcich zo schváleného zadania.

§ 48
Spôsob rozhodovania o území

(1)	O území sa rozhoduje územným rozhodnutím, ak nepostačuje územný súhlas.

(2)	V pochybnostiach, či je potrebné územné rozhodnutie  alebo postačuje územný súhlas, obec vydá na žiadosť záujemcu stanovisko do 15 dní odo dňa podania žiadosti.

(3)	Územné rozhodnutie ani územný súhlas nie sú potrebné
a)	na zmenu využívania pozemkov, ktorá nemá vplyv na územie,
b)	na uskutočnenie terénnych úprav malého rozsahu, ktoré nemajú vplyv na priľahlé pozemky, 
c)	na banské diela a banské stavby pod povrchom a stavby v povrchových lomoch, pieskovniach a štrkoviskách, ktoré podliehajú dozoru alebo povoľovaniu štátnej banskej správy,
d)	na zriadenie geodetického bodu,
e)	na brány a rampy,
f)	na cirkusové stany a prenosné dočasné haly pre najviac 200 divákov, 
g)	na prenosné montované turistické budovy a stany, ktorých čas umiestnenia na pozemku alebo na stavbe nepresiahne 180 dní,
h)	na umiestnenie a odstránenie konštrukcie na informácie s najväčšou informačnou plochou menšou ako 3 m2, ak nie je pripojená na elektrický rozvod,
i)	na sezónne prekrytia bazénov a otvorených športovísk,  
j)	na pomníky a pamätníky v areáloch cintorínov a pohrebísk,
k)	na stavebné úpravy a
l)	na udržiavacie práce.

§ 49
Územné rozhodnutie

(1)	Územné rozhodnutie je potrebné
a)	na uskutočnenie terénnych úprav, ktorými sa v súvislosti s výstavbou podstatne mení územný systém ekologickej stability, vzhľad krajiny, využitie významných krajinných prvkov alebo odtokové pomery v území,  
b)	na umiestnenie stavby na pozemku, okrem drobnej stavby a jednoduchej stavby, 
c)	na zmenu druhu využívania pozemku nad 300 m2  celkovej výmery, ak sú spojené s krajinárskymi stavbami, s terénnymi úpravami alebo so zemnými prácami, s odstraňovaním alebo umiestnením verejnej zelene, s vybavením chodníkmi a inými spevnenými plochami, s umiestnením drobnej architektúry, s rozvodmi a prípojkami na inžinierske siete a so systémom potrebným na osvetlenie a na údržbu zelene,
d)	na zriadenie, zmenu a zrušenie kúpeľných území a ochranných pásiem inžinierskych stavieb a zdrojov podzemných vôd a zdrojov minerálnych vôd; to neplatí, ak sú určené rozhodnutím iného správneho orgánu alebo ak sú ustanovené všeobecne záväzným právnym predpisom alebo všeobecne záväzným nariadením obce,
e)	na zriadenie a zrušenie viníc, chmeľníc a lesov a na delenie a sceľovanie pozemkov, ak nie sú určené projektom pozemkových úprav alebo iným rozhodnutím alebo opatrením iného správneho orgánu, 
f)	na určenie pozemku za stavebný pozemok a na určenie zastavovacích podmienok na ňom,
g)	na zriadenie a zrušenie nezakrytých športovísk, kúpalísk, golfových ihrísk, lyžiarskych tratí, detských ihrísk, autokempingov, oddychových priestorov a peších zón, 
h)	na zriadenie a zrušenie verejných trhovísk a predajných, odstavných, manipulačných a skladovacích plôch nad 200 m2 celkovej výmery,
i)	na zriadenie a zrušenie cintorínov a pohrebísk,
j)	na povolenie dobývania ložísk nevyhradených nerastov,
k)	na určenie, zmenu a zrušenie dobývacieho priestoru,
l)	na ťažobné práce a im podobné a s nimi súvisiace práce; to neplatí,  ak ich povoľuje štátna banská správa,
m)	 na vymedzenie plôch na stavebnú uzáveru.

(2)	Územným rozhodnutím  o stavebnej uzávere sa vymedzia plochy v území, na ktorých sa dočasne zakáže alebo obmedzí stavebná činnosť; obsah a rozsah obmedzenia sa určí v územnom rozhodnutí. 

(3)	Územným rozhodnutím o stavebnej uzávere nemožno zakázať ani obmedziť uskutočňovanie udržiavacích prác na stavbách a pozemkoch vo vymedzenom území. Stavebnú uzáveru možno určiť iba na nevyhnutne potrebný čas, najviac na päť rokov odo dňa právoplatnosti územného rozhodnutia. Ak pominul dôvod stavebnej uzávery alebo vymedzené územie rieši schválený územný plán, stavebný úrad bezodkladne zruší rozhodnutie o stavebnej uzávere aj bez návrhu.

§ 50
Územný súhlas

(1)	Územný súhlas postačuje 
a)	na spôsob vyžívania pozemkov, ak vyplýva z územného plánu obce alebo územného plánu zóny, alebo zo záverečného stanoviska posudzovania vplyvov a ak zastavovacie podmienky vyplývajú zo zastavovacieho plánu, najmä 
1. na uskutočnenie terénnych úprav, ktorými sa zásadne nemení vzhľad územia, ani odtokové pomery vôd,
2.	na zriadenia a obnovu záhrad a úprav terénu do 300 m2 celkovej výmery,
3.	na stavby v uzavretých areáloch existujúcich stavieb s rovnakých spôsobom užívania, 
4.	na umiestňovanie, zmeny a odstraňovanie konštrukcie na informácie s najväčšiu informačnú plochu menšiu ako 20 m2, ale väčšou ako 3 m2,
5.	na umiestňovanie prefabrikovaných garáží a iných obdobných konštrukcií, ktoré sú dovezené ako hotové, alebo sú na mieste skompletizované,
6.	na podzemné a nadzemné vedenia elektronických komunikačných sietí a ich oporných a vytyčovacích bodov,
7.	na povrchové stavby zariadení na zvod, rozvod alebo odvod vody na poľnohospodárskej pôde a na lesných pozemkoch,
8.	na terénne úpravy a sanačné objekty pri geologických prácach,
9.	na vypratanie pozemku,
b)	na umiestnenie drobnej stavby alebo jej zmenu,
c)	na odstránenie nepovolenej alebo neohlásenej konštrukcie na informácie.

(2)	Územný súhlas sa nevydá, ak sa stavba navrhuje na pozemku, ktorý v katastri nehnuteľností evidovaný ako poľnohospodárska pôda alebo ako  lesný pozemok a jeho využitie na ohlasovaný účel nebolo povolené orgánom ochrany poľnohospodárskej pôdy a orgánom ochrany lesných pozemkov.
§ 51
Ohlásenie

(1) Ohlásenie obsahuje základné údaje
a)	o stavebníkovi a jeho oprávnení na využívanie pozemkov alebo na umiestnenie stavby, 
b)	o pozemku a jeho ohlasovanej zmene využívania, najmä o rozsahu a účele, 
c)	o umiestňovanej stavbe a jej parametroch,
d)	o spôsobe a čase uskutočnenia zmeny využívania pozemkov alebo umiestnenia stavby. 

(2) Prílohou ohlásenia stavby je projektová dokumentácia. 

(3) Ak sa na uskutočnenie ohlasovanej zmeny využívania pozemkov alebo na prevádzku pozemkov po uskutočnení ich zmeny využívania vzťahuje príslušnosť dotknutých orgánov, ich záväzné stanoviská musia byť zohľadnené v projekte a priložené v dokladovej časti projektovej dokumentácie.

(4) Ak ohlásenie nie je úplné alebo má iný nedostatok, pre ktorý nemožno posúdiť vhodnosť ohlasovanej zmeny využívania pozemkov, obec vyzve ohlasovateľa na doplnenie ohlásenia a určí mu primeranú lehotu. Márnym uplynutím lehoty sa ohlasovanie skončilo a obec vráti ohlásenie so všetkými prílohami ohlasovateľovi.
 
(5) Ak má ohlásenie všetky potrebné náležitosti a ohlasovaná zmena využívania pozemkov je v súlade s regulatívmi územného plánu  a nie je v rozpore so záväznými stanoviskami dotknutých orgánov, obec vydá územný súhlas do 30 dní odo dňa, keď je ohlásenie úplné. Prílohou územného súhlasu je overený projekt.

(6) Ak obec nevydala územný súhlas v lehote podľa odseku 5, predpokladá sa, že s ohláseným projektom súhlasí.

(7) Ak obec neurčila dlhší čas platnosti územného súhlasu na uskutočnenie zmeny využívania pozemkov, územný súhlas platí dva roky odo dňa jeho doručenia ohlasovateľovi. Ak sa v tejto lehote ohlásená zmena využívania pozemkov nezačala, územný súhlas stráca platnosť.

(8) Zmenu  využívania pozemkov počas jej uskutočňovania, na ktorú bol vydaný územný súhlas, možno uskutočniť len na základe nového ohlásenia a územného súhlasu.  

(9)	Ak obec zistí, že ohlasovanú zmenu využívania pozemkov možno uskutočniť len na základe územného rozhodnutia, namiesto vydania územného súhlasu vyzve ohlasovateľa, aby ohlásenie doplnil o náležitosti návrhu na začatie územného konania. Obec po doplnení postúpi vec stavebnému úradu. Dňom doručenia ohlásenia s náležitosťami návrhu  na začatie územného konania stavebnému úradu sa začalo územné konanie.

§ 52
Oprávnenia obce na zabezpečenie údržby verejného priestoru

(1)	Obec je oprávnená na zabezpečenie údržby nezastavaného a nevyužívaného stavebného pozemku v zastavanom území, ktorého stav ohrozuje okolie, nariadiť vlastníkovi pozemku uskutočniť na vlastné náklady neodkladné udržiavacie práce, najmä odstrániť ruiny stavieb a odviezť stavebný odpad, odstrániť skládky stavebného odpadu, vykonať úpravy na zabezpečenie odtoku vôd, odstrániť náletovú zeleň, pozemok oplotiť.

(2)	Na odstránenie konštrukcie na informácie jej vlastníkom sa nevyžaduje povolenie, ani územný súhlas obce, okrem konštrukcie na informácie s najväčšou informačnou plochou väčšou ako 20 m2, ktorej odstránenie musí jej vlastník ohlásiť obci. 

(3)	Obec vydá územný súhlas na odstránenie nepovolenej alebo neohlásenej konštrukcie na informácie na základe ohlásenia podaného vlastníkom pozemku, na ktorom je umiestnená, vlastníkom stavby, na ktorej je umiestnená alebo upevnená, alebo záujmového združenia vlastníkov konštrukcií na informácie registrovaného podľa § 95 (ďalej len „záujmové združenie“). Obec vydá územný súhlas na odstránenie konštrukcie na informácie do 30 dní odo dňa doručenia ohlásenia. Ten, komu obec dala územný súhlas na odstránenie nepovolenej alebo neohlásenej konštrukcie na informácie, je oprávnený po jeho doručení zabezpečiť odstránenie konštrukciu na informácie na náklady jej vlastníka.  

(4)	Ak sa štátnym stavebným dohľadom alebo na základe podnetu zistí nepovolená alebo neohlásená konštrukcia na informácie,  ktorej vlastník nie je známy a nikto nepodal ohlásenie podľa odseku 4, obec nariadi odstránenie takejto konštrukcie na informácie.

ŠTVRTÁ ČASŤ
VÝSTAVBA

Prvá hlava
Základné ustanovenia

§ 53
Všeobecné technické požiadavky na výstavbu

(1)	Všeobecné technické požiadavky na výstavbu vrátane technických a prevádzkových požiadaviek na bezbariérové užívanie určujú územnotechnické riešenie výstavby a stavebnotechnické a účelové riešenie stavieb, ktoré sú orgány verejnej správy a osoby vo výstavbe povinné zohľadňovať pri navrhovaní, projektovaní, umiestňovaní, povoľovaní, uskutočňovaní, kolaudovaní, užívaní a odstraňovaní stavieb.

(2)	Stavby sa musia navrhovať a projektovať v súlade so zastavovacími podmienkami tak, aby po celý čas ekonomicky odôvodnenej životnosti stavby zodpovedali základným  požiadavkám na stavby, boli zhotovené zo stavebných výrobkov vhodných na zamýšľané použitie) a ak ide o budovy, aby spĺňali minimálne požiadavky na energetickú hospodárnosť budov).

(3) Stavby sa musia uskutočňovať v súlade s technickými požiadavkami navrhnutými v overenom projekte a vo vykonávacom projekte a vyplývajúcimi z bezpečnostných, hygienických a technických predpisov a z technických noriem.

§ 54
Činnosti vo výstavbe

(1)	Činnosťami vo výstavbe sú odborné činnosti potrebné na zhotovenie stavby.

(2)	Ak sa podľa osobitných predpisov alebo podľa technických noriem vyžaduje na vykonávanie činností vo výstavbe odborná spôsobilosť, profesijná kvalifikácia, zdravotná schopnosť alebo povolenie orgánu verejnej správy, môže ich vykonávať iba fyzická osoba, ktorá spĺňa takúto požiadavku. 

(3)	Právnické osoby môžu odborné činnosti vo výstavbe, na ktoré sa vzťahuje niektorá požiadavka podľa odseku 2, vykonávať len prostredníctvom fyzických osôb, ktoré spĺňajú takúto požiadavku.

§ 55
Stavebné práce

(1)	Stavebné práce sú zemné práce, búracie práce, remeselné činnosti, montážne práce a iné odborné činnosti vo výstavbe potrebné na uskutočňovanie stavby. Montážne práce sú stavebnými prácami, ak sa nimi stavebný  výrobok  pevne zabuduje do stavby, alebo ak sa nimi stavba pripája na inžinierske siete. Inými odbornými činnosťami vo výstavbe sa rozumejú obsluha stavebných mechanizmov a údržba a opravy vyhradených technických zariadení. 

(2)	Ak sa na určité stavebné práce alebo na spôsob použitia stavebného výrobku vzťahujú bezpečnostné, hygienické alebo technické predpisy, technické špecifikácie, návody výrobcov stavebných výrobkov alebo všeobecne zaužívané pracovné postupy, stavebné práce sa musia uskutočniť v súlade s nimi.

(3)	Koordinovaný súbor stavebných prác a iných odborných činností vo výstavbe, ktorými sa komplexne zhotovuje stavba vo všetkých svojich častiach, konštrukciách a technických zariadeniach, je na účely tohto zákona uskutočňovaním stavby.

(4)	Uskutočňovať stavbu možno na základe zmluvy so zhotoviteľom (ďalej len „dodávateľsky“), alebo svojpomocou. 
§ 56
Vyhradené činnosti vo výstavbe

(1)	Vyhradenými činnosťami vo výstavbe sú odborné činnosti, ktorých kvalita a výsledok uskutočnenia majú rozhodujúci vplyv na základné požiadavky na stavby.

(2)	Vyhradenými činnosťami vo výstavbe sú
a) projektovanie,
b) posudzovanie nosných konštrukcií stavby,
c) energetické hodnotenie budov,
d) stavebný dozor,
e) vedenie stavieb,
f)  geodetické činnosti.

(3)	Projektovaním  je súbor odborných činností potrebných na vypracovanie projektovej dokumentácie.

(4)	Posudzovaním nosných konštrukcií stavby je odborné posudzovanie mechanickej a požiarnej odolnosti a stability navrhnutých nosných konštrukcií stavby a vypracúvanie statických posudkov a kontrolných statických posúdení.

(5)	Energetickým hodnotením budov je projektové energetické hodnotenie) navrhovanej budovy podľa projektovej dokumentácie a vypracovanie energetického certifikátu dokončenej budovy.

(6)	Stavebným dozorom je sledovanie, usmerňovanie a kontrola  spôsobu a postupu uskutočňovania stavby, zmien stavby, stavebných prác a riadnej inštalácie technických zariadení na stavbe a technických systémov budov.

(7)	Vedením stavby je organizovanie, koordinovanie a riadenie stavebných prác a súvisiacich iných odborných činností na stavbe podľa overeného projektu a vykonávacieho projektu, zabezpečovanie súladu priestorovej polohy stavby s projektovou dokumentáciou a podmienkami stavebného povolenia, dodržiavanie všeobecných technických požiadaviek na výstavbu a zaužívaných technologických postupov a správa staveniska.

(8)	Geodetickými činnosťami je zabezpečovanie geodetických podkladov a geodetických činností potrebných na umiestnenie stavby, geodetickej kontroly stavby a geodetickej dokumentácie stavby. 

§ 57
Oprávnenia na vyhradené činnosti vo výstavbe

(1)	Ak ďalej nie je ustanovené inak, vyhradené činnosti vo výstavbe môžu uskutočňovať len fyzické osoby, ktoré majú zákonom požadovanú profesijnú kvalifikáciu, udelenú autorizáciu alebo iné oprávnenie podľa predpisov o regulovaných povolaniach a regulovaných činnostiach) (ďalej len „oprávnenie“), a to len v rozsahu tohto oprávnenia. 

(2)	Oprávnenie podľa odseku 1 sa nevyžaduje 
a)	na vypracovanie projektovej dokumentácie jednoduchej stavby, jej zmeny a stavebných úprav; to neplatí, ak ide o bytovú budovu so zastavanou plochou viac ako 120 m2 alebo o stavbu so vzdialenosťou zvislých nosných prvkov konštrukcie väčšou ako 6 m,
b)	na vypracovanie projektovej dokumentácie drobnej stavby a jej zmeny,
c)	na stavebný dozor nad uskutočňovaním  jednoduchej stavby, jej zmeny a stavebných úprav svojpomocou a
 na  stavebný dozor nad uskutočňovaním drobnej stavby, jej zmeny a stavebných úprav svojpomocou. 

(3) Vypracovať projektovú dokumentáciu  stavby podľa odseku 2 písm. a) môže okrem osoby s oprávnením podľa odseku 1 vypracovať aj osoba, ktorá spĺňa minimálne kvalifikačné predpoklady podľa odseku 4 (ďalej len „kvalifikovaná osoba“).

(4) Minimálnymi kvalifikačnými predpokladmi sú odborná prax v projektovaní najmenej dva roky a vysokoškolské vzdelanie druhého stupňa alebo päť rokov odbornej praxe v projektovaní a vysokoškolské vzdelanie prvého stupňa alebo úplné stredoškolské vzdelanie
       a) architektonické alebo stavebného zamerania,
       b) drevárskeho stavebného zamerania, ak ide o stavbu z dreva,
       c) strojno-technického alebo elektrotechnického zamerania, ak ide o prípojky stavieb na inžinierske siete, o vnútorné rozvody a technické systémy budov, 
       d) krajinného alebo ekologického zamerania, ak ide o stavby záhradnej a krajinnej architektúry alebo o ekologické stavby v krajine,
       e) poľnohospodárskeho alebo lesníckeho stavebného zamerania, ak ide o stavby na poľnohospodárske alebo lesnícke účely.

(5) Vykonávať stavebný dozor nad uskutočňovaním stavby podľa odseku 2 písm. c) môže kvalifikovaná osoba, ak má vzdelanie a odbornú prax podľa odseku 4 v stavebnom dozore.
(6) Na vykonávanie činností podľa odseku 2 písm. b) a d) sa na splnenie minimálnych kvalifikačných predpokladov podľa odseku 4 nevyžaduje odborná prax.

(7) Kvalifikovanou osobou môže byť aj stavebník v rozsahu, v akom spĺňa požadované kvalifikačné predpoklady.

§ 58
Stavebník

(1)	 Stavebníkom sa rozumie vlastník pozemku alebo vlastník stavby, alebo iný obstarávateľ stavby odo dňa začatia povoľovacieho konania až do dňa nadobudnutia právoplatnosti kolaudačného rozhodnutia. Stavebníkom stavby, ktorú možno umiestniť alebo uskutočňovať na základe územného súhlasu alebo stavebného súhlasu, je ohlasovateľ odo dňa ohlásenia do uskutočnenia zmeny využívania pozemkov alebo zhotovenia stavby. Na účely tohto zákona sa za stavebníka považuje aj ten, kto uskutočňuje nepovolenú stavbu alebo neohlásenú stavbu svojpomocou a kto obstaral uskutočnenie nepovolenej stavby alebo neohlásenej stavby dodávateľsky. 

(2)	 Ak ďalej nie je ustanovené inak, stavebník môže uskutočňovať svojpomocou len drobnú stavbu, jednoduchú stavbu a ich zmeny, stavebné úpravy a udržiavacie práce a zmenu využívania pozemku, na ktorú postačuje územný súhlas alebo nie je potrebný ani územný súhlas. Uskutočňovanie jednoduchej stavby a jej zmeny musí byť po celý čas uskutočňovania zabezpečené stavebným dozorcom. Ak sa má vykonávať stavebný dozor aj nad uskutočňovaním drobnej stavby alebo jej zmeny a nad uskutočňovaním stavebných úprav na jednoduchej stavbe, postačuje zabezpečenie kvalifikovanou osobou.

(3)	 Ak stavebník uskutočňuje zmeny využitia pozemku alebo stavbu svojpomocou,  je povinný
a)	zabezpečiť súlad vybavenia a prevádzky staveniska s týmto zákonom 
b)	zabezpečiť výkon stavebného dozoru na celý čas uskutočňovania jednoduchej stavby alebo jej zmeny svojpomocou a rešpektovať pokyny stavebného dozorcu,
c)	obstarať projektovú dokumentáciu u  projektanta s oprávnením alebo u kvalifikovanej osoby vrátane projektového dohľadu na celý čas uskutočňovania stavby,
d)	uskutočňovať zmeny využitia pozemku a stavbu v súlade s projektovou dokumentáciou, s územným rozhodnutím alebo so stavebným povolením, alebo s územným súhlasom alebo stavebným súhlasom a s inými rozhodnutiami orgánov verejnej správy, ktoré boli vydané v súvislosti s prípravou a uskutočňovaním zmeny využívania pozemku s stavby,
e)	zabezpečiť, aby počas uskutočňovania zmeny využívania pozemkov alebo uskutočňovania stavby bola na stavenisku stavebná dokumentácia,
f)	viesť stavebný denník alebo záznam o stavbe a zapisovať do neho podstatné udalosti na stavbe a priebeh uskutočňovania stavby,
g)	zabezpečiť osobné ochranné pracovné prostriedky pre osoby vypomáhajúce na stavbe a dbať, aby tieto osoby boli dostatočne poučené o bezpečnosti práce na stavbe, a kontrolovať, aby neboli pod vplyvom návykovej látky alebo liečiva, ktoré ovplyvňuje ich schopnosť pohybu alebo vnímania,
h)	bezodkladne prerušiť terénne úpravy a stavebné práce na výzvu stavebného dozorcu, generálneho projektanta alebo štátneho stavebného dohľadu a stavbu a stavenisko zabezpečiť pred poškodením alebo znehodnotením.

(4)	 Stavebník pri stavbe uskutočňovanej dodávateľsky je ďalej povinný
a) zabezpečiť projektovú dokumentáciu u projektanta s oprávnením vrátane projektového dohľadu na celý čas uskutočňovania stavby,
  b) zabezpečiť oprávneného zhotoviteľa stavby a oznámiť jeho identifikačné údaje stavebnému úradu bezodkladne po uzavretí zmluvy s ním,
  c) zabezpečiť koordinátora bezpečnosti na stavenisku a koordinátora dokumentácie,
d) zabezpečiť, aby sa stavba uskutočňovala v súlade s podmienkami stavebného povolenia, podľa overeného projektu a podľa vykonávacieho projektu,
e) zabezpečiť oznámenie jednotlivých fáz uskutočňovania stavby stavebnému úradu podľa podmienok územného rozhodnutia alebo stavebného povolenia a vyčkať s pokračovaním uskutočňovania stavebných prác na kontrolnú prehliadku; to neplatí, ak stavebný úrad oznámil, že sa kontrolnej prehliadky nezúčastní, alebo ak je nečinný viac ako tri pracovné dni,
f) uskutočniť čo najskôr  po výzve generálneho zhotoviteľa stavby prehliadku dokončenej stavby. 

(5)	Stavebník vyhradenej stavby je povinný zabezpečiť
a)	vykonávací projekt,
b)	kontrolné statické posúdenie,
c)	projektové hodnotenie, ak ide o budovu, ktorá podlieha energetickej hospodárnosti budov,
d)	protiradónové hodnotenie, ak ide o územie s výskytom radónu.

(6)	Ak ide o zmenu využívania pozemkov alebo o stavbu, ktoré sú predmetom posudzovania vplyvov, stavebník je povinný dodať orgánu posudzovania vplyvov v elektronickej forme oznámenie o navrhovanej zmene využívania pozemkov, o navrhovanej stavbe alebo zmene stavby a o odstránení stavby ešte pred podaním návrhu na začatie konania. Prílohou oznámenia je projektová dokumentácia.  

§ 59
Zhotoviteľ stavby

(1)	Zhotoviteľ stavby na účely tohto zákona je podnikateľ, ktorý je oprávnený dodávateľsky zhotovovať stavby a ich zmeny, uskutočňovať stavebné úpravy a udržiavacie práce a zmeny využívania pozemkov a odstraňovať stavby. 

(2)	Fyzická osoba môže byť zhotoviteľom stavby, ak má vysokoškolské vzdelanie druhého stupňa architektonické alebo stavebného zamerania a najmenej tri roky praxe vo výstavbe alebo úplné stredné odborné vzdelanie stavebného zamerania a najmenej päť rokov praxe vo výstavbe a osvedčenie o živnostenskom oprávnení uskutočňovať stavby. Zhotoviteľom technických a technologických častí a zariadení stavby, vrátane montáže technických systémov budov môže byť fyzická osoba, ak má vysokoškolské vzdelanie druhého stupňa strojnotechnologického alebo elektrotechnického zamerania a najmenej tri roky praxe zhotovovať takéto časti alebo zariadenia stavieb, alebo úplné stredné odborné vzdelanie stavebného zamerania a najmenej päť rokov praxe zhotovovať takéto časti alebo zariadenia stavieb a osvedčenie o živnostenskom oprávnení uskutočňovať technické a technologické časti a zariadenia stavieb.

(3)	Právnická osoba môže byť zhotoviteľom stavby, ak má zhotovovanie stavieb zapísané v predmete podnikania a zamestnáva ako zodpovedného zástupcu osobu s kvalifikačnými predpokladmi podľa odseku 2; to neplatí, ak kvalifikačné predpoklady podľa odseku 2 spĺňa spoločník alebo konateľ, ktorý sa osobne zúčastňuje na uskutočňovaní stavby.

(4)	Zhotoviteľ stavby, ktorý uzavrel zmluvu so stavebníkom o zhotovení stavby, je na účely tohto zákona generálny zhotoviteľ stavby. Generálnym zhotoviteľom stavby a zmluvným dodávateľom stavebných prác a iných činností vo výstavbe môže byť len podnikateľ s kvalifikačnými predpokladmi podľa odsekov 2 a 3 a s oprávnením na vymedzený druh stavebných prác alebo iných odborných činností vo výstavbe. 

(5)	Generálny zhotoviteľ stavby určí hlavného stavbyvedúceho, ktorý zodpovedá za odborné vedenie celej stavby a koordinuje činnosť ostatných stavbyvedúcich, najmä stavbyvedúcich zmluvných dodávateľov. 

(6)	Generálny zhotoviteľ stavby zodpovedá stavebníkovi, že zhotovená stavba je v súlade so základnými požiadavkami na stavby, so všeobecnými technickými požiadavkami na výstavbu, s požiarnobezpečnostnými, hygienickými a technickými predpismi, s overeným projektom, s vykonávacím projektom, s podmienkami územného rozhodnutia alebo stavebného povolenia a s inými rozhodnutiami stavebného úradu alebo iných orgánov verejnej správy vydanými v súvislosti s uskutočňovaním stavby. Zmluvní dodávatelia zodpovedajú za výsledky svojej činnosti generálnemu zhotoviteľovi stavby.

(7)	Zhotoviteľ stavby je povinný
a)	uskutočňovať stavbu podľa overeného projektu a vykonávacieho projektu, podmienok územného rozhodnutia alebo stavebného povolenia, územného súhlasu alebo stavebného súhlasu a podľa požiarnobezpečnostných, hygienických a technických predpisov a v súlade s technologickými postupmi, ktoré sa vzťahujú na stavebné práce,
b)	zabezpečiť, aby stavbu viedol oprávnený stavbyvedúci, rešpektovať jeho pokyny týkajúce sa organizácie, koordinácie a harmonogramu stavebných prác a iných činností na stavbe, udržiavania poriadku a čistoty na stavenisku, umiestňovania stavebných výrobkov na stavenisku a odvozu odpadu zo staveniska,
c)	uplatňovať všeobecné zásady prevencie a požiadavky bezpečnosti práce a ochrany zdravia pri práci podľa vypracovaného plánu bezpečnosti práce a podľa predpisov o bezpečnosti práce,
d)	použiť na uskutočnenie stavby stavebné výrobky, ktoré sú podľa parametrov vhodné na zamýšľané použitie, a spôsobom, ktorý určil výrobca v návode na použitie,
e)	zabezpečiť, aby vedenie stavby, stavebné práce a iné činnosti vo výstavbe uskutočňovali len osoby, ktoré majú potrebnú odbornú spôsobilosť a zdravotnú schopnosť,
f)	zabezpečiť, aby počas uskutočňovania stavby bola stavebná dokumentácia na stavenisku u stavbyvedúceho,
g)	pripraviť zhotovenú stavbu na kontrolnú prehliadku, vyzvať na ňu stavebníka a pripraviť zápisnicu o odovzdaní a prevzatí stavby.

§ 60
Projektant

(1)	Projektantovi je vyhradené vypracovanie projektovej dokumentácie na účely umiestnenia stavby, zmeny využívania pozemkov, povolenia stavby, uskutočňovania stavby a odstránenia stavby.

(2)	Projektant vykonáva projektovanie v rozsahu svojho oprávnenia. Ak projektant nemá oprávnenie vypracovať niektorú časť projektu, je povinný na vypracovanie tejto časti projektu zabezpečiť projektanta, ktorý má oprávnenie na vypracovanie tejto časti (ďalej len „čiastkový projekt“).  

(3)	Projektant, ktorý uzavrel so stavebníkom zmluvu na vypracovanie projektovej dokumentácie, je na účely tohto zákona generálnym projektantom. Generálny projektant zabezpečuje projektantov čiastkových projektov a koordinuje ich činnosť; spravidla uskutočňuje aj obvyklé súvisiace činnosti v predprojektovej príprave stavby, v rozpočtovaní a kontrole rozpočtu stavby, pri uskutočňovaní stavby a pri jej kolaudácii. 

(4)	Generálnym projektantom a projektantmi čiastkových projektov môžu byť len osoby s oprávnením. 

(5)	Generálny projektant zodpovedá za komplexnosť a úplnosť projektovej dokumentácie a za jej stavebnotechnickú spôsobilosť a uskutočniteľnosť. Projektant čiastkového projektu zodpovedá generálnemu projektantovi za úplnosť, uskutočniteľnosť a vecnú správnosť ním vypracovanej časti projektu.

(6)	Generálny projektant je povinný
a)	navrhnúť stavbu v súlade s funkčným využitím a so zastavovacími podmienkami,
b)	navrhnúť stavbu tak, aby bola po celý čas svojej ekonomicky opodstatnenej životnosti v súlade so základnými požiadavkami na stavby a so všeobecnými technickými požiadavkami na výstavbu,
c)	navrhovať najnovšie konštrukčné riešenia nosných konštrukcií budovy, najlepšie dostupné technológie výstavby a progresívne stavebné výrobky v záujme dosiahnutia minimálnych požiadaviek na energetickú hospodárnosť budov) v rozsahu, v akom je to technicky, funkčne a ekonomicky možné,
d)	navrhovať v rámci technických, funkčných a ekonomických podmienok budovy a ich zmeny s využitím alternatívnych technických systémov založených na obnoviteľných zdrojoch energie a automatizovaných riadiacich, regulačných a monitorovacích systémoch,
e)	zabezpečiť záväzné stanoviská dotknutých orgánov a zohľadniť ich v projekte a vyhodnotiť splnenie ich požiadaviek; zabezpečené stanoviská sú dokladovou časťou projektovej dokumentácie, 
f)	navrhovať stavbu len zo stavebných výrobkov vhodných na zamýšľané použitie podľa vyhlásení výrobcov o parametroch stavebných výrobkov a návodov na použitie stavebných výrobkov,
g)	utvárať v projektovaní priestor pre umiestnenie umeleckých diel v rámci funkčných a ekonomických podmienok výstavby, najmä v stavbách určených na užívanie verejnosťou a na verejnom priestore,
h)	dbať v navrhovaní stavieb o ich architektonický a urbanistický súlad s okolím a s charakterom miesta stavby, 
i)	informovať stavebníka o možnostiach vhodných stavebných konštrukcií a technických zariadení, o vhodných postupoch uskutočňovania stavby a o finančných možnostiach v záujme  splnenia jeho požiadaviek na budúce užívanie stavby,
j)	vypracovať podľa overeného projektu vykonávací projekt na uskutočňovanie vyhradenej stavby alebo aj inej stavby podľa požiadaviek stavebníka,
k)	vypracovať výkaz výmer podľa položiek stavebných konštrukcií a stavebných výrobkov,
l)	vykonávať po celý čas uskutočňovania stavby projektový dohľad nad uskutočňovaním stavby z hľadiska súladu uskutočňovanej stavby s architektonickým návrhom, s navrhnutým urbanistickým začlenením do okolia, s územným rozhodnutím alebo stavebným povolením a s overeným projektom alebo s vykonávacím projektom,
m)	 vypracovať špecifikáciu cien jednotlivých položiek stavebných prác a technologických postupov a súvisiacich iných odborných činností vo výstavbe,
n)	zúčastniť sa kontrolnej prehliadky stavby, na ktorú bol prizvaný z dôvodu potreby zmeny vykonávacieho projektu, zmeny v technickom vybavení stavby alebo z dôvodu zámeny stavebných výrobkov alebo technických systémov budov.

(7)	Generálny projektant a projektanti čiastkových projektov sú oprávnení
a)	vstupovať na stavenisko a na stavbu na výkon projektového dohľadu a zapisovať zistenia do stavebného denníka,
b)	požadovať od stavebníka a od stavbyvedúceho odstránenie zistených odchýlok od overeného projektu alebo od vykonávacieho projektu.

(8)	Generálny projektant inžinierskej stavby je povinný okrem povinností podľa odseku 6
a)	vypracovať plán organizácie výstavby,
b)	posudzovať mechanickú odolnosť a stabilitu navrhnutej stavby a dokladovať ju kontrolovateľným statickým výpočtom v projektovej dokumentácii a vo vykonávacom projekte. 

§ 61
Projektant nosných konštrukcií

(1) Projektantovi nosných konštrukcií je vyhradené posudzovať mechanickú odolnosť a požiarnu stabilitu navrhnutých nosných konštrukcií stavby a dočasných  pomocných stavebných konštrukcií a vypracúvať projekty nosných konštrukcií stavby a statické posudky na účely projektovej činnosti, uskutočňovania a kolaudácie stavby.  

(2)  Projektant nosných konštrukcií  je povinný
     a) vypracovať projekt nosných konštrukcií stavby a vykonávací projekt nosných konštrukcií podľa návrhu stavebnotechnického a technologického riešenia stavby,
     b) projekty podľa písmena a) overovať kontrolovateľnými statickými výpočtami z hľadiska mechanickej odolnosti a stability nosných konštrukcií a  požiarnej odolnosti,
     c) vykonávať prieskum statického zabezpečenia uskutočňovania stavby, používaných pomocných stavebných konštrukcií a zhotovených častí stavby.

(3) Projektant nosných konštrukcií je oprávnený
     a) uskutočňovať kontrolu statického stavu nosných konštrukcií užívaných stavieb podľa prevádzkového poriadku stavby a
     b) uskutočňovať stavebné merania a stavebnú diagnostiku.

§ 62
Kontrolný statik

(1) Ak ide o vyhradenú stavbu alebo o zmenu vyhradenej stavby, kontrolný statik je povinný vypracovať kontrolné statické posúdenie projektu nosných konštrukcií statického posudku vo vykonávacom projekte vrátane dočasných pomocných konštrukcií. 

(2) Kontrolné statické posúdenie obsahuje hodnotiacu správu a certifikát osvedčujúci splnenie požiadaviek mechanickej odolnosti a stability navrhnutých nosných a pomocných stavebných konštrukcií a ich odolnosť pri požiari a správnosť výpočtu statických a dynamických vlastností nosných a pomocných stavebných konštrukcií stavby, ktorý je súčasťou vykonávacieho projektu, a v statickom posudku.

(3)	Kontrolný statik je povinný vykonávať projektový dohľad nad uskutočňovaním stavby z hľadiska súladu s kontrolným statickým posúdením a vykonávacím projektom.

(4)	Kontrolný statik nesmie vyhotoviť kontrolné statické posúdenie na svoj projekt nosných konštrukcií a statický posudok, ani na projekt nosných konštrukcií a statický posudok iného statika svojej kancelárie alebo spolupracujúceho statika na tej istej stavbe.
§ 63
Stavebný dozorca pre jednoduché stavby

(1)	Stavebný dozorca pre jednoduché stavby vykonáva stavebný dozor nad uskutočňovaním drobných stavieb a jednoduchých stavieb a nad ich zmenami. Stavebný dozor nad uskutočňovaním jednoduchej stavby a jej zmeny svojpomocou je povinný, inak nie je povinný. 

(2)	Stavebný dozorca pre jednoduché stavby je pri vykonávaní stavebného dozoru povinný
a)	sledovať postup stavebných prác z hľadiska súladu uskutočňovania stavby s overeným projektom a s podmienkami územného rozhodnutia alebo stavebného povolenia, s územným súhlasom alebo stavebným súhlasom, so stavebnými  predpismi a s technickými normami,
b)	kontrolovať inštaláciu a prevádzku technických zariadení stavby a montáž vnútorných rozvodov technických systémov budovy, 
c)	kontrolovať odborné uloženie stavebných výrobkov a stavebných mechanizmov na stavenisku a vhodnosť ich používania na uskutočnenie stavby,
d)	kontrolovať, či je zaručená bezpečnosť a ochrana zdravia pri práci,
e)	bezodkladne prerokovať zistené nezhody a iné nedostatky v uskutočňovaní stavby podľa ich druhu so stavebníkom a s projektantom a požadovať ich odstránenie,
f)	vyzvať stavebníka na okamžité prerušenie stavebných prác, ak zistí, že sa uskutočňujú v rozpore s podmienkami stavebného povolenia alebo stavebného súhlasu, s overeným projektom alebo s vykonávacím projektom, s požiarnobezpečnostnými, hygienickými alebo technickými predpismi, s technickými normami, s návodmi výrobcov stavebných výrobkov alebo so zaužívanými postupmi a bezprostredne hrozí vznik škody alebo je ohrozené zdravie osôb; výzvu na prerušenie stavebných prác je povinný bezodkladne oznámiť stavebnému úradu a zaznamenať v stavebnom denníku alebo v zázname o stavbe,
g)	sledovať vedenie stavebného denníka alebo záznamu o stavbe a zapisovať do neho svoje zistenia,
h)	odsúhlasovať zmeny na stavbe, ktoré nezhoršujú parametre podstatných vlastností stavby, nevyžadujú rozhodnutie stavebného úradu ani ich ohlásenie ani súhlas projektanta a zaznamenať ich v stavebnom denníku,
i)	kontrolovať vecnú správnosť a úplnosť oceňovacích podkladov a ich súlad s podmienkami uskutočňovania stavby a overovať správnosť výkazov uskutočnených stavebných prác,
j)	kontrolovať skutočný rozsah a kvalitu uskutočnených stavebných prác a iných odborných činností s fakturovanými údajmi a správnosť údajov vo faktúre osvedčovať svojim podpisom.

§ 64
Stavebný dozorca pre vyhradené stavby

(1) Stavebný dozorca pre vyhradené stavby je oprávnený vykonávať stavebný dozor nad uskutočňovaním všetkých kategórií stavieb a ich zmien. Stavebný dozor nad vyhradenou stavbou a jej zmenou je povinný, pre ostatné stavby nie je povinný.

(2) Stavebný dozorca pre vyhradené stavby je povinný
a)	sledovať postup uskutočňovania stavby z hľadiska súladu s vykonávacím projektom a s podmienkami stavebného povolenia, so stavebnými  predpismi a s technickými normami,
b)	kontrolovať inštaláciu a prevádzku technických zariadení a prevádzkových zariadení na stavbe, 
c)	kontrolovať odborné uloženie stavebných výrobkov a stavebných mechanizmov na stavenisku a vhodnosť ich používania na uskutočnenie stavby,
d)	kontrolovať, či je zaručená bezpečnosť a ochrana zdravia pri práci a spolupracovať s koordinátorom bezpečnosti na stavenisku,
e)	bezodkladne prerokovať zistené nezhody a iné nedostatky v uskutočňovaní stavby podľa ich druhu so stavbyvedúcim, generálnym projektantom, projektantom nosných konštrukcií alebo koordinátorom bezpečnosti na stavenisku a trvať na ich odstránení,
f)	vyzvať na okamžité prerušenie stavebných prác, ak zistí, že sa uskutočňujú v rozpore s podmienkami stavebného povolenia, s vykonávacím projektom, s bezpečnostnými, hygienickými alebo technickými predpismi, s návodmi výrobcov stavebných výrobkov alebo so zaužívanými technologickými postupmi a bezprostredne hrozí vznik škody alebo je ohrozené zdravie osôb; výzvu na prerušenie stavebných prác je povinný bezodkladne oznámiť stavebnému úradu a generálnemu projektantovi a zaznamenať v stavebnom denníku,
g)	kontrolovať skutočný rozsah a kvalitu uskutočnených stavebných prác a iných činností s podkladmi fakturovaných údajov a správnosť podkladov osvedčovať svojim podpisom,
h)	zapisovať svoje zistenia a pokyny do stavebného denníka,
i)	spolupracovať s geodetom pri východiskových vytyčovacích a následných kontrolných meraniach na stavbe a podľa potreby zabezpečiť kontrolné merania na overenie geodetickej kvality stavby,
j)	zúčastňovať sa na kontrolných prehliadkach uskutočnených na základe podmienok stavebného povolenia alebo zvolaných v rámci štátneho stavebného dohľadu a podieľať sa na vyhotovení zápisnice pre stavebný úrad a pre stavebnú dokumentáciu,
k)	kontrolovať, či všetky zmeny vykonávacieho projektu navrhnuté zhotoviteľom stavby alebo stavebníkom boli odsúhlasené generálnym projektantom ešte pred ich uskutočnením a či boli posúdené kontrolným statikom,
l)	kontrolovať vecnú správnosť a úplnosť oceňovacích podkladov a platobných dokladov, ich súlad s podmienkami zmlúv a overovať správnosť fakturovaných údajov pre stavebníka,
m)	 vypracovať záverečnú správu o uskutočňovaní stavby.

§ 65
Stavbyvedúci

(1)	Stavbyvedúcemu je vyhradené organizovať, riadiť, koordinovať a kontrolovať uskutočňovanie stavby a zmeny využívania pozemkov a odstraňovanie stavby, použitie stavebných výrobkov podľa overeného projektu a vykonávacieho projektu a spravovať stavenisko a riadiť jeho prevádzku a viesť stavebný denník. 

(2)	Stavbyvedúci zodpovedá stavebníkovi za odborné vedenie stavby, za súlad priestorovej polohy stavby s projektom a za dodržiavanie všeobecných technických požiadaviek na výstavbu.

(3)	Stavbyvedúci je povinný
a)	určovať poradie stavebných prác a súvisiacich iných odborných činností vo výstavbe a začatie a skončenie jednotlivých fáz uskutočňovania stavby,
b)	dohodnúť harmonogram  jednotlivých fáz uskutočňovania stavby s generálnym zhotoviteľom stavby, 
c)	vydávať pokyny týkajúce sa času a spôsobu uskutočňovania stavebných prác v závislosti od poveternostných podmienok, zásobovania stavebnými výrobkami a rozvrhu práce zamestnancov generálneho zhotoviteľa stavby a jeho zmluvných dodávateľov,
d)	kontrolovať, či sa stavebné práce uskutočňujú podľa bezpečnostných, hygienických a technických predpisov, zaužívaných technologických postupov a či sa stavebné výrobky použili v súlade  s návodmi výrobcov stavebných výrobkov na ich použitie,
e)	koordinovať, preberať, kontrolovať a evidovať dodávky stavebných výrobkov na stavenisko a odvoz odpadu zo stavby a zo staveniska a uchovávať doklady o dodávke stavebných výrobkov a o odvoze odpadu,
f)	určovať miesto a spôsob uloženia a ochrany stavebných výrobkov a stavebných mechanizmov na stavenisku a umiestnenie a pripojenie zariadení staveniska na inžinierske siete,
g)	uchovávať doklady o vhodnosti stavebných výrobkov na zamýšľané použitie v stavbe na účely štátneho stavebného dohľadu a na kolaudáciu stavby,
h)	organizovať pohyb osôb, stavebných mechanizmov a dopravných prostriedkov po stavenisku a zabezpečiť voľný príjazd k stavbe,
i)	zabezpečiť ochranu umeleckých diel, stromov a iných vecí, ktoré požívajú ochranu alebo sú podľa overeného projektu alebo podmienok stavebného povolenia určené na zachovanie na účely užívania stavby,
j)	viesť stavebný denník a umožniť do neho nahliadnuť a vykonať zápis len oprávneným osobám,
k)	prikázať okamžité prerušenie stavebných prác alebo iných činností, ak sa na stavenisku alebo na stavbe zistil nález munície alebo ľudské kostrové pozostatky a oznámiť nález polícii, alebo ak sa zistil archeologický nález alebo iný nález, oznámiť nález krajskému pamiatkovému úradu a spravovať sa pokynmi polície a pamiatkového úradu,
l)	zabezpečovať spojenie s integrovaným záchranným systémom na zabezpečenie zdravotnej záchrannej služby a hasičského zásahu,
m)	 zakázať vstup na stavenisko neoprávnenej osobe a vykázať takúto osobu zo staveniska a zo stavby,
n)	vykázať z miesta výkonu práce osobu, ktorá je pod vplyvom alkoholu, inej návykovej látky alebo liečiva, ktoré znižuje jeho zmyslovú schopnosť.

(4)	Ak ide o súbor stavieb alebo o rozsiahlu stavbu, na ktorej je potrebný väčší počet stavbyvedúcich, hlavný stavbyvedúci určí pre jednotlivé úseky alebo časti stavby alebo pre jednotlivé stavby súboru stavieb jedného alebo niekoľkých pomocných stavbyvedúcich, ktorí plnia uložené úlohy; určenie osoby pomocného stavbyvedúceho  hlavný stavbyvedúci poznamená v stavebnom denníku.
§ 66
Geodet

(1) Geodet vykonáva geodetické činnosti na stavbe.

(2) Geodet je povinný
a)	spolupracovať na príprave podkladov na územný zámer a v projektovej činnosti na príprave projektovej dokumentácii umiestnenia stavby, projektovej dokumentácie ohlásenia stavby a projektovej dokumentácie stavby,
b)	vybudovať vytyčovaciu sieť,
c)	uskutočniť v teréne merania potrebné na vytýčenie stavby priestorovej polohy stavby a podrobné vytýčenie stavby,
d)	vykonávať priebežne kontrolné merania geometrických parametrov stavby a priestorovej polohy stavby,
e)	vykonávať kontrolné merania na účely fakturácie prác a na účely evidencie v registroch výstavby,
f)	vypracovať geodetickú časť dokumentácie skutočného zhotovenia stavby.

(3)	Geodet zodpovedá za správnosť a úplnosť obsahu geodetickej dokumentácie a geodetickej časti projektovej dokumentácie.

(4)	Geodetom môže byť len geodet s oprávnením na inžiniersku geodéziu.

Druhá hlava
Povoľovanie a uskutočňovanie stavieb

§ 67
Stavebné povoľovanie

(1)	Na uskutočnenie stavby alebo zmeny stavby je potrebné stavebné povolenie, ak nepostačuje stavebný súhlas.

(2)	Stavebné povolenie ani stavebný súhlas nie sú potrebné 
a)	na uskutočnenie banskej stavby, banského diela a stavby v povrchovom lome, pieskovni, štrkovisku a v skrývke, ak podliehajú povoľovaniu a dozoru štátnej banskej správy,
b)	na uskutočnenie, osadenie alebo upevnenie konštrukcie na informácie s najväčšou informačnou plochou menšou ako 3 m2,
c)	na montáž konštrukcie slávnostnej výzdoby a osvetlenia budov a pamätníkov,
d)	na uskutočnenie scénických stavieb a kulís,
e)	na zriadenie geodetického bodu,
f)	na postavenie opornej konštrukcie chmeľnice alebo vinice,
g)	na stavebné úpravy elektrických vedení, ak sa nimi nemení ich výška ani trasa,
h)	na stavebné úpravy vedení plynárenskej siete, ak sa nimi nemení trasa,
i)	na zriadenie rozvodov elektronických komunikačných sietí a zvodov antén v uzavretých priestoroch stavieb,
j)	na stavebné úpravy vo vnútri stavieb, ktoré nemajú vplyv na okolie a ktorými sa nezasahuje do nosných konštrukcií stavby ani do vonkajšieho vzhľadu,
k)	na upevnenie označenia prevádzkarne obchodným menom alebo názvom na stavbu alebo na inú stavebnú konštrukciu,
l)	na upevnenie označenia ulíc a námestí názvom a na označenia stavieb súpisným a orientačným číslom,
m)	 na umiestnenie dopravných smerových tabúľ a značiek v cestnej premávke a v doprave na dráhach,
n)	na udržiavacie práce.

§ 68
Stavebný súhlas

(1)	Stavebný súhlas postačuje 
a)	na uskutočnenie jednoduchej stavby, jej nadstavby a prístavby, ak zastavovacie podmienky vyplývajú z zo zastavovacieho plánu alebo z územného rozhodnutia,
b)	na stavebné úpravy stavieb, okrem vyhradených stavieb,
c)	na zatepľovanie obvodového plášťa budovy.

(2)	Stavebný súhlas sa vydáva na základe ohlásenia. Prílohou ohlásenia je projektová dokumentácia. Ohlásenie obsahuje základné údaje
a)	o stavebníkovi a jeho oprávnení na uskutočnenie stavby, 
b)	o pozemku a ohlasovanej stavbe alebo konštrukcii na informácie a o zmene stavby, najmä o rozsahu a účele, 
c)	o spôsobe a čase uskutočnenia stavby, 
d)	o stavebnom dozorcovi, ak sa stavba alebo jej zmena budú uskutočňovať svojpomocou. 

(3) Ak sa na uskutočnenie ohlasovanej stavby, zmeny stavby alebo stavebných úprav vzťahuje príslušnosť dotknutých orgánov, ich záväzné stanoviská musia byť zohľadnené v projekte  a priložené v dokladovej časti projektovej dokumentácie.

(4) Ak ohlásenie nie je úplné alebo má iný nedostatok, pre ktorý nemožno posúdiť vhodnosť ohlasovanej stavby alebo stavebnej úpravy, stavebný úrad vyzve ohlasovateľa na doplnenie ohlásenia a určí mu primeranú lehotu. Márnym uplynutím lehoty sa ohlasovanie skončilo a stavebný úrad vráti ohlasovateľovi ohlásenie so všetkými prílohami.  
 
(5)	Ak má ohlásenie všetky potrebné náležitosti a ohlasovaná stavba je v súlade so zastavovacími podmienkami a nie je v rozpore so záväznými stanoviskami dotknutých orgánov, stavebný úrad vydá stavebný súhlas do 30 dní odo dňa, keď je ohlásenie úplné. Prílohou stavebného súhlasu je overený projekt ohlasovanej stavby. 

(6)	Ak stavebný úrad nevydal stavebný súhlas v lehote podľa odseku 4, predpokladá sa, že s ohlásenou stavbou súhlasí.

(7)	Ak stavebný úrad neurčil dlhší čas platnosti stavebného súhlasu na uskutočnenie stavby, stavebný súhlas platí dva roky odo dňa jeho doručenia ohlasovateľovi. Ak sa v tejto lehote ohlásená stavba nezačala, stavebný súhlas stráca platnosť.

(8)	Zmenu stavby počas jej uskutočňovania, na ktorú bol vydaný stavebný súhlas, možno uskutočniť len na základe nového ohlásenia a stavebného súhlasu.  

(9)	Ak stavebný úrad zistí, že ohlasovanú stavbu alebo jej zmenu možno uskutočniť len na základe stavebného povolenia, namiesto vydania stavebného súhlasu vyzve ohlasovateľa, aby ohlásenie doplnil o náležitosti žiadosti o stavebné povolenie. Dňom doplnenia ohlásenia o náležitosti žiadosti o stavebné povolenie sa začalo stavebné konanie.

§ 69
Stavby v rozpore s rozhodnutím

(1)	Za stavbu v rozpore s rozhodnutím sa považuje dočasná stavba, ktorej uplynul čas trvania alebo pominul jej účel, a nebola odstránená. Dočasná stavba sa nepovažuje za stavbu v rozpore s rozhodnutím, ak pre nečinnosť správneho orgánu nebolo rozhodnuté o predĺžení času trvania, hoci vlastník stavby podal kvalifikovanú žiadosť o predĺženie času trvania najneskôr 30 dní pred uplynutím času trvania, a to až do nadobudnutia právoplatnosti rozhodnutia o žiadosti.

(2)	Za stavbu v rozpore s rozhodnutím sa považuje aj uskutočňovanie terénnych úprav alebo stavby pred vydaním územného rozhodnutia alebo stavebného povolenia, alebo pred doručením stavebného súhlasu; to neplatí, ak obec alebo stavebný úrad v konaní povolili uskutočniť niektoré práce.

(3)	Ak ide o nepovolenú stavbu alebo stavbu v rozpore s rozhodnutím, stavebný úrad je povinný bezodkladne nariadiť zastavenie stavebných prác a vyzvať stavebníka, aby preukázal dôvody, prečo začal s uskutočňovaním stavby pred nadobudnutím právoplatnosti stavebného povolenia. Ak dôvodom nie je ohrozenie spôsobené prírodnými vplyvmi, omeškaním súvisiacej alebo nadväzujúcej stavby alebo znehodnotenie nedokončenej stavby poveternostnými vplyvmi a uskutočnené práce sú v súlade so stavebným povolením, stavebný úrad môže rozhodnúť o uložení sankcie za predčasné uskutočnenie stavby a povoliť pokračovať v stavebných prácach; to neplatí, ak predčasným uskutočňovaním stavby došlo k podstatnému nesúladu stavby alebo jej časti s podmienkami stavebného povolenia, stavebný úrad postupuje v rozsahu odchýlky ako k nepovolenej stavbe alebo neohlásenej stavbe.  Podstatným  nesúladom sa rozumie taká zmena uskutočňovania stavby, ktorá vyžaduje stavebné povolenie alebo stavebný súhlas.

(4)	Ak ide o nepovolenú zmenu stavby, ktorú nemožno zo stavebnotechnických dôvodov odstrániť a uviesť stavbu do pôvodného stavu, stavebný úrad nariadi bezodkladné prerušenie stavebných prác, uloží sankciu a vyzve stavebníka, aby v určenej lehote návrh na začatie konania o zmene stavebného povolenia.

(5)	Na zabezpečenie zastavenia stavebných prác  môže stavebný úrad generálnemu zhotoviteľovi stavby, ktorý aj po právoplatnosti rozhodnutia o zastavení stavebných prác pokračuje v stavebných prácach, zakázať prístup na stavbu, môže dať na jeho náklady stavbu uzavrieť, uzamknúť a strážiť strážnou službou stavebné výrobky uložené na stavenisku, zadržať a uschovať alebo uskladniť stavebné mechanizmy na stavenisku, a môže dať podnet živnostenskému úradu na odňatie oprávnenia na živnostenské podnikanie.

(6) Ak ide o neohlásenú stavbu alebo neohlásenú zmenu stavby a zmena nie je v takom rozsahu, že vyžaduje stavebné povolenie, stavebný úrad nariadi bezodkladné prerušenie stavebných prác, uloží sankciu a vyzve stavebníka, aby vyhotovil pasport stavby a záväzné stanoviská dotknutých orgánov, ak sa stavba týka pôsobnosti iných správnych orgánov, a vyjadrenie vlastníka inžinierskej siete, ak sa stavba pripojila alebo má sa pripojiť na inžiniersku sieť. 

§ 70
Začatie stavby

(1) Začatím stavby sa rozumie uskutočňovania prípravných prác. Prípravné práce, ktoré by podstatne sťažili alebo znemožnili navrátenie do pôvodného stavu, možno začať uskutočňovať až po právoplatnosti stavebného povolenia; to neplatí, ak stavebný úrad povolil uskutočnenie niektorých prípravných prác pred skončením stavebného konania.

(2) Prípravnými prácami sú najmä vytýčenie stavby v teréne, ohradenie miesta stavby a zriadenie staveniska, vybavenie  staveniska potrebným zariadením, zabezpečenie prístupu a príjazdu na stavenisko, zabezpečenie prívodu vody a elektrickej energie na stavenisko, odstránenie porastov, odvoz ornice a stavebného odpadu z búracích prác, označenie stavby.

(3) Ak na uskutočnenie stavby postačuje stavebný súhlas, s prípravnými prácami možno začať bezprostredne po doručení stavebného súhlasu.

§ 71
Vytýčenie stavby

(1) Uskutočniť novostavbu, prístavbu a terénne úpravy v súvislosti s výstavbou možno až po ich vytýčení v teréne. Stavebné úpravy nepodliehajú vytýčeniu.

(2) Vytýčenie priestorovej polohy stavby musí zodpovedať zastavovacím podmienkam a overenému projektu na vytýčenie priestorovej polohy stavby. 

(3) Vytýčenie jednotlivých častí stavby sa uskutoční na základe vytyčovacích výkresov.              O vytýčení stavby a o vyznačení polohy vytýčených pevných bodov v teréne vyhotoví  geodet výsledný operát a vytýčenie poznamená v stavebnom denníku.
(4) Ak je umiestnenie jednoduchých stavieb a ich zmien podľa zastavovacích podmienok jednoznačné, stavebný úrad môže upustiť od požiadavky na ich vytýčenie. Ak sa uskutočňujú svojpomocou, za súlad ich priestorovej polohy s overeným projektom zodpovedá stavebník. 

§ 72
Kontrolné prehliadky stavby

(1)	Ak stavebný úrad určil v stavebnom povolení, že pred začatím niektorej fázy uskutočňovania stavby alebo pred začatím niektorých stavebných práce sa uskutoční kontrolná prehliadka, stavbyvedúci je povinný v dostatočnom časovom predstihu upovedomiť stavebný úrad, stavebníka, generálneho projektanta, projektanta nosných konštrukcií a stavebného dozorcu o dosiahnutí fázy uskutočňovania stavby, pred ktorou sa má uskutočniť kontrolná prehliadka.

(2)	Kontrolnú prehliadku stavby môže zvolať aj stavebný dozorca, ak zistí nesúlad priestorovej polohy stavby s overeným projektom stavby alebo nedodržanie všeobecných technických požiadaviek na výstavbu alebo iný závažný nedostatok, ktorý nemožno odstrániť na stavbe bez prerokovania, alebo ak je to potrebné na zmenu vykonávacieho projektu, zámenu stavebných výrobkov alebo zmenu technológie v rozsahu, ktorý nevyžaduje rozhodnutie o zmene stavby.

(3)	Z kontrolnej prehliadky stavby stavbyvedúci spíše zápisnicu, ktorú podpisujú stavbyvedúci, generálny projektant, projektant nosných konštrukcií a stavebný dozorca, ako aj osoby, ktoré boli prizvané na kontrolnú prehliadku, napríklad stavebník, zhotoviteľ stavby, geodet, koordinátor bezpečnosti na stavenisku. V zápisnici sa uvedie obsah kontrolnej prehliadky a dohodnutá zmena. Jedno vyhotovenie zápisnice patrí stavebnému úradu a jedno vyhotovenie je súčasťou stavebnej dokumentácie.

(4)	Uskutočnenie kontrolnej prehliadky stavby sa zapíše do stavebného denníka aj s dohodnutým záverom.

(5)	Ak sa kontrolnou prehliadkou zistí, že na stavbe sa uskutočňuje zmena stavby alebo stavebné úpravy v rozpore so stavebným povolením, ide o stavbu v rozpore s umiestňovaním alebo povoľovaním.
§ 73
Ochrana kultúrneho dedičstva 

(1) Ak pri uskutočňovaní stavby alebo zmeny stavby dôjde k nálezu alebo k archeologickému nálezu, stavbyvedúci je povinný ihneď prerušiť stavebné práce, urobiť opatrenia na uchovanie nálezu bez zmeny až do obhliadky krajským pamiatkovým úradom alebo ním poverenou odborne spôsobilou osobou najmenej však tri pracovné dni odo dňa oznámenia nálezu,  nález bezodkladne ohlásiť stavebnému úradu a krajskému pamiatkovému  úradu a zaznamenať do stavebného denníka čas a okolnosti nálezu, čas jeho ohlásenia a opis urobených opatrení. Na stavbe uskutočňovanej svojpomocou je povinný nález ohlásiť a zaznamenať stavebník. 

(2) Ak ide o nález, na ktorého uchovanie, zabezpečenie alebo odvoz je potrebné dočasne prerušiť alebo natrvalo zastaviť stavebné práce, stavebný úrad rozhodne o prerušení uskutočňovania stavby na nevyhnutný čas alebo o úplnom zastavení stavby. Vlastníkovi stavby patrí za toto obmedzenie práva primeraná náhrada od vlastníka nálezu. Ak vlastníctvo nálezu pripadne štátu, primeranú náhradu poskytne Pamiatkový úrad Slovenskej republiky.

§ 74
Ochrana umeleckých diel

(1)	Ak sa má stavba uskutočniť na pozemku alebo na stavbe, na ktorých je umiestnené umelecké dielo, projektant vyzve jeho autora alebo držiteľa majetkového práva k nemu (ďalej len “autor“), aby mu oznámil, ako navrhuje s umeleckým dielom naložiť. Ak z projektovej dokumentácie vyplýva, že umelecké dielo sa nepoužije v navrhovanej stavbe, stavebný úrad prizve do konania pred stavebným úradom aj autora s cieľom zabezpečiť ochranu umeleckého diela, jeho ďalšie využitie alebo odstránenie z miesta stavby. Autor v konaní pred stavebným úradom môže prejaviť záujem prevziať umelecké dielo a odstrániť ho na vlastné náklady z miesta stavby. 

(2) Ak sa má v súvislosti s uskutočňovaním stavby zo staveniska alebo zo stavby odstrániť umelecké dielo, stavebník je povinný bezodkladne po právoplatnosti rozhodnutia stavebného úradu alebo po doručení stavebného súhlasu upovedomiť autora, ktorý v konaní pred stavebným úradom prejavil záujem prevziať umelecké dielo, o predpokladanom čase odstránenia umeleckého diela a vyzvať ho, aby umelecké dielo zo stavby alebo staveniska na vlastné náklady odstránil a odviezol. 

(3)Ak sa odstránenie umeleckého diela predpokladá už v návrhu územnoplánovacej dokumentácie, orgán územného plánovania prerokuje návrh zastavovacích podmienok v tejto časti s autorom a s vlastníkom pozemku alebo vlastníkom stavby, na ktorých je umiestnené. Orgán územného plánovania je povinný ich upovedomiť o schválených zastavovacích podmienkach, ktoré sa týkajú odstraňovaného umeleckého diela, do 30 dní odo dňa schválenia územnoplánovacej dokumentácie.

(4) Na účely tohto zákona sa umeleckým dielom rozumie originál diela výtvarného umenia alebo jeho rozmnoženina, ktoré je pevne spojené so zemou alebo je pevne zabudované do stavby ako súčasť jej obalovej konštrukcie, verejného priestoru alebo ako súčasť interiéru stavby v časti prístupnej verejnosti. Tento zákon sa nevzťahuje
 a) na umelecké diela v exteriéri a interiéri stavby v časti neprístupnej  verejnosti,
 b) na hnuteľné umelecké diela, ktoré sú súčasťou zariadenia alebo vybavenia interiéru stavby.

§ 75
Skúšobná prevádzka

(1)	Skúšobnou prevádzkou sa overuje funkčnosť a parametre podstatných vlastnosti dokončenej stavby podľa overeného projektu, vykonávacieho projektu a podmienok stavebného povolenia, ak ich možno zistiť len prevádzkou stavby, spravidla v spojení s meraniami parametrov podstatných vlastností.

(2)	Skúšobnú prevádzku môže stavebný úrad nariadiť na návrh stavebníka, budúceho užívateľa, dotknutého orgánu alebo z vlastného podnetu, ak to vyplýva z podmienok stavebného povolenia alebo z požiarnobezpečnostného, hygienického alebo prevádzkového predpisu. Podmienky skúšobnej prevádzky vrátane času jej trvania určí stavebný úrad po prerokovaní s navrhovateľom a s dotknutými orgánmi.

(3)	Do času trvania skúšobnej prevádzky sa nezapočíta čas nevyhnutný na vyhodnotenie skúšobnej prevádzky. 

(4)	Protokol o vyhodnotení skúšobnej prevádzky je súčasťou stavebnej dokumentácie a podkladom na kolaudáciu stavby. Stavebný úrad upovedomí o protokole o vyhodnotení skúšobnej prevádzky účastníkov stavebného konania.
§ 76
Kolaudovanie stavieb

(1)	Dokončenú stavbu, jej časť spôsobilú na samostatné užívanie alebo časť, na ktorej sa uskutočnila zmena stavby, možno začať užívať až po kolaudácii. 

(2)	Kolaudácii podliehajú 
a)	stavby a ich zmeny, na ktoré bolo vydané stavebné povolenie,
b)	stavby, na ktoré bolo potrebné územné rozhodnutie, ale nie je potrebné stavebné povolenie,
c)	konštrukcie na informácie s najväčšou informačnou plochou väčšou ako 20 m2,
d)	zmeny v užívaní stavby.

(3)	 Kolaudácii nepodliehajú stavby a ich zmeny, o ktorých tak určil stavebný úrad v stavebnom povolení. 

(4)	Dokončené terénne úpravy, ťažobné a im podobné práce alebo s nimi súvisiace práce  podliehajú kolaudácii, ak tak určil stavebný úrad v územnom rozhodnutí.

Tretia hlava
Údržba a odstraňovanie stavieb

§ 77
Údržba stavieb

(1)	Vlastník stavby je povinný trvalo udržiavať stavbu v prevádzkyschopnom stave na účel, na ktorý bola povolená a skolaudovaná, a tak, aby bola po celý čas ekonomicky odôvodnenej životnosti v súlade so základnými požiadavkami na stavby a so všeobecnými technickými požiadavkami na výstavbu.

(2)	Vlastník stavby je povinný
a)	udržiavať technické systémy budovy a ostatné technické zariadenia stavby vo funkčnom stave a pri ich výmene uprednostniť najlepšiu dostupnú techniku a monitorovacie, regulačné a meracie systémy,
b)	dodržiavať režim pravidelných kontrol a regulácie technických systémov budov určených technickými predpismi, technickými normami, prevádzkovými poriadkami stavieb a návodmi výrobcov stavebných výrobkov, 
c)	včas zabezpečiť plánované kontrolné prehliadky nosných konštrukcií stavby a odborné prehliadky, údržbu, opravy a výmenu vyhradených technických zariadení,
d)	uchovávať stavebnú dokumentáciu, energetický certifikát a doklady o vykonaných pravidelných kontrolných prehliadkach nosných konštrukcií stavby a technických systémov budov a o odborných prehliadkach, opravách a výmene vyhradených technických zriadení a pri predaji stavby ich odovzdať novému vlastníkovi,
e)	vykonať udržiavacie práce na stavbe, nevyhnutné stavebné úpravy a neodkladné zabezpečovacie práce nariadené stavebným úradom,
f)	dbať o práva a oprávnené záujmy vlastníkov stavebných konštrukcií, ktoré sú súčasťou stavby, v stavbe alebo na stavbe na základe stavebného povolenia, stavebného súhlasu alebo iného oprávnenia,
g)	rešpektovať oprávnené záujmy osôb, ktoré užívajú stavbu v súlade so zákonom. 

(3)	Vlastník konštrukcie na informácie je povinný
a) zabezpečiť označenie konštrukcie  obchodným menom, registrovanou obchodnou známkou, zaužívaným logom alebo iným symbolom, ktorý umožňuje jeho identifikáciu,
b)  odstrániť nepovolenú alebo neohlásenú konštrukciu v lehote určenej stavebným úradom,
c) udržiavať konštrukciu v prevádzkyschopnom stave v súlade so všeobecnými technickými požiadavkami na výstavbu, najmä uskutočňovať bežnú údržbu a potrebné udržiavacie práce a nevyhnutné stavebné úpravy, 
d) udržiavať bezprostredné okolie konštrukcie, najmä udržiavať pozemok bez odpadu, buriny a náletových drevín.

§ 78
Dokumentácia skutočného zhotovenia stavby

(1)	Ak zo stavebnej dokumentácie nemožno zistiť účel, na ktorý bola stavba povolená alebo skolaudovaná, predpokladá sa, že je určená na účel, ktorý umožňuje jej skutočné stavebnotechnické riešenie, prevádzkové usporiadanie a vybavenie. Ak stavebná konštrukcia, vnútorné prevádzkové usporiadanie a vybavenie umožňuje užívanie stavby na viac účelov, predpokladá sa, že je určená na účel, na ktorý sa skutočne užíva.

(2)	Ak sa nezachovala stavebná dokumentácia, najmä overený projekt alebo vykonávací projekt, alebo je v nepoužiteľnom stave, vlastník stavby môže obstarať dokumentáciu skutočného zhotovenia stavby alebo pasport stavby. Obstaranú dokumentáciu skutočného zhotovenia stavby alebo pasport stavby overí stavebný úrad.

(3)	Stavebný úrad môže nariadiť vlastníkovi stavby, aby obstaral dokumentáciu skutočného zhotovenia stavby alebo pasport stavby, ak má byť podkladom na povoľovanie zmeny stavby alebo zmeny v užívaní stavby.

§ 79
Zmena v užívaní stavby

(1)	Stavbu možno užívať len na účel určený v územnom rozhodnutí, v stavebnom povolení a v kolaudačnom rozhodnutí. Zmenu účelu a spôsobu užívania stavby alebo jej časti alebo podstatnú zmenu prevádzkovej činnosti, ktorá by mohla ohroziť život alebo zdravie ľudí alebo životné prostredie, možno uskutočniť len na základe povolenia stavebného úradu o zmene v užívaní stavby.

(2)	Ak ide o stavbu, ktorá povinne podlieha posudzovaniu v zisťovacom konaní, zmenu v užívaní dokončenej stavby možno povoliť na základe nového posúdenia vplyvu.
§ 80
Oprávnenia stavebného úradu na zabezpečenie údržby stavieb vo verejnom záujme

(1)	Stavebný úrad je oprávnený na zabezpečenie údržby stavieb vo verejnom záujme 
a)	nariadiť vlastníkovi stavby uskutočniť na vlastné náklady udržiavacie práce na stavbe, ktorá ohrozuje verejný priestor, najmä opravy opadávajúcej fasády, opravy strešnej krytiny, výmenu odtokových zvodov, opravu komína, ktoré ohrozujú verejný priestor,
b)	nariadiť vlastníkovi stavby obstarať na vlastné náklady kontrolnú statickú prehliadku nosných konštrukcií stavby, ak je podozrenie na ich statickú nestabilitu  alebo je viditeľné ich zjavné opotrebenie ohrozujúce okolie.

(2)	Ak stavba svojím stavebnotechnickým stavom ohrozuje život alebo zdravie osôb alebo zvierat, alebo hrozí vznik škody na majetku, ale nie je nevyhnutné stavbu okamžite odstrániť, stavebný úrad nariadi vlastníkovi stavby vykonať na vlastné náklady neodkladné zabezpečovacie práce.
(3)	Ak  hrozí nebezpečenstvo z omeškania a vykonanie zabezpečovacích prác sa nedá zabezpečiť inak, stavebný úrad aj bez prerokovania s vlastníkom stavby nariadi podnikateľovi, ktorý má oprávnenie na vykonávanie potrebných stavebných  prác, okamžite vykonať na náklady vlastníka stavby zabezpečovacie práce v nevyhnutnom rozsahu a určí pre ne podmienky. 
(4) Ak je stavba bezprostredne ohrozuje život alebo zdravie osôb alebo zvierat, alebo ak je to potrebné na vykonanie neodkladných zabezpečovacích prác na stavbe alebo nevyhnutných úprav a údržby, ktoré sám nariadil, stavebný úrad nariadi vlastníkovi stavby jej vypratanie.  
 
(5) Na uskutočnenie  stavby alebo jej zmeny a na uskutočnenie nevyhnutných stavebných úprav, udržiavacích  alebo zabezpečovacích  prác, na uskutočnenie terénnych úprav a na odstránenie  stavby  môže stavebný  úrad uložiť  vlastníkovi alebo užívateľovi priľahlého pozemku alebo stavby, aby strpel vykonanie stavebných prác z jeho pozemku alebo stavby v nevyhnutnom rozsahu a čase.
(6) Ten, v prospech koho uložil stavebný úrad opatrenie podľa odseku 5, je povinný  dbať, aby čo najmenej rušil užívanie pozemkov alebo stavieb a aby vykonávanými  prácami nevznikli škody, ktorým možno zabrániť; je povinný poskytnúť vlastníkovi pozemku alebo stavby primeranú náhradu za obmedzenie vlastníckeho práva a po skončení  prác uviesť pozemok alebo stavbu do pôvodného stavu alebo poskytnúť vlastníkovi náhradu spôsobenej škody. 
(7) Oprávneniami podľa odsekov 1 až 6 nie je dotknutá právomoc súdov.
§ 81
Odstraňovanie stavieb

(1)	Stavbu možno odstrániť na základe povolenia, alebo na základe nariadenia stavebného úradu.

(2)	Stavebný úrad povoľuje odstránenie stavby na návrh vlastníka stavby alebo na návrh vlastníka pozemku. Odstránenie konštrukcie na informácie nevyžaduje povolenie stavebného úradu.

(3)	Stavebný úrad nariadi vlastníkovi stavby odstránenie
a)	stavby bezprostredne ohrozujúcej život alebo zdravie ľudí, 
b)	stavby, na ktorú bolo zrušené stavebné povolenie z dôvodu, že počas jej uskutočňovania bola zistená vážna neodstrániteľná konštrukčná chyba, pre ktorú nemožno stavbu dokončiť,
c)	stavby, na ktorú bolo zrušené stavebné povolenie z dôvodu, že počas jej uskutočňovania bol na pozemku alebo na stavbe odkrytý významný archeologický nález, pre ktorý nemožno uskutočniť stavbu, 
d)	dočasnej stavby, ktorej uplynul čas, na ktorý bola povolená, 
e)	nepovolenej stavby.
§ 82 
Úľavy pri mimoriadnej udalosti

(1) Ak v dôsledku živelnej pohromy, priemyselnej havárie alebo inej mimoriadnej udalosti  je nevyhnutné bezodkladne uskutočniť dočasnú stavbu, zmenu stavby alebo vykonať neodkladné terénne úpravy, búracie práce alebo zabezpečovacie stavebné práce na stavbe, uskutočniť stavbu energetického zariadenia s použitím existujúceho zariadenia, ak je podľa vyjadrenia prevádzkovateľa siete ohrozená dodávka energie, možno ich začať uskutočňovať bez predchádzajúceho povolenia alebo iného rozhodnutia stavebného úradu. Ten, kto ich organizuje alebo zabezpečuje, je povinný bezodkladne o ich uskutočňovaní upovedomiť stavebný úrad. Stavebný úrad mu môže uložiť povinnosť ohlásiť niektorú fázu prác na kontrolnú prehliadku.
 (2) Ak sa majú obnoviť stavby alebo pozemky poškodené alebo zničené  mimoriadnou udalosťou v súlade s pôvodnými povoleniami, postačuje, ak sa stavebné  práce potrebné na ich obnovenie, ohlásia stavebnému úradu. Stavebný úrad môže vlastníkovi stavby alebo pozemku uložiť povinnosť ohlásiť niektorú fázu prác na kontrolnú prehliadku. 

(3) Ak je na zmiernenie následkov mimoriadnej udalosti alebo na odvrátenie jej hrozby nevyhnutné uskutočniť novú stavbu, stavebné úpravy, terénne úpravy alebo odstrániť stavbu, stavebný úrad môže 
a)	obmedziť rozsah návrhu na začatie konania a jeho príloh na nevyhnutný rozsah potrebný na posúdenie návrhu a na rozhodnutie,
b)	umožniť predloženie niektorých dokladov až dodatočne. 

PIATA ČASŤ
VEREJNÁ SPRÁVA

Prvá hlava
Pôsobnosť orgánov verejnej správy

§ 83
Základné ustanovenie

(1)	Verejnú správu v územnom plánovaní vykonávajú orgány územného plánovania, ktorými sú
a)	orgány štátnej správy
1.	Ministerstvo dopravy, výstavby a regionálneho rozvoja Slovenskej republiky (ďalej len „ministerstvo“),
2.	okresný úrad v sídle kraja,
b)	orgány územnej samosprávy
1.	vyšší územný celok,
2.	obec.

(2)	Verejnú správu vo výstavbe vykonávajú 
a)	ministerstvo, 
b)	Slovenská stavebná inšpekcia (ďalej len „stavebná inšpekcia“),
c)	okresný úrad v sídle kraja, 
d)	stavebné úrady a špeciálne stavebné úrady.

§ 84
Ministerstvo

Ministerstvo 
a)	na úseku územného plánovania
1.	obstaráva, prerokúva a predkladá vláde na schválenie Koncepciu územného rozvoja Slovenska a jej zmeny a doplnky a raz za štyri roky správu o stave Koncepcie územného rozvoja Slovenska, 
2.	obstaráva územnoplánovacie podklady, 
3.	vyjadruje sa v prerokovaní k zadaniu, konceptu a návrhu územného plánu regiónu vrátane jeho zmien a doplnkov s cieľom, aby v nich bola zohľadnená Koncepcia územného rozvoja Slovenska,
4.	vyjadruje sa v prerokovaní k správe o stave územného plánu regiónu a vyjadruje sa k návrhu zmien a doplnkov územného plánu regiónu,
5.	posudzuje zadanie a  návrh územného plánu regiónu, smernicu pre zmeny a doplnky územného plánu regiónu a zmeny a doplnky územného plánu regiónu pred predložením na schválenie, 
6.	poskytuje odbornú pomoc orgánom územného plánovania, odborne spôsobilým osobám a spracovateľom vo veciach obstarávania územnoplánovacích podkladov a územnoplánovacej dokumentácie a určuje pre nich záväznú metodiku obstarávania a spracúvania územnoplánovacích podkladov a územnoplánovacej dokumentácie,
7.	poskytuje  obciam dotácie zo štátneho rozpočtu na obstaranie územnoplánovacej dokumentácie,
8.	koordinuje činnosť ministerstiev a ostatných ústredných orgánov štátnej správy pri vypracúvaní odvetvových koncepcií, programov a iných dokumentov, ktoré majú vplyv na územie, a presadzuje, aby v nich bola zohľadnená Koncepcia územného rozvoja Slovenska a územné plány regiónov,
9.	zabezpečuje odbornú prípravu odborne spôsobilých osôb,  overuje skúškou ich odbornú spôsobilosť, vedie register týchto osôb a vydáva im preukaz o zapísaní v registri, 
10.	zabezpečuje odbornú prípravu zamestnancov verejnej správy na úseku územného plánovania,
11.	rozhoduje po prerokovaní s príslušným ústredným orgánom o vzniknutých rozporoch pri prerokúvaní zadaní a návrhov územnoplánovacej dokumentácie a zmien a doplnkov územnoplánovacej dokumentácie, ktoré sa nepodarilo odstrániť dohodou obstarávateľa a dotknutého orgánu.

b) na úseku výstavby
1.  vypracúva koncepcie a smery rozvoja na úseku výstavby a štátneho stavebného dohľadu,
2.  zabezpečuje spoluprácu s inými štátmi, medzinárodnými organizáciami a s orgánmi Európskej únie,
3.  spolupracuje s Európskou komisiou na úseku uznávania odborných kvalifikácií pre výkon povolaní architekt a stavebný inžinier,
4.  vytvára koncepciu bezpečnosti a vhodnosti výstavby a jednotnej technickej politiky určením všeobecných technických požiadaviek na výstavbu,
5.    riadi a kontroluje  výkon štátnej správy vo výstavbe,
6.  metodicky usmerňuje činnosť okresného úradu v sídle kraja, stavebného úradu a stavebnej inšpekcie,
7. rozhoduje o mimoriadnych opravných prostriedkoch podaných proti rozhodnutiam vo výstavbe,
8.  koordinuje postupy správnych orgánov preskúmavajúcich záujmy chránené osobitnými predpismi v konaniach podľa stavebného zákona,
9. určuje, ktorý zo stavebných úradov uskutoční konanie, ak ide o stavbu, ktorá sa má uskutočniť na území dvoch alebo viacerých krajov, 
10. 	po prerokovaní s príslušnými ústrednými orgánmi rozhoduje o rozporoch v konaniach podľa stavebného zákona, ak sa vzniknutý rozpor neodstráni dohodou medzi príslušnými dotknutými správnymi orgánmi,
11. určuje obsah a rozsah odbornej prípravy a postup pri overovaní a osvedčovaní osobitného kvalifikačného predpokladu na výkon činnosti stavebného úradu,
12. zabezpečuje odbornú prípravu zamestnancov verejnej správy vo výstavbe a ich ďalšie vzdelávanie,
13. určuje obsah písomnej časti autorizačnej skúšky potrebnej na získanie oprávnenia v rozsahu vyhradených činností vo výstavbe a skúšky odbornej spôsobilosti potrebnej na získanie osvedčenia na výkon energetickej certifikácie, činnosti stavbyvedúceho a stavebného dozoru.
c)  je správcom registra územného plánovania a registra výstavby a údaje z nich sprístupňuje verejnosti na webovom sídle; nesprístupní údaje a informácie, ktoré sú utajovanou skutočnosťou alebo obchodným tajomstvom.

§ 85
Stavebná inšpekcia

(1)	Stavebná inšpekcia je orgánom štátnej správy špecializovaným na výkon štátneho stavebného dohľadu a na prejednávanie priestupkov a ukladanie pokút za správne delikty na úseku výstavby; je rozpočtovou organizáciou napojenou na rozpočet ministerstva. 

(2)	Stavebná inšpekcia vykonáva štátny stavebný dohľad na stavbách z podnetu ministerstva, okresného úradu v sídle kraja, orgánu štátneho dozoru, osoby oprávnenej na výkon štátneho pamiatkového dohľadu alebo na základe oznámenia alebo petície; to neplatí, ak stavebné povolenie vydal špeciálny stavebný úrad.

(3)	Štátny stavebný dohľad vykonáva a správnym orgánom prvého stupňa je stavebný inšpektorát. Druhostupňovým správnym orgánom je riaditeľstvo stavebnej inšpekcie.

(4)	Stavebný inšpektorát
a)	uskutočňuje štátny stavebný dohľad na vyhradených stavbách a na stavbách určených ministerstvom, ako aj v rámci dokazovania v konaniach o priestupkoch a správnych deliktov, 
b)	je správnym orgánom príslušným v prvom stupni na prejednávanie priestupkov a na ukladanie pokút za správne delikty,
c)	uskutočňuje výkon rozhodnutia o nariadení odstránenia nepovolenej stavby.

(5)	Stavebný inšpektorát v rámci uskutočňovania štátneho stavebného dohľadu
a)	kontroluje, či stavby uskutočňujú osoby, ktoré majú potrebné oprávnenie, 
b)	kontroluje dodržiavanie základných požiadaviek na stavby, všeobecných technických požiadaviek na výstavbu a zastavovacích podmienok,
c)	nariaďuje odstránenie zistených nedostatkov a dohliada na ich odstránenie,
d)	je oprávnený vylúčiť z uskutočňovania stavebných prác, iných činností vo výstavbe alebo z vyhradených činností osobu, ktorá nemá požadované oprávnenie alebo zdravotnú schopnosť,
e)	je oprávnený prerušiť uskutočňovanie stavebných prác, ak zistí, že ide o nepovolenú stavbu alebo neohlásenú stavbu, prikázať stavbyvedúcemu uzatvoriť stavenisko a stavbu, vykázať zhotoviteľa stavby zo stavby a prikázať vlastníkovi inžinierskych sietí odpojiť stavbu od prívodu elektrickej energie a od dodávky vody na náklady stavebníka,
f)	je oprávnený uložiť poriadkovú pokutu do 2 000 eur fyzickej osobe za neposkytovanie súčinnosti pri kontrolnej prehliadke.

(6)	Na čele stavebnej inšpekcie je riaditeľ, ktorého vymenúva do funkcie a odvoláva z funkcie minister dopravy, výstavby a regionálneho rozvoja Slovenskej republiky. Na čele stavebných inšpektorátov sú prednostovia, ktorých do funkcie vymenúva a z funkcie odvoláva riaditeľ stavebnej inšpekcie.

(7)	Podrobnosti o organizácii stavebnej inšpekcie upravuje štatút, ktorý schvaľuje minister dopravy, výstavby a regionálneho rozvoja Slovenskej republiky.

§ 86
Okresný úrad v sídle kraja

 Okresný úrad v sídle kraja
a) na úseku územného plánovania
1. sa vyjadruje v prerokovaní k návrhu zadania, ku konceptu a k návrhu územného plánu obce, zadania a k návrhu územného plánu zóny,  k zadaniu a návrhu zastavovacieho plánu, 
2. vyjadruje sa v prerokovaní k návrhu zmien a doplnkov územného plánu obce a zmien a doplnkov územného plánu zóny,
3. vyjadruje sa v prerokovaní k správam o stave územného plánu obce a územného plánu zóny,
4. posudzuje zadanie a návrh územného plánu obce, zadanie a návrh územného plánu zóny a zadanie a návrh zastavovacieho plánu,
5. posudzuje smernicu pre zmeny a doplnky územného plánu obce, a smernicu pre zmeny a doplnky územného plánu zóny, návrh zmien a doplnkov územného plánu obce, návrh zmien a doplnkov územného plánu zóny,
6. vyjadruje sa v procese obstarávania územnoplánovacej dokumentácie,
7. zabezpečuje vloženie registračných listov schválenej územnoplánovacej dokumentácii podľa § 5 ods. 4 písm. c) až e) do registra územného plánovania,
8. obstaráva územnoplánovaciu štúdiu,
9. poskytuje odbornú pomoc odborne spôsobilým osobám vo veciach obstarávania územnoplánovacích podkladov a  územnoplánovacej dokumentácie a usmerňuje obce ako orgány územného plánovania.

b)	na úseku výstavby
1.	je odvolacím orgánom v rozhodovaní stavebného úradu,
2.	vykonáva dohľad nad výkon agendy stavebného úradu preneseného na obce a uskutočňuje opatrenia proti nečinnosti,
3.	určuje, ktorý zo stavebných úradov uskutoční konanie alebo opatrenie, ak ide o stavbu alebo opatrenie, ktoré sa má uskutočniť v územnom obvode dvoch alebo viacerých stavebných úradov, 
4.	určuje, ktorý iný stavebný úrad uskutoční konanie, ak je na konanie príslušný stavebný úrad v obci, ktorá je zároveň navrhovateľom, stavebníkom alebo vlastníkom stavby, 
5.	môže so súhlasom ministerstva rozhodnúť, že uskutoční konanie v prvom stupni, ak ide o zvlášť technicky alebo rozsahom komplikovanú stavbu s veľkým počtom účastníkov alebo z iného obdobného dôvodu, 
6.	vedie v rozsahu svojej pôsobnosti register výstavby.

§ 87
Vyšší územný celok

Vyšší územný celok
a)	obstaráva územný plán regiónu podľa a jeho zmeny a doplnky,
b)	schvaľuje zadanie a návrh územného plánu regiónu, smernicu pre zmeny a doplnky územného plánu regiónu a zmeny  a doplnky územného plánu regiónu,
c)	raz za štyri roky vypracúva a prerokúva správu o stave územného plánu regiónu, 
d)	obstaráva územnoplánovacie podklady,
e)	udržiava územnotechnické podklady  v aktuálnom stave,
f)	zabezpečuje súlad územného plánu regiónu s Koncepciou územného rozvoja Slovenska,
g)	doručí ministerstvu registračný list a schválenú územnoplánovaciu dokumentáciu alebo jej zmeny a doplnky na vklad do registrov územného plánovania,
h)	vyjadruje sa v prerokovaní k návrhu zadania, konceptu a návrhu územného plánu obce a jeho zmien a doplnkov z hľadiska zabezpečenia súladu s územným plánom regiónu,
i)	vyjadruje sa k správe o stave územného plánu obce,
j)	vydáva územnoplánovaciu informáciu.

§ 88
Obec

(1)	Obec na úseku územného plánovania 
a)	obstaráva územný plán obce a jeho zmeny a doplnky, 
b)	obstaráva územný plán zóny a jeho zmeny a doplnky,
c)	obstaráva zastavovací plán,
d)	schvaľuje zadanie pre územný plán obce, návrh územného plánu obce, smernicu pre zmeny a doplnky územného plánu obce a zmeny a doplnky územného plánu obce,
e)	schvaľuje zadanie pre územný plán zóny, návrh územného plánu zóny, smernicu pre zmeny a doplnky územného plánu zóny a zmeny a doplnky územného plánu zóny, 
f)	schvaľuje zadanie pre zastavovací plán a  návrh zastavovacieho plánu,
g)	obstaráva územnoplánovacie podklady,
h)	udržiava aktuálny stav územnotechnických podkladov ,
i)	zabezpečuje súlad územného plánu obce s územným plánom regiónu a súlad územného plánu zóny s územným plánom obce a súlad zastavovacieho plánu s územným plánom obce a s územným plánom zóny,
j)	vypracúva a prerokúva raz za štyri roky správu o stave územného plánu obce a o stave územného plánu zóny,
k)	doručí ministerstvu prostredníctvom okresného úradu v sídle kraja registračný list a schválenú územnoplánovaciu dokumentáciu alebo jej zmeny a doplnky na vklad do registrov územného plánovania,
l)	vydáva územné súhlasy,
m)	vydáva územnoplánovaciu informáciu,
n)	vydáva záväzné stanoviská.

(2)	Obec na úseku výstavby
a) sleduje všetku stavebnú činnosť v obci a dbá o to, aby sa investičná výstavba v obci rozvíjala v súlade so zámermi územného plánovania,
b) dozerá na stavebnotechnický stav stavieb v obci,
c) kontroluje, čo stavby a ich zmeny, terénne úpravy a stavebné úpravy sa uskutočňujú podľa tohto zákona, najmä na základe územného rozhodnutia, stavebného povolenia alebo na základe územného súhlasu alebo stavebného súhlasu,
d) prejednáva zistené nedostatky so stavebníkmi a s vlastníkmi stavieb a pozemkov a
e) je oprávnená vyzvať stavebníka, vlastníka stavby, vlastníka pozemku a zhotoviteľa stavby prerušiť stavebné práce alebo terénne úpravy, ak zistí, že stavba alebo úpravy pozemkov sa uskutočňujú bez rozhodnutí alebo súhlasov, a bezodkladne upovedomiť štátny stavebný dohľad.
 
§ 89
Stavebný úrad

(1)	Stavebným úradom je 
a)	obec,
b)	okresný úrad v sídle kraja v územnom konaní pre stavby diaľnic a rýchlostných ciest, stavby železničných dráh, stavby jadrových zariadení a súvisiacich s jadrovým zariadením a stavby, ktoré sú významnou investíciou, ak nie je príslušný špeciálny stavebný úrad. 

(2)	Činnosť obce ako stavebného úradu je preneseným výkonom štátnej správy. Výkon štátnej správy prenesený na obce riadi a kontroluje vláda; odborný dohľad nad výkonom agendy vykonáva okresný úrad v sídle kraja.

(3)	Pôsobnosť stavebného úradu podľa odseku 1 písm. a) sa vykonáva v stavebných  obvodoch uvedených v prílohe. Na výkon administratívnej a organizačnej agendy stavebného úradu sa pre každý stavebný obvod zriaďuje spoločný úrad v obci, ktorá je sídlom stavebného obvodu. Obec, ktorá je sídlom spoločného úradu, je  povinná  oznámiť začatie činnosti spoločného úradu okresnému úradu v sídle kraja do 15 dní odo dňa začatia činnosti spoločného úradu; k oznámeniu pripojí zoznam zamestnancov v spoločnom úrade a ich kvalifikačné predpoklady a rozdelenie práce.

(4)	Zodpovednosť za zákonnosť a správnosť výkonu agendy stavebného úradu znáša každá obec v územnom obvode samostatne a samostatne uhrádza náhrady škody, ktoré spôsobila nezákonným rozhodnutím alebo nečinnosťou.

(5)	Spoločný úrad v sídle stavebného obvodu
a)	zabezpečuje písomnú agendu stavebných úradov v stavebnom obvode,
b)	uskutočňuje úkony v správnom konaní a vypracúva písomné vyhotovenia rozhodnutí a stavebných súhlasov podľa tohto zákona,
c)	zabezpečuje odborné podklady a iné písomnosti potrebné na činnosť stavebných úradov v stavebnom obvode,
d)	uskutočňuje štátny stavebný dohľad v stavebnom obvode a dáva podnety a podklady stavebnému inšpektorátu na začatie konania o priestupkoch a o správnych deliktoch,
e)	spolupracuje s obcami a obecnou políciou pri vyhľadávaní nepovolených stavieb v stavebnom obvode,
f)	vedie v rozsahu svojich úloh register výstavby.

(6)	Na čele spoločného úradu je vedúci, ktorého na základe výsledku výberového konania vymenúva do funkcie starosta obce, ktorá je sídlom stavebného obvodu. Vedúci spoločného úradu a ostatní zamestnanci obce v spoločnom úrade musia mať osobitnú odbornú spôsobilosť podľa § 90.

(7)	Vedúci spoločného úradu organizuje, riadi a kontroluje činnosť spoločného úradu, najmä zabezpečuje
a)	štátny stavebný dohľad v stavebnom obvode a 
b)	prípravu návrhov územných rozhodnutí, stavebných povolení a ostatných rozhodnutí vo veci a návrhov stavebných súhlasov podľa tohto zákona.

(8)	Starosta obce, ktorá je sídlom stavebného obvodu, odvolá vedúceho z funkcie, ktorý opakovane alebo hrubým spôsobom zanedbáva povinnosti podľa odseku 6, najmä tým, že nečinnosťou alebo nesprávnym úradným postupom 
a)	vznikajú prieťahy v konaniach,
b)	nezabezpečuje sa dostatočne dôsledne a účinne štátny stavebný dohľad,
c)	nepodávajú sa podnety a podklady na začatie konania o priestupku a o správnom delikte.

§ 90
Špeciálny stavebný úrad

(1)	Špeciálnymi stavebnými úradmi sú orgány štátnej správy, ktoré podľa osobitných predpisov vykonávajú pôsobnosť a právomoc stavebného úrad. 

(2)	Ak osobitné zákony neustanovujú inak, špeciálne stavebné úrady postupujú vo veciach ohlasovania, povoľovania a kolaudácie stavieb, štátneho stavebného dohľadu, prejednávania priestupkov, ukladania pokút za správne delikty a kontroly údržby stavieb podľa tohto zákona. 

(3)	V konaniach na špeciálnych stavebných úradoch má obec a stavebný úrad postavenie dotknutých orgánov.  Špeciálny stavebný úrad môže povoliť stavbu alebo jej zmenu len na základe 
a)	záväzného stanoviska obce, ktorým overuje dodržanie podmienok územného rozhodnutia a súlad projektovej dokumentácie s územnoplánovacou dokumentáciou a so zastavovacími podmienkami, alebo 
b)	územného rozhodnutia, ak je podľa tohto zákona potrebné.

§ 91
Register odborne spôsobilých osôb 

(1)	Ministerstvo  zapíše do registra odborne spôsobilých osôb fyzickú osobu, ktorá
a)	je plne spôsobilá na právne úkony,
b)	je bezúhonná,
c)	má vysokoškolské vzdelanie druhého stupňa v študijnom programe zameranom na  územné plánovanie, architektúru, urbanizmus, krajinné plánovanie, staviteľstvo, prírodné vedy alebo sociológiu a najmenej tri roky praxe vo verejnej správe v činnostiach súvisiacich s obstarávaním územnoplánovacích podkladov a územnoplánovacej dokumentácie, alebo päť rokov praxe, ak má vysokoškolské vzdelanie prvého stupňa v študijnom programe uvedeného zamerania, a
d)	úspešne zložila skúšku odbornej spôsobilosti.

(2)	Do registra odborne spôsobilých osôb sa zapisujú údaje v rozsahu meno a priezvisko s titulmi,  adresa trvalého pobytu, dátum vykonania skúšky odbornej spôsobilosti, registračné číslo preukazu, dátum jeho vydania a platnosť preukazu.
 
(3)	Dokladom odbornej spôsobilosti o zapísaní do registra odborne spôsobilých osôb je preukaz, ktorý vydá ministerstvo. 

(4)	Bezúhonným na účely tohto zákona je ten, kto nebol právoplatne odsúdený za úmyselný trestný čin, ani za trestný čin spáchaný v súvislosti so zabezpečením obstarávania územnoplánovacích podkladov a územnoplánovacej dokumentácie. Bezúhonnosť sa preukazuje doložením výpisu z registra trestov nie starším ako tri mesiace.

(5)	Odborná spôsobilosť sa overuje každých 10 rokov skúškou odbornej spôsobilosti. 

(6)	Ministerstvo vyčiarkne z registra odborne spôsobilých osôb toho, kto
a)	písomne požiadal o vyčiarknutie,
b)	zomrel alebo bol vyhlásený za mŕtveho,
c)	stratil spôsobilosť na právne úkony alebo jeho spôsobilosť na právne úkony bola obmedzená,
d)	prestal byť bezúhonným,
e)	bol do registra zapísaný na základe údajov, ktoré sa ukázali ako nepravdivé alebo neúplné,
f)	opakovane napriek písomnému upozorneniu ministerstva porušuje pravidlá obstarávania územnoplánovacej dokumentácie podľa tohto zákona alebo určenú metodiku,
g)	nepodrobil sa overeniu úspešným zložením skúšky odbornej spôsobilosti. 

§ 92
Osobitný kvalifikačný predpoklad zamestnancov v orgánoch územného plánovania

(1)	Zamestnanci orgánu územného plánovania, ktorí zabezpečujú činnosti podľa  § 21 ods. 4 písm. c), e), f), h), i), j),  k), l) a m) a podľa § 41 ods. 7 až 9 musia spĺňať osobitný kvalifikačný predpoklad.  

(2)	Osobitným kvalifikačným predpokladom sa rozumejú kvalifikačné predpoklady vzdelania a odbornej praxe a súhrn teoretických vedomostí, praktických skúseností a znalostí tohto zákona a súvisiacich osobitných predpisov.

(3)	Kvalifikačným predpokladom vzdelania a odbornej praxe je vysokoškolské vzdelanie druhého stupňa v študijnom programe zameranom na územné plánovanie, urbanizmus, architektúru, krajinné plánovanie.

(4)	Odbornú prípravu zamestnancov orgánov územného plánovania zabezpečuje ministerstvo. Zamestnávateľ je povinný prihlásiť zamestnanca na odbornú prípravu najneskôr do troch mesiacov po zaradení zamestnanca na výkon práce v orgáne územného plánovania.

(5)	Ak zamestnanec orgánu územného plánovania je odborne spôsobilou osobou, zabezpečuje aj činnosti obstarávania územnoplánovacích podkladov a územnoplánovacej dokumentácie.

§ 93
Osobitný kvalifikačný predpoklad zamestnancov verejnej správy vo výstavbe

(1)	Zamestnanci verejnej správy vo výstavbe, ktorí pripravujú rozhodnutia vo veci a stavebné súhlasy a vykonávajú procesné úkony v konaniach podľa tohto zákona, a zamestnanci, ktorí vykonávajú štátny stavebný dohľad, musia spĺňať osobitný kvalifikačný predpoklad. 

(2)	Osobitným kvalifikačným predpokladom sa rozumejú kvalifikačné predpoklady vzdelania a súhrn teoretických vedomostí a praktických zručností pri aplikácii tohto zákona a súvisiacich právnych predpisov a technických predpisov. Vedomosti a zručnosti sa overujú skúškou pred skúšobnou komisiou ministerstva. 

(3)	Kvalifikačným predpokladom vzdelania  je
a)	vysokoškolské vzdelanie aspoň prvého stupňa technického zamerania  alebo právnické, alebo
b)	úplné stredoškolské odborné vzdelanie technického zamerania.

(4)	Zamestnávateľ je povinný prihlásiť zamestnanca na odbornú prípravu a následné vykonanie skúšky. Pred zaradením na odbornú prípravu musí mať zamestnanec najmenej jeden rok  praxe na okresnom úrade alebo jeden rok praxe na stavebnom úrade. 

(5)	Dokladom o získaní osobitného kvalifikačného predpokladu je osvedčenie, ktoré vydá ministerstvo do troch pracovných dní odo dňa úspešného zloženia skúšky. 

(6)	Vedomosti a zručnosti sa každých 5 rokov aktualizujú zdokonaľovacou odbornou prípravou a overujú skúškou každých 10 rokov.

(7)	Ministerstvo môže rozhodnúť o mimoriadnej odbornej príprave zamestnancov, ak dôjde k podstatnej zmene v obsahu ich činnosti po zmene právnych predpisov. Zamestnancom, ktorí sa zúčastnili mimoriadnej odbornej prípravy, lehota podľa odseku 6 začne plynúť nanovo odo dňa skončenia mimoriadnej odbornej prípravy.

(8)	Ministerstvo môže rozhodnúť, že zamestnanca, ktorý sa pri výkone práce dopustil závažných nedostatkov odbornej povahy, preskúša pred skúšobnou komisiou ministerstva; na čas do úspešného zloženia skúšky zamestnanec nemôže vykonávať činnosti, ktoré vyžadujú osobitný kvalifikačný predpoklad.

§ 94
Register výstavby

(1)	Register výstavby obsahujú
a)	údaje o stavbách a o stavebných pozemkoch, najmä o ich druhu, funkčnom využívaní, o vlastníkoch a o zastavovacích podmienkach týchto pozemkov,
b)	údaje o rozhodnutiach stavebných úradov a o zrušení ich rozhodnutí s vyznačením údajov o ich právoplatnosti a údaje o stavebných súhlasoch,
c)	údaje o rozhodnutiach stavebnej inšpekcie o uložených sankciách s vyznačením ich právoplatnosti a vykonateľnosti a o zrušení takýchto rozhodnutí,
d)	údaje o rozhodnutiach vyvlastňovacieho orgánu s vyznačením ich právoplatnosti a vykonateľnosti a o zrušení takýchto rozhodnutí,
e)	identifikačné údaje o zhotoviteľoch jednotlivých stavieb.

(2)	Podkladom na vklad údajov podľa odseku 1 do registra výstavby sú rozhodnutia stavebných úradov, okresných úradov v sídle kraja, stavebnej inšpekcie, vyvlastňovacieho orgánu  a ministerstva. Projektová dokumentácia stavby v textovej časti a v grafickej časti, ktorá je prílohou stavebných povolení, rozhodnutí o zmene stavby a stavebných súhlasov je súčasťou registra výstavby v elektronickej forme.

(3)	V rozsahu svojich úloh sa na informačných činnostiach podieľajú stavebné úrady, okresné úrady v sídle kraja, stavebná inšpekcia a profesijné komory v oblasti výstavby.

(4)	Údaje zo zoznamov a z registrov profesijných komôr v oblasti výstavby sú súčasťou informačného systému.
§ 95
Register záujmových združení 

(1)	Register záujmových združení je elektronickou evidenciou záujmových združení právnických osôb, ktoré majú v predmete činnosti podnikanie v oblasti šírenia reklamy a informácií prostredníctvom konštrukcií na informácie a majú záujem byť účastníkom v konaní, v ktorom sa nariaďuje odstránenie nepovolenej alebo neohlásenej konštrukcie na informácie. Registrácia je dobrovoľná.

(2)	Do registra podľa odseku 1 sa na základe žiadosti zapíše každý žiadateľ, ktorý preukáže, že   
a)	je združením právnických osôb registrovaným podľa § 20i Občianskeho zákonníka najmenej jeden rok a 
b)	jeho členovia vlastnia najmenej 9 300 konštrukcií na informácie, z toho najmenej 
1. 300 ks má najväčšiu informačnú plochu väčšiu ako 20 m2,
2. 6 500 ks má najväčšiu informačnú plochu je od 3 m2 do 20 m2.

(3)	Žiadosť o zapísanie do registra podľa odseku 1 musí byť písomná; obsahuje
a)	údaje o žiadateľovi v rozsahu názov, adresa sídla, identifikačné číslo IČO, telefonický a elektronický kontakt,
b)	údaje o štatutárnom zástupcovi žiadateľa v rozsahu meno a priezvisko, dátum narodenia, adresa trvalého pobytu,
c)	zoznam členov ku dňu podania žiadosti a ich identifikačné údaje v rozsahu písmena a),
d)	čestné vyhlásenie o údaji o počte konštrukcií na informácie, ktoré vlastnia členovia.

(4)	Prílohou žiadosti je výpis z registra právnických osôb; to neplatí, ak je register právnických osôb prístupný na webovom sídle registračného orgánu.

(5)	Ak žiadosť nie je úplná, ministerstvo vyzve žiadateľa, aby ju doplnil a určí mu nato primeranú lehotu. Ministerstvo môže požiadať doplnenie žiadosti o preukázanie údaju o počte konštrukcií na informácie aj iným spôsobom ako čestným vyhlásením podľa odseku 3 písm. d). Ak žiadateľ v určenej lehote nedoplní žiadosť, k zapísaniu nedôjde a ministerstvo vráti žiadosť žiadateľovi.

(6)	Zmenu zápisu v registri podľa odseku 1 uskutoční ministerstvo na žiadosť záujmového združenia údajov v zápise, alebo z vlastného podnetu. Z vlastného podnetu  ministerstvo uskutoční zmenu zápisu v registri podľa odseku 1, ak zistí, že zapísané údaje nie sú pravdivé alebo sú chybné alebo neúplné.

(7)	Výmaz z registra podľa odseku 1 uskutoční ministerstvo na žiadosť záujmového združenia, alebo z vlastného podnetu. Z vlastného podnetu  ministerstvo uskutoční výmaz z registra podľa odseku 1, ak zistí, že záujmové združenie  bolo zapísané na základe nepravdivých údajov, alebo  
zaniklo.
Druhá hlava
Štátny stavebný dohľad

§ 96
Základné ustanovenia

     (1) Štátnym stavebným dohľadom sa kontroluje, či sa
         a) stavba a jej zmeny, stavebné úpravy a terénne úpravy uskutočňujú podľa územného rozhodnutia, stavebného povolenia alebo iného rozhodnutia, alebo podľa územného súhlasu alebo stavebného súhlasu,
         b) dodržiavajú  pri uskutočňovaní podmienky vyplývajúce z územného rozhodnutia alebo zo stavebného povolenia a podľa overeného územného projektu alebo overeného projektu stavby,
         c) dodržiavajú zastavovacie podmienky,
         d) nachádza na stavbe stavebná dokumentácia,
         e) dodržiavajú pri uskutočňovaní stavby bezpečnostné, hygienické a technické predpisy a technické normy vzťahujúce sa na stavebné práce a či ich vykonávajú fyzické osoby oprávnené na ich vykonávanie a v súlade s oprávnením,
         f) dodržiavajú pri uskutočňovaní stavby základné požiadavky na stavby a používajú stavebné výrobky vhodné na zamýšľané použitie,
         g) dodržiavajú pri uskutočňovaní stavby všeobecné technické požiadavky na výstavbu, vrátane  požiadaviek na bezbariérové užívanie,
         h) stavba užíva v súlade s funkčným určením a spôsobom užívania určeným v kolaudačnom rozhodnutí,
         i) stavba udržiava v dobrom stavebnotechnickom stave a či zodpovedá základným požiadavkám na stavby,
         j) dodržiavajú podmienky nariadených stavebných úprav a neodkladných udržiavacích prác,
         k) odstraňovaním stavby neohrozujú priľahlé pozemky a stavby,
         l) stavba odstránila podľa podmienok určených na odstránenie stavby.

(2) Na obsah výkonu štátneho stavebného dohľadu a na oprávnenia zamestnancov poverených jeho výkonom sa nevzťahujú základné pravidlá kontrolnej činnosti v štátnej správe.

V ý k o n   š t á t n e h o  s t a v e b n é h o  d o h ľ a d u
§ 97

  (1) Štátny stavebný dohľad vykonávajú poverení zamestnanci stavebného úradu, okresného úradu v sídle kraja, stavebnej inšpekcie a špeciálneho stavebného úradu. Oprávnenie na výkon štátneho stavebného dohľadu sa preukazuje preukazom vydaným vedúcim stavebného úradu, prednostom okresného úradu v sídle kraja, prednostom stavebného inšpektorátu.

(2) Osoby podľa odseku 1 sú oprávnené s upovedomením vlastníka vstupovať na pozemok a s upovedomením stavbyvedúceho na stavbu a na stavenisko, ak plnia úlohy vyplývajúce z úloh štátneho stavebného dohľadu. V ich sprievode môžu vstupovať na pozemok, na stavbu a na stavenisko aj znalci a iné prizvané osoby nevyhnutné na plnenie úloh štátneho stavebného dohľadu.

(3) Na miestnu obhliadku môžu na pozemok a na stavenisko vstupovať v prítomnosti vlastníka pozemku alebo stavbyvedúceho a v sprievode zamestnanca stavebného úradu aj predvolané osoby, najmä  ostatní účastníci, zúčastnené osoby, zástupcovia verejnosti a zamestnanci dotknutých orgánov. Tieto osoby preukazujú oprávnenie na vstup predvolaním.

  (4) Vlastník stavby a stavbyvedúci sú povinní umožniť osobám uvedeným v odsekoch 1 a 2 vstupovať na pozemok, na stavbu a na stavenisko, nazerať do overeného projekt a do vykonávacieho projektu a utvárať podmienky na splnenie účelu vstupu.

(5) Ak sú ohrozené životy alebo zdravie ľudí alebo zvierat alebo hrozí poškodenie životného prostredia, môžu osoby uvedené v odsekoch 1 a 2 v nevyhnutnom rozsahu, na vlastnú zodpovednosť a na nevyhnutný čas vstúpiť na pozemok, na stavbu alebo na stavenisko aj bez upovedomenia vlastníka alebo stavbyvedúceho na záchranu ľudí alebo zvierat alebo na odstránenie hroziacej škody. O tom musia bezodkladne upovedomiť vlastníka a stavbyvedúceho dodatočne.

(6) Osoby oprávnené na vstup na pozemok, na stavbu alebo na stavenisko sú povinné počínať si tak, aby neohrozili svoj život a zdravie, ani životy a zdravie iných osôb a aby nespôsobili škodu na pozemku alebo na stavbe. 

(7) Špeciálne stavebné úrady uskutočňujú štátny stavebný dohľad na stavbách, voči ktorým majú pôsobnosť stavebného úradu.

§ 98

    (1) Ak sa pri výkone štátneho stavebného dohľadu zistí na stavbe stavebnotechnická závada, zamestnanec  poverený výkonom štátneho stavebného dohľadu vyzve podľa povahy veci vlastníka stavby, stavebníka, stavbyvedúceho, stavebného dozorcu alebo inú osobu, aby v určenej primeranej lehote urobili nápravu, alebo v nevyhnutnom rozsahu prerušili stavebné práce alebo upozorní iný správny orgán, aby vykonal potrebné opatrenia. Po uplynutí určenej lehoty skontroluje plnenie opatrenia uloženého vo výzve.

    (2) Ak vyzvaná osoba nedbá na výzvu, stavebný úrad alebo stavebný inšpektorát nariadi urobiť nápravu a ak je to nevyhnutné na ochranu života a zdravia alebo životného prostredia, rozhodne o prerušení uskutočňovania stavebných prác a nariadi vykonať opatrenia na ochranu stavby a staveniska. Odvolaniu proti takémuto rozhodnutiu možno odňať odkladný účinok. Pokračovať v prerušených stavebných prácach možno len so súhlasom stavebného úradu alebo stavebného inšpektorátu po kontrolnej prehliadke vykonanej nápravy.

    (3) V rozhodnutí podľa odseku 2 môže stavebný úrad alebo stavebný inšpektorát uložiť aj povinnosť zdržať sa takej činnosti, ktorá nad prípustnú  mieru poškodzuje životné prostredie,  alebo povinnosť vykonať opatrenia, ktoré znížia nepriaznivé účinky na životné prostredie na prípustnú mieru. 

    (4) Ak sa pri výkone štátneho stavebného dohľadu zistí neodstrániteľná konštrukčná chyba na stavebnej konštrukcii, ktorá bráni pokračovať v stavebných prácach, stavebný úrad alebo stavebný inšpektorát rozhodne zastaviť ďalšie uskutočňovanie stavby, určí opatrenia na ochranu stavby a staveniska a uloží vlastníkovi stavby, aby v určenej primeranej lehote podal návrh na zmenu stavebného povolenia. Ak  pre neodstrániteľnú konštrukčnú chybu nemožno pokračovať v uskutočňovaní stavby ani nemožno povoliť zmenu stavebného povolenia, stavebný úrad zruší stavebné povolenie a nariadi stavbu odstrániť.

(5) Ak stavebník alebo vlastník stavby napriek právoplatnosti rozhodnutia podľa odseku 6 pokračuje v uskutočňovaní nepovolenej stavby, stavebný úrad oznámi vec orgánu činnému v trestnom konaní. 

 (6) Ak je pri výkone štátneho stavebného dohľadu podozrenie z použitia nevhodných stavebných výrobkov alebo z vykonania stavebných prác v rozpore s technickými predpismi, s návodmi výrobcov stavebných výrobkov alebo so zaužívanými technologickými postupmi,  stavebný úrad alebo stavebný inšpektorát môže na náklad dodávateľa stavebných výrobkov alebo stavebných prác zabezpečiť odobratie vzorky na vykonanie kontrolnej skúšky alebo na vyhotovenie znaleckého posudku.

  (7) Ak sa pri výkone štátneho stavebného dohľadu pri užívaní stavby zistí, že projektová dokumentácia nebola vôbec vyhotovená, alebo sa nezachovala alebo nie je v náležitom  stave, stavebný úrad môže vlastníkovi stavby nariadiť, aby v určenej primeranej lehote obstaral dokumentáciu skutočného vyhotovenia stavby, alebo ak to nie  je nevyhnutné alebo ide o jednoduchú stavbu, aby obstaral  zjednodušenú dokumentáciu. Jedno vyhotovenie dokumentácie vlastník stavby odovzdá do registratúry stavebného úradu a druhé overené stavebným úradom uchováva. 

S a n k c i e

§ 99
Priestupky

(1)	Priestupku sa dopustí ten, kto
a)	uskutočňuje bez stavebného súhlasu alebo v rozpore s ním stavbu, zmenu stavby a stavebné úpravy, na ktorých uskutočnenie je potrebný stavebný súhlas,
b)	začne stavebné práce pred právoplatnosťou rozhodnutia stavebného úradu, alebo pred doručením stavebného súhlasu,
c)	uskutočňuje jednoduchú stavbu pre seba svojpomocou bez stavebného dozorcu alebo kvalifikovanej osoby,
d)	uskutočňuje bez územného rozhodnutia terénne úpravy, 
e)	predlžuje napriek výzve stavebného úradu a bez vážneho dôvodu dokončenie stavby v lehote určenej v stavebnom povolení alebo v stavebnom súhlase,
f)	nezabezpečí, aby počas uskutočňovania stavby svojpomocou bola na stavbe stavebná dokumentácia,  
g)	neodstráni v určenej primeranej lehote nedostatky zistené pri štátnom stavebnom dohľade,
h)	nezabezpečí stavenisko a jeho zariadenia podľa tohto zákona.

(2) Priestupku sa dopustí ten, kto
a)	užíva alebo umožní užívať inému jednoduchú stavbu na iný účel než je uvedené v stavebnom súhlase,
b)	užíva stavbu alebo umožní inému užívať stavbu v rozpore s kolaudačným rozhodnutím alebo stavebným povolením, 
c)	užíva alebo umožní užívať inému bez povolenia stavebného úradu stavbu pred jej kolaudáciou alebo pred právoplatnosťou kolaudačného rozhodnutia, 
d)	odstráni jednoduchú stavbu bez ohlásenia, 
e)	nepredloží v určenej lehote návrh na začatie konania o povolenie  nevyhnutných stavebných úprav, alebo nevykoná nariadené neodkladné stavebné úpravy nariadené stavebným úradom, 
f)	neudržiava stavbu v riadnom stave napriek výzve stavebného úradu, 
g)	neodstráni v určenej primeranej lehote jednoduchú stavbu, ktorej odstránenie nariadil stavebný úrad,
h)	nepredložil v určenej lehote energetický certifikát kolaudovanej nebytovej budovy, 
i)	neuchováva overený projekt stavby alebo dokumentáciu skutočného vyhotovenia stavby alebo ju neodovzdá novému vlastníkovi, 
j)	neobstará dokumentáciu skutočného vyhotovenia stavby alebo pasport stavby, ak obstaranie nariadil stavebný úrad.

      (3) Priestupku sa dopustí ten, kto
a)	nevykoná na stavbe stavebné úpravy alebo na stavebnom pozemku opatrenie uložené pri štátnom stavebnom dohľade, 
b)	nezabezpečí, aby generálnym zhotoviteľom stavby bola osoba s oprávnením, 
c)	nerešpektuje nariadený zákaz pokračovať v uskutočňovaní stavby alebo v odstraňovaní stavby.

       (4) Priestupku sa dopustí ten, kto
a)	neudržiava stavbu napriek výzve stavebného úradu v súlade so základnými požiadavkami na stavby a jej stav ohrozuje zdravie jej užívateľov alebo návštevníkov a bezpečnosť a životné prostredie v okolí stavby, 
b)	uskutoční zmenu stavby alebo zmenu v užívaní stavby bez povolenia alebo v rozpore s povolením stavebného úradu,
c)	nevykoná v určenej lehote zabezpečovacie práce na stavbe alebo vypratanie stavby nariadené stavebným úradom,
d)	odstráni stavbu bez povolenia stavebného úradu alebo v rozpore s ním.

 (5) Priestupku sa dopustí stavebník, ktorý
a)	uskutočňuje svojpomocou stavbu alebo zmenu stavby v chránenom území alebo v ochrannom pásme bez rozhodnutia stavebného úradu, alebo na pozemku, ktorý je vylúčený zo zastavania, alebo na pozemku, ktorý nie je stavebný pozemkom, najmä na poľnohospodárskej pôde alebo na lesnom pozemku, 
b)	nevykoná pri uskutočňovaní stavby alebo zmeny stavby svojpomocou neodkladné stavebné úpravy, statické zabezpečenie alebo iné zabezpečovacie opatrenie uložené pri štátnom stavebnom dohľade, ak stavba bez ich vykonania ohrozuje život alebo zdravie ľudí alebo zvierat, alebo poškodzuje životné prostredie, 
c)	nerešpektuje nariadený zákaz pokračovať v uskutočňovaní stavby.

 (6) Priestupku sa dopustí ten, kto uskutočňuje, umiestňuje, pripevňuje alebo užíva 
a) konštrukciu na informácie bez označenia a v lehote určenej orgánom štátneho stavebného dohľadu nezabezpečí jej označenie,
b) nepovolenú konštrukciu na informácie s najväčšou informačnou plochou väčšou ako 20 m2,
c) neohlásenú konštrukciu na informácie s najväčšou informačnou plochou od 3 m2 do 20 m2 .

(7) Za priestupok podľa odseku 1 možno uložiť pokutu do 500 eur, za priestupok podľa odseku 2 možno uložiť pokutu do 3 000 eur, za priestupok podľa odseku 3 možno uložiť pokutu do 10 000 eur, za priestupok podľa odseku 4 možno uložiť pokutu do 50 000 eur, za priestupok podľa odseku 5 pokutu do 150 000 eur. 

(8)	Za priestupok podľa odseku 6 písm. a) možno uložiť pokutu do 50 eur, za priestupok podľa odseku 6 písm. b) možno uložiť pokutu do 450 eur a za priestupok podľa odseku 6 písm. c) možno uložiť pokutu do 250 eur.

(9)	Ak napriek právoplatne uloženej pokute páchateľ priestupku pokračuje v konaní, ktoré je priestupkom podľa odsekov 2 až 6, alebo neodstráni závadný stav alebo do troch rokov sa dopustí rovnakého priestupku, možno uložiť pokutu do dvojnásobku hornej hranice pokuty.

(10)	 Príslušným správnym orgánom je stavebný inšpektorát alebo špeciálny stavebný úrad. 

(11)	 V blokovom konaní môže pokutu za priestupky podľa odseku 1 uložiť aj štátny stavebný dohľad a obec. V blokovom konaní možno uložiť za priestupky podľa odseku 1 pokutu do 500 eur. Priestupky podľa odsekov 2 až 6 nemožno prejednávať v blokovom konaní. Na prejednávanie priestupkov sa nepoužije rozkazné konanie.

(12)	Na priestupky a ich prejednávanie sa vzťahuje všeobecný predpis o priestupkoch).
§ 100
Poriadkové opatrenia

(1) Oprávnený zamestnanec je pri výkone štátneho stavebného dohľadu oprávnený uložiť poriadkovú pokutu do 500 eur stavebníkovi, ktorý uskutočňuje stavbu svojpomocou, a stavbyvedúcemu, ak sa stavba uskutočňuje dodávateľsky, ak
     a) neumožní bez vážneho dôvodu vstup na stavebný pozemok, na stavbu alebo na stavenisko alebo ich neoprávnene vykáže,
     b) neposkytne nevyhnutnú súčinnosť, najmä neposkytne
          1. overený projekt stavby, stavebný denník alebo záznam o stavbe, stavebné povolenie alebo inú súčasť stavebnej dokumentácie, ktoré je povinný mať na stavbe alebo na stavenisku,
         2. doklady o vhodnosti stavebných výrobkov na zamýšľané použitie a o ich nadobudnutí, 
          3. doklady o kvalifikácii alebo oprávnení osôb vykonávajúcich na stavbe stavebné práce alebo iné odborné činnosti vo výstavbe, alebo stavebný dozor.

(2) Ak pokuta podľa odseku 1 neviedla k náprave a nedostatok pretrváva, možno uložiť pokutu aj opakovane.

(3) Ten, kto poriadkovú pokutu uložil, ju môže znížiť alebo odpustiť, ak došlo k okamžitej náprave alebo k inej poľahčujúcej okolnosti.

(4) Popri pokute možno zadržať a odovzdať stavebnému úradu alebo stavebnému inšpektorátu doklad o oprávnení, ak je to nevyhnutné na zabránenie pokračovať v činnosti, ktorá ohrozuje bezpečnosť ľudí alebo životné prostredie, riadne uskutočňovanie zmeny užívania pozemku alebo stavby. Stavebný úrad alebo stavebný inšpektorát bezodkladne upovedomí o zadržaní dokladu orgán, ktorý ho vydal, spolu s oznámením dôvodu zadržania.
     
§ 101
Správne delikty

     (1) Stavebný inšpektorát alebo špeciálny stavebný úrad uloží pokutu do 5 000 eur právnickej osobe alebo fyzickej osobe-podnikateľovi, ak ako zhotoviteľ stavby alebo ako stavebník
a)	uskutoční drobnú stavbu alebo jednoduchú stavbu, stavebné úpravy alebo terénne úpravy bez územného rozhodnutia alebo stavebného povolenia alebo bez územného súhlasu alebo stavebného súhlasu alebo v rozpore s nimi,
b)	nepredloží stavebnému úradu energetický certifikát nebytovej budovy v určenej lehote,
c)	nezabezpečí na vedenie stavby stavbyvedúceho s oprávnením,
d)	nezabezpečí geodetické činnosti na stavbe geodetom s oprávnením,
e)	nezabezpečí osobné ochranné prostriedky zamestnancom na základe výzvy koordinátora bezpečnosti práce na stavenisku alebo orgánu štátneho stavebného dohľadu,
f)	nesplní výzvu alebo neurobí opatrenie na stavbe nariadené orgánom štátneho stavebného dohľadu alebo štátneho dozoru, 
g)	umožní vstup cudzej osoby na stavenisko alebo na stavbu, maloletým osobám a zvieratám, alebo takéto osoby a osoby pod vplyvom návykovej látky alebo liečivo bezodkladne nevykáže zo staveniska a zo stavby,
h)	neudržiava na stavenisku poriadok a čistotu, najmä správne uloženie a uskladnenie stavebných výrobkov a stavebných mechanizmov a odvoz alebo inú likvidáciu odpadu zo staveniska,
i)	nerešpektuje pokyny stavbyvedúceho týkajúce sa organizácie, koordinácie a harmonogramu uskutočňovania stavebných prác, 
j)	nezabezpečí, aby na stavenisku bola po celý čas uskutočňovania stavby stavebná dokumentácia a aby bola kompletná,
k)	neudržiava drobnú stavbu alebo jednoduchú stavbu alebo stavebný pozemok, najmä neuskutoční potrebné udržiavacie práce alebo základnú údržbu stavebného pozemku.
 
(2) Stavebný inšpektorát alebo špeciálny stavebný úrad uloží pokutu od 5 000 eur do 30 000 eur právnickej osobe alebo fyzickej osobe-podnikateľovi, ak ako generálny zhotoviteľ stavby alebo ako stavebník
a)	uskutočňuje stavbu, jej zmenu, stavebné úpravy alebo terénne úpravy bez územného rozhodnutia alebo stavebného povolenia, alebo v rozpore s nimi,
b)	uskutočňuje stavbu bez oprávnenia alebo mimo rozsah svojho oprávnenia,
c)	odstráni stavbu bez povolenia stavebného úradu alebo v rozpore s ním,
d)	neodstráni stavbu na základe nariadenia stavebného úradu alebo dočasnú stavbu po uplynutí času, na ktorú bola povolená alebo určená vrátane zariadenia staveniska,
e)	neoznámi alebo nezabezpečí oznámenie niektorej fázy uskutočňovania stavby stavebnému úradu podľa stavebného povolenia, alebo nevyčká na kontrolnú prehliadku a pokračuje v uskutočňovaní stavby,
f)	neuskutočňuje stavbu podľa vykonávacieho projektu, podmienok stavebného povolenia, technických predpisov a technologických postupov, ktoré sa vzťahujú na stavebné práce,
g)	použije stavebný výrobok, ktorý nie je vhodný na zamýšľané použitie, alebo zabuduje alebo inak použije stavebný výrobok v rozpore s návodom výrobcu, ak tým ohrozí niektorú základnú požiadavku na stavbu,
h)	umožní, aby stavebné práce alebo iné odborné činnosti vo výstavbe uskutočňovali osoby, ktoré nemajú potrebnú odbornú spôsobilosť, zdravotnú schopnosť alebo povolenie, ak to môže mať vplyv na bezpečnosť alebo  zdravie iných osôb alebo na niektorú základnú požiadavku na stavby,
i)	predlžuje lehotu výstavby podľa stavebného povolenia bez vážneho dôvodu, ak tým zhoršuje životné prostredie alebo ohrozuje, obťažuje alebo obmedzuje okolie stavby, 
j)	neodstráni dočasné stavby zariadenia staveniska a stavebný odpad po skončení výstavby.
(3) Stavebný inšpektorát alebo špeciálny stavebný úrad uloží pokutu od 30 000 eur do 150 000 eur právnickej osobe alebo fyzickej osobe-podnikateľovi, ak ako generálny zhotoviteľ stavby alebo ako stavebník
a) uskutočňuje stavbu, zmenu stavby alebo terénne úpravy bez územného rozhodnutia alebo stavebného povolenia alebo v rozpore s ním alebo na pozemku, ktorý nie je stavebným pozemkom,
b) užíva stavbu bez kolaudačného rozhodnutia alebo v rozpore s ním alebo umožní takéto užívanie inej osobe pred kolaudáciou,
c) neuskutoční bez vážneho dôvodu neodkladné zabezpečovacie práce nariadené stavebným úradom alebo nariadené vypratanie stavby alebo odstránenie stavby hroziacej zrútením.

(4) Stavebný inšpektorát alebo špeciálny stavebný úrad uloží právnickej osobe alebo fyzickej osobe-podnikateľovi, ktorá uskutočňuje alebo užíva konštrukciu na informácie
a)	bez označenia a v lehote určenej orgánom štátneho stavebného dohľadu nezabezpečí označenie konštrukcie pokutu 50 eur,
b)  s najväčšou informačnou plochou väčšou ako 20 m2 bez územného rozhodnutia alebo v rozpore s ním a bez kolaudačného rozhodnutia alebo v rozpore s ním pokutu 450 eur,
c)   s najväčšou informačnou plochou od 3 m2 do 20 m2  bez územného súhlasu alebo v rozpore s ním pokutu 250 eur.

(5)	Stavebný inšpektorát alebo špeciálny stavebný úrad uloží pokutu do 1 000 eur stavebnému dozorcovi, ktorý
a)	pripustí, aby postup stavebných prác nebol v súlade s overeným projektom stavby alebo projektom ohlasovanej stavby a s podmienkami stavebného povolenia alebo stavebného súhlasu, s technickými predpismi alebo zaužívanými postupmi,
b)	neskontroloval inštaláciu a prevádzku technických zariadení na stavbe, ak sa to negatívne prejavuje na prevádzke alebo na užívaní stavby na určený účel,
c)	neskontroloval skutočný rozsah a kvalitu dodaných stavebných výrobkov a neosvedčil svojím podpisom správnosť ich dodania, ak tým došlo k zámene stavebných výrobkov, k použitiu nevhodných stavebných výrobkov alebo k početným alebo kvalitatívnym rozdielom,
d)	nesleduje vedenie stavebného denníka alebo záznamu o stavbe, ak to spôsobí jeho stratu, poškodenie, falšovanie, nepravdivý zápis alebo zápis od osoby, ktorá nie je oprávnená na zápis,
e)	neskontroloval vecnú správnosť a úplnosť dokladov, ktoré sú podkladom na fakturovanie stavebných prác a stavebných výrobkov a ich súlad s podmienkami zmlúv.

(6)	Stavebný inšpektorát alebo špeciálny stavebný úrad uloží pokutu od 1 000 eur do 5 000 eur stavebnému dozorcovi, ktorý
a)	neskontroloval odborné uloženie stavebných výrobkov a stavebných mechanizmov na stavenisku a vhodnosť ich používania na uskutočňovanie stavby, ak tým vznikla škoda alebo úraz,
b)	neskontroloval, či je zaručená bezpečnosť a ochrana zdravia pri práci, ak to malo za následok pracovný úraz,
c)	neprerokoval bezodkladne zistené nezhody a iné nedostatky v uskutočňovaní stavby podľa ich druhu s generálnym projektantom alebo netrval na ich odstránení podľa pokynu projektanta, ak tým vznikla škoda alebo stavebné práce navyše,
d)	nenariadil okamžité prerušenie stavebných prác, ak zistí, že sa uskutočňujú v rozpore s podmienkami stavebného povolenia alebo stavebného súhlasu, s overeným projektom stavby alebo vykonávacím projektom, s bezpečnostnými alebo technickými predpismi, s návodmi výrobcov stavebných výrobkov alebo s technologickými postupmi a bezprostredne hrozí vznik škody alebo je ohrozené zdravie ľudí, alebo prerušenie bezodkladne neoznámil stavebnému úradu alebo nezaznamenal v stavebnom denníku alebo v zázname o stavbe,
e)	odsúhlasil zmeny na stavbe, ktoré zhoršujú parametre podstatných vlastností stavby, alebo zmeny, ktoré vyžadujú rozhodnutie stavebného úradu alebo stavebný súhlas, alebo odsúhlasené zmeny nezaznamenal v stavebnom denníku alebo v zázname o stavbe.

(7)	Stavebný inšpektorát alebo špeciálny stavebný úrad uloží pokutu do 1 000 eur stavebnému dozorcovi, ktorý
a)	neskontroloval súlad postupu uskutočňovania stavby s overeným projektom stavby a vykonávacím projektom stavby a s podmienkami stavebného povolenia, so stavebnými predpismi a so slovenskými technickými normami,
b)	neskontroloval inštaláciu a prevádzku technických zariadení a prevádzkových zariadení na stavbe, ak to má za následok vznik škody, stavebných prác navyše, nefunkčnosť inštalovaných zariadení alebo ohrozenie bezpečnosti ľudí,
c)	neskontroloval odborné uloženie stavebných výrobkov a stavebných mechanizmov na stavbe, ak tým vznikla škoda alebo úraz,
d)	neusledoval vedenie stavebného denníka, a tým došlo k strate, k poškodeniu alebo k neoprávneným zápisom,
e)	nezúčastnil sa bez vážneho dôvodu na kontrolnej prehliadke uskutočnenej na základe podmienok stavebného povolenia alebo zvolaných stavebným úradom v rámci výkonu štátneho stavebného dohľadu alebo sa nepodieľa na vyhotovení zápisnice pre stavebný úrad a pre stavebnú dokumentáciu. 

(8)	 Stavebný inšpektorát alebo špeciálny stavebný úrad uloží pokutu od 1 000 eur do 5 000 eur stavebnému dozorcovi, ktorý
a)	nespolupracoval s koordinátorom bezpečnosti pri práci na stavenisku, ak tým došlo ku škode alebo k úrazu,
b)	neprerokoval bezodkladne zistené nezhody a iné nedostatky v uskutočňovaní stavby podľa druhu  so stavbyvedúcim, generálnym projektantom alebo projektantom nosných konštrukcií alebo koordinátorom bezpečnosti práce na stavenisku alebo netrval na ich odstránení, ak tým došlo ku škode, k pracovnému úrazu, k stavebným prácam navyše alebo k ohrozeniu bezpečnosti osôb,
c)	nariadil uskutočniť prácu, ktorá sa je v rozpore s podmienkami stavebného povolenia, s bezpečnostnými predpismi, so zaužívanými technologickými postupmi alebo s návodmi výrobcov stavebných výrobkov a hrozí vznik škody alebo je ohrozené zdravie osôb,
d)	nariadil uskutočniť prácu na zmene overeného projektu stavby alebo vykonávacieho projektu navrhnutú zhotoviteľom stavby alebo stavebníkom, ktoré neboli odsúhlasené projektantom ešte pred začatím ich uskutočňovania a ak ide o vyhradenú stavbu, neboli posúdené kontrolným statikom, ak tým došlo k prácam navyše, ku škode, k úrazu, k znehodnoteniu nálezu alebo k prerušeniu alebo zastaveniu uskutočňovania stavby pri výkone štátneho stavebného dohľadu alebo k inej ujme stavebníka,
e)	nenariadil okamžité prerušenie stavebných prác, ak zistil, že sa uskutočňujú v rozpore s podmienkami stavebného povolenia, s overeným projektom stavby alebo s vykonávacím projektom, s bezpečnostnými, hygienickými alebo technickými predpismi, s návodmi výrobcov stavebných výrobkov alebo s technologickými postupmi a bezprostredne hrozí vznik škody alebo je ohrozené zdravie osôb, alebo prerušenie stavebných prác bezodkladne neoznámil stavebnému úradu alebo nezaznamenala v stavebnom denníku,
f)	neskontroloval, či všetky zmeny projektu stavby alebo vykonávacieho projektu navrhnuté generálnym zhotoviteľom stavby alebo stavebníkom, boli odsúhlasené generálnym projektantom ešte pred ich uskutočnením a ak ide o vyhradenú stavbu, posúdené kontrolným statikom, ak tým došlo k prácam navyše, ku škode, k úrazu, k znehodnoteniu nálezu, k prerušeniu alebo zastaveniu uskutočňovania stavby pri výkone štátneho stavebného dohľadu alebo k inej ujme stavebníka.

(9)	Stavebný inšpektorát alebo špeciálny stavebný úrad uloží pokutu do 1 000 eur stavbyvedúcemu, ktorý
a)	neurčil poradie stavebných prác a súvisiacich odborných činností na stavbe a neskoordinoval stavebné práce s generálnym zhotoviteľom stavby a jeho zmluvným dodávateľom, ak tým vznikol chaos na stavbe, časové prestoje, nesúlad v nadväznosti stavebných prác alebo k nedodržiavaniu harmonogramu výstavby,
b)	neurčil začatie a skončenie jednotlivých fáz uskutočňovania stavby alebo nedohodol s generálnym zhotoviteľom stavby a so o stavebným dozorcom harmonogram uskutočňovania stavby, ak tým vzniká nesúlad nadväznosti stavebných prác a k omeškaniu výstavby,
c)	nevydal pokyny týkajúce sa času a spôsobu uskutočňovania stavebných prác v závislosti od poveternostných podmienok, zásobovania stavebnými výrobkami a rozvrhom práce zamestnancov generálneho zhotoviteľa stavby a jeho zmluvných dodávateľov,
d)	nekoordinoval dodávky stavebných výrobkov na stavenisko a odvoz odpadu zo stavby a zo staveniska,
e)	nepreberá dodávky stavebných výrobkov alebo nekontroluje alebo neuchováva doklady o ich vhodnosti na zamýšľané použitie,
f)	nevedie stavebný denník alebo ho vedie tak, že dôjde k jeho krádeži, poškodeniu, znehodnoteniu  alebo neoprávneným zápisom, alebo nevykonáva v ňom potrebné zápisy alebo neumožní zápis oprávneným osobám,
g)	nevykázal zo staveniska alebo zo stavby osobu, ktorá nie je účastná na uskutočňovaní stavby, na výkone iných odborných činností vo výstavbe, štátneho stavebného dohľadu, štátneho dozoru,  
h)	nevykázal zo staveniska alebo zo stavby osobu, ktorá je pod vplyvom alkoholu alebo inej návykovej látky alebo liečiva.

(10)	Stavebný inšpektorát alebo špeciálny stavebný úrad uloží pokutu od 1 000 eur do 5 000 eur stavbyvedúcemu, ktorý
a)	neurčil miesto a spôsob uloženia stavebných výrobkov a stavebných mechanizmov na stavenisku a umiestnenie a pripojenie zariadení staveniska na inžinierske siete,
b)	neorganizuje pohyb osôb, stavebných mechanizmov a dopravných prostriedkov po stavenisku a príjazd k stavbe,
c)	nenariadil okamžité prerušenie stavebných prác alebo iných činností, ak sa na stavenisku alebo na stavbe zistil nález munície alebo kostrové pozostatky alebo neoznámil nález polícii, alebo zistil archeologický nález a neoznámil ho stavebnému úradu, alebo nespravoval sa pokynmi polície, stavebného úradu alebo krajského pamiatkového úradu, 
d)	nezabezpečil spojenie s integrovaným záchranným systémom na zabezpečenie zdravotnej záchrannej služby a hasičského zásahu.

(11)	Stavebný inšpektorát uloží pokutu do 3 000 eur tomu, kto uskutočňuje vyhradené činnosti vo výstavbe bez oprávnenia, s neplatným oprávnením,  alebo po tom, čo mu bolo oprávnenie odňaté orgánom, ktorý ho vydal, alebo zadržané orgánom štátneho stavebného dohľadu, inšpekciou práce alebo orgánom Policajného zboru.

(12)	V konaní o uloženie pokuty správny orgán prihliadne na závažnosť následkov porušenia povinnosti, na dĺžku protiprávneho stavu a na nápravu zisteného porušenia a odstránenia jeho následkov. Popri pokute je správny orgán oprávnený zadržať neplatné alebo neoprávnene použité osvedčenie, preukaz, pečiatku alebo iný doklad o oprávnení a zadržaný doklad je povinný bezodkladne odovzdať orgánu, ktorý ho vydal, spolu s oznámením dôvodu zadržania.

(13)	Ak sa neodstránil protiprávny stav alebo ak nedošlo k náprave ani po právoplatnosti rozhodnutia o uložení pokuty, alebo ak došlo k opakovaniu, možno uložiť pokutu v dvojnásobnej výške rozpätia.

(14)	Konanie o uloženie pokuty možno začať do jedného roka odo dňa, keď sa o ňom dozvedel príslušný správny orgán, najneskôr do troch rokov odo dňa, keď k nemu došlo.

(15)	Výnos pokút je príjmom štátneho rozpočtu.

Tretia hlava
Konania

S p o l o č n é  u s t a n o v e n i a
§ 102
Základné ustanovenie

(1)	Na konania podľa tohto zákona sa vzťahuje všeobecná úprava správneho konania), ak ďalej nie je ustanovené inak.

(2)	Všeobecná úprava správneho konania sa nevzťahuje
a)	na obstarávanie územnoplánovacích podkladov a územnoplánovacej dokumentácie a ich zmien a doplnkov,
b)	na schvaľovanie územnoplánovacej dokumentácie, správ o stave územnoplánovacej dokumentácie a smerníc pre zmeny a doplnky územnoplánovacej dokumentácie,
c)	na vydávanie územného súhlasu, stavebného súhlasu a súhlasu s odstránením konštrukcie na informácie,
d)	na vydávanie územnoplánovacej informácie,
e)	na určovanie zmeny príslušnosti stavebného úradu ministerstvom alebo okresným úradom v sídle kraja, 
f)	na vydávanie stanoviska v prerokovaní územnoplánovacej dokumentácie,
g)	na vydávanie záväzného stanoviska.

(3)	Miestna príslušnosť správneho orgánu sa spravuje miestom pozemku.

(4)	V konaniach podľa tohto zákona nemožno podať ohlásenie, návrh na začatie konania a odvolanie ústne do zápisnice.

§ 103
Účastníci
 
(1) Účastníci môžu v konaní uplatňovať procesné práva a povinnosti, ktoré smerujú k ochrane ich práv a zákonom chránených záujmov alebo k plneniu uložených povinností, ak môžu byť priamo dotknutí rozhodnutím vo veci. 

(2)	Generálny projektant je účastníkom v konaní, v ktorom je prílohou návrhu na začatie konania projektová dokumentácia, a to v tej časti konania, ktorá sa týka obsahu a náležitostí projektovej dokumentácie.

(3) Stavebný dozorca je účastníkom v konaní, v ktorom sa 
a) povoľuje uskutočnenie jednoduchej stavby alebo jej zmena svojpomocou, 
b) kolauduje jednoduchá stavba alebo jej zmena uskutočnená svojpomocou,  
 c) nariaďuje vykonanie nevyhnutných úprav jednoduchej stavby alebo odstránenie jednoduchej stavby svojpomocou, 
 d) povoľuje uskutočnenie vyhradenej stavby alebo jej zmena,
 a to v časti konania, ktorá sa týka rozsahu a podmienok výkonu stavebného dozoru.

(4) Dotknutá verejnosť je účastníkom v rozsahu, v akom tak ustanovujú predpisy o životnom prostredí.

(5) Osoba oprávnená z vecného bremena je účastníkom v konaní, ktoré sa týka pozemku alebo stavby zaťažených vecným bremenom, ak jej práva, právom chránené záujmy alebo uložené  povinnosti môžu byť rozhodnutím vo veci priamo dotknuté.

(6)	Účastníkom v konaní týkajúcom sa budovy nie je nájomca bytu a nebytového priestoru, ak nie je stavebníkom.

(7)	Účastníkom v konaní týkajúcom sa konštrukcie na informácie nie je jej vlastník ani nájomca, ak nie sú stavebníkom.

(8)	Na zastavenie konania z dôvodu späťvzatia návrhu navrhovateľom nie je potrebný súhlas účastníkov, ktorí nie sú spolunavrhovateľmi.

(9)	Ak došlo k zmene v osobe navrhovateľa alebo účastníka podľa odsekov 1 až 7, ten, kto je právnym nástupcom, je povinný ohlásiť zmenu v osobe správnemu orgánu do piatich dní odo dňa právneho nástupníctva; prílohou ohlásenia je doklad preukazujúci prevod alebo prechod práv.  Ak navrhovateľ zomrel, v konaní sa pokračuje s dedičom alebo s právnym nástupcom; to neplatí v konaní o priestupku.
§ 104
Zúčastnené osoby

(1) V konaní, ktoré je predmetom záujmu verejnosti, je zúčastnenou osobou), ak nie je účastníkom,
a) občianske združenie zaoberajúce sa ochranou prírody a krajiny, občianskych práv, životného prostredia alebo iného predmetu verejného záujmu, ktoré je registrované ako občianske združenie najmenej jeden rok, ak sa písomne prihlási správnemu orgánu do siedmych pracovných dní odo dňa zverejnenia upovedomenia o začatí konania; v prihláške uvedie názov občianskeho združenia a meno a priezvisko, dátum a miesto narodenia a funkciu osoby, ktorá bude v konaní vystupovať za občianske združenie, 
b) petičný výbor, ktorý zastupuje najmenej 30 % obyvateľov obce alebo časti obce zapísaných v zozname voličov, na ktorých môže mať zmena vo využívaní pozemkov alebo umiestňovaná, povoľovaná alebo odstraňovaná stavba priamy vplyv alebo môže priamo ohroziť ich práva, právom chránené záujmy alebo plnenie uložených povinností, ak sa písomne prihlási správnemu orgánu do siedmych pracovných dní odo dňa zverejnenia oznámenia o začatí konania; v prihláške uvedie mená a priezviská, dátum a miesto narodenia členov petičného výboru a pripojí petíciu s podpismi.

(2) Správny orgán je povinný na úradnej tabuli a na webovom sídle do troch pracovných dní od začatia konania zverejniť výzvu s týmito údajmi: deň začatia konania, druh konania, predmet konania, spisové číslo, meno a priezvisko stavebníka a výzvu na prihlásenie sa ďalších účastníkov alebo ako zúčastnenej osoby a informáciu kde a kedy možno nahliadnuť do projektu. Zverejnené údaje musia byť na úradnej tabuli a na webovom sídle najmenej 15 dní. Ak je návrh na začatie konania úplný už pri podaní alebo v lehote troch pracovných dní, možno zverejnenie výzvy spojiť s upovedomením o začatí konania.

(3) Vo zverejnenej výzve podľa odseku 2 sa uvedie aj údaj dokedy a kam treba podať žiadosť o účasť zúčastnenej osoby v konaní; v tomto prípade sa musia zverejňované údaje zverejniť aj iným vhodným spôsobom obvyklým v obci alebo v časti obce, ktorej sa predmet konania týka.  

§ 105
Dotknuté orgány

(1)	Dotknutým orgánom v konaniach podľa tohto zákona je
a)	orgán verejnej správy, ktorý je správnym orgánom v konaniach na iných úsekoch verejnej správy, ak toto konanie je súčasťou konania podľa tohto zákona, má naň nadväzovať alebo s ním priamo súvisí, 
b)	orgán Policajného zboru, ak sa predmet konania týka bezpečnosti cestnej premávky,
c)	Úrad jadrového dozoru Slovenskej republiky v územnom konaní, ak ide o umiestnenie jadrového zariadenia alebo stavby súvisiacej s jadrovým zariadením.

(2)	Dotknutý orgán má právo byť upovedomený o začatí konania, nazerať do spisu, podávať návrhy a vyjadrenia a zúčastňovať sa na ústnom pojednávaní a miestnej obhliadke. 

§ 106
Záväzné stanovisko

(1)	Dotknutý orgán vydáva záväzné stanovisko na žiadosť projektantovi alebo stavebníkovi na účel vypracovania projektovej dokumentácie a správnemu orgánu na výzvu v územnom konaní, v stavebnom konaní a v kolaudačnom konaní.

(2)	Dotknutý orgán je oprávnený v záväznom stanovisku uplatňovať požiadavky len v rozsahu svojej pôsobnosti podľa osobitného predpisu a na ochranu záujmov vyplývajúcich z týchto predpisov. V záväznom stanovisku je povinný uviesť ustanovenia právneho predpisu, na ktorého základe uplatňuje svoju pôsobnosť, a obsah záväzného stanoviska odôvodniť s uvedením konkrétneho ustanovenia právneho predpisu, ktorým odôvodňuje svoju požiadavku. Dotknutý orgán zodpovedá za obsah svojho záväzného stanoviska.

(3)	Dotknutý orgán je viazaný vlastným záväzným stanoviskom; to neplatí, ak došlo k zmene ustanovenia právneho predpisu, na ktorého základe vydal záväzné stanovisko, alebo sa podstatne zmenili okolnosti alebo podklady, na ktorých základe vydal záväzné stanovisko. Ak dotknutý orgán vydal neskoršie ďalšie záväzné stanovisko v tej istej veci, je povinný v novom záväznom stanovisku uviesť, či sa ním jeho predchádzajúce záväzné stanovisko potvrdzuje, dopĺňa, mení alebo nahrádza s uvedením dôvodu vydania nového záväzného stanoviska.

(4)	Ak  osobitný predpis, žiadosť projektanta alebo stavebníka, alebo výzva správneho orgánu neustanovujú inak, lehota na vydanie záväzného stanoviska je 15 dní odo dňa doručenia žiadosti alebo výzvy; ak ide o obec, 30 dní. Ak je to opodstatnené okolnosťami, projektant alebo správny orgán môže lehotu primerane predĺžiť. 

(5)	Ak dotknutý orgán na základe výzvy správneho orgánu nevydá záväzné stanovisko v lehote podľa odseku 3, predpokladá sa, že z hľadiska ním sledovaných záujmov nemá požiadavky ani pripomienky k návrhu účastníka a k projektovej dokumentácii.

(6)	Projektant, stavebník a správny orgán sú viazaní obsahom záväzného stanoviska; to neplatí, ak je obsah záväzného stanoviska mimo pôsobnosť dotknutého orgánu podľa odseku 1, ak záväzné stanovisko neobsahuje odôvodnenie alebo ak sa odôvodnenie neopiera o konkrétne ustanovenie právneho predpisu.
§ 107
Odstraňovanie rozporov

(1)	Ak sú v konaní záväzné stanoviská dotknutých orgánov vzájomne rozporné, správny orgán vedie dotknuté orgány k odstráneniu rozporu dohodou. Ak sa nepodarí odstrániť rozpor dohodou, správny orgán vyžiada stanoviská od ich nadriadených orgánov. Ak sa ani tak nedosiahne odstránenie rozporu alebo dotknutý orgán nemá nadriadený orgán, správny orgán požiada o vyriešenie rozporu ministerstvo. 

(2)	Ak správny orgán zistí zjavný rozpor záväzného stanoviska obce so zákonom alebo s regulatívmi územného plánu, vyzve obec, aby v lehote 90 dní odo dňa doručenia výzvy prejednalo obsah záväzného stanoviska obecné zastupiteľstva. Na tento čas správny orgán konanie preruší. Ak obec neupraví záväzné stanovisko v tejto lehote, správny orgán si urobí úsudok sám.

(3)	Ak námietka účastníka smeruje proti obsahu záväzného stanoviska, správny orgán  preruší konanie a vyžiada záväzné stanovisko od orgánu, ktorý je nadriadený dotknutému orgánu. 

(4)	Ak odvolanie proti rozhodnutiu stavebného úradu smeruje proti tej časti rozhodnutia, ktorou sa prevzal obsah záväzného stanoviska, správny orgán vyžiada stanovisko k obsahu odvolania od dotknutého orgánu. Ak sa účastníkovi nepodarí vyhovieť v plnom rozsahu a napadnuté rozhodnutie zrušiť alebo zmeniť, správny orgán predloží vec na rozhodnutie odvolaciemu orgánu aj s vyžiadaným stanoviskom dotknutého orgánu. 

(5)	Ak je právoplatné rozhodnutie podľa tohto zákona založené na záväznom stanovisku dotknutého orgánu, ktoré bolo neskôr zrušené alebo zmenené pre rozpor so zákonom, ide o dôvod na obnovu konania. 

(6)	Ak dôjde pri výkone štátneho stavebného dohľadu alebo pri výkone spoločných správnych úkonov správny orgán s dotknutými orgánmi k rozporom, ktoré nedokážu odstrániť dohodou, postúpia riešenie rozporu svojim nadriadeným orgánom. Ak sa rozpor nepodarí odstrániť ani nadriadeným orgánom, postúpia jeho riešenie ministerstvu, ktoré ho rieši s príslušným ústredným orgánom štátnej správy.

§ 108
Upovedomenie o začatí konania

(1) Správny orgán upovedomí o začatí konania známych účastníkov a dotknuté orgány do siedmich pracovných dní odo dňa, keď je návrh na začatie konania úplný. Ak ide o stavbu, ktorá má byť pripojená na dopravnú infraštruktúru alebo na inžinierske siete, upovedomí aj vlastníkov  stavieb dopravnej infraštruktúry a inžinierskych sietí.

(2)	V upovedomení o začatí konania uvedie podstatné údaje z návrhu na začatie konania alebo priloží fotokópiu návrhu na začatie konania, určí termín ústneho pojednávania a miestnej obhliadky a uvedie miesto, kde sa možno oboznámiť s projektovou dokumentáciou. Správny orgán v upovedomení o začatí konania upozorní účastníkov a dotknuté orgány, že svoje návrhy, pripomienky a námietky môžu uplatniť najneskôr na ústnom pojednávaní, pretože na neskôr podané návrhy, pripomienky a námietky nemusí prihliadnuť. 

(3)	Správny orgán zverejní podstatné údaje z návrhu na začatie konania alebo návrh na začatie konania na svojom webovom sídle najneskôr v deň oznámenia účastníkom a dotknutým orgánom; to neplatí, ak ide o umiestnenie jednoduchej stavby. 

(4)	Termín ústneho pojednávania a miestnej obhliadky musí správny orgán určiť tak, aby účastníci a dotknuté orgány na prípravu mali najmenej sedem pracovných dní. 

(5)	Upovedomenie o začatí konania správny orgán nedoručuje dotknutým orgánom, ktoré v stanovisku v procese posudzovania vplyvov uviedli, že ich stanoviskom sa nahrádza stanovisko k posudzovanému zámeru v konaní podľa tohto zákona. 

(6)	Ak účastník a dotknutý orgán neoznámia svoje stanovisko k návrhu na začatie konania a k územnému zámeru alebo k stavebnému zámeru v určenej lehote, predpokladá sa, že voči návrhu nemajú pripomienky.

(7)	Ak konaniu predchádzalo posudzovanie vplyvov na životné prostredie a záverečné stanovisko je podkladom na konanie, správny orgán je povinný zverejňovať na úradnej tabuli a na webovom sídle v úplnom znení upovedomenie o začatí konania a rozhodnutie vo veci, vrátane rozhodnutia odvolacieho orgánu.

§ 109
Doručovanie

(1)	Ak sa v tomto zákone požaduje písomná forma podania, možno návrh podať aj elektronickými prostriedkami. Takéto podanie, ak je návrhom na začatie konania, opravným prostriedkom alebo späťvzatím podania, musí byť potvrdené do troch dní písomne alebo ústne do zápisnice na správnom orgáne; to neplatí, ak bol návrh podaný prostredníctvom elektronickej schránky, zaručeným elektronickým podpisom alebo inou bezpečnou elektronickou podobou výkonu štátnej správy vo výstavbe.  

(2)	Správny orgán doručuje rozhodnutia, upovedomenia o začatí konania  a predvolania adresované účastníkom, zúčastneným osobám a dotknutým orgánom písomne s doručením do vlastných rúk; to neplatí, ak ide o účastníka, zúčastnenú osobu alebo dotknutý orgán, ktorý má prístup k bezpečnej elektronickej komunikácii, ak sa mu týmto spôsobom doručuje, alebo ak si písomnosť prevzal osobne.

(3)	Ak je účastníkom dotknutá verejnosť, doručuje sa jej verejnou vyhláškou. Ak sa písomnosť doručuje verejnou vyhláškou, musí byť umiestnená na úradnej tabuli a zároveň na webovom sídle správneho orgánu. 
(4)	Ak má dotknutá verejnosť alebo skupina účastníkov, ktorá podala spoločné podanie, zvoleného zástupcu, správny orgán doručuje podľa odseku 2 zvolenému zástupcovi. 

(5)	V konaní s veľkým počtom účastníkov sa iným osobám ako v odseku 2 doručuje len verejnou vyhláškou. Veľkým počtom účastníkov sa rozumie počet presahujúci 50 účastníkov.

(6)	Ak sa zverejňujú návrhy na začatie konania alebo iné podania účastníkov-fyzických osôb na úradnej tabuli a na webovom sídle, správny orgán je povinný nezverejniť chránené osobné údaje fyzických osôb, najmä rodné číslo, dátum narodenia a adresu bydliska.

§ 110
Dokazovanie

(1) Na zistenie vlastníckych pomerov v území a existencie vecných práv k pozemku alebo k stavbe je rozhodujúci právny stav v čase rozhodovania. Ak správny orgán má elektronický prístup k aktuálnemu stavu katastra nehnuteľností, nevyžaduje od stavebníka predloženie výpisu z listu vlastníctva alebo kópie z katastrálnej mapy. 

(2) Obsah vlastných rozhodnutí a záväzných stanovísk, údaje a informácie uvedené v informačnom systéme,  na  webovom sídle alebo na úradnej tabuli  správneho orgánu sa na účely konaní podľa tohto zákona považujú za skutočnosti známe správnemu orgánu z úradnej činnosti.

(3) Ak stavebník alebo generálny projektant zabezpečili záväzné stanovisko dotknutého orgánu, stanovisko vlastníka stavby dopravnej infraštruktúry a vlastníka stavby inžinierskej siete alebo stanovisko účastníka pred začatím konania a zohľadnili v projekte a priložili v dokladovej časti projektovej dokumentácie, správny orgán sa obmedzí na prejednanie návrhu a jeho príloh s nimi  len v miere, v akej neboli zohľadnené návrhy, námietky a požiadavky, ktoré uplatnil. 

(4)Ak sa  navrhovateľ v konaní začatom na jeho návrh bez náležitého ospravedlnenia alebo bez závažného dôvodu ani na opätovné predvolanie nedostaví na ústne pojednávanie, na miestnu obhliadku alebo na vykonanie iného správneho úkonu, ktorý nemožno bez jeho osobnej účasti vykonať, správny orgán návrh zamietne.

(5) Správny orgán je povinný  vyrovnať sa so všetkými podaniami, návrhmi, pripomienkami a stanoviskami uplatnenými v konaní a rozhodnúť o nich. Nemusí prihliadnuť 
a) na opätovne uplatnené návrhy, pripomienky a námietky účastníkov, zúčastnených osôb a dotknutých orgánov, o ktorých už bolo právoplatne rozhodnuté v predchádzajúcom konaní alebo v inom konaní, ktorého obsah je záväzný pre rozhodnutie; to neplatí, ak sa zásadne zmenili skutkové okolnosti alebo predmet rozhodovania, alebo ak bolo toto rozhodnutie zrušené alebo vecne podstatne zmenené, 
b) na návrhy, pripomienky a námietky účastníkov, zúčastnených osôb a dotknutých orgánov, ktorých vyhovením by došlo k rozporu so zákonom, s územnoplánovacou dokumentáciou, so zastavovacími podmienkami alebo so záverečným stanoviskom orgánu posudzovania vplyvov,
c) na návrhy, námietky a oznámenia osoby, ktorá nie je účastníkom ani zúčastnenou osobou.
(6) Ak bolo predmetom dokazovania záverečné stanovisko orgánu posudzovania vplyvov a v priebehu konanie došlo k podstatnej zmene situácie v území alebo na navrhovanej stavbe, z ktorej vychádzalo, ktorá môže mať iný než predpokladaný vplyv na životné prostredie, správny orgán konanie preruší a vyzve stavebníka, aby obstaral nové záverečné stanovisko orgánu posudzovania vplyvov, ktoré zohľadní vplyvy zmien na životné prostredie.

(7) Odvolací orgán v odvolacom konaní neprihliada na návrhy, pripomienky a námietky účastníkov, ktoré neboli uplatnené v prvostupňovom konaní v určenej lehote, hoci uplatnené mali a mohli byť.

§ 111
Oprávnenie na uskutočnenie stavby

  Oprávnením na uskutočnenie stavby sa na účely tohto zákona rozumie vlastnícke právo,
oprávnenie vyplývajúce z vecného bremena a oprávnenie zo záväzkového vzťahu s vlastníkom pozemku alebo s vlastníkom stavby.

§ 112
Lehota na rozhodnutie

(1) Ak ďalej nie je ustanovené inak, vo veciach, ktoré možno rozhodnúť na podklade podaného návrhu stavebníka bez ústneho pojednávania alebo miestnej obhliadky, správny orgán je povinný rozhodnúť do 30 dní odo dňa začatia konania. Ak návrh na začatie konania nemal predpísané náležitosti, lehota na rozhodnutie začne plynúť odo dňa, keď boli nedostatky návrhu odstránené. 

(1)	Ak sa uskutočnilo ústne pojednávanie a miestna obhliadka, lehota na rozhodnutie začne plynúť odo dňa uskutočnenia ústneho pojednávania a miestnej obhliadky. Ak sa neuskutočnilo ústne pojednávanie ani miestna obhliadka, lehota na rozhodnutie začne plynúť odo dňa určeného na podanie návrhov, námietok a pripomienok dotknutých orgánov a účastníkov.

(3)  Vo zvlášť zložitých prípadoch, najmä ak ide o vyhradenú stavbu, o rozsiahlu líniovú stavbu alebo o stavbu s veľkým počtom účastníkov konania alebo ak je nevyhnutné obstarať znalecký posudok, posudok z kontrolnej prehliadky stavby alebo vykonať štátnu expertízu, správny orgán rozhodne do troch mesiacov.

(4) Ak správny orgán nemôže rozhodnúť v lehote podľa odsekov 1 až 3, je povinný o tom pred uplynutím lehoty písomne upovedomiť stavebníka s uvedením dôvodu a dodatočnej lehoty, ktorá môže byť najviac 60 dní.

(5) Do lehoty podľa odsekov 1 a 3 sa nezapočítava čas vyvesenia oznámenia o začatí konania doručované verejnou vyhláškou a čas odo dňa zvolania zhromaždenia obyvateľov obce alebo vyhlásenia referenda do dňa doručenia zápisnice o zhromaždení obyvateľov obce a o výsledku referenda.

§ 113
Nečinnosť

(1)	Správny orgán je nečinný, ak
a)	v konaní začatom na návrh nerozhodne v lehote na rozhodnutie, 
b)	nezačne konanie, ktoré možno začať z vlastného podnetu, 
c)	je nečinný bez procesného dôvodu alebo procesnej prekážky v začatom konaní alebo v opakovanom konaní po zrušení rozhodnutia po vrátení veci na základe prieskumu rozhodnutia správnym orgánom alebo  na základe rozhodnutia v správnom súdnictve.

Ak je správny orgán nečinný, správny orgán oprávnený rozhodnúť o odvolaní, uskutoční primerané organizačné opatrenia na dosiahnutie nápravy, alebo disciplinárne alebo personálne opatrenia podľa predpisov o štátnej službe, podľa predpisov o službe vo verejnom záujme alebo podľa pracovnoprávnych predpisov. Ak ani tieto opatrenia nevedú k náprave, správny orgán oprávnený rozhodnúť o odvolaní, rozhodne, že sám bude konať a rozhodne vo veci.  

Ú z e m n é  k o n a n i e

§ 114
Návrh na začatie konania

(1) Územné konanie začína na návrh, alebo z vlastného podnetu správneho orgánu.

(2) Návrh na začatie konania obsahuje 
      a) náležitostí podania podľa všeobecného predpisu o správnom konaní) (ďalej len „všeobecné náležitosti podania“),
 b) identifikačné údaje o pozemkoch, ktorých využívanie sa navrhuje zmeniť alebo obmedziť, alebo na ktorom sa má umiestniť stavba,	 
 c)  údaje o oprávnení nakladať s pozemkom,
      d) zoznam známych účastníkov.	

(3) Prílohou návrhu je projektová dokumentácia a doklady preukazujúce údaje a skutočnosti podľa odseku 1.

 (4) Ak ide o návrh na začatie konania, ktoré sa týka líniovej stavby, údaje podľa odseku 1 písm. b), c) a d) sa neuvádzajú.

  (5) Ak navrhovateľ nemá oprávnenie na nakladanie s pozemkami, možno uskutočniť územné konanie len ak ide o pozemok, ktorý možno na navrhovaný účel vyvlastniť.

(6) Účastníkom konania týkajúceho sa umiestnenia a povolenia konštrukcie na informácie s najväčšou informačnou plochou väčšou ako 20 m2 sú navrhovateľ a vlastník pozemku, na ktorom má byť osadená, alebo vlastník stavby, na ktorej má byť umiestnená alebo upevnená.
(7)	Správny orgán začína konanie z vlastného podnetu, ak predmetom konania je určenie stavebnej uzávery. Správny orgán môže začať konanie len na zabezpečenie budúceho využívania riešeného územia podľa pripravovanej územnoplánovacej dokumentácie obce, a to najskôr po schválení zadania a najneskôr pred začatím prerokovania návrhu územnoplánovacej dokumentácie.

§ 115
Posudzovanie návrhu na začatie konania
    
     (1) Podkladom na posudzovanie návrhu na začatie konania a projektovej dokumentácie je územný plán obce, územný plán zóny a zastavovací plán. Ak obec nemá územný plán, správny orgán použije územnotechnické podklady a zistenia z vlastného prieskumu alebo z miestnej obhliadky, alebo obstará územnoplánovaciu štúdiu a v nevyhnutnom rozsahu zabezpečí aj iné podklady.
(2) Správny orgán v konaní posudzuje  návrh na začatie konania a projektovú dokumentáciu, či
a)	je v súlade s určeným funkčným využitím územia a s regulatívmi územného plánu obce alebo územného plánu zóny, so zastavovacími podmienkami a s predchádzajúcimi rozhodnutiami o území,
b)	je v súlade s charakterom územia a s požiadavkami  na ochranu urbanistických a architektonických hodnôt v území, na ochranu obytného prostredia, na ochranu pamiatkového fondu a na ochranu verejnej zelene, 
c)	záväzné stanoviská a vyjadrenia dotknutých orgánov sú zohľadnené v projektovej dokumentácii,
d)	pripojenie na dopravnú infraštruktúru a na inžinierske siete navrhovaného umiestnenia stavby je v súlade so zastavovacími podmienkami a stanoviskami vlastníkov stavieb dopravnej infraštruktúry a stavieb inžinierskych sietí, 
e)	je zabezpečená komplexnosť uskutočňovania vrátane súvisiacich alebo podmieňujúcich vyvolaných úprav,
f)	je v súlade so záverečným stanoviskom orgánu posudzovania vplyvov, ak zmena užívania alebo umiestnenie stavby bolo predmetom hodnotenia vplyvu.

 (3) Správny orgán preruší konanie a vyzve navrhovateľa, aby v určenej lehote návrh doplnil, ak pri posudzovaní podľa odseku 2 zistí, že
    a) projektová dokumentácia neposkytuje dostatočný podklad na posúdenie a rozhodnutie vo veci,
    b) v projektovej dokumentácii sa nedodržali zastavovacie podmienky alebo regulatívy
        územného plánu, 
    c) v projektovej dokumentácii nie sú zohľadnené rozhodnutia a záväzné stanoviská dotknutých orgánov a záverečné stanovisko orgánu posudzovania vplyvov alebo
    d) v projektovej dokumentácii nie sú zohľadnené stanoviská vlastníkov dopravnej infraštruktúry a inžinierskych sietí na pripojenie.

(4) Správny orgán preruší konanie, ak bolo vyhlásené miestne referendum v obci alebo jej časti, ktorého predmet sa týka umiestňovanej výstavby alebo zmeny využívania územia a jeho výsledok môže ovplyvniť rozhodnutie vo veci, a to až do zistenia výsledku miestneho referenda.

    (5) Správny orgán zastaví konanie, ak sa začalo s využívaním pozemkov alebo uskutočňovaním stavebných prác pred vydaním územného rozhodnutia.

§ 116
Územné rozhodnutie

(1)	Správny orgán v podmienkach nového spôsobu využívania pozemkov určí
a)	spôsob, akým sa majú pozemky upraviť, usporiadať, zalesniť, odlesniť alebo odvodniť, 
b)	ako sa má obmedziť stavebná činnosť počas stavebnej uzávery,
c)	ako sa má stavba pripojiť na dopravnú infraštruktúru a na inžinierske siete, 
d)	spôsob zabezpečenia požiadaviek vyplývajúcich z blízkosti chráneného územia alebo ochranného pásma, zo záväzných stanovísk dotknutých orgánov a stanovísk účastníkov konania, 
e)	požiadavky na ochranu existujúcich stavieb, verejnej zelene, pamiatkového fondu, 
archeologických nálezísk a umeleckých diel umiestnených na verejnom priestore,
f)	zastavovacie podmienky pre umiestnenie stavby, vrátane požiadaviek na jej urbanistické začlenenie do okolia a na jej architektonické riešenie, ak sa na  pozemku umiestňuje stavba, 
g)	požiadavky na vypracovanie projektovej dokumentácie stavby.

(2) Ak ide o pozemky v zastavanom území, na ktoré sú určené zastavovacie podmienky, nové využívanie pozemkov musí zodpovedať zastavovacím podmienkam.  
(3) Správny orgán v územnom rozhodnutí okrem všeobecných náležitostí rozhodnutia podľa všeobecnej úpravy správneho konania) (ďalej len „všeobecné náležitosti rozhodnutia“) určí
a)	účel a spôsob nového využívania pozemkov,
b)	stavebný pozemok a umiestnenie stavby na ňom, jej druh a účel využitia,
c)	podmienky, ktorými zabezpečí súlad zmeny využívania pozemkov s regulatívmi územného plánu,
d)	vymedzenie plôch pre stavebnú uzáveru,
e)	podmienky na zabezpečenie súladu umiestňovanej stavby s požiadavkami na architektonické a urbanistické začlenenie stavby do územia a s požiadavkami na ochranu životného prostredia, obytného prostredia a iných záujmov, ktoré vyplynuli zo záväzných stanovísk dotknutých orgánov, 
f)	spôsob, akým sa majú pozemky upraviť, usporiadať, vysadiť, zalesniť, odlesniť alebo odvodniť, 
g)	rozsah a spôsob uskutočnenia terénnych úprav, ktorými sa podstatne mení územný systém ekologickej stability, vzhľad krajiny alebo odtokové pomery v území, 
h)	podmienky a rozsah delenia a sceľovania pozemkov, ak nevyplývajú z iného rozhodnutia alebo opatrenia, 
i)	vymedzí územie a určí podmienky jeho využívania na zriadenie alebo zrušenie plôch a stavieb na šport a rekreáciu, napríklad na golfové ihrisko alebo lyžiarske trate,
j)	vymedzí územie a určí podmienky jeho využívania na ťažobné práce a s nimi súvisiace činnosti,
k)	podmienky, ktoré vyplývajú zo záväzných stanovísk dotknutých orgánov,
l)	podmienky pripojenia stavby na dopravnú infraštruktúru a na inžinierske siete a podmienky riešenia všetkých nárokov a vplyvov stavby na územie,
m)	podiel zastavanej a nezastavanej plochy stavebného pozemku, ak to vyplýva z regulatívov územného plánu, a požiadavky na úpravu nezastavanej časti,
n)	požiadavky vyplývajúce zo záverečného stanoviska z hodnotenia vplyvov, ak ide o stavbu, ktorá bola hodnotená, a z vyjadrenia orgánu posudzovania vplyvov k podkladu rozhodnutia,
o)	vecný a časový súlad jednotlivých stavieb, činností a iných opatrení v území,
p)	požiadavky na obsah projektovej dokumentácie stavby na stavebné konanie,
q)	dobu platnosti rozhodnutia.

(4) Prílohou územného rozhodnutia je overený projekt. 

 (5) Správny orgán zamietne návrh, ak 
a)	nie je v súlade s regulatívmi územného plánu alebo so zastavovacími podmienkami,
b)	odporuje záverečnému stanovisku z posúdenia vplyvov alebo oprávneným požiadavkám dotknutej verejnosti,
c)	nie je v súlade so záväznými stanoviskami dotknutých orgánov a zmena by ohrozila dôležitý záujem ochrany poľnohospodárskej pôdy, lesných pozemkov alebo životného prostredia, 
d)	ohrozuje dôležité práva alebo právom chránené záujmy vlastníkov priľahlých pozemkov, 
e)	ide o umiestnenie steny alebo plotu na verejnom priestore, ktoré majú za cieľ rasovú alebo sociálnu segregáciu alebo
f)	nevyhovuje všeobecným technickým požiadavkám na výstavbu.

(6) Ak správny orgán neurčil v územnom rozhodnutí čas platnosti, územné rozhodnutie platí dva roky odo dňa, keď nadobudlo právoplatnosť; pri vyhradenej stavbe a pri líniovej stavbe tri roky.
(7)  Lehota platnosti územného rozhodnutia je zachovaná, ak sa počas jej plynutia začalo stavebné konanie alebo iné konanie nadväzujúce na územné rozhodnutie alebo ak sa začalo s uskutočňovaním činností alebo stavby, ktorá nevyžaduje stavebné povolenie.
(8)	Lehotu platnosti územného rozhodnutia stavby môže správny orgán predĺžiť na návrh navrhovateľa podaným pred jej uplynutím, ak je na to vážny dôvod. 
(9)	Správny orgán môže v územnom rozhodnutí určiť, že na uskutočnenie terénnych úprav sa nevyžaduje povolenie.

§ 117
Zmena a zrušenie územného rozhodnutia 

(1) Správny orgán môže na návrh navrhovateľa alebo jeho právneho nástupcu  zmeniť alebo zrušiť právoplatné územné rozhodnutie, ak sa zásadným spôsobom zmenili regulatívy územnoplánovacej dokumentácie, zastavovacie podmienky alebo iný rozhodujúci podklad územného rozhodnutia, alebo sa podstatne zmenili podmienky v území; to neplatí, ak sa už začalo s využívaním pozemkov alebo s uskutočňovaním  stavby v súlade s územným rozhodnutím. Konanie o zmene alebo zrušení územného rozhodnutia sa uskutoční len v rozsahu návrhu na začatie konania.
(2) V konaní o zmene rozhodnutia správny orgán postupuje primerane podľa ustanovení o územnom konaní. Novým rozhodnutím sa pôvodné rozhodnutie doplní alebo nahradí. Nové rozhodnutie je prvostupňovým rozhodnutím.
(3) Z vlastného podnetu môže správny orgán začať konanie o zmene alebo zrušenie územného rozhodnutia z dôvodu podľa odseku 1, alebo ak bolo dosiahnuté v rozpore so zákonom alebo všeobecne záväzným nariadením a na zmene alebo zrušení je verejný záujem alebo ak z uskutočňovania vyplýva dôvod, pre ktorý nie je možné návrhu na začatie konania vyhovieť. 
(4) Ak sa územné rozhodnutie zruší po nadobudnutí právoplatnosti  stavebného povolenia z dôvodu, že bolo vydané v rozpore so zákonom alebo všeobecne záväzným nariadením, ale so stavbou sa už začalo, nové územné  rozhodnutie sa už nevydá. 
S t a v e b n é   k o n a n i e

§ 118
Žiadosť o stavebné povolenie

(1) Žiadosť o stavebné povolenie je návrhom na začatie stavebného konania; obsahuje
     a) všeobecné náležitosti podania, 
    b) údaje o pozemku, na ktorom sa má uskutočniť stavba alebo zmena stavby,
    c) základné údaje o stavbe, jej druhu a účele využitia,
    d) údaje o priľahlých pozemkoch a stavbách,
    e) zoznam známych účastníkov,
    f) čas trvania a užívania stavby, ak ide o dočasnú stavbu,
     g) údaj o územnom rozhodnutí, ak povoľovaná stavba podlieha takémuto rozhodovaniu.
(2) Prílohou žiadosti o stavebné povolenie je projektová dokumentácia a doklady preukazujúce údaje podľa odseku 1.
(3) Žiadosť o stavebné povolenie sa podáva
a)	na samostatnú stavbu alebo jej zmenu,
b)	na súbor stavieb vrátane zariadenia staveniska,
c)	na jednotlivé stavby súboru stavieb podľa písmena b), ktoré budú spôsobilé na samostatné užívanie,
d)	na vyvolané úpravy, najmä preložky líniových stavieb dopravnej infraštruktúry a inžinierskych sietí, ochranné stavby a stavby na ochranu biotopov a na umožnenie prirodzenej migrácie voľne žijúcich zvierat. 

(4) Ak sa stavba skladá z prevádzkovo samostatných častí alebo zo súboru prevádzkovo samostatných stavieb, možno povoľovať všetky stavby spoločne, postupne po jednotlivých častiach súboru alebo po jednotlivých stavbách súboru.

(5)	Ak sa stavba skladá zo súboru prevádzkovo súvisiacich stavieb, možno ju povoľovať spoločne alebo postupne po jednotlivých stavbách s prihliadnutím na prevádzkovú závislosť stavieb.

(6)	Ak je v súbore prevádzkovo súvisiacich stavieb najmenej jedna, ktorú možno uskutočniť len na základe stavebného povolenia, povoľuje sa celý súbor stavieb spoločne, keď sa majú uskutočniť súčasne alebo v bezprostrednej časovej nadväznosti.

§ 119
Prerušenie stavebného konania

(1) Správny orgán preruší stavebné konanie a vyzve stavebníka, aby doplnil v určenej lehote žiadosť, ak zistí, že
a) projektová dokumentácia nemá požadované náležitosti a neposkytuje dostatočný podklad na posúdenie a rozhodnutie s uvedením odôvodnenia,
b) v projektovej dokumentácii neboli dodržané zastavovacie podmienky,
c) v projektovej dokumentácii nie sú zohľadnené rozhodnutia a záväzné stanoviská dotknutých orgánov, záverečné stanovisko z posudzovania vplyvov alebo technické podmienky alebo kapacitné požiadavky pripojenia na dopravnú infraštruktúru a inžinierske siete.

(2)	Ak pred skončením konania stavebník zomrie, správny orgán preruší stavebné konanie do skončenia dedičského konania. Ak zanikne stavebník, ktorý je právnickou osobou, správny orgán preruší konanie do času, keď je známy právny nástupca. 

(3)	Správny orgán môže stavebné konanie prerušiť a určiť, že v konaní bude pokračovať až po rozšírení žiadosti na ďalšie stavby súboru stavieb alebo na vyvolané investície alebo na celý súbor stavieb vrátane vyvolaných úprav.

 (4) Ak to z dôležitého dôvodu navrhne stavebník, správny orgán môže stavebné konanie prerušiť najdlhšie na 30 dní; na toto prerušenie nie je potrebný súhlas iných účastníkov ani záväzné stanovisko dotknutých orgánov.

§ 120
Ústne pojednávanie

(1) Správny orgán nariadi ústne pojednávanie spravidla spojené s miestnou obhliadkou stavebného pozemku alebo stavby. Od miestnej obhliadky správny orgán môže upustiť, ak
     a) sú mu známe pomery staveniska, stavba a jej okolie a žiadosť o stavebné povolenie a projektová dokumentácia stavby poskytujú dostatočný podklad pre rozhodnutie, alebo
     b) to zhodne navrhnú účastníci.

 (2) Správny orgán môže upustiť od ústneho pojednávania z dôvodu podľa odseku 1, ak jedinými účastníkmi sú stavebník a generálny projektant, alebo ak stavebník  dodá správnemu orgánu súhlasné písomné stanoviská ostatných účastníkov. Ak správny orgán upustil od ústneho pojednávania, písomne vyzve zúčastnené osoby a dotknuté orgány, aby uplatnili svoje prípadné návrhy, pripomienky a námietky v určenej lehote, ktorá nesmie byť kratšia ako sedem pracovných dní odo dňa doručenia výzvy, a upozorní ich, že na neskôr doručené návrhy, pripomienky a námietky nemusí prihliadnuť.

(3) Správny orgán predvolá na ústne pojednávanie stavebníka a všetkých ostatných účastníkov a zúčastnené osoby a podľa potreby aj zástupcov dotknutých orgánov a iné osoby, najmä tie, ktoré upovedomil o začatí konania.

(4) Predvolanie a výzvu podľa odseku 3 treba doručiť najmenej sedem pracovných dní pred ústnym pojednávaním. Vo výzve správny orgán uvedie, že návrhy, pripomienky a námietky môžu vyzvané osoby uplatniť najneskôr na ústnom pojednávaní a že na neskôr uplatnené námietky a požiadavky nemusí prihliadnuť. 

§ 121
Zastavenie konania

Správny orgán zastaví konanie, ak zistí, že
a)	stavba je v rozpore s regulatívmi územného plánu alebo so zastavovacími podmienkami,
b)	stavebník nemá oprávnenie na uskutočnenie stavby,
c)	na pozemok je určená stavebná uzávera,
d)	ide o pozemok, ktorý je vylúčený zo zastavania, a nejde o stavbu, ktorá je tam prípustná,
e)	nejde o stavbu, 
f)	na uskutočnenie stavby nie je potrebné stavebné povolenie, 
g)	stavba nebola predmetom posudzovania vplyvov, hoci mala byť, 
h)	so stavebnými prácami sa začalo skôr než bolo vydané stavebné povolenie,
i)	dedič nemá záujem pokračovať v stavebnom konaní, alebo
j)	stavebník, ktorým je právnická osoba, zanikol s likvidáciou.

§ 122
Podklad rozhodnutia

(1)	Podkladom rozhodnutia je
a)	žiadosť o stavebné povolenie a jej prílohy,
b)	zastavovacie podmienky podľa zastavovacieho plánu alebo podľa územného rozhodnutia, ak v obci nie je zastavovací plán,
c)	záväzné stanoviská dotknutých orgánov a právoplatné rozhodnutia o predbežných otázkach,
d)	technické podmienky a kapacitné požiadavky pripojenia na dopravnú infraštruktúru a na inžinierske siete, 
e)	záverečné stanovisko orgánu posudzovania vplyvov, ak ide o stavbu, ktorá bola hodnotená,
f)	vyjadrenia ostatných účastníkov, 
g)	znalecké posudky a odborné posudky a dobrozdania osôb s oprávnením, ak boli v konaní vyžiadané alebo uplatnené, 
h)	zápisnica zo zhromaždenia obyvateľov obce alebo jej časti a výsledok miestneho referenda, ak sa uskutočnilo.

(2) Ak dotknuté orgány neoznámia správnemu orgánu svoje záväzné stanoviská a vyjadrenia v určenej lehote, predpokladá sa, že nemajú námietky k povoleniu stavby. 
 
(3) Správny orgán preskúma podklad rozhodnutia z hľadiska, či
a)	stavebník má oprávnenie na uskutočnenie stavby,
b)	povoľovaná stavba je v súlade s obsahom záväzného stanoviska orgánu územného plánovania,
c)	povoľovaná stavba je v súlade so záverečným stanoviskom z posudzovania vplyvov, ak  ide o stavbu podliehajúcu posudzovaniu vplyvov,
d)	povoľovaná stavba nesleduje segregáciu alebo vylúčenie niektorých osôb, skupiny obyvateľov alebo nájomcov na rasovom, národnostnom alebo sociálnom základe,
e)	projektová dokumentácia stavby spĺňa všeobecné technické požiadavky na výstavbu a  požiadavky na bezbariérové užívanie povoľovanej stavby, ak je určená na užívanie takýmito  osobami alebo ide o stavbu, ktorú bude užívať verejnosť,
f)	projektová dokumentácia spĺňa základné požiadavky na stavby a či v nej boli zohľadnené rozhodnutia a záväzné stanoviská dotknutých orgánov a stanoviská vlastníkov stavieb dopravnej infraštruktúry a inžinierskych sietí, 
g)	projektovú dokumentáciu vypracoval projektant s oprávnením alebo kvalifikovaná osoba.

(4) Správny orgán zabezpečí vzájomný súlad podkladov rozhodnutia, pritom neprihliadne na návrh alebo inú požiadavku, 
   a)  ktorá už bola alebo mohla byť vybavená v územnom konaní alebo v záverečnom stanovisku z posudzovania vplyvov,
   b)   o ktorej už rozhodol iný správny orgán alebo súd a rozhodnutie je právoplatné,
   c)   ktorá bola uplatnená až po uplynutí určenej lehoty, ak účastník konania bol vopred upozornený,
    d)  ktorá bola vybavená na ústnom pojednávaní alebo na miestnej obhliadke a je      zaznamenaná v zápisnici,
    e)  ktorej vyhovením by sa porušil zákon, alebo
    f)  ktorá je v rozpore s regulatívmi územnoplánovacej dokumentácie, alebo so zastavovacími podmienkami, alebo so záverečným stanoviskom orgánu posudzovania vplyvov.

§ 123
Stavebné povolenie

(1) Stavebné povolenie obsahuje okrem všeobecných náležitostí rozhodnutia
a)	identifikačné údaje stavebníka,
b)	identifikačné údaje ostatných účastníkov,
c)	druh a účel povoľovanej stavby alebo zmeny stavby,
d)	parcelné čísla stavebných pozemkov podľa registra C katastra nehnuteľností, na ktorých sa stavba povoľuje.
(2) Ak ide o stavebné povolenie líniovej stavby alebo stavby s veľkým počtom účastníkov, údaje podľa odseku 2 písm. b) sa v stavebnom povolení neuvádzajú.
(3) V stavebnom povolení správny orgán určí podmienky na uskutočnenie stavby a rozhodne o námietkach účastníkov. Podmienkami zabezpečí požiadavky uplatnené v záväzných stanoviskách dotknutých orgánov, komplexnosť stavby, dodržanie základných požiadaviek na stavby, všeobecných technických požiadaviek na výstavbu vrátane osobitných technických požiadaviek na bezbariérové užívanie. 
(4) Správny orgán môže v stavebnom povolení  určiť
a)	povinnosť oznámiť určité štádiá uskutočňovania stavby na účel vykonania kontrolnej prehliadky, 
b)	lehotu na dokončenie stavby,
c)	pozemky, ktoré budú tvoriť stavenisko,
d)	povinnosť vypracovať a predložiť vykonávací projekt ešte pred začatím stavebných prác; to neplatí, ak ide o jednoduchú stavbu alebo o konštrukciu na informácie,
e)	povinnosť predložiť doklady, odborné expertízy a posudky, výsledky kontrolných meraní a statických posudkov podľa stanoviska dotknutého orgánu, 
f)	požiadavky na označenie stavby,
g)	podrobnosti o povolených opatreniach na stavbe alebo na pozemku mimo staveniska, 
h)	povinnosť oznámiť meno a priezvisko stavbyvedúceho alebo stavebného dozorcu alebo obchodné meno generálneho zhotoviteľa stavby, ak bude určený až vo výberovom konaní, do 15 dní od jeho ukončenia,
i)	 povinnosť obstarať kontrolné statické posúdenie, projektové hodnotenie energetickej hospodárnosti budovy a radónové hodnotenie k vykonávaciemu projektu, ak ide o vyhradenú stavbu,
j)	 zastavovacie podmienky, ak súčasťou stavebného konania je aj umiestnenie jednoduchej stavby; to neplatí, ak zastavovacie podmienky vyplývajú zo zastavovacieho plánu alebo z územného rozhodnutia.

(5) Prílohou stavebného povolenia je overený projekt.
 
§ 124
Zamietnutie žiadosti o stavebné povolenie

Správny orgán zamietne žiadosť o stavebné povolenie, ak zistí, že stavbu nemožno povoliť z dôvodu, že
a)	jej umiestnenie na stavebnom pozemku nie je v súlade so zastavovacími podmienkami alebo so záverečným stanoviskom z posudzovania vplyvov,
       b) stavba podľa projektovej dokumentácie nezodpovedá základným požiadavkám na stavby alebo všeobecným technickým požiadavkám na výstavbu,
      c) projektovú dokumentáciu stavby nevypracoval projektant s oprávnením, 
      d) projekt stavby ani po jeho prepracovaní nie je v súlade so záväznými stanoviskami dotknutých orgánov,
      e) projektová dokumentácia stavby neumožňuje uskutočniť stavbu a jej nedostatky nemožno odstrániť v konaní ani v dodatočnej lehote určenej stavebným úradom,
       f) nemá zabezpečené bezbariérové užívanie, ak ide o stavbu určenú na užívanie osobami so zdravotným postihnutím alebo o stavbu určenú, aby ju navštevovala verejnosť, 
        g) jej účelom je segregácia alebo vylúčenie niektorých osôb, skupiny obyvateľov alebo nájomcov na rasovom, národnostnom alebo sociálnom základe,
        h) nemožno ju pripojiť na inžinierske siete v mieste stavby, najmä na verejný vodovod, na verejnú kanalizáciu a na rozvodnú sieť elektrickej energie; to neplatí, ak ide o vedenie alebo o stavbu, ktorá na svoju prevádzku nevyžaduje pripojenie na inžinierske siete.
§ 125
Doručenie stavebného povolenia

(1) Správny orgán doručuje stavebné povolenie spolu s overeným  projektom stavebníkovi.  Vlastníkovi stavby, ak nie je stavebníkom, a účastníkom a dotknutým orgánom sa doručuje stavebné povolenie bez prílohy. Jedno vyhotovenie projektu stavby sa uloží na správnom orgáne ako súčasť jeho registratúry.  

(2) Stavebné povolenie a rozhodnutie o predĺžení jeho platnosti sa oznamuje verejnou vyhláškou, ak sa týmto spôsobom oznamovalo začatie stavebného konania.
§  126
Platnosť stavebného povolenia

(1)	Stavebné povolenie platí dva roky a stavebné povolenie konštrukcie na informácie jeden rok odo dňa, keď nadobudlo právoplatnosť, ak správny orgán v rozhodnutí neurčil na začatie stavby dlhšiu lehotu. Stavebné povolenie nestráca platnosť, ak sa v tejto lehote začalo so stavebnými prácami v súlade s podmienkami stavebného povolenia.

(2)	Lehotu platnosti stavebného povolenia môže správny orgán predĺžiť na žiadosť stavebníka podanú pred jej uplynutím. Odo dňa podania žiadosti do právoplatnosti rozhodnutia o nej lehota neplynie. 

(3)	V konaní o predĺženie platnosti stavebného povolenia nie je potrebné záväzné stanovisko obce.

§ 127
Zmena stavebného povolenia 

(1)	Na konanie o zmene stavby pred jej dokončením sa primerane vzťahujú ustanovenia o  žiadosti o stavebné povolenie, o stavebnom konaní a o stavebnom povolení.

(2)	Príslušným správnym orgánom je ten, ktorý vydal stavebné povolenie.

(3)	Účastníkmi sú osoby, ktoré boli účastníkmi v stavebnom konaní a ich právni nástupcovia; to neplatí, ak sa ich navrhovaná zmena stavby priamo netýka.

(4)	Žiadosť stavebníka o zmenu stavebného povolenia obsahuje náležitosti v rozsahu, v akom sú potrebné na posúdenie zmeny stavby a v prílohe kópiu overeného projektu s vyznačenou  zmenou. 

(5)	Ak sa má uskutočniť zmena budovy, ktorá je architektonickým dielom chráneným autorským právom, zásahom do hlavných tvaroslovných architektonických prvkov, stavebník musí preukázať aj súhlas autora); to neplatí, ak autor nie je známy, uplynul  čas autorskej ochrany diela, alebo ak ide o umiestnenie vedenia elektronickej komunikačnej siete, antény a zvodu z nej alebo bleskozvodu.

(6)	Správny orgán preskúma žiadosť len v rozsahu, v akom sa navrhuje zmena stavby. 

(7)	Ak správny orgán po kontrolnej prehliadke na stavbe nezistil dôvod na zamietnutie žiadosti alebo na zastavenie konania, vydá stavebné povolenie, ktorým povolí zmenu stavby. Ak je navrhnutá zmena stavby v súlade so zastavovacími podmienkami i s podmienkami dotknutých orgánov uvedených v stavebnom povolení a nezasahuje priamo do práv a oprávnených záujmov účastníkov, správny orgán rozhodne bez vydania stavebného povolenia o povolení zmeny stavby len zápisom do stavebného denníka a overí kópiu projektu s vyznačenou zmenou podľa odseku 4.

(8)	Novým stavebným povolením sa pôvodné stavebné povolenie mení v časti, ktorá je predmetom konania o zmene stavby.

K o l a u d a č n é   k o n a n i e

§ 128
Účastníci

(1)	Účastníkmi v kolaudačnom konaní sú stavebník, ako aj vlastník pozemku a vlastník kolaudovanej stavby, ak nie je stavebníkom.  Účastníkmi v kolaudačnom konaní, ktoré sa uskutočňuje po zmene stavby, sú iba stavebník a vlastník stavby, na ktorej bola vykonaná zmena stavby.
(2)	Správny orgán na kolaudačné konanie prizve generálneho projektanta a generálneho zhotoviteľa stavby; ak stavebník uskutočňoval stavbu svojpomocou, prizve stavebného dozorcu, ktorý vykonával na kolaudovanej stavbe stavebný dozor.
(3)	Správny orgán môže na kolaudačné konanie, najmä na ústne pojednávanie spojené s kolaudačnou obhliadkou stavby, prizvať aj iné osoby, ak je to potrebné na zistenie skutočného technického a prevádzkového stavu stavby a pripojenia stavby na inžinierske siete, na overenie vhodnosti stavebných výrobkov na zamýšľané použitie alebo na preskúmanie dokladov o spôsobe nadobudnutia stavebných výrobkov a zabezpečenia stavebných prác.
(4)	Ak ide o stavbu s prevádzkarňou alebo o stavbu, ktorú bude prevádzkovať alebo užívať iná osoba, než stavebník, správny orgán môže prizvať aj budúceho prevádzkovateľa alebo užívateľa; to neplatí, ak ide o vlastníkov bytov v bytovom dome. 

(5)	Správny orgán môže s kolaudačným konaním spojiť konanie o zmene stavebného povolenia, ak sa stavba podstatne neodchyľuje od overeného projektu, podmienok stavebného povolenia a vykonávacieho projektu. Účastníkmi spojeného konania sú aj tí účastníci stavebného konania, ktorých práva, právom chránené záujmy a plnenie uloženej povinnosti môžu byť zmenou stavby priamo dotknuté. 

(6)	Príslušným správnym orgánom je ten, ktorý vydal stavebné povolenie.

§ 129
Návrh na začatie kolaudačného konania
 
(1) Návrh na začatie kolaudačného konania obsahuje
    a) všeobecné náležitosti podania,  
    b) označenie stavby a miesta stavby, 
    c) predpokladaný termín úplného dokončenia stavby vrátane zrušenia a  vypratania staveniska a dokončenia úprav okolia stavby, 
    d) údaj o tom, či sa uskutočnila alebo sa má uskutočniť skúšobná prevádzka a čas jej trvania,
    e) označenie stavebného povolenia alebo označenie územného rozhodnutia, ak sa na stavbu nevyžadovalo stavebné povolenie.  
(2) Prílohou návrhu je     
a) geodetická dokumentácia týkajúca sa vytýčenia priestorovej polohy stavby, protokol o kontrolnom meraní priestorovej polohy stavby a geometrický plán na aktualizáciu katastrálneho operátu,
b) protokol z prevádzkovej skúšky počas skúšobnej prevádzky, alebo vyhodnotenie komplexného preskúšania, ak sa uskutočnilo,
 c) stavebná dokumentácia, energetický certifikát, ak ide o bytovú budovu podliehajúcu energetickej certifikácii,
d) doklady o vykonaných skúškach vzoriek stavebných výrobkov odobratých na stavbe,
e) výsledky uskutočnených meraniach a revízií vyhradených technických zariadení a doklady o spôsobilosti technických zariadení na plynulú a bezpečnú prevádzku,
f) geodetická časť dokumentácie skutočného zhotovenia stavby.

§ 130
Kolaudačná obhliadka stavby

(1) Ak je návrh na začatie kolaudačného konania úplný, správny orgán upovedomí o začatí kolaudačného konania účastníkov zo stavebného konania, dotknuté orgány a prizvané osoby. Zároveň nariadi ústne pojednávanie spojené s kolaudačnou obhliadkou stavby tak, aby mali najmenej sedem pracovných dní na prípravu. 
(2) V upovedomení o začatí kolaudačného konania správny orgán upozorní účastníkov a dotknuté orgány, že námietky a pripomienky môžu uplatniť najneskôr  na ústnom pojednávaní spojenom s kolaudačnou obhliadkou stavby, inak na ne nemusí prihliadať.
(3)  Správny orgán v rámci kolaudačnej obhliadky stavby zisťuje, či  
a)	stavba  je  stavebne  dokončená a spôsobilá na užívanie v súlade s účelom, na ktorý je určená, vrátane vyvolaných úprav,
b)	stavba je uskutočnená podľa podmienok stavebného povolenia, overeného projektu stavby a vykonávacieho projektu, ak bol použitý na uskutočňovanie stavby,  
c)	boli odstránené nedostatky zistené pri kontrolných prehliadkach počas uskutočňovania stavby, 
d)	je zaručená bezpečnosť a ochrana zdravia osôb, požiarna bezpečnosť a ochrana životného prostredia,
e)	sú funkčné technické systémy budovy a iné technické a prevádzkové zariadenia stavby,
f)	stavba je pripojená na verejný vodovod a na verejnú kanalizáciu, ak je v obci, 
g)	 stavba je pripojená na verejný elektrický rozvod,
h)	 je zabezpečený prístup k stavbe,
i)	stavba vyhovuje požiadavkám na bezbariérové užívanie, ak je určená na užívanie osobami so zdravotným postihnutím alebo ak ide o budovu, ktorú bude navštevovať verejnosť,
j)	je zabezpečená plynulá a bezpečná prevádzka vyhradených technických zariadení,
k)	sú splnené podmienky stavebného povolenia na nevyhnutnú komplexnosť výstavby a na vylúčenie negatívnych vplyvov stavby  a jej prevádzky na životné prostredie, alebo ich obmedzenie na prípustnú mieru.
 (4) Ak správny orgán zistí, že stavba nie je spôsobilá na užívanie na určený účel z dôvodu, že je stavebne nedokončená, že má vážne kolaudačné nedostatky alebo že nevyhovuje požiadavkám podľa odseku 3, konanie preruší a vyzve navrhovateľa, aby v lehote nie kratšej ako 15 dní stavbu dokončil a odstránil kolaudačné nedostatky, vrátane dokončenia vyvolaných úprav.
(5) Správny orgán preruší kolaudačné konanie, ak je potrebné uskutočniť skúšku stavebného výrobku z hľadiska jeho vhodnosti na zamýšľané použitie, uskutočniť skúšobnú prevádzku alebo preskúmať doklady o nadobudnutí stavebných výrobkov a o finančnom zabezpečení stavebných prác.
§ 131
Kolaudačné rozhodnutie
(1) Kolaudačným rozhodnutím sa povoľuje užívanie stavby na určený účel a určujú sa podmienky užívania stavby.
(2) V kolaudačnom rozhodnutí správny orgán  môže podľa druhu a účelu  stavby uložiť podmienky vyplývajúce zo všeobecných technických požiadaviek na výstavbu, odstránenie drobných nedostatkov skutočného zhotovenia stavby zistených pri kolaudačnej obhliadke, vypratanie staveniska a úpravu okolia stavby a určiť primeranú lehotu na ich uskutočnenie.
(3) Ak sa má stavba užívať ako prevádzkareň, kolaudačné rozhodnutie je zároveň osvedčením, že prevádzkareň je podľa dokladov o vykonaní predpísaných skúšok, meraní a revízií vyhradených technických zariadení a dokladov o technickej spôsobilosti prevádzkových zariadení spôsobilá na plynulú a bezpečnú prevádzku.
(4) Ak ide o nebytovú budovu, správny orgán určí v podmienkach podľa odseku 2 lehotu, do ktorej je stavebník povinný dodať energetický certifikát kolaudovanej budovy; táto lehota nesmie byť dlhšia ako šesť mesiacov.
§ 132
Predčasné užívanie stavby

 (1)  Správny orgán môže v začatom kolaudačnom konaní na žiadosť stavebníka povoliť predčasné užívanie stavby ešte pred jej úplným dokončením, ak to neohrozí  dokončenie stavby a stavba vyhovuje základným požiadavkám na stavby, všeobecným  technickým požiadavkám na výstavbu vrátane požiadaviek na bezbariérové užívanie.  
(2) Stavebník pripojí ku žiadosti o povolenie podľa odseku 1 súhlas generálneho zhotoviteľa stavby s dohodnutými podmienkami predčasného užívania stavby.  Ak ide o stavby uskutočňované svojpomocou podmienky predčasného užívania stavby uvedie stavebník v žiadosti.
(3) Podmienky predčasného užívania správny orgán určí po prerokovaní s dotknutými orgánmi. 
(4) Predčasné užívanie môže správny orgán povoliť najdlhšie na šesť mesiacov. Ak je to potrebné z prevádzkových dôvodov, správny orgán môže na žiadosť stavebníka predčasné užívanie stavby primerane predĺžiť. 
(5) Platnosť rozhodnutia o predčasnom užívaní stavby zaniká uplynutím času, na ktoré bolo povolené, alebo rozhodnutím o zrušení predčasného užívania.
(6) Po skončení predčasného užívania stavby a vyhodnotení jeho vplyvu na spôsobilosť stavby na trvalé užívanie, správny orgán dokončí kolaudačné konanie.

K o n a n i e  o  z m e n e  v  u ž í v a n í  s t a v b y

§ 133
Návrh na začatie konania

(1)	Navrhovateľom je vlastník stavby.

(2)	Návrh na začatie konania obsahuje
a)	všeobecné náležitosti podania,
b)	údaj o doterajšom spôsobe užívania stavby a navrhovanú zmenu v účele alebo spôsobe užívania stavby,
c)	označenie kolaudačného rozhodnutia,
d)	údaj, či sa navrhovaná zmena v účele alebo spôsobe užívania stavby priamo týka aj iných osôb; to neplatí, ak ide o nájomcov bytov a nebytových priestorov,
e)	údaj o tom, či zmena v užívaní stavby vyžaduje stavebné úpravy, výmenu technických zariadení alebo zmenu technických systémov budovy.

(3)	Prílohou návrhu na začatie konania je projektová dokumentácia a doklady preukazujúce údaje podľa odseku 1.

§ 134
Povolenie zmeny v užívaní stavby

(1)	Správny orgán upovedomí o začatí konania o zmenu v užívaní stavby dotknuté orgány do siedmich dní odo dňa, keď je návrh na začatie konania úplný, a nariadi ústne pojednávanie spojené s miestnou obhliadkou.

(2)	Správny orgán zmenu v užívaní povolí, ak nie je v rozpore so základnými požiadavkami na stavby, všeobecnými technickými požiadavkami na výstavbu a netýka sa iných osôb, alebo vplyv zmeny v užívaní nemá priamy vplyv na ich práva alebo právom chránené povinnosti. Prílohou rozhodnutia o povolení zmeny v užívaní stavby je vyhotovenie projektu zmeny stavby overený stavebným úradom, ak súčasťou zmeny v užívaní boli potrebné aj stavebné úpravy.

(3)	Ak so zmenou v užívaní stavby je potrebné uskutočniť aj zmenu stavby, správny orgán môže rozhodnúť o oboch zmenách jedným rozhodnutím.

(4)	Správny orgán nemôže povoliť zmenu v užívaní stavby, ak je zmena v nesúlade s regulatívmi územnoplánovacej dokumentácie alebo ak nová prevádzka ohrozuje okolie stavby.

K o n a n i e  o  o d s t r á n e n i e  s t a v b y

§ 135
Návrh na začatie konania

(1)	Navrhovateľom je vlastník stavby.

(2)	Návrh na začatie konania obsahuje
a)	všeobecné náležitosti podania,
b)	údaje o stavbe a mieste stavby,
c)	dôvod odstránenia stavby,
d)	údaje o možnom ohrození okolia stavby, najmä ohrozenia susedných stavieb, a o potrebe vyvolaných úprav,
e)	údaj o osobách, ktorých sa odstránenie stavby môže priamo dotknúť na ich právach alebo právom chránených záujmoch alebo znemožniť plniť uloženú povinnosť; to neplatí, ak ide o nájomcov bytov, nebytových priestorov a pozemkov,
f)	údaj o čase a spôsobe odstránenia stavby a o naložení so stavebným odpadom,
g)	údaj o tom, či sa stavba bude odstraňovať dodávateľsky alebo svojpomocou,
h)	údaj o osobe, ktorá bude vykonávať stavebný dozor, ak sa stavba bude odstraňovať svojpomocou.

§ 136
Priebeh konania

(1)	Správny orgán upovedomí o návrhu na začatie konania do siedmich dní odo dňa, keď je návrh na začatie konania úplný, 
a)	osoby, ktorých práva môžu byť odstránením stavby priamo dotknuté, a
b)	dotknuté orgány.

(2)	Správny orgán zverejní návrh na začatie konania na úradnej tabuli a na webovom sídle najmenej na 15 dní. Ak je to vhodné, upovedomí o návrhu na začatie konania aj verejnosť v blízkosti stavby, ktorá sa má odstrániť, spolu s výzvou na podanie pripomienok a námietok a s uvedením miesta a lehoty na ich uplatnenie.

(3)	Po uplynutí lehoty na uplatnenie pripomienok a námietok správny orgán nariadi ústne pojednávanie spojené s miestnou obhliadkou.

(4)	 Správny orgán povolí odstrániť stavbu 
a) na návrh vlastníka stavby rozhodnutím, ak ide o stavbu, na ktorej uskutočnenie sa vyžaduje stavebné povolenie,
b) na základe ohlásenia vlastníka stavby stavebným súhlasom, ak ide o stavbu,  na ktorej uskutočnenie postačuje stavebný súhlas.

(5)	Ak sa má na mieste odstraňovanej stavby nadväzne uskutočniť novostavba,  ktorá vyžaduje stavebné povolenie, možno povolenie na odstránenie stavby zahrnúť do stavebného povolenia. Ak sa má na mieste odstraňovanej stavby nadväzne uskutočniť novostavba, na ktorú postačuje stavebný súhlas,  možno ohlásenie odstránenia stavby spojiť s ohlásením novej stavby a vydať jeden stavebný súhlas.

(6)	Ak sa v konaní preukáže, že odstránenie stavby nemá priamy vplyv na práva iných osôb, ani na životné prostredie a miesto stavby po odstránení stavby vyhovuje regulatívom územnoplánovacej dokumentácie, správny orgán povolí odstránenie stavby. V rozhodnutí o povolení odstrániť stavbu určí podmienky odstránenia stavby, najmä statické zabezpečenie susedných stavieb, naloženie so stavebným odpadom a spôsob úpravy miesta stavby po jej odstránení.

K o n a n i e   o   n e p o v o l e n e j   s t a v b e

§ 137
Začatie konania

(1) Konanie o nepovolenej stavbe sa začína z vlastného podnetu správneho orgánu bezodkladne po oznámení vykonaného štátneho stavebného dohľadu, ktorým sa zistilo, že uskutočňovaná stavba, alebo zmena stavby je nepovolenou stavbou.

(2) Účastníkom je 
a)	stavebník nepovolenej stavby,
b) vlastník pozemku alebo stavby, na ktorom  je nepovolená stavba, ak sám nie je stavebníkom.

(3)	Ak stavebník nepovolenej stavby nie je známy, správny orgán mu ustanoví opatrovníka. Rozhodnutie o ustanovení opatrovníka správny orgán oznámi verejnou vyhláškou a opatrovníkovi doručením do vlastných rúk.

§ 138
Priebeh konania

(1)	Správny orgán je povinný bezodkladne nariadiť stavebníkovi odstránenie nepovolenej stavby. V rozhodnutí určí okrem všeobecných náležitostí rozhodnutia
a)	primeranú lehotu na odstránenie stavby,
b)	podmienky, ktoré je potrebné dodržať pri odstraňovaní stavby, najmä vzhľadom na okolité stavby a verejný priestor, odvoz odpadu z odstraňovanej stavby a uvedenie miesta stavby do pôvodného stavu,
c)	výšku zábezpeky ako predbežné náklady potrebné na  odstránenie stavby pre prípad náhradného výkonu rozhodnutia.

(2)	Rozhodnutie o nariadení odstránenia nepovolenej stavby alebo jej časti sa oznamuje účastníkom doručením do vlastných rúk a zároveň sa zverejní na úradnej tabuli a na webovom sídle správneho orgánu. 

(3)	Stavebník je povinný bezodkladne stavbu odstrániť na vlastné náklady. 

(4)	 Ak stavebník v určenej lehote neodstránil nepovolenú stavbu alebo jej časť, správny orgán podá návrh na uskutočnenie výkonu rozhodnutia stavebnému inšpektorátu a oznámenie orgánom činným v trestnom konaní. 

K o n a n i e  o  o p a t r e n i a ch  n a   z a b e z p e č e n i e 
ú d r ž b y   s t a v i e b  v o   v e r e j n o m  z á u j m e

§ 139
Začatie konania

(1)	Konanie o opatreniach na zabezpečenie údržby stavieb nariadených z dôvodu ochrany verejného záujmu  z dôvodu, že bezprostredne ohrozujú verejný priestor, sa začína z vlastného podnetu správneho orgánu bezodkladne po oznámení výsledku vykonaného štátneho stavebného dohľadu. 

(2)	 Účastníkom je vlastník stavby, ak obsahom nariadenia je povinnosť 
a)	uskutočniť nariadené udržiavacie práce na stavbe, 
b)	obstarať kontrolnú statickú prehliadku nosných konštrukcií stavby, pri ktorej je podozrenie na statickú nestabilitu  alebo je viditeľné opotrebenie nosných konštrukcií stavby,
c)	vypratať stavbu, alebo
d)	odstrániť stavbu.

(3)	Účastníkom je vlastník pozemku, ak obsahom nariadenia je povinnosť vypratať pozemok alebo uskutočniť na vlastné náklady neodkladné úpravy na stavebnom pozemku, najmä uviesť pozemok alebo miesto odstránenej stavby do pôvodného stavu, terénne úpravy na zabezpečenie odtoku vôd, alebo odstránenie ruiny z pozemku.  

(4)	Ak obsahom nariadenia je odstránenie stavby, účastníkmi sú vlastník stavby a generálny zhotoviteľ stavby.

§ 140
Priebeh konania

(1)	Správny orgán predvolá účastníka na ústne pojednávanie, spravidla spojené s miestnou obhliadkou, aby s ním prejednal výsledky štátneho stavebného dohľadu, vypočul jeho stanovisko a preveril vecné, finančné a technické možnosti uskutočnenia opatrení na zabezpečenie údržby stavby vo verejnom záujme. Na ústne pojednávanie môže predvolať aj iné osoby, ak je to potrebné na uskutočnenie opatrení vo verejnom záujme.

(2)	Podkladom na rozhodnutie sú získané poznatky a zistenia zo štátneho stavebného dohľadu, stanovisko účastníka a stanoviská iných osôb, ktoré stavebný úrad prizval do konania alebo ktoré podali stanovisko mimo ústneho pojednávania.  

(3)	Správny orgán v rozhodnutí okrem všeobecných náležitostí rozhodnutia určí rozsah požadovaných úprav, spôsob ich uskutočnenia a lehotu na ich uskutočnenie. Lehota musí byť primeraná závažnosti nedostatkov, ktoré treba nariadením odstrániť.

(4)	Ak sa na uskutočnenie nevyhnutnej úpravy vyžaduje projektová dokumentácia alebo iné podklady, správny orgán uloží vlastníkovi stavby alebo stavebného pozemku ich predloženie v určenom rozsahu a lehote. Ak  vlastník stavby nesplnení uloženú povinnosť, môže správny orgán obstarať potrebnú dokumentáciu alebo podklady na náklady povinného. Po ich zabezpečení správny orgán nariadi náhradné vykonanie nevyhnutných úprav a určí podmienky a lehotu na ich uskutočnenie. Na uskutočnenie náhradného plnenia obstará projektanta s oprávnením. 
(5)	Ak sa na uskutočnenie nevyhnutnej úpravy nevyžaduje projektová dokumentácia ani iné podklady, uloží správny orgán vlastníkovi stavby alebo stavebného pozemku povinnosť uskutočniť úpravy a určí rozsah, spôsob, podmienky a primeranú lehotu na ich uskutočnenie.
(6)	Rozhodnutie o nariadení vypratať stavbu možno pri bezprostrednom ohrození zrútenia stavby oznámiť aj ústne; písomné vyhotovenie tohto rozhodnutia sa musí bezodkladne doručiť.
(7)	Stavbu, na ktorej boli uskutočnené nariadené nevyhnutné stavebné úpravy, možno užívať len na základe kolaudačného rozhodnutia; to neplatí, ak správny orgán vzhľadom na rozsah alebo druh nariadených stavebných úprav od kolaudácie upustil.
(8)	Ustanovenia odsekov 1 až 7 sa primerane použijú, ak sa zabezpečovacie práce nariaďujú  na terénne úpravy na stavebnom pozemku alebo na konštrukciu na informácie.

ŠIESTA ČASŤ
ZÁVEREČNÉ USTANOVENIA

§ 141
Splnomocňovacie ustanovenia

(1) Ministerstvo ustanoví všeobecne záväzným právnym predpisom podrobnosti
a)	o obsahu žiadosti o overenie odbornej spôsobilosti na obstarávanie územnoplánovacích podkladov a územnoplánovacej dokumentácie a o spôsobe overenia odbornej spôsobilosti,
b)	o obsahu územnoplánovacích podkladov a územnoplánovacej dokumentácie,  
c)	o všeobecných požiadavkách na priestorové usporiadanie a funkčné využitie územia a o požiadavkách na bezbariérové využitie územia,
d)	 o náležitostiach jednotlivých druhov podaní účastníkov, o obsahu rozhodnutí stavebného úradu a o obsahu a forme projektovej dokumentácie, 
e)	 o kategorizácii stavieb a o obsahu zmien stavieb, stavebných úprav a udržiavacích prác,  
f)	o všeobecných technických požiadavkách na výstavbu a požiadavkách na bezbariérové užívanie stavieb,
g)	 o obsahu a forme zabezpečenia odbornej spôsobilosti na výkon práce v stavebnom úrade,
h)	o forme a obsahu označenia stavby na stavenisku a obsahu a forme stavebného denníka a záznamu o stavbe, vrátane možnosti ich  elektronického vedenia.

(2)	 Vláda ustanoví nariadením  zoznam obcí, na ktorých území je urbanistická koncentrácia marginalizovaných skupín obyvateľov.

(3)	Ministerstvo kultúry Slovenskej republiky vydá všeobecne záväzný právny predpis, v ktorom ustanoví druhy a formy umeleckých diel v stavbe a akú časť investičných prostriedkov z verejného rozpočtu je stavebník povinný vyčleniť na obstaranie a umiestnenie umeleckého diela v stavbe.

P r e ch o d n é  u s t a n o v e n i a
§ 142

(1)	Právne vzťahy a z nich vyplývajúce práva a povinnosti osôb založené podľa doterajších predpisov zostávajú zachované. 

(2)	Lehoty, ktorých plynutie začalo podľa doterajších predpisov, plynú naďalej až do ich uplynutia.

(3)	Konania začaté podľa doterajších predpisov, ktoré neboli právoplatne skončené rozhodnutím vo veci do 30. júna 2016, sa dokončia podľa doterajších predpisov.

(4)	Určiť pozemok  za stavebný pozemok územným rozhodnutím podľa § 7 ods. 1možno v obciach
a)	podľa odseku 10 do 31. decembra 2023,
b)	podľa odseku 11 do 31.decembra 2030,
c)	podľa odseku 12 do 31.decembra 2037.

(5) Územnoplánovacia dokumentácia schválená do 30. júna 2016 je územnoplánovacou dokumentáciou podľa tohto zákona. Orgány územného plánovania sú povinné jej obsah zosúladiť s týmto zákonom do 31. decembra 2020; inak stráca záväznosť od 1. januára 2021.

(6)	Územnoplánovacia dokumentácia obstaraná, ale neschválená do 30. júna 2016 sa upraví a schváli podľa tohto zákona. Rozpracovaná etapa obstarávania územnoplánovacej dokumentácie sa dokončí podľa predpisu platného v čase začatia etapy.

(7)	 Orgán územného plánovania je povinný obstarať grafickú časť podľa § 5 ods. 3 Koncepcie územného rozvoja Slovenska do 31. decembra 2021, územného plánu regiónu do 31. decembra 2023, územného plánu obce a územného plánu zóny do 31.decembra 2026.

(8)	Odborne spôsobilé osoby zapísané do registra odborne spôsobilých osôb podľa § 91 do 30. júna 2016 sa považujú za odborne spôsobilé osoby podľa tohto zákona, ak od skúšky neuplynulo 10 rokov.

(9)	Osobitný kvalifikačný predpoklad získaný do 30. júna 2016 sa považuje za osobitný kvalifikačný predpoklad podľa tohto zákona. Ak od skúšky do 1. júla 2016 uplynulo viac ako osem rokov, osobitný kvalifikačný predpoklad treba obnoviť doplňujúcou odbornou prípravou a skúškou do 30. júna 2018. 

(10)	 Obce s počtom obyvateľov nad 1 000, ktoré nemajú územný plán, obce, na ktorých území je urbanistická koncentrácia marginalizovaných skupín obyvateľov, a obce, v ktorých je vyhlásená časť územia za pamiatkovú rezerváciu alebo pamiatkovú zónu alebo je v obci lokalita zapísaná v Zozname svetového kultúrneho a prírodného dedičstva) sú povinné obstarať a schváliť územný plán obce do 31. decembra 2023. Dôvod na vyvlastnenie podľa § 46 ods. 2 možno použiť do štyroch rokov po roku, v ktorom bol schválený územný plán obce, najneskôr do 31. decembra 2027.

(11)	Obce s počtom obyvateľov menej ako 1 000 a viac ako 500 sú povinné obstarať a schváliť územný plán obce do 31. decembra 2030. Obce s počtom obyvateľov menším ako 500 sú povinné obstarať a schváliť územný plán obce do 31. decembra 2037. Počet obyvateľov obce vyplýva z údajov zverejnených Štatistickým úradom Slovenskej republiky k 31. decembru predchádzajúceho roku.

(12)	Obce s počtom obyvateľov nad 1 000 a obce, na ktorých území sa nachádza urbanistická koncentrácia marginalizovaných skupín obyvateľov, sú povinné obstarať územnotechnické podklady podľa tohto zákona do 31. decembra 2019 a vyššie územné celky do 31. decembra 2019. 

(13)	Obce s počtom obyvateľov menej ako 1 000 a viac ako 500, ktoré nemajú územný plán obce, sú povinné obstarať územnotechnické podklady podľa tohto zákona do 31. decembra 2025; obce s počtom obyvateľov menej ako 500, ktoré nemajú územný plán obce, sú povinné obstarať územnotechnické podklady podľa tohto zákona do 31.decembra  2032. 

(14)	 Zadanie urbanistickej štúdie, územného generelu a územnej prognózy rozpracované pred účinnosťou tohto zákona sa považuje za zadanie územnoplánovacej štúdie. Územnoplánovacie podklady obstarané  a rozpracované pred účinnosťou tohto zákona sa považujú za územnoplánovaciu štúdiu podľa tohto zákona. 

(15)	 Dotknutý orgán štátnej správy, vlastník stavby dopravnej infraštruktúry a vlastník stavby technickej infraštruktúry poskytnú obciam s počtom obyvateľov nad 1 000 a obciam, na ktorých území sa nachádza urbanistická koncentrácia marginalizovaných skupín obyvateľov, údaje o území na účely územnotechnických podkladov do 30. júna 2017. 

(16)	Dotknutý orgán štátnej správy, vlastník stavby dopravnej infraštruktúry a vlastník stavby technickej infraštruktúry poskytnú obciam s počtom obyvateľov  menej ako 1 000 a viac ako 500 údaje o území na účely územnotechnických podkladov do 30. júna 2024 a obciam s počtom obyvateľov menším ako 500 do 30. júna 2031. Ak obec obstaráva územnotechnické podklady skôr, poskytnú jej údaje do troch mesiacov odo dňa doručenia žiadosti.

(17)	Do začatia prevádzkovania registrov územného plánovania a výstavby sa prevádzkujú informačné systémy a sústavy informácií podľa doterajších predpisov.  

(18)	 Živnostenské oprávnenia zhotoviteľov stavieb vydané do 30. júna 2016 platia do 31. decembra 2017. Od 1. januára 2018 môže byť zhotoviteľom stavby len osoba, ktorá má podnikateľské oprávnenie na základe viazanej živnosti. 

(19)	Osoby s osvedčením o odbornej spôsobilosti na výkon stavebného dozoru vydané do 30. júna 2016 sú oprávnené vykonávať stavebný dozor na iných ako drobných a jednoduchých stavbách do 31. decembra 2017. Osoby s osvedčením o odbornej spôsobilosti stavbyvedúceho sú oprávnené vykonávať činnosť stavbyvedúceho aj na vyhradených stavbách do 31. decembra 2017. 

(20)	Slovenská stavebná inšpekcia zriadená podľa doterajších predpisov je Slovenskou stavebnou inšpekciou podľa tohto zákona. 

§ 143

(1) Ak sa v osobitných predpisoch používajú slová  „rozhodnutie o umiestnení stavby“, alebo „rozhodnutie o využívaní územia“  rozumie sa tým územné rozhodnutie podľa tohto zákona.

(2) Ak sa v osobitných predpisoch používajú slová „reklamná stavba“, rozumie sa tým konštrukcia na informácie podľa tohto zákona.

§ 144

(1)	O dodatočné povolenie stavby, ktorá sa začala uskutočňovať bez stavebného povolenia alebo v rozpore s ním alebo bola zhotovená, ale nebola skolaudovaná  pred 1. júlom 2016, môže stavebník podať žiadosť do 30. júna 2019. Ak ide o obec, na ktorej území sa nachádza urbanistická koncentrácia marginalizovaných skupín obyvateľov, lehota začína plynúť prvým dňom roka nasledujúceho po roku, v ktorom bol schválený územný plán obce.

(2)	V konaní podľa odseku 1 sa bude postupovať podľa doterajších predpisov.

(3)	Ak ide o nedokončenú stavbu podľa odseku 1, počas konania o dodatočnom povolení stavby zostávajú stavebné práce prerušené, ak stavebný úrad v konaní neurčil inak. Stavebný úrad môže umožniť len dokončenie rozrobenej časti stavby, ktorých nedokončenie by spôsobilo neprimeranú škodu, znemožnilo budúce dokončenie stavby alebo ohrozilo bezpečnosť v okolí stavby.

(4)	Ak stavebník stavby nepodá žiadosť podľa odseku 1, stavebný úrad začne konanie z vlastného podnetu. Ak začne konanie do 30. júna 2024, postupuje podľa doterajších predpisov; od 1. júla 2024 podľa tohto zákona.

(5)	Stavebný úrad môže stavbu podľa odseku 1 povoliť len vtedy, ak stavebník preukáže, že
a)	je na pozemku, ktorý je stavebným pozemkom,
b)	má oprávnenie na uskutočnenie stavby,
c)	stavba nie je v rozpore so zastavovacími podmienkami ani s regulatívmi územnoplánovacej dokumentácie,
d)	stavba je podľa projektu stavby v súlade so základnými požiadavkami na stavby a so všeobecnými technickými požiadavkami na výstavbu,
e)	stavbu možno pripojiť na verejnú komunikáciu a na inžinierske siete s dostatočnou kapacitou bez ohrozenia odberu iných užívateľov; to neplatí, ak ide o stavbu elektronickej komunikačnej siete alebo o stavbu, ktorej užívanie nevyžaduje prístup z verejnej komunikácie,
f)	stavba je spôsobilá na bezbariérové užívanie, ak ide o stavbu aspoň sčasti určenú pre osoby so zdravotným postihnutím, alebo o stavbu prístupnú verejnosti,
g)	záväzné stanoviská dotknutých orgánov nevylučujú dodatočné povolenie a kolaudáciu,
h)	stavba je podľa záverečného stanoviska orgánu posudzovania vplyvov prípustná,
i)	stavba na základe vyhodnotenia stanovísk iných účastníkov priamo neznemožňuje, podstatne nesťažuje ani nad rozumnú mieru neobmedzuje ich práva, právom chránené záujmy a plnenie uložených povinností.

(6)	Ak v konaní o dodatočnom povolení stavby podľa odsek 1 nebolo možné stavbu dodatočne povoliť a stavebný úrad žiadosť o stavebné povolenie zamietol, postupuje sa podľa ustanovení tohto zákona o odstraňovaní nepovolenej stavby. 

(7)	Stavebný úrad nariadi odstránenie stavby aj vtedy, keď stavebník v určenej lehote nesplnil podmienky rozhodnutia o dodatočnom povolení stavby.

(8)	Kolaudácii nepodliehajú stavby a ich zmeny, ktoré neboli skolaudované do 30. júna 2016, ak sa bez závad užívajú na rovnaký účel viac ako 20 rokov.

§ 145
Zrušovacie ustanovenia

Zrušujú sa:

1.	Zákon č. 50/1976 Zb. o územnom plánovaní a stavebnom poriadku (stavebný zákon) v znení zákona č. 103/1990 Zb., zákona č. 262/1992 Zb., zákona Národnej rady Slovenskej republiky č. 136/1995 Z.z., zákona Národnej rady Slovenskej republiky č.  199/1995 Z.z., nálezu Ústavného súdu Slovenskej republiky č. 286/1996 Z.z., zákona  229/1997 Z.z., zákona č. 175/1999 Z.z., zákona č. 237/2000 Z.z., zákona č. 416/2001 Z.z., zákona č. 553/2001 Z.z., nálezu Ústavného súdu Slovenskej republiky č. 217/2002 Z.z., zákona č. 103/2003 Z.z., zákona č. 245/2003 Z.z., zákona č. 417/2003 Z.z. , zákona č. 608/2003 Z.z., zákona č. 541/2004 Z.z., zákona č. 290/2005 Z.z., zákona č. 479/2005 Z.z., zákona č. 24/2006 Z.z., zákona č. 218/2007 Z.z., zákona č. 540/2008 Z.z., zákona č. 66/2009 Z.z., zákona 513/2009 Z.z., zákona č. 118/2010 Z.z., zákona č. 145/2010 Z.z., zákona č. 547/2010 Z.z., zákona č. 408/2011 Z.z., zákona č. 300/2012 Z.z., zákona č. 345/2012 Z.z., zákona č. 180/2013 Z.z., zákona č. 219/2013 Z.z., zákona č. 293/2014 Z.z. a zákona č. 314/2014 Z.z.

2.	Zákon Národnej rady Slovenskej republiky č. 136/1995 Z.z. o odbornej spôsobilosti na vybrané činnosti vo výstavbe a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

3.	Nariadenie vlády Slovenskej republiky č. 64/1998 Z.z., ktorým sa vyhlasuje záväzná časť územného plánu veľkého územného celku Bratislavský kraj, v znení nariadenia vlády Slovenskej republiky č. 336/2001 Z.z. 

4.	Nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj, v znení  nariadenia vlády č.111/2003 Z.z.

5.	Nariadenie vlády Slovenskej republiky č. 188/1998 Z.z., ktorým sa vyhlasuje záväzná časť územného plánu veľkého územného celku Nitriansky kraj,

6.	 Vyhláška Ministerstva životného prostredia Slovenskej republiky č. 436/2000 Z.z., ktorou sa upravujú podrobnosti o obsahu žiadosti o overenie odbornej spôsobilosti na obstarávanie územnoplánovacích podkladov a územnoplánovacej dokumentácie obcí a o spôsobe overenia odbornej spôsobilosti, v znení vyhlášky č. 600/2002 Z.z.

7.	Vyhláška Ministerstva životného prostredia Slovenskej republiky č. 453/2000 Z.z., ktorou sa vykonávajú niektoré ustanovenia stavebného zákona.

8.	Vyhláška Ministerstva životného prostredia Slovenskej republiky č. 55/2001 Z.z. o územnoplánovacích podkladoch a územnoplánovacej dokumentácii.

9.	Vyhláška Ministerstva životného prostredia Slovenskej republiky č. 532/2002 Z.z., ktorou sa ustanovujú podrobnosti o všeobecných technických požiadavkách na výstavbu a všeobecných technických požiadavkách na stavby užívané osobami s obmedzenou schopnosťou pohybu a orientácie.

10.	Vyhláška Ministerstva výstavby a regionálneho rozvoja Slovenskej republiky č. 547/2003 Z.z. o obsahu a rozsahu odbornej prípravy a postupe pri overovaní a osvedčovaní osobitného kvalifikačného predpokladu pre zabezpečenie činnosti stavebného úradu.

Príloha k zákonu č. .../2015 Z.z. o územnom plánovaní a výstavbe a o zmene a doplnení niektorých zákonov (stavebný zákon)

Stavebné obvody

Čl. II

Zákon č. 135/1961 Zb. o pozemných komunikáciách (cestný zákon) v znení zákona č. 72/1969 Zb., zákona č. 139/1982 Zb., zákona č. 27/1984 Zb., zákona Národnej rady Slovenskej republiky č. 160/1996 Z.z., zákona č. 58/1997 Z.z., zákona č.395/1998 Z.z., zákona č. 343/1999 Z.z., zákona č.388/2000 Z.z., zákona č. 416/2001 Z.z., zákona č. 439/2001 Z.z., zákona č. 524/2003 Z.z., zákona č. 534/2003 Z.z., zákona č. 639/2004 Z.z., zákona č. 725/2004 Z.z., zákona č. 93/2005 Z.z., zákona č. 479/2005 Z.z., zákona č. 25/2007 Z.z., zákona č. 275/2007 Z.z., zákona č. 664/2007 Z.z., zákona č. 86/2008 Z.z., zákona č. 8/2009 Z.z., zákona č. 70/2009 Z.z., zákona č. 60/2010 Z.z., zákona č. 144/2010 Z.z., zákona č. 249/2011 Z.z., zákona č. 317/2012 Z.z., zákona č. 345/2012, zákona č. 180/2013 Z.z., zákona č. 368/2013 Z.z., zákona č. 388/2013 Z.z., č. 488/2013 Z.z. a zákona č. 293/2014 Z.z. sa mení a dopĺňa takto:

1. § 2 vrátane nadpisu znie:

„§ 2
Plánovanie, príprava a  výstavba pozemných komunikácií

(1) Plánovanie, príprava a výstavba pozemných komunikácií sa uskutočňuje v súlade s územnoplánovacou dokumentáciou, s hlavnými smermi a zásadami dopravnej politiky, s koncepciou rozvoja cestnej siete a dopravno-inžinierskou dokumentáciou, pričom musí byť preukázaná ekonomická efektívnosť1a) plánovanej výstavby ciest a uplatnené princípy zabezpečenia bezpečnosti a plynulosti cestnej premávky a ochrany životného prostredia. Dopravno-inžinierska dokumentácia je odvetvová dokumentácia, ktorá obsahuje územný a priestorový dosah zámerov v oblasti dopravnej infraštruktúry a je podkladom pre územné plánovanie1b).
(2) Navrhovanie, príprava a výstavba pozemných komunikácií sa vykonáva podľa platných všeobecne záväzných právnych predpisov, slovenských technických noriem, technických predpisov a objektívne zistených výsledkov výskumu a vývoja pre pozemné komunikácie.
 
(3) Plánovanie, príprava a výstavba diaľnic, rýchlostných ciest a ciest I. triedy sa uskutočňuje v súlade s odsekmi 1 a 2 na základe programov diaľnic, rýchlostných ciest a ciest I. triedy schválených vládou Slovenskej republiky. Programy diaľnic, rýchlostných ciest a ciest I. triedy zabezpečuje Ministerstvo dopravy, výstavby a regionálneho rozvoja Slovenskej republiky (ďalej len „ministerstvo“). Na schvaľovanie podľa tohto odseku sa nevzťahuje všeobecný predpis o správnom konaní1).

(4) Plánovanie, prípravu a výstavbu ciest II. a III. triedy vo vlastníctve samosprávneho kraja zabezpečuje samosprávny kraj v súlade s hlavnými smermi cestnej politiky a rozvoja cestného hospodárstva. Plánovanie, prípravu a výstavbu ciest vo vlastníctve obcí a miestnych komunikácií zabezpečujú obce; pri účelových komunikáciách ich zabezpečujú vlastníci a iné oprávnené osoby po prerokovaní s obcou. Plánovanie, prípravu a výstavbu prejazdných úsekov pozemných komunikácií cez colný priestor pohraničného colného úradu (ďalej len „colný priestor“) zabezpečujú colné orgány v rámci svojej pôsobnosti v spolupráci s Ministerstvom financií Slovenskej republiky a ministerstvom. Na schvaľovanie podľa tohto odseku sa nevzťahuje všeobecný predpis o správnom konaní. 

(5) Plánovanie, príprava a výstavba pozemných komunikácií cez štátne hranice sa uskutočňuje na základe uzavretia medzinárodnej zmluvy s dotknutým štátom. 

(6) Zoznam diaľnic a rýchlostných ciest je uvedený v prílohe č. 2.

(7) Podrobnosti o obsahu dopravno-inžinierskej dokumentácie ustanoví všeobecne záväzný právny predpis, ktorý vydá ministerstvo.“. 

Poznámky pod čiarou k odkazom 1a a 1b znejú:
1a) § 10 ods. 7 zákona č. 254/1998 Z. z. o verejných prácach v znení zákona č. 260/2007 Z.z.. 
b) §  21 a nasl. zákona č. ...../2014 Z.z.. o územnom plánovaní a výstavbe a o zmene a doplnení niektorých zákonov (stavebný zákon). 

2. V § 3a sa za odsek 4 vkladajú nové odseky 5 a 6, ktoré znejú: 
„(5) Pôsobnosť špeciálneho stavebného úradu podľa odseku 4 sa vykonáva v stavebných obvodoch podľa stavebných predpisov6a
(6) Špeciálny stavebný úrad môže povoliť stavbu alebo jej zmenu len na základe záväzného stanoviska vydaného miestne príslušným stavebným úradom, ktorý overuje dodržanie podmienok určených v územnom rozhodnutí alebo súlad projektovej dokumentácie stavby s územnoplánovacou dokumentáciou a so zastavovacími podmienkami.“.
 Doterajší odsek 5 sa označuje ako odsek 7.

3. V § 3b odsek 4 znie:
„(4) Na povolenie cestného správneho orgánu podľa odseku 1 a na vydanie záväzného stanoviska podľa odseku 3 je potrebný predchádzajúci súhlas vlastníka alebo správcu dotknutých pozemných komunikácií a zároveň na povolenie cestného správneho orgánu podľa odseku 1 je potrebný predchádzajúci súhlas dopravného inšpektorátu; ak ide o diaľnice a rýchlostné cesty, predchádzajúci súhlas Ministerstva vnútra Slovenskej republiky.“.

4. V § 3c sa za odsek 2 vkladá nový odsek 3, ktorý znie:
„(3) Na výkon štátneho odborného dozoru môžu byť na požiadanie orgánu štátneho odborného dozoru prizvaní zamestnanci iných právnických osôb alebo iné fyzické osoby s ich súhlasom, ak je to odôvodnené osobitnou povahou predmetu štátneho odborného dozoru. Prizvané osoby vykonávajú štátny odborný dozor pod vedením zamestnanca povereného výkonom štátneho odborného dozoru. Na prizvané osoby sa vzťahujú oprávnenia a povinnosti zamestnanca povereného výkonom štátneho odborného dozoru rovnako.“.
Doterajšie odseky 3 až 6 sa označujú ako odseky 4 až 7.

5. V § 8 ods. 1 prvej vete sa za slovo „orgánu“ vkladá bodka a vypúšťajú sa slová „vydané so súhlasom dopravného inšpektorátu1b)“.“

6. V § 8 sa za odsek 1 vkladá nový odsek 2, ktorý znie:
„(2) Ak konanie podľa odseku 1 je súčasťou konania podľa stavebných predpisov6a) , má cestný správny orgán postavenie dotknutého orgánu, ktorý v konaní uplatňuje svoju pôsobnosť pri ochrane pozemnej komunikácie záväzným stanoviskom.“.“
Doterajšie odseky 2 až 14 sa označujú ako odseky 3 až 15.

  7. V § 11 sa vypúšťa odsek 6.

  8. § 16 vrátane nadpisu znie:

„§ 16
Osobitné ustanovenia o územnom plánovaní stavieb

(1) Ak budúca stavba pozemnej komunikácie a jej ochranné pásmo, okrem budúcej stavby účelovej komunikácie  nie je vyznačená v Koncepcii územného rozvoja Slovenska, v územnom pláne regiónu alebo v územnom pláne obce, vyznačí sa v územnom pláne obce na základe jej technického riešenia  v príslušnej mierke  podľa stavu aktuálneho v čase spracúvania územného plánu. Technické riešenie obstará na vlastné náklady stavebník pozemnej komunikácie a bezodplatne ho odovzdá obci.
  
(2) Ak ku dňu začatia územného konania nie je schválený územný plán obce, podkladom na vydanie územného rozhodnutia sú okrem podkladov podľa osobitného zákona aj koncepcia rozvoja cestnej siete a programy diaľnic, rýchlostných ciest a ciest I. triedy podľa § 2 ods. 3.

(3) Návrh na začatie územného konania okrem náležitostí podľa stavebných predpisov obsahuje aj dopravno-inžiniersku dokumentáciu. 

(4) Ak ide o stavbu diaľnice alebo cesty, stavebný úrad nariadi ústne pojednávanie alebo miestnu obhliadku, ak sa vyskytne prekážka v konaní, ktorú nemožno odstrániť inak.
 
(5) Ak stavebný úrad nariadi ústne pojednávanie alebo miestnu obhliadku, oznámi konanie ústneho pojednávania alebo miestnej obhliadky účastníkom konania a dotknutým orgánom najmenej sedem dní pred konaním ústneho pojednávania alebo miestnej obhliadky; ak sa zverejňuje výzva na podávanie námietok a pripomienok verejnou vyhláškou, lehota na podanie námietok nesmie byť kratšia ako sedem dní.

	(6) Upovedomenie o začatí územného konania na stavbu diaľnice alebo cesty, stavebný úrad doručuje verejnou vyhláškou vyvesením na úradnej tabuli a zverejnením na svojom webovom sídle a  zabezpečí, aby upovedomenie bolo zverejnené aj na úradných tabuliach a webových sídlach všetkých dotknutých obcí, a to najmenej na tú istú dobu, ako sa zverejní na úradnej tabuli stavebného úradu. 

(7) Územné rozhodnutie na stavbu diaľnice alebo cesty alebo rozhodnutie o predĺžení jeho platnosti sa oznámi rovnakým spôsobom ako začatie územného konania a upovedomenie o ústnom pojednávaní.

(8) Pri etapovitej výstavbe  pozemnej komunikácie v polovičnom profile sa rozhodnutie o umiestnení stavby vydáva na jej celý profil.“.

9. Za § 16 sa vkladajú § 16a až 16d, ktoré vrátane nadpisov znejú:

„§ 16a
Povoľovanie stavieb

(1)	Na uskutočnenie stavby diaľnice, cesty alebo miestnej komunikácie a na ich zmeny je potrebné stavebné povolenie, ak nepostačuje stavebný súhlas.

(2)	Stavebné povolenie, ani stavebný súhlas nie sú potrebné na udržiavacie práce
a)	ktorých vykonávanie nemôže ovplyvniť stabilitu stavby, jej vzhľad, ani životné prostredie v okolí pozemnej komunikácie,
b)	ktorými nedochádza k zmene šírkového usporiadania pozemnej komunikácie, ani k zmene jej smerového alebo výškového priebehu trasy,
c)	ktoré nevyžadujú uzávierku pozemnej komunikácie,
d)	ktorými sa nezasahuje do práv vyplývajúcich zo styku pozemnej komunikácie s dráhou alebo s inou komunikáciou, s vedeniami každého druhu alebo s vodnou stavbou, alebo z pripojení na cestu, miestnu komunikáciu alebo účelovú komunikáciu a z vjazdu na susedné pozemky a stavby a z výjazdu z nich.

(3)	Súčasťou povoľovania stavby pozemnej komunikácie podľa odseku 1 sú aj jej súčasti a vyvolané úpravy.

§ 16b
Ohlasovanie stavieb

(1)	Stavebný súhlas postačuje na
a)	stavebné úpravy cestného telesa a súčastí pozemnej komunikácie, ktorými sa nezasahuje do ich nosnej konštrukcie, nezvyšuje sa ich stále zaťaženie, nemení sa vzhľad, ani spôsob užívania,
b)	udržiavacie práce na cestnom telese a na súčastiach pozemných komunikácií, ktoré by mohli ovplyvniť stabilitu stavby, jej vzhľad alebo životné prostredie v okolí pozemnej komunikácie,  
c)	udržiavacie práce na stavbe, ktorá je národnou kultúrnou pamiatkou alebo stavbou v pamiatkovom území,
d)	drobné stavby chodníkov pre chodcov na teréne do 25 m2, ktoré nevyžadujú oporné múry ani zabezpečenie zábradlím a nie je potrebné ich umiestniť územným rozhodnutím,
e)	oplotenie pozemnej komunikácie na cestnom pozemku,
f)	portálové konštrukcie dopravných značiek,
g)	 rozšírenie spevnených plôch na existujúcich odpočívadlách,
h)	protihlukové steny na pozemných komunikáciách.

(2)	Ak sa ohlasovaná stavba realizuje na existujúcej pozemnej komunikácii, nie je potrebné špeciálnemu stavebnému úradu preukazovať oprávnenie na uskutočnenie stavby.

(3)	Ak má ohlásenie všetky potrebné náležitosti a ohlasovaná stavba nie je v rozpore so záväznými stanoviskami dotknutých orgánov, špeciálny stavebný úrad vydá stavebný súhlas do 30 dní odo dňa, keď je ohlásenie úplné. Prílohou stavebného súhlasu je overený projekt ohlasovanej stavby. Ak stavebný úrad nevydal stavebný súhlas v uvedenej lehote, predpokladá sa, že s ohlásenou stavbou súhlasí.

(4)	Na vydávanie stavebných súhlasov sa nevzťahuje všeobecný predpis o správnom konaní1).

§ 16c
Stavebné konanie

(1)	Súčasťou stavebného konania sú všetky konania, ktoré sú potrebné na povolenie stavby diaľnice, cesty alebo miestnej komunikácie alebo ich zmien. Správne orgány príslušné na tieto konania majú v stavebnom konaní postavenie dotknutého orgánu, ktorý uplatňuje svoju pôsobnosť záväznými stanoviskami.

(2)	Žiadosť o stavebné povolenie obsahuje 
a)	náležitosti podania podľa všeobecného predpisu o správnom konaní6b),
b)	zoznam pozemkov, na ktorých sa má uskutočniť stavba pozemnej komunikácie s uvedením katastrálnych území a parcelných čísiel pozemkov a druhu pozemkov,
c)	údaje o stavbe, jej druh a účel využitia,
d)	zoznam stavieb na pozemkoch podľa písmena b), ktoré majú byť odstránené s uvedením druhu stavby a súpisného čísla,
e)	predpokladané stavebné náklady na účel určenia správneho poplatku,
f)	čas trvania a užívania stavby, ak ide o dočasnú stavbu.

(3) Prílohou žiadosti o stavebné povolenie je
a)	projektová dokumentácia stavby v dvoch vyhotoveniach,
b)	doklad o oprávnení na uskutočnenie stavby,
c)	geometrický plán,
d)	územné rozhodnutie, ak stavba podlieha takémuto rozhodovaniu,
e)	záväzné stanovisko stavebného úradu k projektovej dokumentácii, ktorým overí plnenie podmienok územného rozhodnutia,
f)	stanovisko orgánu posudzovania vplyvov stavieb na životné prostredie,
g)	rozhodnutia a záväzné stanoviská dotknutých orgánov a údaje o splnení podmienok určených dotknutými orgánmi v projektovej dokumentácii.
h)	kontrolné statické posúdenie vyhradených stavieb na stavbe pozemnej komunikácie.

(4) Ak je oprávnením na uskutočnenie stavby podľa odseku 3 písm. b) vlastnícke právo alebo oprávnenie vyplývajúce z vecného bremena, okrem vecných bremien, ktoré vznikli zo zákona,  stavebník v konaní preukazuje toto oprávnenie výpisom z listu vlastníctva z katastra nehnuteľností. To platí aj v prípade, ak má špeciálny stavebný úrad elektronický prístup do portálu katastra nehnuteľností.

(5) Ak je oprávnením na uskutočnenie stavby podľa odseku 3 písm. b) oprávnenie zo záväzkového vzťahu  s vlastníkom pozemku alebo stavby, stavebník v konaní preukazuje toto oprávnenie zmluvou. Potvrdenie pravosti zmluvy vlastníkom pozemku alebo stavby ústne do zápisnice na špeciálnom stavebnom úrade alebo osvedčenie jeho podpisu na zmluve sa nevyžaduje.

(6) Upovedomenie o začatí stavebného konania na stavbu diaľnice alebo cesty, špeciálny stavebný úrad doručuje verejnou vyhláškou vyvesením na úradnej tabuli a zverejnením na svojom webovom sídle a  zabezpečí, aby upovedomenie bolo zverejnené aj na úradných tabuliach a webových sídlach všetkých dotknutých obcí, a to najmenej na tú istú dobu, ako sa zverejní na úradnej tabuli špeciálneho stavebného úradu. Vlastníkom budov, ktoré majú byť uskutočnením stavby pozemnej komunikácie asanované, sa doručí upovedomenie o začatí stavebného konania do vlastných rúk.

(7) Ak ide o stavbu diaľnice alebo cesty, špeciálny stavebný úrad nariadi ústne pojednávanie a miestnu obhliadku, ak sa vyskytne prekážka v konaní, ktorú nemožno inak odstrániť. Správny orgán môže v stavebnom konaní upustiť od ústneho pojednávania a miestnej obhliadky, ak sú mu dobre známe pomery staveniska a žiadosť o stavebné povolenie poskytuje dostatočný podklad pre posúdenie navrhovanej stavby. 

(8) Ak pri stavbe diaľnice alebo cesty, špeciálny stavebný úrad nenariadi ústne pojednávanie alebo miestnu obhliadku, vyzve jednotlivo dotknuté orgány a verejnou vyhláškou účastníkov a verejnosť, aby svoje námietky a pripomienky k žiadosti o stavebné povolenie a k projektovej dokumentácii uplatnili v určenej lehote, ktorá nesmie byť kratšia ako sedem pracovných dní odo dňa doručenia výzvy. Vo výzve uvedie, kde možno nahliadnuť do projektovej dokumentácie.

(9) Súčasťou stavebného povolenia sú všetky súvisiace rozhodnutia špeciálneho stavebného úradu, najmä povolenie na odstránenie stavieb v trase budúcej pozemnej komunikácie, ktoré je nevyhnutné asanovať

(10) Stavebné povolenie na stavbu diaľnice alebo cesty alebo rozhodnutie o predĺžení jeho platnosti sa oznámi rovnakým spôsobom ako začatie stavebného konania a upovedomenie o ústnom pojednávaní.

(11) Stavebné povolenie platí tri roky odo dňa, keď nadobudlo právoplatnosť, ak špeciálny stavebný úrad neurčil v rozhodnutí na začatie stavby dlhšiu lehotu. Stavebné povolenie nestráca platnosť, ak sa v tejto lehote začalo so stavebnými prácami v súlade s podmienkami stavebného povolenia. 

(12) Podrobnosti o obsahu a forme projektovej dokumentácie, ktorá je prílohou žiadosti o stavebné povolenie ustanoví všeobecne záväzný predpis, ktorý vydá  ministerstvo.

§ 16d
Kolaudačné konanie

(1)	Prílohou návrhu na začatie kolaudačného konania sú okrem príloh podľa stavebných predpisov6a) aj
a)	záznam zo zaťažkávacej skúšky mosta a záznam z prvej prehliadky mosta, ak ide o stavbu mosta,
b)	údaje o zmene technických predpisov a technických špecifikácií, ku ktorým došlo od nadobudnutia právoplatnosti stavebného povolenia, 
c)	statické posúdenie dokončenej stavby pozemnej komunikácie z hľadiska mechanickej odolnosti a stability nosnej konštrukcie a bezpečnosti pri užívaní.

(2)	Špeciálny stavebný úrad nemôže s kolaudačným konaním spojiť konanie o zmene stavby pred dokončením.

(3) Ak nie sú splnené podmienky na skolaudovanie stavby pozemnej komunikácie, špeciálny stavebný úrad môže povoliť jej časovo obmedzené predčasné užívanie, a určiť podmienky predčasného užívania z dôvodu, ktorý nebráni bezpečnej prevádzke pozemnej komunikácie, ani bezpečnej a plynulej cestnej premávke na nej ani neohrozí dokončenie stavby. 
(4) V začatom kolaudačnom konaní, v ktorom sa na žiadosť stavebníka rozhoduje o povolení časovo obmedzeného predčasného užívania časti stavby pozemnej komunikácie je účastníkom konania stavebník a zhotoviteľ stavby.

(5) Špeciálny stavebný úrad môže na žiadosť stavebníka povoliť časovo obmedzené predčasné užívanie častí stavby pozemnej komunikácie, ktorým sa  zabezpečí presmerovanie dopravy počas výstavby.  

(6) Špeciálny stavebný úrad určí na predčasné užívanie pozemnej komunikácie lehotu primeranú dôvodu, pre ktorý sa povolilo. Ak je to potrebné z prevádzkových dôvodov, správny orgán môže na žiadosť stavebníka predčasné užívanie stavby primerane predĺžiť.“. 
Poznámka pod čiarou k odkazu 6b znie:
6b) § 19 ods. 2 zákona č. 71/1967 Zb. 

10. V § 22 odsek 2 sa slová „platí ustanovenie § 16“ nahrádzajú slovami „platia ustanovenia § 16 až 16d okrem doručovania a nariadenia ústneho pojednávania a miestnej obhliadky.“

11. V § 22b odsek 2 znie:
„(2) Konanie o uložení pokuty možno začať do šiestich mesiacov odo dňa, keď orgán príslušný na prejednanie správneho deliktu zistil porušenie povinností, najneskôr však do troch rokov odo dňa, keď došlo k porušeniu povinností.“. 

Čl. III

Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č. 96/1991 Zb., zákona Slovenskej národnej rady č. 130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z. z., zákona Národnej rady Slovenskej republiky č. 252/1994 Z. z., zákona Národnej rady Slovenskej republiky č. 287/1994 Z. z., zákona č. 229/1997 Z. z., zákona č. 225/1998 Z. z., zákona č. 233/1998 Z. z., nálezu Ústavného súdu Slovenskej republiky č. 185/1999 Z. z., zákona č. 389/1999 Z. z., zákona č. 6/2001 Z. z., zákona č. 453/2001 Z. z., zákona č. 205/2002 Z. z., zákona č. 515/2003 Z. z., zákona č. 369/2004 Z. z., zákona č. 535/2004 Z. z., zákona č. 583/2004 Z. z., zákona č. 615/2004 Z. z., zákona č. 757/2004 Z. z., zákona č. 171/2005 Z. z., zákona č. 628/2005 Z. z., zákona č. 267/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., nálezu Ústavného súdu Slovenskej republiky č. 205/2008 Z. z., zákona č. 384/2008 Z. z., zákona č. 445/2008 Z. z., nálezu Ústavného súdu Slovenskej republiky č. 511/2009 Z. z., zákona č. 102/2010 Z. z., zákona č. 204/2011 Z. z., zákona č. 361/2012 Z. z., zákona č. 160/2014 Z. z., zákona č. 180/2014 Z. z. a uznesenia Ústavného súdu Slovenskej republiky č. 239/2014 Z. z. sa mení a dopĺňa takto:

1. V § 4 ods. 3 písm. d) sa slová „k investičnej činnosti v obci“ nahrádzajú slovami „v územnom plánovaní a výstavbe“.

2. V § 4 ods. 3 písm. j) sa slová „územnoplánovaciu dokumentáciu sídelných útvarov a zón“ nahrádzajú slovami „územný plán obce, územný plán zóny a zastavovací plán“.

3. V § 4 ods. 3 písm. n) sa na konci pripájajú tieto slová: „a pravidlá umiestňovania, údržby a odstraňovania konštrukcií, tabúľ a iných predmetov, ktoré obsahujú navigačné, propagačné, reklamné a iné informácie na verejných priestranstvách, a na ktoré sa nevzťahujú osobitné predpisy,“.

4. § 24 sa dopĺňa odsekom 4, ktorý znie:
„(4) Mesto, ktoré je sídlom kraja, zriaďuje útvar hlavného architekta, ktorý zabezpečuje činnosti orgánu územného plánovania podľa osobitného predpisu.“.

5. Za § 30d sa vkladá § 30e, ktorý vrátane nadpisu znie:

„§ 30e
Prechodné ustanovenie k 1. júlu 2016

Mesto, ktoré je sídlom kraja, upraví organizačný poriadok v súlade s § 24 ods. 4 do 31. decembra 2016.“.

Čl. IV

Zákon č. 455/1991 Zb. o živnostenskom podnikaní (živnostenský zákon) v znení zákona č. 231/1992 Zb., zákona č. 600/1992 Zb. zákona Národnej rady Slovenskej republiky č. 132/1994 Z. z., zákona Národnej rady Slovenskej republiky č. 200/1995 Z. z., zákona Národnej rady Slovenskej republiky č. 216/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 164/1996 Z. z., zákona Národnej rady Slovenskej republiky č. 222/1996 Z. z., zákona Národnej rady Slovenskej republiky č. 289/1996 Z. z., zákona Národnej rady Slovenskej republiky č. 290/1996 Z. z., zákona č. 288/1997 Z. z., zákona č. 379/1997 Z. z., zákona č. 70/1998 Z. z., zákona č. 76/1998 Z. z., zákona č. 126/1998 Z. z., zákona č. 129/1998 Z. z., zákona č. 140/1998 Z. z., zákona č. 143/1998 Z. z., zákona č. 144/1998 Z. z., zákona č. 161/1998 Z. z., zákona č. 178/1998 Z. z., zákona č. 179/1998 Z. z., zákona č. 194/1998 Z. z., zákona č. 263/1999 Z. z., zákona č. 264/1999 Z. z., zákona č. 119/2000 Z. z., zákona č. 142/2000 Z. z., zákona č. 236/2000 Z. z., zákona č. 238/2000 Z. z., zákona č. 268/2000 Z. z., zákona č. 338/2000 Z. z., zákona č. 223/2001 Z. z., zákona č. 279/2001 Z. z., zákona č. 488/2001 Z. z., zákona č. 554/2001 Z. z., zákona č. 261/2002 Z. z., zákona č. 284/2002 Z. z., zákona č. 506/2002 Z. z., zákona č. 190/2003 Z. z., zákona č. 219/2003 Z. z., zákona č. 245/2003 Z. z., zákona č. 423/2003 Z. z., zákona č. 515/2003 Z. z., zákona č.586/2003 Z. z., zákona č. 602/2003 Z. z., zákona č. 347/2004 Z. z., zákona č. 350/2004 Z. z., zákona č. 365/2004 Z. z., zákona č. 420/2004 Z. z., zákona č. 533/2004 Z. z., zákona č. 544/2004 Z. z., zákona č. 578/2004 Z. z., zákona č. 624/2004 Z. z., zákona č. 650/2004 Z. z., zákona č. 656/2004 Z. z., zákona č. 725/2004 Z. z., zákona č. 8/2005 Z. z., zákona č. 93/2005 Z. z., zákona č. 331/2005 Z. z., zákona č. 340/2005 Z. z., zákona č. 351/2005 Z. z., zákona č. 470/2005 Z. z., zákona č. 473/2005 Z. z., zákona č. 491/2005 Z. z., zákona č. 555/2005 Z. z., zákona č. 567/2005 Z. z., zákona č. 124/2006 Z. z., zákona č. 126/2006 Z. z., zákona č. 17/2007 Z. z., zákona č. 99/2007 Z. z., zákona č. 193/2007 Z. z., zákona č. 218/2007 Z. z., zákona č. 358/2007 Z. z., zákona č. 577/2007 Z. z., zákona č. 112/2008 Z. z., zákona č. 445/2008 Z. z., zákona č. 448/2008 Z. z., zákona č. 186/2009 Z. z., zákona č. 492/2009 Z. z., zákona č. 568/2009 Z. z., zákona č. 129/2010 Z. z., zákona č. 136/2010 Z. z., zákona č. 556/2010 Z. z., zákona č. 249/2011 Z. z., zákona č. 324/2011 Z. z., zákona č. 362/2011 Z. z., zákona č. 392/2011 Z. z., zákona č. 395/2011 Z. z., zákona č. 251/2012 Z. z., zákona č. 314/2012 Z. z., zákona č. 321/2012 Z. z., zákona č. 351/2012 Z. z., zákona č. 447/2012 Z. z., zákona č. 39/2013 Z. z., zákona č. 94/2013 Z. z., zákona č. 95/2013 Z. z., zákona č. 180/2013 Z. z., zákona č. 218/2013 Z. z., zákona č. 1/20014 Z. z., zákona č. 35/2014 Z. z., zákona č. 58/2014 Z. z., zákona č. 182/2014 Z. z., zákona č. 204/2014 Z. z., zákona č. 219/2014 Z. z., zákona č. 321/2014 Z. z. a zákona č. 333/2014 Z. z. sa mení a dopĺňa takto:

1. V prílohe č. 2 Skupine 213 – Stavebníctvo por. čís. 10 znie:
V stĺpci Živnosť:
„Vypracovanie projektovej dokumentácie jednoduchej stavby, jej zmeny a stavebných úprav, okrem budovy na bývanie so zastavanou plochou viac ako 120 m2 a stavby s rozponom zvislých nosných konštrukcií väčším ako 6 m a vypracovanie projektu uskutočnenia terénnych úprav malého rozsahu“,
V stĺpci Preukaz spôsobilosti:
„Vysokoškolské vzdelanie druhého stupňa architektonického alebo stavebného zamerania podľa druhu stavby a dva roky praxe v projektovej činnosti“,
V stĺpci Poznámka:
„§ 54 ods. 2 písm. a) zákona č. .../2015 Z. z. o územnom plánovaní a výstavbe a o zmene a doplnení niektorých zákonov (stavebný zákon)“.

2. V prílohe č. 2 Skupine 213 – Stavebníctvo sa za por. čís. 10 vkladá por. čís. 10a, ktoré znie:
V stĺpci Živnosť:
„Vypracovanie projektu drobnej stavby, jej zmeny a umiestnenia konštrukcie na informácie od 3 m2 do 20 m2  najväčšej informačnej plochy“,
V stĺpci Preukaz spôsobilosti:
„Vysokoškolské vzdelanie druhého stupňa architektonického alebo stavebného zamerania podľa druhu stavby“,
V stĺpci Poznámka:
„§ 54 ods. 2 písm. b) zákona č. .../2015 Z. z. o územnom plánovaní a výstavbe a o zmene a doplnení niektorých zákonov (stavebný zákon)“.

3. V prílohe č. 2 Skupine 213 – Stavebníctvo v por. čís. 11 v stĺpci Preukaz spôsobilosti sa slovo „preukaz“ nahrádza slovom „doklad“ a stĺpec Poznámka znie: „§ 97 ods. 1 písm. c) a d) zákona č. .../2015 Z. z. o územnom plánovaní a výstavbe a o zmene a doplnení niektorých zákonov (stavebný zákon)“.

4. V prílohe č. 2 Skupine 213 – Stavebníctvo por. čís. 13 znie:
V stĺpci Živnosť:
„Stavebný dozorca pre jednoduché stavby“,
V stĺpci Preukaz spôsobilosti:
„Vysokoškolské vzdelanie prvého stupňa architektonického alebo stavebného zamerania podľa druhu stavby a dva roky praxe vo výstavbe alebo stredné odborné vzdelanie stavebného zamerania a päť rokov praxe“,
V stĺpci Poznámka:
„§ 54 ods. 2 písm. d) zákona č. .../2015 Z. z. o územnom plánovaní s výstavbe a o zmene a doplnení niektorých zákonov (stavebný zákon)“.

5. V prílohe č. 2 Skupine 213 – Stavebníctvo sa za por. čís. 13 vkladá por. čís. 13a, ktoré znie:
V stĺpci Živnosť:
„Zhotovovanie stavieb“,
V stĺpci Preukaz spôsobilosti:
„Vysokoškolské vzdelanie druhého stupňa architektonického alebo stavebného zamerania podľa druhu stavby a tri roky praxe vo výstavbe alebo úplné stredné vzdelanie stavebného zamerania a päť rokov praxe vo výstavbe“,
V stĺpci Poznámka:
„§ 52 ods. 2 zákona č. .../2015 Z. z. o územnom plánovaní a výstavbe a o zmene a doplnení niektorých zákonov (stavebný zákon)“.

6. V prílohe č. 2 Skupine 213 – Stavebníctvo por. čís. 17 v stĺpci Živnosť sa na konci pripájajú slová „okrem činnosti vyhradenej autorizovanému krajinnému architektovi“ a stĺpec Poznámka znie: „§ 4b zákona Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení zákona č. .../2015 Z. z.“.

Čl. V

   Zákon Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z., zákona č. 554/2001 Z.z., zákona č. 533/2003 Z.z., zákona č. 624/2004 Z.z., zákona č. 555/2005 Z.z., zákona č. 459/2007 Z.z., zákona č. 298/2008 Z.z., zákona č. 136/2010 Z.z. a zákona č. 339/2013 Z.z. sa mení a dopĺňa takto:

1.	Poznámka k odkazu 4b) znie:
„4b) § 64 zákona č. ../2015 Z.z. o územnom plánovaní a výstavbe a o zmene a doplnení niektorých zákonov (stavebný zákon).“

2. V § 5 ods. 1 písm. b) sa na koniec pripájajú piaty bod až siedmy bod, ktoré znejú:
„5. inžinier pre stavebný dozor pre vyhradené stavby,
6. inžinier pre výkon činnosti hlavného stavbyvedúceho.“.

3.  V § 5 ods. 4 sa na koniec pripája nové písmeno e), ktoré znie:
„e) vypracúvanie kontrolných statických posúdení  po splnení požiadaviek určených na výkon činnosti kontrolného statika4c).“.

4. V § 5 sa za odsek 5 vkladajú odseky 6 a 7, ktoré znejú:
„(6) Inžinier pre stavebný dozor pre vyhradené stavby je oprávnený na výkon funkcie stavebného dozorcu nad uskutočňovaním všetkých kategórií stavieb4d).

(7) Inžinier pre výkon činnosti hlavného stavbyvedúceho je oprávnený na výkon činnosti stavbyvedúceho a hlavného stavbyvedúceho podľa stavebných predpisov4e)“.

Poznámky pod čiarou k odkazom 4c až 4e znejú:
„4c) § 57 zákona č. ..../2015 Z.z.
4d) § 59 zákona č. .../2014 Z.z.
4e) § 60 ods. 4 zákona č. .../2014 Z.z.“.

5. Za § 43da sa vkladajú § 43db a 43dc, ktoré vrátane nadpisu nad paragrafmi znejú:
 
„Prechodné ustanovenia k úprave účinnej od 1. júla 2016

§ 43db

Osvedčenia o odbornej spôsobilosti vydané podľa § 43c zostávajú v platnosti.

§ 43dc
(1)	Slovenská komora stavebných inžinierov na základe žiadosti inžiniera, ktorý je k 1. júlu 2016 zapísaný v zozname autorizovaných stavebných inžinierov pre kategóriu inžinier pre statiku stavieb, vyznačí podkategóriu kontrolný statik, ak je zapísaný v zozname autorizovaných stavebných inžinierov najmenej 10 rokov a preukáže autorizačnej komisii znalosť stavebných predpisov a harmonizovaných technických noriem týkajúcich sa statiky a dynamiky nosných konštrukcií stavieb a že počas najmenej piatich rokov pred podaním žiadosti vyhotovil projektovú dokumentáciu nosných konštrukcií stavieb a overoval projekty z hľadiska mechanickej odolnosti a stability stavieb, ktoré sú podľa stavebných predpisov vyhradenými stavbami. Vyznačenie podkategórie sa uvedie aj v autorizačnom osvedčení a v pečiatke.

    (2) Slovenská komora stavebných inžinierov na základe žiadosti inžiniera, ktorý je k 1. júlu 2015 zapísaný v zozname autorizovaných stavebných inžinierov, vyznačí kategóriu
a)	inžinier pre stavebný dozor pre vyhradené stavby podľa § 5 ods. 6, ak preukáže autorizačnej komisii, že vykonával stavebný dozor najmenej tri roky pred podaním žiadosti najmenej na dvoch stavbách, ktoré sú podľa stavebných predpisov vyhradenými stavbami,
b)	inžinier pre výkon činnosti hlavného stavby vedúceho podľa § 5 ods. 8, ak preukáže autorizačnej komisii, že vykonával najmenej tri roky pred podaním žiadosti odborné činnosti stavbyvedúceho najmenej na dvoch stavbách, ktoré sú podľa stavebných predpisov vyhradenými stavbami.
 
    (3)  Slovenská komora stavebných inžinierov  na základe žiadosti zapíše osobu, ktorá má vysokoškolské vzdelanie druhého stupňa, pre kategóriu 
a)	inžinier pre stavebný dozor pre vyhradené stavby podľa § 5 ods. 6, ak je k 1. júlu 2016 držiteľom oprávnenia na výkon činnosti stavebného dozoru podľa § 31 ods. 2 písm. j) a preukáže autorizačnej komisii, že vykonávala stavebný dozor najmenej tri roky pred podaním žiadosti najmenej na dvoch stavbách, ktoré sú podľa stavebných predpisov vyhradenými stavbami, 
b)	inžinier pre výkon činnosti hlavného stavbyvedúceho podľa § 5 ods. 8, ak je k 1. júlu 2016 držiteľom oprávnenia na výkon činnosti stavbyvedúceho podľa § 31 ods. 2 písm. j) a preukáže autorizačnej komisii, že vykonávala činnosť stavbyvedúceho tri roky pred podaním žiadosti najmenej na dvoch stavbách, ktoré sú podľa stavebných predpisov vyhradenými stavbami.

    (4) Žiadosti podľa odsekov 1 až 3 možno podať do 31. decembra 2016 a Slovenská komora stavebných inžinierov je povinná o nich rozhodnúť do 31. mája 2017.

    (5) Ak je pochybnosť o rozsahu vykonaných činností  podľa odsekov 1 až 3 alebo o odbornosti žiadateľov na požadovanú kategóriu, autorizačná komisia zapíše oprávnenie s obmedzením alebo nariadi verejnú rozpravu spojenú s obhajobou pred skúšobným senátom podľa § 21 ods. 2.“. 

Čl. VI

Zákon Národnej rady Slovenskej republiky č.  145/1995 Z.z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 224/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z. z., zákona č. 553/2001 Z. z., zákona č. 96/2002 Z. z., zákona č. 118/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 477/2002 Z. z., zákona č. 480/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona č. 347/2004 Z. z., zákona č. 382/2004 Z. z., zákona č. 434/2004 Z. z., zákona č. 533/2004 Z. z., zákona č. 541/2004 Z. z., zákona č. 572/2004 Z. z., zákona č. 578/2004 Z. z., zákona č. 581/2004 Z. z., zákon č. 633/2004 Z. z., zákona č. 653/2004 Z. z., zákona č. 656/2004 Z. z., zákona č. 725/2004 Z. z., zákona č. 5/2005 Z. z., zákona č. 8/2005 Z. z., zákona č. 15/2005 Z. z., zákona č. 93/2005 Z. z., zákona č. 171/2005 Z. z., zákona č. 308/2005 Z. z., zákona č. 331/2005 Z. z., zákona č. 341/2005 Z. z., zákona č. 342/2005 Z. z., zákona č. 473/2005 Z. z., zákona č. 491/2005 Z. z., zákona č. 538/2005 Z. z., zákona č. 558/2005 Z. z., zákona č. 572/2005 Z. z., zákona č. 573/2005 Z. z., zákona č. 610/2005 Z. z., zákona č. 14/2006 Z. z., zákona č. 15/2006 Z. z., zákona č. 24/2006 Z. z., zákona č. 117/2006 Z. z., zákona č. 124/2006 Z. z., zákona č. 126/2006 Z. z., zákona č. 224/2006 Z. z., zákona č. 342/2006 Z. z., zákona č. 672/2006 Z. z., zákona č. 693/2006 Z. z., zákona č. 21/2007 Z. z., zákona č. 43/2007 Z. z., zákona č. 95/2007 Z. z., zákona č. 193/2007 Z. z., zákona č. 220/2007 Z. z., zákona č. 279/2007 Z. z., zákona č. 295/2007 Z. z., zákona č. 309/2007 Z. z., zákona č. 342/2007 Z. z., zákona č. 343/2007 Z. z., zákona č. 344/2007 Z. z., zákona č. 355/2007 Z. z., zákona č. 358/2007 Z. z., zákona č. 359/2007 Z. z., zákona č. 460/2007 Z. z., zákona č. 517/2007 Z. z., zákona č. 537/2007 Z. z., zákona č. 548/2007 Z. z., zákona č. 571/2007 Z. z., zákona č.577/2007 Z. z., zákona č. 647/2007 Z. z., zákona č. 661/2007 Z. z., zákona č. 92/2008 Z. z.,  zákona č. 112/2008 Z. z., zákona č. 167/2008 Z. z., zákona č. 214/2008 Z. z., zákona č. 264/2008 Z. z., zákona č. 405/2008 Z. z., zákona č. 408/2008 Z. z., zákona č. 451/2008 Z. z., zákona č. 465/2008 Z. z., zákona č. 495/2008 Z. z., zákona č. 514/2008 Z. z., zákona č. 8/2009 Z. z., zákona č. 45/2009 Z. z., zákona č. 188/2009 Z. z., zákona č. 191/2009 Z. z., zákona č. 274/2009 Z. z., zákona č. 292/2009 Z. z., zákona č. 304/2009 Z. z., zákona č. 305/2009 Z. z., zákona č. 307/2009 Z. z., zákona č. 465/2009 Z. z., zákona č. 478/2009, Z. z. zákona č. 513/2009 Z. z., zákona č. 568/2009 Z. z., zákona č. 570/2009 Z. z., zákona č. 594/2009 Z. z., zákona č. 67/2010 Z. z., zákona č. 92/2010 Z. z., zákona č. 136/2010 Z. z., zákona č. 144/2010 Z. z., zákona č. 514/2010 Z. z., zákona č. 556/2010 Z. z., zákona č. 39/2011 Z. z., zákona č. 119/2011 Z. z., zákona č. 200/2011 Z. z., zákona č. 223/2011 Z. z., zákona č. 254/2011 Z. z.,  zákona č. 256/2011 Z. z., zákona č. 258/2011 Z. z., zákona č. 254/2011 Z. z., zákona č. 256/2011 Z. z., zákona č. 258/2011 Z. z., zákona č. 324/2011 Z. z., zákona č. 342/2011 Z. z., zákona č. 363/2011 Z. z., zákona č.381/2011 Z. z. zákona č. 392/2011 Z. z., zákona č. 404/2011 Z. z., zákona č. 405/2011 Z. z., zákona č. 409/2011 Z. z., zákona č. 519/2011 Z. z., zákona č.547/2011 Z. z., zákona č. 49/2012 Z. z., zákona č.96/2012 Z. z., zákona č. 8/2013 Z.z., zákona č. 39/2013 Z.z., zákona č. 40/2013 Z.z., zákona č. 72/2013 Z.z., zákona č. 75/2013 Z.z., zákona č. 94/2013 Z.z., zákona č. 96/2013 Z.z., zákona č. 122/2013 Z.z., zákona č. 154/2013 Z.z., zákona č. 213/2013 Z.z., zákona č. 319/2013 Z.z., zákona č. 347/2013 Z.z., zákona č. 387/2013Z.z., zákona č. 388/2013 Z.z., zákona č. 474/2013 Z.z. a zákona č. 506/2013 Z.z. sa mení a dopĺňa takto:

1.	V sadzobníku správnych poplatkov piata časť znie: 

„V. ČASŤ
STAVEBNÁ SPRÁVA

Položka 59

a)	ohlásenie k územnému súhlasu                                                                    30 eur
b)	návrh na vydanie územného rozhodnutia                                                    100 eur
c)	návrh na zmenu územného rozhodnutia 
a  predĺženie platnosti územného  rozhodnutia                                            50 eur

Oslobodenie
Od poplatku podľa tejto položky sú oslobodení poskytovatelia sociálnych služieb,
ktorí neposkytujú sociálne služby s cieľom dosiahnuť zisk za podmienok ustanovených
osobitným zákonom, osvetové strediská, hvezdárne, planetáriá, knižnice, múzeá, galérie,
divadlá, ktorých zriaďovateľom je štát alebo vyšší územný celok a profesionálne hudobné
inštitúcie, ktorých zriaďovateľom je štát alebo vyšší územný celok.

Položka 60
a)	Žiadosť o stavebné povolenie 
1.	na jednoduchú stavbu                                                                                      100 eur
2.	na konštrukciu na informácie s najväčšou informačnou plochou nad 20 m2        100 eur                                                                                                                    
3.	na ostatné stavby                                                                                           200 eur   

b) Žiadosť o zmenu
1.	jednoduchej stavby                                                                                         50 eur
2.	ostatných stavieb                                                                                            100 eur

c)	Ohlásenie konštrukcie na informácie s najväčšou informačnou plochou do 20 m2 50 eur

      d)   Žiadosť o územné rozhodnutie                                                                                  100 eur                                                                                     
                                                                                                          
e)	Žiadosť o povolenie na dočasnú stavbu zariadenia staveniska, ak sa vydáva
           samostatné stavebné povolenie                                                                                    50 eur

f)	Ohlásenie inžinierskej stavby, ktorá plní doplnkovú funkciu  
k hlavnej stavbe                                                                                              30 eur

Oslobodenie
1. Od poplatku za vydanie stavebného povolenia na zmenu bytovej stavby sú oslobodení držitelia preukazu fyzickej osoby s ťažkým zdravotným postihnutím alebo preukazu fyzickej osoby s ťažkým zdravotným postihnutím so sprievodcom.

2. Oslobodenie od poplatku tu platí obdobne ako pri položke 59.

3. Od poplatku za vydanie stavebného povolenia podľa písmena f) je oslobodená Národná diaľničná spoločnosť, a.s. a Železnice Slovenskej republiky.

Poznámky
    Podľa tejto položky spoplatňujú územné rozhodnutia a ohlásenia obce a stavebné povolenia a ohlásenia stavebné úrady a špeciálne stavebné úrady podľa zákona č. xxx/2015 Z. z. o územnom plánovaní a výstavbe a o zmene a doplnení niektorých zákonov (stavebný zákon) 

Položka 61
a) Žiadosť o zmenu stavebného povolenia 
alebo o predĺženie platnosti stavebného povolenia                                                        50 eur

b) Ohlásenie drobnej stavby, stavebných úprav  
    a zateplenia jednoduchej stavby                                                                                 30 eur

c)   Žiadosť o overenie projektovej dokumentácie skutočného 
     vyhotovenia stavby, ak sa nezachoval projekt stavby 
     overený stavebným úradom                                                                                      20 eur
                             
Oslobodenie
Od poplatku sú oslobodení držitelia preukazu fyzickej osoby s ťažkým zdravotným postihnutím a preukazu fyzickej osoby s ťažkým zdravotným postihnutím so sprievodcom.

Položka 61a 
Žiadosť o dodatočné povolenie nepovolenej stavby, ktorá bola postavená 
pred 1. júlom 20166 bez  stavebného povolenia 
alebo v rozpore s ním                                                                             trojnásobok sadzby 
                                                                                                                     ustanovenej 
                                                                                                                     v položke 60     

Položka 62
a)  Žiadosť o povolenie na odstránenie stavby                                                             30 eur 
b)  Návrh na vyvlastnenie nehnuteľnosti                                                                     100 eur
c)  Žiadosť o zrušenie vyvlastňovacieho rozhodnutia                                                  20 eur

Oslobodenie
1. Oslobodenie od poplatku platí ako pri položke 59.
2. Od poplatku podľa písmena b) je oslobodená Národná diaľničná spoločnosť, a.s.

Položka 62a
Návrh na vydanie 
 a)  kolaudačného rozhodnutia novostavby  
1.	jednoduchej stavby                                                                                              50 eur
2.	ostatných stavieb                                                                                               100 eur   
3.	inžinierskej stavby podľa položky 60 e)                                                                 50 eur
4.	 konštrukcie na informácie 
s najväčšou informačnou plochou do 20 m2                                                          30 eur

b) rozhodnutia o zmene stavby a zmene v užívaní stavby, ak ide o
1.	jednoduchú stavbu                                                                                                30 eur   
2.	ostatné stavby                                                                                                       50 eur
3.	inžiniersku stavbu podľa položky 60 e)                                                                  30 eur

c) povolenia na predčasné užívanie stavby                                                                         30 eur                                                                                   

Oslobodenie
1. Od poplatku za vydanie kolaudačného rozhodnutia zmien bytových stavieb podľa písmen a) a  b) sú oslobodení držitelia preukazu fyzickej osoby s ťažkým zdravotným postihnutím a preukazu fyzickej osoby s ťažkým zdravotným postihnutím so sprievodcom.
2. Oslobodenie od poplatku platí ako pri položke 59.
3. Od poplatku za vydanie kolaudačného rozhodnutia podľa písmena b) bodu 2.  je  oslobodená Národná diaľničná spoločnosť, a.s. a Železničná spoločnosť Slovenskej republiky.

Poznámky
  Podľa tejto položky spoplatňujú kolaudačné rozhodnutia stavebné úrady a špeciálne stavebné úrady podľa zákona č. xxx/2015 Z. z. o územnom plánovaní a výstavbe a o zmene a doplnení niektorých zákonov (stavebný zákon).“.
Položka 62b
a)    žiadosť o územnoplánovaciu informáciu za plochu alebo za  každých aj začatých 5 pozemkov 
1.      pre fyzickú osobu                                                                        10 eur
2.      pre fyzickú osobu - podnikateľa a právnickú osobu                   20 eur 
b)   žiadosť o vydanie záväzného stanoviska obce na úseku územného plánovania
1.      pre fyzickú osobu                                                                       20 eur
2.      pre fyzickú osobu -  podnikateľa a právnickú osobu                 40 eur 
Položka 62c
	  
a)   Vydanie   osvedčenia   o   odbornej   spôsobilosti   na   vykonanie
      pamiatkového   výskumu   18a)                                                                   6,50   eura
b)   Predĺženie   platnosti   osvedčenia   o   osobitnej   odbornej
      spôsobilosti   na   vykonanie   pamiatkového   výskumu   18a)                  9,50   eura
   c)   Žiadosť   o   dočasný   vývoz   národnej   kultúrnej   pamiatky   do
      zahraničia,   ak   nejde   o   dočasný   vývoz   z   dôvodu   jej
      obnovy   alebo   reštaurovania   v   zahraničí   18a)                                    9,50   eura
   d)   Žiadosť   o   premiestnenie   národnej   kultúrnej   pamiatky,   ak
      nejde   o   premiestnenie   z   dôvodu   jej   obnovy   18a)                          6,50   eura
   e)   Žiadosť   o   umiestnenie   reklamy,   oznamu   alebo   technického
      zariadenia   na   nehnuteľnej   národnej   kultúrnej   pamiatke
      alebo   v   pamiatkovom   území   18a)                                                       16,50   eura
	  
 Poznámka
 Poplatky   podľa   písmen   a)   až   c)   tejto   položky   vyberá Ministerstvo   kultúry   Slovenskej  republiky.“.

2. V sadzobníku správnych poplatkov v časti VI. DOPRAVA položka 85 znie: 
„Položka 85
b) Povolenie výnimky zo zákazu činnosti v ochrannom pásme pozemnej 
    komunikácie na umiestnenie konštrukcie na informácie  s najväčšou informačnou plochou
       1. od 1,2 m2 do 3 m²                                                                                               30 eur
      2. od 3 m² do 20 m²                                                                                                 60 eur
           nad 20  m²                                                                                                          150 eur

Položka 95 
dopĺňa písmenom w), ktoré znie:
„w) Vydanie záväzného stanoviska podľa osobitného predpisu255b) ..........................   50 eur“.

Poznámka pod čiarou k odkazu 25b znie:
„25b) § 38 písm. m) zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov.“.

Splnomocnenie
Správny orgán môže v odôvodnených prípadoch poplatok podľa písmena a) alebo c) zvýšiť až na päťnásobok, prípadne ho znížiť alebo odpustiť. Správny orgán môže v odôvodnených prípadoch poplatok podľa písmena b) tejto položky zvýšiť až na dvojnásobok.“.

Čl. VII

Zákon Národnej rady Slovenskej republiky č. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá v znení zákona Národnej rady Slovenskej republiky č. 160/1996 Z. z., zákona č. 275/2007 Z. z., zákona č. 219/2008 Z. z., zákona č. 540/2008 Z. z. a zákona č. 368/2013 Z.z. sa mení takto:

§ 2 sa vypúšťa. 

Čl. VIII

Zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z., zákona č. 136/2004 Z. z., zákona č. 544/2004 Z. z., zákona č. 479/2005 Z. z., zákona č. 11/2006 Z. z., zákona č. 278/2009 Z. z., zákona č. 513/2009 Z. z., zákona č. 136/2010 Z. z., zákona č. 241/2011 Z. z., zákona č. 404/2011 Z. z., zákona č. 402/2013 Z. z., zákona č. 58/2014 Z. z. a zákona č. 299/2014 Z. z. sa mení a dopĺňa takto:

1. § 27 vrátane nadpisu znie:
„§ 27
Zriadenie, zmena alebo zrušenie letiska a leteckého pozemného zariadenia

(1) Zriadiť civilné letisko, vykonať jeho zmenu alebo zrušiť civilné letisko možno len so súhlasom ministerstva. Ak ministerstvo udelí súhlas so zriadením civilného letiska, toto rozhodnutie je záväzným stanoviskom3b) pre správny orgán v územnom konaní3c)alebo na účel vypracovania projektovej dokumentácie pre projektanta3d) alebo stavebníka3e). Ak ministerstvo udelí súhlas so zmenou letiska, toto rozhodnutie je záväzným stanoviskom3b) pre správny orgán v konaní o zmene v užívaní stavby3f) alebo na účel vypracovania projektovej dokumentácie pre projektanta3d) alebo stavebníka3e).

(2) Ministerstvo môže udeliť súhlas so zrušením letiska
a) na žiadosť vlastníka letiska, prevádzkovateľa letiska3g) alebo vlastníka pozemku, na ktorom sa letisko nachádza,
b) z podnetu Dopravného úradu, ak letisko nespĺňa požiadavky na bezpečnú prevádzku3h) a
1. nemá viac ako päť rokov prevádzkovateľa, alebo
2. nie je známy vlastník letiska.

(3) Zriadiť letecké pozemné zariadenie, vykonať jeho zmenu alebo zrušiť letecké pozemné zariadenie možno len so súhlasom Dopravného úradu. Dopravný úrad v rozhodnutí o udelení súhlasu určí podmienky a obmedzenia na zaistenie bezpečnosti leteckej prevádzky. Ak Dopravný úrad udelí súhlas so zriadením leteckého pozemného zariadenia, toto rozhodnutie je záväzným stanoviskom3b) pre správny orgán na vydanie územného súhlasu3i) alebo v územnom konaní3c) alebo na účel vypracovania projektovej dokumentácie pre projektanta3d) alebo stavebníka3e). Ak Dopravný úrad udelí súhlas so zmenou leteckého pozemného zariadenia, toto rozhodnutie je záväzným stanoviskom3b) pre správny orgán v konaní o zmene v užívaní stavby3f) alebo na účel vypracovania projektovej dokumentácie pre projektanta3d) alebo stavebníka3e). 

(4) Rozhodnutie o udelení súhlasu podľa odsekov 1 a 3 platí dva roky odo dňa, keď nadobudlo právoplatnosť; nestráca však platnosť, ak bolo v tejto lehote začaté konanie, na účely ktorého bolo vydané.

(5) Zmenou letiska alebo leteckého pozemného zariadenia sa rozumie každá zmena, najmä zmena prevádzkovotechnických parametrov3h), zmena spôsobu alebo účelu využitia letiska alebo leteckého pozemného zariadenia alebo zmena podľa osobitného predpisu3j).“.

Poznámky pod čiarou k odkazom 3b až 3j znejú:
„3b) § 106 zákona č. .../2015 Z. z. o územnom plánovaní a výstavbe a o zmene a doplnení niektorých zákonov (stavebný zákon).
3c) § 114 až 117 zákona č. .../2015 Z. z.
3d) § 60 zákona č. .../2015 Z. z.
3e) § 58 zákona č. .../2015 Z. z.
3f) § 133 a 134 zákona č. .../2015 Z. z.
3g) Napr. článok 3 písm. h) nariadenia Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/760/EHS, nariadenie (ES) č. 1592/2002 a smernica 2004/36/ES (Ú. v. EÚ L 79, 19. 03. 2008) v platnom znení.
3h) Napríklad Dohovor o medzinárodnom civilnom letectve (oznámenie č. 196/1995 Z. z.), článok 8a nariadenia Európskeho parlamentu a Rady (ES) č. 216/2008 v platnom znení.
3i) § 50 a § 51 zákona č. .../2015 Z. z. 
3j) Zákon č. .../2015 Z. z.“.

Poznámka pod čiarou k odkazu 5 sa vypúšťa. 

2. Za § 27 sa vkladá nový § 27a, ktorý vrátane nadpisu znie:
„§ 27a

(1) Dopravný úrad je dotknutým orgánom štátnej správy3k) a záujmy civilného letectva uplatňuje formou záväzného stanoviska3b) pre projektanta3d) alebo stavebníka3e) na účel vypracovania projektovej dokumentácie alebo pre správny orgán
a) na vydanie územného súhlasu3i) alebo v územnom konaní3c) 
1. pri stavbách letísk alebo stavbách leteckých pozemných zariadení,
2. pri stavbách v ochranných pásmach letísk alebo v ochranných pásmach leteckých pozemných zariadení, 
3. pri umiestňovaní stavieb v ochranných pásmach letísk, v ochranných pásmach leteckých pozemných zariadení alebo v územiach podľa osobitného predpisu3l),
4. pri stavbách uvedených v § 30,
b) pre vydanie stavebného súhlasu3m), v stavebnom konaní3n), v kolaudačnom konaní3o) alebo pri povoľovaní
1. stavieb alebo činností v ochranných pásmach letísk, v ochranných pásmach leteckých pozemných zariadení a v územiach podľa osobitného predpisu3l),
2. stavieb alebo činností uvedených v § 30.

(2) Dopravný úrad je dotknutým orgánom štátnej správy3p) pri prerokovaní územnoplánovacej dokumentácie

(3) Dopravný úrad je dotknutým orgánom štátnej správy a záujmy civilného letectva uplatňuje formou záväzného stanoviska pri povoľovaní a uskutočňovaní stavieb, zariadení alebo činností podľa osobitných predpisov3q), ktoré by mohli ohroziť bezpečnosť leteckej prevádzky.“.

Poznámky pod čiarou k odkazom 3k až 3q znejú:
„3k) § 105 zákona č. .../2015 Z. z.
3l) Napríklad § 29 ods. 3 písm. c) zákona č. .../2015 Z. z.
3m) § 68 zákona č. .../2015 Z. z.
3n) § 118 až § 127 zákona č. .../2015 Z. z.
3o) § 128 až § 132 zákona č. .../2015 Z. z.
3p) § 25, § 34 a § 42 zákona č. .../2015 Z. z.
3q) Napríklad zákon č. 135/1961 Zb. o pozemných komunikáciách (cestný zákon) v znení neskorších predpisov, zákon č. 51/1988 Zb. o banskej činnosti, výbušninách a o štátnej banskej správe v znení neskorších predpisov, zákon č. 543/2002 Z. z. o ochrane prírody a krajiny v znení neskorších predpisov, zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, zákon č. 569/2007 Z. z. o geologických prácach (geologický zákon) v znení neskorších predpisov, zákon č. 251/2012 Z. z. o energetike a o zmene niektorých zákonov, zákon č. 39/2013 Z. z. o integrovanej prevencii a kontrole znečisťovania životného prostredia.“.

3. § 28 vrátane nadpisu znie:
„§ 28
Špeciálny stavebný úrad

(1) Dopravný úrad je špeciálnym stavebným úradom3r) pre stavby letísk a stavby leteckých pozemných zariadení.

(2) Dopravný úrad vydá kolaudačné rozhodnutie3s) pre letisko alebo letecké pozemné zariadenie na základe posúdenia prevádzkovej spôsobilosti letiska alebo leteckého pozemného zariadenia z hľadiska zaistenia bezpečnosti leteckej prevádzky.

(3) Zamestnanec v špeciálnom stavebnom úrade, ktorý pripravuje rozhodnutia vo veci a stavebné súhlasy a vykonáva procesné úkony v konaniach podľa tohto zákona a osobitného zákona3j), a zamestnanec, ktorý vykonáva štátny stavebný dohľad3t), musí spĺňať osobitný kvalifikačný predpoklad, na ktorý sa okrem kvalifikačného predpokladu vzdelania a odbornej praxe primerane vzťahujú ustanovenia podľa osobitného predpisu3u).

(4) Kvalifikačným predpokladom vzdelania a odbornej praxe je vysokoškolské vzdelanie aspoň prvého stupňa architektonického alebo stavebného zamerania a najmenej dva roky praxe vo verejnej správe v oblasti výstavby.

(5) Zamestnanec špeciálneho stavebného úradu preukazuje oprávnenie na výkon štátneho stavebného dohľadu preukazom vydaným predsedom Dopravného úradu.“.

Poznámky pod čiarou k odkazom 3r až 3u znejú:
„3r) § 90 zákona č. .../2015 Z. z.
3s) § 131 zákona č. .../2015 Z. z.
3t) § 96 až § 98 zákona č. .../2015 Z. z.
3u) § 93 zákona č. .../2015 Z. z.

4. § 29 vrátane nadpisu znie:
„§ 29
Ochranné pásma

(1) Bezpečnosť leteckej prevádzky na letiskách a spoľahlivú činnosť určených leteckých pozemných zariadení, ako aj vytvorenie podmienok na ich ďalší rozvoj zabezpečujú ochranné pásma podľa osobitných predpisov3v).

(2) Ochranné pásma podľa § 29a až 29d určuje, mení a zrušuje rozhodnutím Dopravný úrad. Určenie ochranných pásiem je podmienkou na vydanie a zachovanie platnosti povolenia na prevádzku verejného letiska alebo leteckého pozemného zariadenia podľa § 32 ods. 1.

(3) V ochranných pásmach možno umiestňovať stavby a zariadenia nestavebnej povahy a vykonávať činnosti, ktoré by mohli ohroziť bezpečnosť leteckej prevádzky len na základe súhlasu Dopravného úradu. Dopravný úrad v rozhodnutí o udelení súhlasu určí podmienky umiestnenia týchto stavieb a zariadení nestavebnej povahy a vykonávania činnosti. Ak Dopravný úrad udelí súhlas podľa tohto odseku, toto rozhodnutie je záväzným stanoviskom3b) pre správny orgán na vydanie územného súhlasu3i) alebo v územnom konaní3c) alebo na účel vypracovania projektovej dokumentácie pre projektanta3d) alebo stavebníka3e).“.

(4) Letecké pozemné zariadenia, pre ktoré sa určujú ochranné pásma, druhy ochranných pásiem letísk a leteckých pozemných zariadení, ich tvary a rozmery, náležitosti návrhu na určenie, zmenu a zrušenie ochranného pásma, náležitosti žiadosti o udelenie výnimky z ochranného pásma vrátane obsahu letecko-prevádzkového posúdenia ustanoví všeobecne záväzný právny predpis, ktorý vydá ministerstvo.“.

Poznámka pod čiarou k odkazu 3v znie:
„3v) Napr. článok 8a nariadenia č. 216/2008 v platnom znení, nariadenie vlády Slovenskej republiky č. 274/2004 Z. z. o opatreniach na ochranu životného prostredia pred hlukom z lietadiel v znení nariadenia vlády Slovenskej republiky č. 376/2007 Z. z., zákon č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov v znení neskorších predpisov, nariadenie vlády Slovenskej republiky č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení nariadenia vlády Slovenskej republiky č. 258/2008 Z. z., zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.“. 

Poznámky pod čiarou k odkazom 6, 6a, 6b a 7 sa vypúšťajú. 

5. Za § 29 sa vkladajú nové § 29a až 29d, ktoré vrátane nadpisov znejú:
„Konanie o určenie, zmenu a zrušenie ochranných pásiem letísk a leteckých pozemných zariadení

§ 29a
Konanie o určenie ochranných pásiem

(1) Konanie sa začína na písomný návrh vlastníka pozemkov pod navrhovaným letiskom, stavebníka letiska, vlastníka pozemkov pod navrhovaným leteckým pozemným zariadením alebo stavebníka leteckého pozemného zariadenia. Náklady na vypracovanie dokumentácie ochranných pásiem uhrádza navrhovateľ.

(2) Účastníkmi konania sú aj vlastníci pozemkov v plošnom rozsahu ochranných pásiem a obec, do ktorej katastrálneho územia ochranné pásma zasahujú. Obec v konaní uplatňuje obsah územnoplánovacej dokumentácie.

(3) Ak navrhovateľ vzal svoj návrh na začatie konania späť, Dopravný úrad konanie zastaví; súhlas ostatných účastníkov konania sa nevyžaduje.

(4) Dopravný úrad upovedomí o začatí konania účastníkov konania a dotknuté orgány štátnej správy3k) a určí lehotu, v ktorej môžu účastníci konania uplatniť návrhy, pripomienky alebo námietky a upozorní ich, že na neskôr podané návrhy, pripomienky alebo námietky neprihliadne; táto lehota nesmie byť kratšia ako desať pracovných dní. 

(5) Dopravný úrad upovedomí dotknuté orgány štátnej správy3k) vždy jednotlivo. Tieto orgány oznámia svoje stanovisko v rovnakej lehote, v ktorej môžu uplatniť svoje návrhy, pripomienky alebo námietky účastníci konania. Ak niektorý z dotknutých orgánov štátnej správy potrebuje na posúdenie návrhu ochranného pásma dlhší čas, Dopravný úrad na jeho žiadosť predĺži lehotu pred jej uplynutím. Ak dotknutý orgán štátnej správy v lehote neuplatní svoje návrhy, pripomienky alebo námietky k návrhu ochranného pásma, predpokladá sa, že s návrhom ochranného pásma z hľadiska ním sledovaných záujmov súhlasí.

(6) V konaní s veľkým počtom účastníkov konania možno na doručenie upovedomenia o začatí konania použiť verejnú vyhlášku. Veľkým počtom účastníkov konania sa rozumie počet prevyšujúci 50 účastníkov konania. 

(7) Dopravný úrad v rozhodnutí o určení ochranných pásiem určí druhy a rozmery ochranných pásiem a zakáže alebo obmedzí v ochranných pásmach umiestňovať stavby alebo zariadenia nestavebnej povahy, vysádzať a pestovať porasty alebo ich nechať rásť nad určenú mieru a vykonávať iné činnosti, ktoré môžu ohroziť bezpečnosť leteckej prevádzky a uloží povinnosť oznamovať umiestnenie, zmenu a odstránenie stavieb a ak došlo k umiestneniu alebo k zmene stavby, aj jej polohové a výškové údaje. 

(8) Rozhodnutie o určení ochranných pásiem sa navrhovateľovi a obci oznamuje doručením písomného vyhotovenia. Na oznámenie rozhodnutia vlastníkom pozemkov možno použiť doručenie verejnou vyhláškou. 

§ 29b
Konanie o zmenu ochranných pásiem

(1) Dopravný úrad môže na návrh vlastníka pozemkov pod letiskom, vlastníka letiska, prevádzkovateľa letiska, vlastníka pozemkov pod leteckým pozemným zariadením, vlastníka leteckého pozemného zariadenia alebo prevádzkovateľa leteckého pozemného zariadenia zmeniť právoplatné rozhodnutie o určení ochranných pásiem. Účastníkmi konania sú aj vlastníci pozemkov v plošnom rozsahu ochranných pásiem.

(2) Novým rozhodnutím o určení ochranných pásiem sa pôvodné rozhodnutie doplní alebo nahradí novým rozhodnutím. Nové rozhodnutie je prvostupňovým rozhodnutím.

(3) Pre konanie o zmenu ochranných pásiem sa primerane použije ustanovenie § 29a.

§ 29c
Konanie o zrušenie ochranných pásiem

(1) Dopravný úrad v konaní začatom z vlastného podnetu zruší 
a) ochranné pásma letiska na základe právoplatného rozhodnutia o udelení súhlasu so zrušením letiska podľa § 27 ods. 1, alebo
b) ochranné pásma leteckého pozemného zariadenia na základe právoplatného rozhodnutia o udelení súhlasu so zrušením leteckého pozemného zariadenia podľa § 27 ods. 4.

(2) Dopravný úrad môže v konaní začatom z vlastného podnetu rozhodnúť o zrušení ochranných pásiem letiska alebo leteckého pozemného zariadenia, ak zanikne účel, na ktorý bolo vydané rozhodnutie o určení ochranných pásiem letiska alebo leteckého pozemného zariadenia.

(3) Dopravný úrad môže na návrh vlastníka pozemkov pod letiskom, vlastníka letiska, prevádzkovateľa letiska, vlastníka pozemkov pod leteckým pozemným zariadením, vlastníka leteckého pozemného zariadenia alebo prevádzkovateľa leteckého pozemného zariadenia rozhodnúť o zrušení ochranných pásiem letiska alebo leteckého pozemného zariadenia. Účastníkmi konania sú aj vlastníci pozemkov v plošnom rozsahu ochranných pásiem.

(4) Pre konanie o zrušenie ochranných pásiem sa primerane použije ustanovenie § 29a. V rozhodnutí o zrušení ochranných pásiem Dopravný úrad zruší právoplatné rozhodnutie o určení ochranných pásiem.

§ 29d
Konanie o udelenie výnimky zo zákazu alebo obmedzenia v ochrannom pásme

(1) Dopravný úrad môže udeliť výnimku zo zákazu alebo obmedzenia v ochrannom pásme po predchádzajúcom písomnom súhlase prevádzkovateľa letiska alebo leteckého pozemného zariadenia, ak letecko-prevádzkové posúdenie preukáže, že výnimka nebude mať negatívny vplyv na bezpečnosť a plynulosť leteckej prevádzky, rozvoj letiska, činnosť a prevádzkový priestor leteckých pozemných zariadení. V rozhodnutí o udelení výnimky Dopravný úrad určí podmienky pre zachovanie bezpečnosti leteckej prevádzky. Rozhodnutie o udelení výnimky zo zákazu alebo obmedzenia podľa prvej vety je na účely podľa § 27azáväzným stanoviskom.

(2) Dopravný úrad môže rozhodnutie o udelení výnimky zo zákazu alebo obmedzenia v ochranných pásmach zmeniť alebo zrušiť, ak zistí, že držiteľ výnimky nedodržiava podmienky uvedené v rozhodnutí o udelení výnimky.“.

6. § 30 vrátane nadpisu znie: 
„§ 30
Stavby, zariadenia a činnosti mimo ochranných pásiem

(1) Na umiestnenie stavieb alebo zariadení nestavebnej povahy alebo na vykonávanie činností mimo ochranných pásiem, ktoré by mohli ohroziť bezpečnosť leteckej prevádzky, je potrebný súhlas Dopravného úradu, ak ide o
a) stavby alebo zariadenia vysoké 100 m a viac nad terénom,
b) stavby alebo zariadenia vysoké 30 m a viac umiestnené na prírodných alebo umelých vyvýšeninách, ktoré vyčnievajú 100 m a viac nad okolitú krajinu,
c) stavby alebo zariadenia, ktoré môžu rušiť funkciu leteckých palubných prístrojov a leteckých pozemných zariadení, najmä zariadenia priemyselných podnikov, vedenia veľmi vysokého napätia 110 kV a viac, veterné turbíny, energetické zariadenia, vysielacie stanice,
d) stavby alebo zariadenia, ktoré môžu ohroziť let lietadla, najmä zariadenia na generovanie alebo zosilňovanie elektromagnetického žiarenia, klamlivé svetlá a silné svetelné zdroje, veterné turbíny a vedenia veľmi vysokého napätia 22 kV a viac vedúce ponad údolia alebo v blízkosti diaľnic, ciest pre motorové vozidlá a ciest prvej triedy alebo
e) činnosti, ktoré by mohli zvýšiť aktivitu voľne žijúcich živočíchov v okolí letísk a príletových a odletových tratí letísk a ktoré môžu lietadlám využívajúcim letiská spôsobovať neprijateľné riziká.

(2) Rozhodnutie o súhlase Dopravného úradu je na účely podľa § 27a záväzným stanoviskom.“.

7. § 31 sa dopĺňa odsekmi 1 a 2, ktoré znejú:
„(1) V záujme zaistenia bezpečnosti leteckej prevádzky sú stavebníci a vlastníci stavieb alebo zariadení nestavebnej povahy v ochranných pásmach alebo mimo ochranných pásiem podľa § 30 povinní na vlastné náklady umiestniť a udržiavať na týchto stavbách a zariadeniach funkčné letecké prekážkové značenie a bezodkladne oznámiť Dopravnému úradu zmenu jeho prevádzkyschopnosti. Ak došlo k určeniu nového ochranného pásma alebo k zmene ochranného pásma už prevádzkovaného letiska alebo leteckého pozemného zariadenia, náklady na dodatočné umiestnenie a údržbu leteckého prekážkového značenia uhrádza prevádzkovateľ letiska alebo leteckého pozemného zariadenia.

(2) Druh, rozsah a prevádzkové podmienky leteckého prekážkového značenia podľa odseku 1 určuje Dopravný úrad 
a) v rozhodnutí o určení ochranného pásma podľa § 29a až 29c,
b) v rozhodnutí o udelení výnimky podľa § 29d,
c) v rozhodnutí o súhlase podľa § 30 alebo
d) v inom rozhodnutí v konaní začatom z vlastného podnetu, ak si to vyžaduje bezpečnosť leteckej prevádzky.

Doterajšie odseky 1 a 2 sa označujú ako odseky 3 a 4.

8. V § 47 sa vkladá nové písm. i), ktoré znie:
„i) vykonáva funkciu dotknutého orgánu (§ 27 ods. 1)“.

Doterajšie písmená i) až s) sa označujú ako písmená j) až t).

9. V § 47 písm. j) vypúšťajú slová „podstatnú“ a slová „a súhlas na zriadenie stavieb na prenajatých pozemkoch verejného letiska (§ 27 ods. 3)“.

10. V § 47 sa za písmeno t) vkladá nové písmeno u), ktoré znie:
„t) udeľuje výnimku podľa osobitného predpisu11bca),“.

Poznámka pod čiarou k odkazu 11bca znie:
„11bca) Napr. čl. 4 nariadenia Európskeho parlamentu a Rady (ES) č. 216/2008 v platnom znení, čl. 5 nariadenia Komisie (EÚ) č. 139/2014 z 12. februára 2014, ktorým sa stanovujú požiadavky a administratívne postupy týkajúce sa letísk podľa nariadenia Európskeho parlamentu a Rady (ES) č. 216/2008 (Ú. v. EÚ L 44, 14. 02. 2014).“.

11. V § 48 ods. 1 písmeno a) znie:
„a) vykonáva 
1. štátny odborný dozor (§ 49), 
2. funkciu špeciálneho stavebného úradu (§ 28),
3. štátny stavebný dohľad na stavbách, voči ktorým má pôsobnosť stavebného úradu (§ 28),
4. funkciu dotknutého orgánu (§ 27 ods. 3, § 27a, § 29 ods. 3, § 29d ods. 1),
5 kontrolu dokladov a podmienok zachovania letovej spôsobilosti lietadiel (§ 22 ods. 7), 
6. kontrolu nad systémom letiskových odplát (§ 33a), 
7. funkciu národného dozorného orgánu v oblasti leteckých navigačných služieb podľa osobitného predpisu, 11bd) 
8. funkciu príslušného orgánu podľa osobitných predpisov, 11be),“.

12. V § 48 ods. 1 písmeno h) znie:
„h) dáva súhlas 
1. na prevádzku lietadiel zapísaných v registri lietadiel Slovenskej republiky mimo územia Slovenskej republiky presahujúcu 21 dní (§ 15 ods. 1) a na prevádzku lietadiel zapísaných v registri lietadiel cudzieho štátu tuzemskými prevádzkovateľmi (§ 15 ods. 2),
2. na zmenu konštrukcie a výstroja lietadla v prevádzke (§ 22 ods. 5),
3. na vykonanie letu bez osvedčenia letovej spôsobilosti lietadiel (§ 22 ods. 1), overuje letovú spôsobilosť lietadiel a vydáva alebo uznáva za platné osvedčenia letovej spôsobilosti lietadiel (§ 22 ods. 1), 
4. na zriadenie leteckých pozemných zariadení, ich zmenu alebo zrušenie (§ 27 ods. 3),
5. na umiestnenie stavieb a zariadení nestavebnej povahy a na vykonávanie činností v ochranných pásmach, ktoré by mohli ohroziť bezpečnosť leteckej prevádzky (§ 29 ods. 3),
6. na umiestnenie stavieb a zariadení nestavebnej povahy a na vykonávanie činnosti mimo ochranných pásiem, ktoré by mohli ohroziť bezpečnosť leteckej prevádzky (§30),
7. na vykonanie iného ako dopravného letu civilného lietadla zahraničného prevádzkovateľa vo vzťahu k územiu Slovenskej republiky ( § 40 ods. 1),“.

13. V § 48 sa odsek 1 dopĺňa písmenom q), ktoré znie:
„q) určuje, mení a zrušuje ochranné pásma letísk a leteckých pozemných zariadení a udeľuje, mení a zrušuje výnimky zo zákazov a obmedzení v ochranných pásmach (§ 29 až § 29d),“.

14. V § 48 odsek 1 písmeno r) znie:
„r) určuje a mení letecké prekážkové značenie (§ 31 ods. 1 a 2),“.

15. V § 48 odsek 1 písmeno v) znie:
„v) ukladá pokuty právnickým osobám a fyzickým osobám oprávneným na podnikanie podľa tohto zákona alebo podľa osobitného predpisu11bcb) a prejednáva priestupky na úseku civilného letectva podľa tohto zákona alebo podľa osobitného predpisu11bcc),“.

Poznámky pod čiarou k odkazom 11bcb a 11bcc znejú:
„11bcb) § 101 zákona č. .../2015 Z. z.
11bcc) § 99 zákona č. .../2015 Z. z.“.

16. V § 48 sa odsek 1 dopĺňa písmenom y), ktoré znie:
„y) udeľuje výnimku alebo povolenie podľa osobitného predpisu11ca.“.

Poznámky pod čiarou k odkazom 11ca a 11 cb znejú:
„11ca) Čl. 14 nariadenia Európskeho parlamentu a Rady (ES) č. 216/2008 v platnom znení.“.

17. V § 51 sa odsek 1 dopĺňa písmenom e), ktoré znie:
„e) zriadi, vykoná zmenu alebo zruší letisko bez súhlasu alebo v rozpore s podmienkami v ňom určenými podľa § 27 ods. 1.“.

18. V § 51 ods. 2 písm. d) sa vypúšťajú slová „zriadi alebo“.

19. V § 51 ods. 2 sa za písmeno d) vkladá nové písmeno e), ktoré znie:
„e) zriadi letecké pozemné zariadenie, uskutoční jeho zmenu alebo ho zruší bez súhlasu alebo v rozpore s podmienkami alebo obmedzeniami v ňom určenými podľa § 27 ods. 3,“.

Doterajšie písmená e) až h) sa označujú ako f) až i). 

20. V § 51 odsek 3 písmená e) a f) znejú:
„e) umiestni stavbu alebo zariadenie nestavebnej povahy alebo uskutoční činnosť v ochrannom pásme, ktorá by mohla ohroziť bezpečnosť leteckej prevádzky, bez súhlasu alebo v rozpore s podmienkami v ňom určenými podľa § 29 ods. 3,
f) ako stavebník alebo vlastník stavby alebo zariadenia nestavebnej povahy podľa § 31 ods. 1 neumiestni alebo neudržiava na stavbe alebo na zariadení letecké prekážkové značenie vo funkčnom stave alebo ho umiestni alebo udržiava v rozpore s podmienkami určenými Dopravným úradom,“.

21. V § 51 sa odsek 3 dopĺňa písmenami h) a i), ktoré znejú:
„h) nedodrží zákaz alebo obmedzenie vzťahujúce sa na ochranné pásmo,
i) umiestni stavbu alebo zariadenie nestavebnej povahy alebo uskutočňuje činnosť podľa § 30 ods. 1 mimo ochranného pásma bez súhlasu alebo v rozpore s podmienkami v ňom určenými podľa § 30 ods. 1.“.

22. V § 52 sa slová „jedného roka“ nahrádzajú slovami „dvoch rokov“.

23. V § 53 ods. 1 písm. d) sa vypúšťajú slová „zriadi alebo“.

24. V § 53 ods. 1 sa za písmeno d) vkladajú nové písmená e) a f), ktoré znejú:
„e) zriadi, uskutoční zmenu alebo zruší letisko bez súhlasu alebo v rozpore s podmienkami v ňom určenými podľa § 27 ods. 1,
f) zriadi letecké pozemné zariadenie, uskutoční jeho podstatnú zmenu alebo ho zruší bez súhlasu alebo v rozpore s podmienkami alebo obmedzeniami v ňom určenými podľa § 27 ods. 3,“.

Doterajšie písmená e) až n) sa označujú ako písmená g) až p).

25. V § 53 sa odsek 1 dopĺňa písmenami q) až t), ktoré znejú:
„q) umiestni stavbu alebo zariadenie nestavebnej povahy alebo vykoná činnosť v ochrannom pásme, ktorá by mohla ohroziť bezpečnosť leteckej prevádzky bez súhlasu alebo v rozpore s podmienkami v ňom určenými podľa § 29 ods. 3,
r) ako stavebník alebo vlastník stavby alebo zariadenia nestavebnej povahy podľa § 31 ods. 1 neumiestni alebo neudržiava na stavbe alebo na zariadení letecké prekážkové značenie vo funkčnom stave alebo ho umiestni alebo udržiava v rozpore s podmienkami určenými Dopravným úradom,“.
s) nedodrží zákaz alebo obmedzenie vzťahujúce sa na ochranné pásma,
t) umiestni stavbu alebo zariadenie nestavebnej povahy alebo uskutočňuje činnosť podľa § 30 ods. 1 mimo ochranného pásma bez súhlasu alebo v rozpore s podmienkami v ňom určenými podľa § 30 ods. 1.“.

26. V § 55 ods. 2 sa za slovami „za odplatu (§ 40)“ spojka „a“ nahrádza čiarkou a za slová „pri výkone pôsobnosti podľa § 33 ods. 3 a § 41 ods. 1 písm. e)“ sa vkladajú slová „ a ods. 10, udeľovanie výnimky podľa § 47 písm. t), udeľovanie výnimky alebo povolenia podľa § 48 ods. 1 písm. y)“.

27. § 55 sa dopĺňa odsekom 5, ktorý znie:
„(5) Ak je v konaní podľa § 27 ods. 1 veľký počet účastníkov konania, ministerstvo môže použiť na oznámenie upovedomenia o začatí konania alebo na oznámenie rozhodnutia verejnú vyhlášku.“.

28. Za § 57d sa vkladá nový § 57e, ktorý vrátane nadpisu znie:
„§ 57e
Prechodné ustanovenie k úpravám účinným od 1. júla 2015

Konania začaté a neskončené do 1. júla 2015 sa dokončia podľa doterajších predpisov.“.“.

Čl. IX

Zákon č. 608/2003 Z. z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov v znení zákona č. 536/2004 Z. z., zákona č. 612/2004 Z. z., zákona č. 290/2005 Z. z., zákona č. 271/2008 Z.z., zákona č. 382/2008 Z.z., zákona č. 265/2009 Z.z. a zákona č. 345/2012 Z.z.  sa mení a dopĺňa takto:
1.	§1 a 2 vrátane nadpisov znejú:

„§ 1
Orgány štátnej správy pre bývanie 

Štátnu správu na úseku bývania vykonávajú
a)	Ministerstvo dopravy výstavby a regionálneho rozvoja Slovenskej republiky (ďalej len „ministerstvo“),
b)	okresný úrad v sídle kraja a
c)	obec.

§ 2 
Ministerstvo
   
Ministerstvo pri tvorbe a uskutočňovaní bytovej politiky
a) navrhuje základné ciele štátnej bytovej politiky s nevyhnutnými väzbami na sociálnu politiku a finančnú politiku,
b)	spracúva koncepcie v oblasti bývania a navrhuje opatrenia na ich implementáciu,
c)	koordinuje a metodicky usmerňuje orgány miestnej štátnej správy v oblasti programov rozvoja bývania a miestnych bytových politík,
d)	vykonáva dohľad a kontrolu nad dodržiavaním všeobecne záväzných právnych predpisov v oblasti štátnej podpory rozvoja bývania,
e)	vykonáva správu Štátneho fondu rozvoja bývania (ďalej len " štátny fond"),
f)	zabezpečuje výkon činností súvisiacich s vynakladaním verejných finančných zdrojov na rozvoj bývania,
g)	kontroluje plnenie podmienok poskytovania podpory na rozvoj bývania,
h)	organizuje a zabezpečuje databázu o kvalitatívnom a kvantitatívnom stave bytového fondu,
i)	vypracúva analýzy úrovne bývania a ekonomických podmienok na rozvoj bývania,
j)	navrhuje formy štátnej podpory bývania a poskytuje vybrané druhy podpôr pre rozvoj bývania,
k)	spolupracuje s inými ústrednými orgánmi štátnej správy pri tvorbe opatrení súvisiacich s rozvojom bývania, 
l)	zabezpečuje tvorbu odporúčaní pre užívateľov bytov, 
m)	navrhuje riešenia v oblasti nájomného a poplatkov za služby spojené s užívaním bytov,
n)	je oprávnené spracúvať osobné údaje o fyzických osobách, ktoré užívajú byty v nájomnom vzťahu, na ktorý sa vzťahuje cenová regulácia nájomného podľa cenového predpisu6a), ako aj o fyzických osobách žijúcich s nimi spoločne v domácnosti, a to v rozsahu meno, priezvisko a titul, dátum narodenia, adresa bytu, celková podlahovú plochu bytu a nájomné.

Poznámka pod čiarou k odkazu 6a znie:
   „6a) § 4 ods. 2 zákona Národnej rady Slovenskej republiky č. 18/1996 Z.z. o cenách.“.

2.  Poznámky pod čiarou k odkazom  1 až 6 sa vypúšťajú.

4.	 Nadpis § 4 znie: „Okresný úrad v sídle kraja“.

5.	V § 4 uvádzacej vete a v odseku 2 sa slovo „Obvodný“ nahrádza slovom „Okresný“.

6.	V § 4 ods. 1 sa vypúšťajú písmená a) a b).
Doterajšie písmeno c) sa označuje ako písmeno a).

7.	V § 4 ods. 2 sa slová „v odseku 1 písm. c)“ nahrádzajú slovami „v odseku 1 písm. a)“.

8.	§ 5 vrátane nadpisu znie: 

„§ 5
Obec

Obec ako prenesený výkon štátnej správy zabezpečuje
a)	overovanie úplnosti náležitostí žiadosti o podporu rozvoja bývania zo štátneho fondu,
b)	podanie overenej žiadosti na štátny fond,
c)	kontrolu dodržiavania zmluvných podmienok a kontrolu čerpania podpory zo štátneho fondu6b).“.

Poznámka pod čiarou k odkazu 1) znie:
„6b) § 17 ods. 3 písm. a) zákona č. 150/2013 Z.z. o Štátnom fonde rozvoja bývania.“. 

Čl. X
Zákon č. 300/2005 Z.z., Trestný zákon, v znení zákona č. 605/2005 Z.z., zákona č. 692/2006 Z.z., zákona č. 218/2007 Z.z., zákona č. 491/2008 Z.z., zákona č. 497/2008 Z.z., zákona č. 498/2008 Z.z., zákona č. 59/2009 Z.z., zákona č. 257/2009 Z.z., zákona č. 317/2009 Z.z., zákona č. 492/2009 Z.z., zákona č. 576/2009 Z.z., zákona č. 224/2010 Z.z., zákona č. 547/2010 Z.z., zákona č. 33/2011 Z.z., zákona č. 262/2011 Z.z., zákona č. 313/2011 Z.z., zákona č. 246/2012 Z.z., zákona č. 334/2012 Z.z., zákona č. 428/2012 Z.z., zákona č. 334/2012 Z.z., zákona č. 189/2013 Z.z., zákona č. 204/2013 Z.z. a zákona č. 1/2014 Z.z. sa mení a dopĺňa takto:

1.	V § 86 sa na konci pripája nové písmeno g), ktoré znie:
„g) marenie výkonu rozhodnutia podľa § 348 ods. 1 písm. k), ak trestný čin nemal neodstrániteľné následky  alebo trvalo nepriaznivý vplyv na životné prostredie alebo na okolie stavby a páchateľ dodatočne najneskôr do 60 dní od vykonateľnosti rozhodnutia zastavil zakázané práce, úpravy a uskutočňovanie stavby alebo jej zmeny a začal odstraňovať následky trestného činu podľa podmienok určených stavebným úradom.“.

2.	Za § 438b sa vkladá nový § 438c, ktorý vrátane nadpisu znie:

Prechodné ustanovenie k úprave účinnej od 1. júla 2016
„§ 438c
Ustanovenie § 86 písm. g) sa použije vtedy, ak páchateľ prejavil účinnú ľútosť do 60 dní od 1. júla 2016 a rozhodnutie stavebného úradu sa stalo vykonateľným najneskôr 1. júla  2012.“.

Čl. XI

Zákon č. 326/2005 Z. z. o lesoch v znení zákona č. 275/2007 Z. z., zákona č. 359/2007 Z. z., zákona č. 360/2007 Z. z., zákona č. 540/2008 Z. z., zákona č. 499/2009 Z. z., zákona č. 117/2010 Z. z., zákona č. 96/2012 Z. z., zákona č. 345/2012 Z. z., zákona č. 115/2013 Z. z., zákona č. 180/2013 Z. z. a v znení zákona č. 182/2014 Z. z. sa mení takto:
1.	V § 6 ods. 2 sa slová „programov starostlivosti regiónov, návrhy územných programov starostlivosti obcí“ nahrádzajú slovami „plánov regiónov, návrhy územných plánov obcí“.
2.	V § 58 ods. 1 písm. b), § 59 písm. a) a § 60 ods. 2 písm. b) sa slová „programu starostlivosti“ nahrádzajú slovom „plánu“.
Čl. XII
Zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení zákona č. 275/2007 Z. z., zákona č. 454/2007 Z. z., zákona č. 287/2009 Z. z., zákona č. 117/2010 Z. z., zákona č. 145/2010 Z. z., zákona  č. 258/2011 Z. z., zákona č. 408/2011 Z. z., zákona č. 345/2012 Z. z., zákona č. 448/2012 Z. z., zákona č. 39/2013 Z. z, zákona č. 180/2013 Z. z. a zákona č. 314/2014 Z. z. sa mení a dopĺňa takto: 

1. V § 5 odsek 3 znie:
„(3) Oznámenie o územnoplánovacej dokumentácii, okrem jej zmien alebo doplnkov, je súčasťou prípravných prác podľa osobitného predpisu9); oznámenie o územnoplánovacej dokumentácii obstarávateľ doručí príslušnému orgánu. Ak ide o zmeny alebo doplnky územnoplánovacej dokumentácie, obstarávateľ doručí oznámenie príslušnému orgánu v štádiu ich obstarávania podľa osobitného predpisu.9a)“.
Poznámky pod čiarou k odkazom 9  a 9a znejú:
„9) § 35 ods. 6 zákona č.    2015  Z. z. o územnom plánovaní a výstavbe a o zmene a doplnení niektorých zákonov (stavebný zákon). 
9a) § 43 zákona č.   2015  Z. z.“.

2. V § 5 sa vypúšťa odsek 5. 
Doterajšie odseky 6, 7 a 8 sa označujú ako odseky 5, 6 a 7.

3. V § 5 odsek 6 znie:
„(6) Podrobnosti o obsahu a štruktúre oznámenia sú uvedené v prílohe č. 2. Podrobnosti o obsahu a štruktúre oznámenia o územnoplánovacej dokumentácii sú uvedené v prílohe č. 2a.“. 

4. V § 9 ods. 6 písmeno b) znie:
„b) návrhom územnoplánovacej dokumentácie,13a) ak ide o územný plán obce s menej ako 2 000 obyvateľmi a územnoplánovaciu dokumentáciu určujúcu využívanie malých území na miestnej úrovni, alebo“.
Poznámky pod čiarou k odkazu 13a znejú: 
„13a) § 39 zákona č.  2015   Z. z. 
13) § 37 zákona č. 2015 Z.z. 

5.	Za prílohu č. 2 sa vkladá príloha č. 2a, ktorá vrátane nadpisu znie: 

„Príloha 2a k zákonu č. 24/2006 Z. z.

OBSAH A ŠTRUKTÚRA OZNÁMENIA O STRATEGICKOM DOKUMENTE, KTORÝM JE ÚZEMNOPLÁNOVACIA DOKUMENTÁCIA

I. Základné údaje o obstarávateľovi
1. Názov.
2. Identifikačné číslo.

3. Adresa sídla.
4. Meno, priezvisko, adresa, telefónne číslo a iné kontaktné údaje oprávneného zástupcu obstarávateľa.

5. Meno, priezvisko, adresa, telefónne číslo a iné kontaktné údaje kontaktnej osoby, od ktorej možno dostať relevantné informácie o strategickom dokumente, a miesto na konzultácie.

II. Základné údaje o strategickom dokumente ktorým je územnoplánovacia dokumentácia
1.	Názov.
2.	Vymedzenie územia.
3.	Prírodná charakteristika územia, najmä  chránené  územia [napr. navrhované chránené vtáčie územia, územia európskeho významu, európska sústava chránených území (Natura 2000), národné parky, chránené krajinné oblasti, chránené vodohospodárske oblasti a pod.]
4.	Iné osobitosti územia (napr. obyvateľstvo, jeho aktivity, infraštruktúra, kultúrne a historické hodnoty územia). 
5.	Základné limity rozvoja územia.
6.	Identifikácia stretov záujmov v riešenom území.
7.	Vzťah k iným strategickým dokumentom.
8.	Predpokladané navrhované činnosti vo vzťahu k strategickému dokumentu, ktorým je územnoplánovacia dokumentácia, 
9.	Predpokladané vplyvy na životné prostredie presahujúce štátne hranice.
Schvaľujúci orgán. 

III. Dotknuté subjekty
1. Zoznam dotknutých subjektov.
2. Dotknuté susedné štáty.
IV. Doplňujúce údaje
Výkres širších vzťahov v mierke zodpovedajúcej strategickému dokumentu, ktorým je územnoplánovacia dokumentácia.

V. Miesto a dátum vypracovania oznámenia
VI. Potvrdenie správnosti údajov
1. Meno  a priezvisko spracovateľa oznámenia.
2. Potvrdenie správnosti údajov oznámenia podpisom oprávneného zástupcu obstarávateľa, 
   pečiatka.“.

6. V  prílohe č. 8 Kapitole č. 9 sa vypúšťa položka č. 16 c).

Čl. XIII

Zákon č. 669/2007 Z. z. o  jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení zákona č. 86/2008 Z.z., zákona č. 540/2008 Z. z., nálezu Ústavného súdu Slovenskej republiky  č. 235/2011 Z. z.,   zákona 70/2012 Z. z.  a zákona č. 368/2013 Z.z. sa mení takto:

1. §2 sa vypúšťa 
2. V § 3 sa vypúšťa odsek 1.
Doterajšie odseky 2 až 5 sa označujú ako odseky 1 až 4.

3. § 4 a 5 sa vypúšťajú. 

Čl. XIV

Zákon č. 513/2009 Z. z. o dráhach a o zmene a doplnení niektorých zákonov v znení zákona č. 433/2010 Z. z., zákona č. 547/2010 Z. z., zákona č. 393/2011 Z. z., zákona č. 547/2011 Z. z., zákona č. 352/2013 Z.z., zákona č. 402/2013 Z.z. a zákona č. 432/2013 Z.z. sa mení a dopĺňa takto:

    1.Poznámky pod čiarou k odkazom 1 až 3 znejú:
„1) § 56 a 57 zákona č. .../2015 Z.z. o územnom plánovaní a výstavbe a o zmene a doplnení niektorých zákonov (stavebný zákon).
2) § 58 až 82 zákona č. ..../2015 Z.z.
3) § 116 ods. 1 písm. b) a § 128 ods. 2 písm. b) zákona č. ..../2015 Z.z.“. 

2. § 8 sa  dopĺňa odsekmi 6 a 7, ktoré znejú:
„(6) Súčasťou povoľovania stavby dráhy a jej súčastí a stavby v ochrannom pásme dráhy podľa odseku 1 sú aj vyvolané úpravy podľa § 15 ods. 2.

(7) Súčasťou konania podľa odseku 1 sú všetky konania, ktoré sú podľa osobitných predpisov potrebné na povolenie stavby podľa odseku 6.“.
Doterajší odsek 5 sa označuje ako odsek 7.

3. Poznámky pod čiarou k odkazom 4 a 5 znejú:
„4) § 70 a 71 zákona č. .../2015 Z.z.
5) Zákon č. ....2015 Z.z. o vyvlastňovaní pozemkov a stavieb a o zmene a doplnení niektorých zákonov.“.

Čl. XV

Zákon č. 8/2009 Z. z. o cestnej premávke a o zmene a doplnení niektorých zákonov v znení zákona č. 84/2009 Z. z., zákona č. 188/2009 Z. z., zákona č. 199/2009 Z. z., zákona č. 144/2010 Z. z., zákona č. 119/2011 Z. z., zákona č. 249/2011 Z. z., zákona č. 313/2011 Z. z., zákona č. 68/2012 Z. z., zákona č. 317/2012, zákona č. 357/2012 Z. z., zákona č. 42/2013 Z. z., zákona č. 98/2013 Z. z., zákona č. 180/2013 Z. z., zákona č. 213/2013 Z. z., zákona č.290/2013 Z. z., zákona č. 388/2013 Z. z. a zákona č. 474/2013 Z.z.sa dopĺňa takto:

1.	Za § 140 sa vkladá § 140a, ktorý vrátane nadpisu znie:

„§ 140a
Dotknutý orgán

Ak sa územné konanie, stavebné konanie alebo kolaudačné konanie týka stavby, ktorá má alebo môže mať vplyv na úpravu a riadenie cestnej premávky alebo na správanie sa účastníkov cestnej premávky, je dotknutým orgánom orgán Policajného zboru, a ak ide o diaľnicu alebo rýchlostnú cestu, ministerstvo vnútra.

2. V § 141 sa odsek 5 dopĺňa písmenom q), ktoré znie:
„q) vydanie záväzného stanoviska podľa § 140a.“.“.

Čl. XVI

Zákon č. 351/2011 Z.z. o elektronických komunikáciách v znení zákona č. 547/2011 Z.z., zákona č. 241/2012 Z.z., zákona č. 352/2013 Z.z. a zákona č. 402/2013 Z.z. sa mení takto:

1. V § 66 ods. 9 sa slová „rozhodnutí na umiestnenie vedení alebo stavebných povolení na vedenia“ nahrádzajú slovami „rozhodnutí, stavebných povolení, územných súhlasov alebo stavebných súhlasov“.

2. V § 68 ods. 4 druhej vete sa slová „nadobudnutia právoplatnosti rozhodnutia o umiestnení stavby alebo dňom doručenia ohlásenia drobnej stavby“ nahrádzajú slovami „doručenia územného súhlasu“.
Poznámka pod čiarou k odkazu 52 sa vypúšťa.

                                                                            Čl. XVII

Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z., zákona č. 479/2005 Z. z., zákona č. 561/2005 Z. z., zákona č. 193/2007 Z. z., zákona č. 500/2007 Z. z., zákona č. 179/2008 Z. z., zákona č. 435/2008 Z. z., zákona č. 191/2009 Z. z., zákona č. 469/2009 Z. z., zákona č. 556/2010 Z. z., zákona č. 133/2013 Z. z., zákona č. 402/2013 Z. z., zákona č. 35/2014 Z. z. a .../2015 sa mení takto:

1.	V § 38 písmená m) a n) znejú: 
„m) je dotknutým orgánom štátnej správy21aa) a záujmy vnútrozemskej plavby uplatňuje formou záväzného stanoviska21ab) pre projektanta21ac) alebo stavebníka21ad) na účel vypracovania projektovej dokumentácie alebo pre správny orgán pri umiestňovaní, povoľovaní alebo uskutočňovaní podľa osobitného predpisu 21ae)
1. stavieb, ktoré zasahujú do vodnej cesty alebo sú súčasťou vodnej cesty (§ 4 ods. 8),
2. dočasných stavieb slúžiacich užívateľom verejných prístavov na prioritnom investičnom majetku (§ 6 ods. 6),
n) je dotknutým orgánom štátnej správy21b) pri prerokúvaní územnoplánovacej dokumentácie,“.

Poznámky pod čiarou k odkazom 21aa až 21ae a 21b znejú:
„21aa) § 105 zákona č. .../2015 Z. z. o územnom plánovaní a výstavbe a o zmene a doplnení niektorých zákonov (stavebný zákon).
21ab) § 106 zákona č. .../2015 Z. z.
21ac) § 60 zákona č. .../2015 Z. z.
21ad) § 58 zákona č. .../2015 Z. z.
21ae) Zákon č. .../2015 Z. z.“.
21b) § 25, § 34 a § 42 zákona č. .../2015 Z. z.“.

2. Poznámka pod čiarou k odkazu 23 sa vypúšťa.

Čl. XVIII
Účinnosť

Tento zákon nadobúda účinnosť 1. júla 2016.